
Bakgrunn 


Denne antologien tematiserer ulike etiske aspekter ved interessekon- 
flikter i forskning. Den nasjonale forskningsetiske komité for naturvi- 
tenskap og teknologi (NENT) har fått flere henvendelser de siste årene, 
der det problematiseres hvordan forskere, akademiske institusjoner og 
prosjekter styres av politiske eller økonomiske interesser, der forsknings- 
resultater trekkes i tvil, og der det fremmes anklager om fusk eller dår- 
lig kvalitet. Et fellestrekk ved disse sakene er at de har fulgt politiske 
skillelinjer rundt industri, havbruk, bruk eller vern av naturverdier m.m. 
De siste årene har det også vært offentlig debatt om politikernes bruk av 
forskning, der uttalelser fra flere statsråder har vekket bekymring. Tidli- 
gere fiskeriminister Per Sandberg fikk kritikk fra flere hold da han uttalte 


1 Se uttalelser fra NENT på www.etikkom.no 


Sitering av dette kapitlet: Ingierd, H., Hiis Hauge, K., & Bay-Larsen, I. (2019). Introduksjon: Interessekonflikter 
i forskning. I H. Ingierd, I. Bay-Larsen & K. Hiis Hauge (Red.), Interessekonflikter i forskning (s. 7-18). Oslo: 
Cappelen Damm Akademisk. https://doi.org/10.23865/noasp.63.cho 

Lisens: CC BY 4.0 


INTRODUKSJON 


at Havforskningsinstituttet skal være et næringsvennlig institutt og dele 
ambisjonene regjeringen har for oppdrettsnæringen.* Tidligere innvand- 
ringsminister Sylvi Listhaug ble beskyldt for å tolke forskningsrapporter 
på en måte som forfatterne ikke kjenner seg igjen i? Flere forskere har 
også ropt varsku om økende grad av oppdragsforskning og kommersiali- 
sering av forskningen generelt.* 

I sum kan dette bidra til at tilliten til forskning settes på prøve. Den 
globale diskursen om det post-faktuelle samfunnet viser til en samfunns- 
debatt som i stor grad styres av følelser og subjektive oppfatninger (alter- 
native fakta), på bekostning av et offentlig ordskifte med utgangspunkt i 
falsifisering av faktabaserte påstander og ekspertuttalelser. 

Enkelte hevder at forskerne selv har bidratt til mistillit ved å gi feil- 
slåtte råd, der de stadig skiftende ernæringsrådene er trukket frem som 
eksempel (Saltelli & Funtowicz, 2017). På bakgrunn av en undersøkelse 
i 2017 anmodet direktør i Norges forskningsråd, John-Arne Røttingen, 
forskerne til å bli flinkere til å formidle kompleksiteten i sitt arbeid og 
hvilken rolle de har når de uttaler seg i media: Er de samfunnsdebattanter 
eller forskere? 

Forskningens roller i samfunnet bør debatteres, og de etiske prinsip- 
pene og normene som skal verne om forskningens kvalitet og troverdig- 
het, bør settes under lupen. Erfaringer fra NENT viser at på områder med 
sterke interessekonflikter aktualiseres klassiske forskningsetiske normer 
om åpenhet og uavhengighet. Sakene reiser også spørsmål om andre 
forskningsetiske normer som er formulert i Forskningsetiske retningslin- 
jer for naturvitenskap og teknologi. Her kan nevnes krav om formidling 
av vitenskapelig usikkerhet og anvendelse av føre var-prinsippet. NENT 
ser et behov for mer diskusjon rundt disse normene. Dette behovet for- 
sterkes i en tid der koblingene mellom akademia, næringsliv og politikk 
er tette, der det i stor grad stilles krav om at forskningen skal bidra til 


2 Intervju med Per Sandberg i Bergens Tidende, mars 2016. 

3 «Asylpolitikk uten dekning i vår forskning». Kronikk av Tine K. Jensen, Guro Brokke Omland, 
Nora Sveaas, Aftenposten, 6. april 2016. 

4 «Et postakademisk universitet?» Kronikk av Dag O. Hessen i Morgenbladet, 6. mai 2016. 

5 Røttingen i intervju med Aftenposten, 17. september 2017. 

å lose samfunnets utfordringer (Saltelli & Giampietro, 2017), og der det 
forventes at interessegrupper tar del i forskningen.* 

Slike krav og forventninger vektlegges i prinsippene for ansvarlig 
forskning og innovasjon (RRI, Responsible Research and Innovation), 
vedtatt av Europaparlamentet i 2014. Når samfunnsspørsmål er komp- 
lekse, er medvirkning i stor grad ønsket — fordi ulike aktører kan bidra 
med komplementære kompetanser og kunnskaper til forskning, aktu- 
elle verdibetraktninger og nyttige relevansvurderinger. Dette kan igjen 
avstedkomme gode konsekvenser for individer, samfunn og miljø når 
forskningen tas i bruk. Samtidig kan et slikt samarbeid være sårbart for 
maktkamper og interessekonflikter. Involvering av berørte parter kan stå 
i motstrid til forskerens frihet og uavhengighet, hvis ikke forskeren selv 
skal ha siste ord i utformingen av forskningsprosessen. Forskerens valg av 
tilnærming, metode og analyse kan på sin side oppfattes å være spesielt 
gunstig for en bestemt interessepart. 

Vi vil i det følgende gå raskt gjennom hvordan interessekonflikter i 
forskning gjerne avgrenses. Deretter presenterer vi forskningsetiske prin- 
sipper og normer som er særlig aktuelle når interessekonflikter diskute- 
res, basert på utvalgte retningslinjer fra NENT (2016). Teksten danner en 
ramme for presentasjonen av bokas kapitler. Bidragsyterne i antologien 
belyser ulike sider ved interessekonflikter i forskning, der det fokuseres 
på de forskningsetiske spørsmålene. 


Interessekonflikter og interesseløse forskere 


Hva er så interessekonflikter i forskning? I denne antologien forstår vi 
interessekonflikter langs to linjer. For det første kan de omhandle habi- 
litet hos enkeltforskere, for eksempel om forskeren har bindinger til 
forskningsmateriale eller oppdragsgiver på en måte som kan svekke det 
vitenskapelige arbeidet. En annen måte å forstå interessekonflikter er når 
politiske dragkamper utvikler seg til å bli debatt om kunnskapsgrunnlag 
og vitenskapelig metode, i et forsøk på å overbevise noen om hva som er 
en riktig politisk prioritering. Erfaringer fra NENT og samfunnsdebatten 


6 Se for eksempel Langtidsplanen for forskning og høyere utdanning 2019-2028. 

viser hvordan ekspertkunnskap og faglige utredninger kan bli dreiepunk- 
tet for konflikt mellom ulike politiske eller økonomiske interesser. På den 
måten kan politiske saker flyttes over fra den politiske til den vitenskape- 
lige arenaen — der enkelte forskningsprosjekter, -programmer, -metoder 
eller -resultater blir gjenstand for konflikt. 

Interesseløshet (disinterestedness), formulert av Robert Merton (1942), 
er én av fire grunnleggende normer for god forskningspraksis. Normen 
er en essensiell del av forskningens etos og innebærer at forskeren ikke 
skal påvirkes av særinteresser, men kun styre sin virksomhet etter viten- 
skapelige interesser og sannhetssøken. Utgangspunktet er et ideal om at 
forskningsinstitusjoner og forskere kun har forsknings- eller kunnskap- 
sinteresser, mens forskningsfinansiering kan være motivert av konkrete 
bruksinteresser, uavhengig av den mer forskningsinterne betydningen av 
slik kunnskap. Dette er selvsagt en forenklet fremstilling, og de siste åre- 
nes debatt har vist at det gir lite mening i å snakke om forskere og akade- 
mia som interesseløse i absolutt forstand. Aktører, inkludert forskere, har 
som regel flere interesser. Mange forskere er motivert til å løse samfunns- 
utfordringer, de er politisk interessert eller opptatt av at deres forskning 
skal bli brukt av samfunnsaktører. I slike situasjoner har forskeren eller 
forskningsinstitusjonen et ansvar for å overbevise sitt publikum om at 
forskningen ikke er utilbørlig påvirket av oppdragsgivernes interesser, 
men at den er til å stole på. 

I kapittel 1 beskriver Nydal, Solberg og Myskja hvordan «interessekon- 
flikter» i forskning viser til et ideal om interesseløshet. Forfatterne stiller 
et betimelig spørsmål om hvorvidt normen om interesseløshet fortsatt 
bør være sentral i forskningen i en virkelighet med utbredt samarbeid 
med private og offentlige aktører, og der nytteverdien av forskningen står 
sentralt. Gjennom kapittelet argumenterer de for at normen om interes- 
seløshet først og fremst er en saksorientert forpliktelse, altså en for- 
pliktelse til å innrette seg etter saken. Forskerne har derimot ikke noen 
forpliktelse til å unngå at samfunnsinteresser påvirker forskningen. Gitt 
denne forståelsen, er det fullt mulig og ønskelig å opprettholde normen 
om interesseløshet som et ideal. 


7 — Oppdragsforskning: åpenhet, kvalitet, etterrettelighet, Forskningsetiske komiteer (2003). 

Forskningsetiske retningslinjer 


Forskningens uavhengighet og frihet 
Forskningens frihet og uavhengighet henger sammen med idealet om 
interesseloshet, og star helt sentralt i debatten om politisk styring av 
forskningsagendaen. I nasjonale forskningsetiske retningslinjer uttryk- 
kes frihet forst og fremst gjennom krav til uavhengighet fra eksterne 
interesser, forskernes rett til 4 velge metode og analyse, forskernes rett til 
tolkning og offentliggjøring og - pa den andre siden — forskerens ansvar 
for å sikre faglig kvalitet og at forskningen skjer i tråd med etablerte nor- 
mer.* I kapittel 2 foreslår Gezelius og Mittenzwei en begrepsmessig avkla- 
ring av hva forskningsfrihet er. Det gjør de gjennom å skille mellom fire 
former for forskningsfrihet: temafrihet, kildefrihet, tolkningsfrihet og 
ytringsfrihet, hvor særlig den siste er i fokus. Forskningsfrihetene knyttes 
til ulike stadier i forskningsprosessen, belyses ut fra funksjonene de fyller, 
og argumenteres for at de i ulik grad er fravikelige. Et sentralt spørsmål 
er hvordan forskningsfrihet kan beskyttes når parter med særinteresser 
kjemper om allmennhetens virkelighetsoppfatning. Forfatterne har selv 
bakgrunn fra instituttsektoren, og argumenterer for at den i større grad 
må realisere og forsvare sin faglige nøytralitet. Offentlige myndigheter 
bør på sin side tydeliggjøre sitt hittil uklare krav om akademisk frihet for 
forskere i instituttsektoren, sier de. 

Med utgangspunkt i Forskningsetiske retningslinjer for naturvitenskap 
og teknologi mener vi at forskernes og forskningsinstitusjonenes uavhen- 
gighet kan forstås på to plan: 


a) Uavhengighet i betydningen selvstendig ansvar for egen rolle i 
samfunnsutviklingen.? 


For det forste handler uavhengighet om forskningsinstitusjonenes og 
forskernes ansvar for a reflektere over egen rolle som kunnskapsprodu- 
sent i et overordnet, helhetlig og lengre perspektiv. I lys av et omfattende 


8  Forskningsetiske retningslinjer for naturvitenskap og teknologi, særlig punkt 17 og 18, NENT 
(2016). 
9  Forskningsetiske retningslinjer for naturvitenskap og teknologi, punkt 1, NENT (2016). 

samarbeid med industrien, eller sterke forskningspolitiske foringer, er 
det særlig viktig med refleksjon rundt egen rolle i samfunnsutviklingen 
samt eventuelle bindinger til samarbeidspartnere. Dette kan bidra til 
uavhengighet i den forstand at det tas selvstendig ansvar i forbindelse 
med valg av problemstillinger og tematisk utforming av forskningen. 
Slike refleksjoner er nødvendige dersom man skal ivareta forskningens 
iboende verdi og forskningen som et fritt, kritisk og viktig korrektiv til 
samfunnets utvikling. 


b) Uavhengighet i metodevalg, datainnsamling, analyse og tolkning. 


For det andre handler det om uavhengighet i selve gjennomføringen av 
forskningen. I flere saker i NENT har det oppstått usikkerhet om opp- 
dragsgivers eller industriens rolle i forskningsprosessen, og hvordan 
dette har påvirket resultatene. Forskningsetiske retningslinjer for natur- 
vitenskap og teknologi fremhever at det ved oppdragsforskning vanligvis 
er oppdragsgiver som bestemmer tema og problemstillinger i idéfasen, 
mens forskeren har ansvar for spørsmål knyttet til metode, datainnsam- 
ling og tolkning av resultater, og - mer overordnet - et ansvar for å sikre 
vitenskapelig kvalitet. Disse spørsmålene bør vurderes uavhengig av 
eksterne bindinger.” 

Selv om forskningens uavhengighet er forholdsvis lett å snakke om, er 
den vanskeligere å praktisere. Det kan ofte oppstå tvilstilfeller og spørs- 
mål om grensen mellom akseptabel kvalitetssikring fra oppdragsgivers 
side og utidig innblanding. Dette kan dreie seg om i hvilken grad for- 
skeren bør påpeke eventuelle mangler i tematisk innretning av et pro- 
sjekt, og i hvilken grad oppdragsgiver har legitime innspill i metodevalg 
eller i tolkningen av resultater. Forskeren må vurdere om eget valg av 
tema, metode, teoretiske tilnærminger og tolkninger av resultater kan 
favorisere visse interesser eller interessenter. I kapittel 9 viser Gaarder 
og Wangen hvordan metodiske veivalg i kartlegging og verdisetting av 
naturtyper er uløselig knyttet til diskusjonen om politiske mål for beva- 
ring av biologisk mangfold. Samtidig står nøytralitet og uavhengighet 


10 —Forskningsetiske retningslinjer for naturvitenskap og teknologi, punkt 17 og 18, NENT (2016). 

sentralt i samfunnets forventninger til ekspertkunnskap i en miljoplan- 
legging. En rigid forstaelse av disse prinsippene er lite uttalt, og forfat- 
terne etterlyser en apen diskusjon om faglig usikkerhet og bruk av skjonn 
i ekspertutredninger. Pa den maten skapes en situasjon der metodens 
presisjon og evne til a favne naturtypenes nyanser og dynamikk ikke blir 
diskutert, ei heller forbedret. 

I kapittel 7 beskriver Andersen kravet om vitenskapelig konsensus i 
arbeidet med å utrede en helhetlig forvaltningsplan for Barentshavet. Kri- 
tikk og faglig uenighet er viktige forutsetninger for vitenskapelige frem- 
skritt, og det er et typisk kjennetegn ved akademia at forskerne gjerne 
har ulike svar og betraktninger rundt samme type spørsmål. I langsiktige 
planprosesser på nasjonalt nivå er det imidlertid vanlig at ekspertene blir 
bedt om å samle seg rundt en felles konklusjon, som så overleveres til 
myndighetene. Spørsmålet som stilles, er derfor om kravet til konsensus 
utfordrer den faglige uavhengigheten, ettersom ekspertene i stedet må 
fremstå samstemte i komplekse spørsmål med stor grad av usikkerhet. 


Usikkerhet, risiko og føre var-prinsippet 


Når det gjelder selve bruken av forskningsresultatene, fremhever 
forskningsetiske retningslinjer at forskere har et ansvar for å bidra med 
relevant kunnskap." Men forskning gir ikke nødvendigvis sikker kunn- 
skap eller entydige svar. Formidling av vitenskapelig usikkerhet og risiko 
samt anvendelse av føre var-prinsippet er særlig viktig i interessekonflik- 
ter. Disse prinsippene skal stimulere til at forskningsresultatenes styrker 
og svakheter blir formidlet på en forståelig måte, og at føre var-prinsippet 
brukes i relevante sammenhenger. Det er en del av forskerens ansvar å 
anerkjenne og formidle den usikkerheten forskningen er beheftet med, 
og hvilke konsekvenser denne usikkerheten kan ha for hvordan kunn- 
skapen skal forstås. Fordi føre var-prinsippet er et forvaltningsprinsipp, 
kreves kunnskap og erfaring fra forskere så vel som bidrag fra forvaltning 
og politiske beslutningstakere når det skal operasjonaliseres. Kapittel 5 
av Bjørkan og Hauge handler om utfordringer knyttet til vitenskapelige 


11 Forskningsetiske retningslinjer for naturvitenskap og teknologi, punkt 8 og 9, NENT (2016). 

resultater og iboende usikkerhet, der temaet er lakselusas pavirkning pa 
villaks. Her far vi se hvordan kvalitet i forskning blir gjenstand for kon- 
flikt mellom oppdrettsinteresser og miljøinteresser. Forfatterne proble- 
matiserer hvilken rolle usikkerheten spiller i kunnskap om lakselus ved 
å diskutere dette i forskningsetiske perspektiv: formidling av usikkerhet, 
føre var-prinsippet, kvalitet i forskning og brukermedvirkning. 

I kapittel 11 argumenterer Samset for en ny type forskningsformidling. 
Bakgrunnen er fremveksten av «postfakta» eller avvisning av vitenska- 
pelig kunnskap. Stadig oftere synes forskere å bli avvist i offentlig debatt 
til fordel for subjektive meninger, hevder Samset, særlig på felt der sterke 
interesser er involvert, som vaksineforskning og klimaforskning. Samset 
mener forskningsformidling i større grad bør kjennetegnes av stikkor- 
dene «styrke» og «veiledning». «Styrke» fordi det er behov for å gjenta 
resultater flere ganger, samt understreke hva vitenskapen regner som eta- 
blerte sannheter, og hva som er mer usikkert. «Veiledning» innebærer at 
forskere i dag må skissere handlingsvalg ut fra tilgjengelig forskning og 
de utfordringer samfunnet står overfor, mens valgene i neste runde må 
tas av politiske beslutningstakere. 


Åpenhet 


Som forskningsetisk prinsipp er åpenhet sentralt for å bevare viten- 
skapens uavhengighet. Åpenhet har flere dimensjoner. Dels er det et krav 
om å være åpen om mulige interessekonflikter, og dels er det et krav om 
å redegjøre for relasjoner og interesser som kan påvirke de vurderinger 
som skal gjøres, det vil si krav knyttet til habilitet.” I kapittel 8 uttrykker 
Aas en bekymring for manglende åpenhet i de formelle rollene til aktø- 
rer i konsekvensutredninger. For eksempel påpeker han at tiltakshaver 
selv har ansvar for de faglige utredningene i dag. Aas viser hvordan ulike 
interesser kan påvirke prosesser i konsekvensutredninger, slik at det kan 
reises spørsmål om deres åpenhet, kvalitet, uavhengighet og legitimitet. 
Videre viser han hvordan roller i konsekvensutredninger har endret seg 
over tid. 


12  Forskningsetiske retningslinjer for naturvitenskap og teknologi, punkt 18, NENT (2016). 

Apenhet inneberer ogsa et forskningsetisk krav om at forskningsre- 
sultater, metoder og data deles og offentliggjøres, bade for a legge til rette 
for kvalitetssikring og for at resultater kommer samfunnet til gode. De 
siste arene har dette også blitt et forskningspolitisk krav.” I kapittel 3 gir 
Braarud Hanssen innsyn i en praksis det snakkes relativt lite om, men 
som brer om seg innenfor stadig flere forsknings- og teknologifelt, nemlig 
patentering. Han diskuterer ulike forskningsetiske spørsmål som oppstår 
med patentering. Åpenhet, i den forstand at forskersamfunnet fritt skal 
kunne dele og ha tilgang på all kunnskap som blir produsert til fellesska- 
pets beste, er i direkte konflikt med patentsystemets normative grunnlag, 
påpeker han. Men åpenhet handler også om å sikre åpenhet og oversikt 
over områder for forskningsinnsats, inkludert omfang og betydning, for 
å bidra til en bred offentlig debatt om prioritering av forskning og tekno- 
logiutvikling. Braarud Hanssen viser at det også i den forstand er store 
utfordringer med dagens patentpolitikk og -praksis. 


Forskningens samfunnsansvar 


Det neste forskningsetiske prinsippet handler om at forskningen skal 
komme samfunnet til gode, og at den ikke skal gjøre skade. Det er ikke 
opplagt hva det betyr i praksis. I forskningspolitikken kan vi se tendenser 
til at det settes likhetstegn mellom forskningens nytteverdi og dens inno- 
vasjonspotensial, og kommersielle nytteverdi. I revidert Langtidsplan for 
forskning og høyere utdanning 2019-2028 (Meld. St. nr. 4 (2018-2019)) er 
vektleggingen av forskningens nytteverdi fremtredende. Kravet om nyt- 
teverdi finner vi igjen i strategien fra Norges forskningsråd, Forskning 
for innovasjon og bærekraft (2015), der det fremheves at forskningen 
skal gi resultater som kan anvendes i næringsliv, offentlig sektor og i 


13 Norges forskningsråd har sammen med en rekke andre europeiske forskningsråd, Europakom- 
misjonen og det europeiske forskningsrådet (ERC) gått inn for å kreve full åpen tilgang til alle 
artikler fra forskning som er finansiert av disse landene og institusjonene fra 2020. Regjerin- 
gen har lagt frem en nasjonal strategi for tilgjengeliggjøring og deling av forskningsdata. Rådet 
for den europeiske unionen (Ministerrådet) har vedtatt en rekke prinsipper for åpen forskning 
(Open Science), som stiller sterkere krav til åpen tilgang til forskningsdata fra prosjekter som får 
finansiering fra EU. 

14 —Forskningsetiske retningslinjer for naturvitenskap og teknologi, punkt 1, NENT (2016). 

politikkutviklingen. Dette gjenspeiles ogsa i verdens storste forsknings- 
program, H2020 - The EU Framework Programme for Research and 
Innovation. Samtidig er det viktig å ha en levende diskusjon om hvem 
som egentlig definerer nytte, og hvordan nytte forstås — på lang eller kort 
sikt — og for hvem. 

I kapittel 4 retter Skogen, Ruud og Krange sterk kritikk mot det de 
mener er en dreining i norsk forskningspolitikk mot private næringsin- 
teresser. Dette innebærer en altfor snever forståelse av hva som er sam- 
funnsnyttig, ifølge forfatterne, som etterlyser mer forskning som er 
kritisk til samfunnsutviklingen, og som argumenterer for at dette kan 
oppnås gjennom å gi mer rom til fri og uavhengig forskning i Forsknings- 
rådets programplaner. 

En av retningslinjene til NENT sier at forskning skal være i overen- 
stemmelse med bærekraftig utvikling.” Dette kan sees som et prinsipp 
om at nytten i forskningsprosjekter ikke skal gå på akkord med verdier 
som sosial urett og miljø. I Norge skal forvaltning av naturressurser være 
bærekraftig, og nettopp fortolkninger av bærekraft danner bakteppe for 
en rekke konflikter. Denne boka tar for seg noen av disse konfliktene. For 
eksempel kan uenigheten om hvor iskanten i Barentshavet befinner seg 
(Bay-Larsen et al., kapittel 6), relateres til hva som er akseptabel risiko 
for miljøet. Andre kapitler (Myklebust, kapittel 10; Bjørkan & Hauge, 
kapittel 5) reiser spørsmål om lakseoppdrett er bærekraftig drevet. Flere 
av sakene NENT har fått på bordet de siste årene, kan knyttes til lik- 
nende uenigheter om bærekraft, der det har vært uttrykt bekymring for 
at uavhengighet og kvalitet ikke er ivaretatt i oppdragsforskning eller 
forskningsprosjekter,'* med den konsekvens at det ikke er tatt tilstrekke- 
lig hensyn til miljøet. 

I kapittel 10 viser Myklebust hvor krevende det kan være for forskere 
å ta det ansvaret det er å formidle samfunnsaktuell forskning om kon- 
fliktfylte tema. Hun beskriver hvordan villaksforskerne ved Havfors- 
kningsinstituttet og Norsk institutt for naturforskning møtte mer enn 
faglig motstand for sine rapporter og publikasjoner, og der det offentlige 


15 —Forskningsetiske retningslinjer for naturvitenskap og teknologi, punkt 2, NENT (2016). 
16 Se uttalelser fra NENT på www.etikkom.no 

ordskiftet i økende grad fokuserte på enkeltforskere og deres arbeid over 
tid. Forskningsinstituttene opplevde dette som hets og sjikane, med det 
klare formål å styrke legitimiteten til akvakulturnæringen gjennom å 
dekonstruere den vitenskapelige troverdigheten til villaksforskerne. 


Avsluttende refleksjoner 


Erfaringer fra komiteene de siste årene viser at det kan være uklart 
når normene som diskuteres i denne antologien, er aktuelle, og hva de 
betyr. Anerkjente forskningsetiske normer, uttrykt gjennom de nasjo- 
nale forskningsetiske retningslinjene, gjelder for all forskning i privat og 
offentlig regi.” Men begrepet «forskning» gis noe ulikt innhold i ulike 
lovverk og sektorer, og det kan et oppstå kompliserte grensedragninger 
ved hybride former for kunnskapsproduksjon, som for eksempel utred- 
ninger og evalueringer. Vi forsøker ikke å gi et fasitsvar på spørsmålet 
om hvor grensene går i denne antologien, men fastholder at det er vik- 
tig med diskusjon og åpenhet rundt hva som er forskning og ikke, og 
hva som utgjør «anerkjente forskningsetiske normer». Vi håper og tror at 
bidragene i denne boka er med på å løfte frem disse problemstillingene til 
refleksjon og debatt. Dette er en vitenskapelig antologi, hvor alle kapitler, 
med unntak av kapittel 4, 10 og 11, er vurdert av ekstern fagfelle. 

Abstract: Researchers are increasingly challenged to adjust to interests defined 
outside their own disciplinary boundaries. This follows from more or less explicit 
expectations to seek interdisciplinary collaboration and partnership within the pri- 
vate and public sectors. How can researchers identify and handle conflicts of interest 
in this situation? To answer this question, we first defend the validity of the tradi- 
tional ideal of disinterested research. This ideal still provides a key guideline for 
identifying conflicts of interest in research: the freedom of research. This freedom 
should not, however, be misunderstood as disciplinary confinement or as freedom 
to ignore societal interests. We suggest that the crucial issue is the freedom and duty 
to be oriented towards the subject matter itself. 


Keywords: disinterested research, interdisciplinarity, CUDOS, Mode 2, internalism 

Interesselgs forskning: Hva kan det bety i 
dagens forskningsvirkelighet? 


Forskning skal og bor være interesselgs’. Interesseloshet er en av de fire sen- 
trale normene for god forskningspraksis, ifølge Robert Merton. Selv i dag 
vil alle forskningsinstitusjoner på papiret bekjenne seg til et verdigrunnlag 
hvor dette står sentralt. Men virkeligheten synes å ha blitt en annen. Nye 
ph.d.-studenter i medisin og teknologi møtes ofte med innføringskurs i 
patentering. Industrisamarbeid hører med når man søker Forskningsrådet 
om midler. Nært samarbeid med oppdragsgivere utgjør hverdagen for en 
stadig større andel av forskere. Til og med klassiske kritiske fagområder som 
samfunnsfag og humaniora dras inn i flerfaglige samarbeid hvor de blir 
beskyldt for å fungere som smøremiddel for biomedisinske særinteresser. 
Interesseløshet er ikke lenger det mest iøynefallende trekket ved forsknin- 
gens vesen. Snarere tvert imot. I en slik ny virkelighet må man avklare hva 
som egentlig ligger i begrepene «interessekonflikt» og «interesseløshet». Er 
det fremdeles mulig å mene at interesseløshet er og bør være en sentral 
norm i forskningen, eller har idealet utspilt sin rolle? I denne artikkelen 
forsvarer vi interesseløshetsidealet. Vi argumenterer for at interesseløshet 
ikke bør forstås som en fagorientert, men snarere som en saksorientert 
forpliktelse. Det er forskningens frihet til å innrette seg etter saken vi må 
verne om, og ikke primært forskningens frihet fra forventninger om sam- 
funnsnytte. Gjennom eksempler viser vi hvordan dette er mulig. 


Interessekonflikter og idealet om den 
interesseløse forskning 


Interessekonflikter kan oppstå i alle profesjoner. Det foreligger en kon- 
fliktsituasjon dersom profesjonsutøvelsen kan bli kompromittert, eksem- 
pelvis uttrykt i Dennis Thompson mye refererte definisjon: «A conflict of 


1 «Interesseløs» er en oversettelse av det engelske «disinterested», som inngår i Mertons sett av 
vitenskapelige normer (se nedenfor). Vi har valgt dette ordet fremfor alternativene «nøytral» 
og «upartisk» (Kaiser, 2015) fordi det er en direkte oversettelse av Mertons begrep, og fordi al- 
ternativene har flere betydninger og må derfor avgrenses om de skal benyttes her. Videre er 
vårt primære tema interessekonflikter, og derfor er det også tjenlig å bruke en oversettelse som 
inneholder termen «interesse». 

interest is a set of conditions in which professional judgment concerning 
a primary interest [...] tends to be unduly influenced by a secondary inte- 
rest» (Thompson, 1993: 573). Det handler om vern av profesjonens primære 
formål, det profesjonen tjener til. En profesjon har en samfunnsoppgave 
utøverne skal være tro mot. Leger, for eksempel, som Thompson disku- 
terer, skal ha pasientens velferd for øye. Forskere skal være tro mot sine 
primære oppgaver - som å avdekke sannhet, opparbeide ny kunnskap 
samt identifisere, analysere og løse problemer. 

Løsning av slike oppgaver er i utgangspunktet — og ideelt sett — forskerens 
eneste interesse som forsker, selv om vi senere skal diskutere modifikasjo- 
ner til dette utgangspunktet. Men forskere er mennesker med mange andre 
interesser, som vi kan kalle sekundære i denne sammenhengen. Interes- 
sekonflikter handler om situasjoner der det kan oppstå konflikt mellom 
primære og sekundære interesser. Slike situasjoner skal unngås både fordi 
den profesjonelle dømmekraften kan påvirkes eller svikte, men også fordi 
resultatene kan bli trukket i tvil - med rette eller urette. Fordi forskningens 
integritet settes på spill, har identifisering og håndtering av slike konflikt- 
situasjoner vært en av forskningsetikkens mest sentrale oppgaver. 

Forskningens integritet er avgjørende enten forskerne hevder å ha et 
nytt kunnskapsbidrag, legger frem et forslag til problemløsning, utarbei- 
der en kritikk av kollegers argumentasjon eller forhandler frem en avtale 
med et privat eller offentlig foretak. Det forskningsetiske spørsmålet om 
interessekonflikter handler om å identifisere hvilke kritiske situasjo- 
ner forskere kan oppleve, og hvordan disse bør håndteres. Det handler 
også om å identifisere situasjoner hvor den profesjonelle dømmekraften 
er spesielt sårbar, og at resultater derfor også kan bli trukket i tvil, selv 
om dømmekraften faktisk ikke ble påvirket. Forskningen skal beskyttes 
mot, og enkeltforskere skal forskånes fra, å havne i slike situasjoner. For- 
skersamfunnet har derfor rutinemessige diskusjoner om habilitet og om 
hvilke sekundære roller og interesser forskere plikter å skape åpenhet om. 


Cudos og etos - barn av en annen tid? 


I Mertons (1942) innflytelsesrike analyse avvitenskapens etos, oppsummert 
i akronymet «cudos», står normen om interesseløshet (disinterestedness) 

sentralt. «Cudos» er også et gresk honnørord som betegner allment kjente 
og anerkjente trekk ved en person eller ved en institusjon. Det handler om 
det som danner grunnlag for berømmelse og som fremstår som et tydelig 
karakteristisk trekk. Analysen er at de karakteristiske trekk Merton iden- 
tifiserer (communism, universalism, disinterestedness og organised scep- 
ticism) verdsettes fordi de samlet sett uttrykker vitenskapens etos. Etos 
er et moralsk begrep, som i dette tilfellet ikke forst og fremst refererer til 
enkeltforskerens, men snarere til institusjonens moralske karaktertrekk 
som tillitsverdige og sannferdige. Interesseloshet er da ett av fire gjen- 
kjennelige trekk ved vitenskapene som Merton samtidig formulerer som 
normer forskere skal etterstrebe. Forskere skal være interesseløse, etter- 
som betingelsene for produksjon av pålitelig kunnskap står på spill. 

Utfordringen i dag er at interesseløshet fremstår som et langt min- 
dre gjenkjennelig trekk ved forskningen enn for sytti år siden, da Mer- 
ton skrev sine tekster. Dette er ikke spesielt nytt. Det er mer enn tjue 
år siden John Ziman (1996: 751) nettopp stilte spørsmålet i tidsskriftet 
Nature — om forskere virkelig kan forventes å være objektive i en verden 
der forskningen i økende grad er rettet mot produktivitet eller mot å 
imøtekomme samfunnets behov. Mertons norm uttrykker en forvent- 
ning om at forskningen skal være upåvirket av særinteresser av politisk 
og økonomisk karakter, så vel som av forskernes private oppfatninger 
og fordommer. Den skal være objektiv, upartisk og nøytral. Men den 
forventningen synes å stå i direkte motsetning til kravet om samfunns- 
nytte. Med andre ord, trues forskningens egenart, dens mulighet til å 
oppfylle sine primære oppgaver, av ønsket om økt samfunnsnytte? Om 
så er tilfelle, vil det bety at det er noe galt med vitenskapen slik den orga- 
nisatorisk har utviklet seg - slik vi gjenkjenner og vel også anerkjenner 
den i dag? 

En annen mulighet er at Merton bommet, eller ikke helt hadde utviklet 
sine ideer godt nok, når han vektla interesseløshet som et så definerende 
karaktertrekk ved forskergjerningen. Vi tror ikke det. Som Ziman (2002) 
senere også foreslo, kan den økte tematiseringen av og bekymringen for 
vitenskapelige interessekonflikter — slik det for øvrig også kommer til 
uttrykk i denne antologien — forstås som et uttrykk for at interesseløshet 
fremdeles står sterkt som ideal. Problemet ligger ikke så mye i Mertons 

begrep om interesseløshet, som er et rikere begrep enn det ofte fremstilles 
som. Utfordringen ligger snarere i å forstå hvordan man sikrer interesse- 
løsheten i dagens forskningsvirkelighet. 


Hva menes egentlig med interesseløs 
forskning? 


La oss se nærmere på sammenhengen mellom interesseløshet og pålite- 
lighet. Den har stått - og bør etter vår mening fremdeles stå — sentralt for 
spørsmålet om hvordan vi skal forstå hva som står på spill i interessekon- 
flikter. Historikeren Yuval Noah Harari har beskrevet moderne vitenskap 
som den første kunnskapstradisjonen i verden som har innrømmelsen av 
uvitenhet som sitt fremste kjennetegn (Harari, 2016: 243-250). Mens alle 
andre kunnskapssystemer (inkludert religionene) har hevdet å ha svarene 
på livets og universets viktigste spørsmål, er vitenskapens utgangspunkt 
at alle svar er foreløpige, begrenset av vår uvitenhet, og at vi må forske 
mer for å komme videre. Vi skal ikke gå god for Hararis religionsanalyse, 
men ta utgangspunkt i hans beskrivelse av gjenkjennelige og etterstrebel- 
sesverdige trekk ved vitenskapen. I sitt forsøk på en ny gjennomgang av 
vitenskapshistorien skriver Hariri seg inn i en poppersk tradisjon som 
identifiserer og verdsetter den vitenskapelige holdningen som fallibilis- 
tisk: Den vet at den kan ta feil. Denne holdningen henger sammen med 
idealet om interesseløshet. Forskernes interesser er ikke bundet til sva- 
rene, og forskerne er dermed ikke interessemessig bundet til å forsvare 
sine svar. For er det ikke slik at de vi vil peke på som forbilledlige for- 
skere, er de som preges av en åpenhet for at de kan ta feil og er genuint 
interessert i motargumenter? 

Paradokset er imidlertid at så lenge forskeren ikke interessemessig 
er bundet til svarene vedkommende gir på de spørsmålene forskeren 
selv anser som avgjørende å stille, har man å gjøre med en interesseløs 
interesse. Vitenskapen er interesseløs såfremt den besinner seg på de 
interesser den selv er drevet av. Det er denne dobbeltheten som mulig- 
gjør at vi kan kalle vitenskap interesseløs, selv om vi er motivert til, og 
dermed i høyeste grad interessert i, å drive med den. Vi kan si at idealet 
om «interesseløs» forskning betyr forskning drevet av interesse for dens 

primære oppgaver. En slik interesseløs interesse kan dermed også kalles 
en primærinteresse. 

Sekundærinteressen er ikke problematisk i og for seg, bare dersom den 
svekker primærinteressen. Vi kan litt enkelt si at den gode interessen er 
en interesse for sannheten. Den problematiske interessen handler om 
alt det andre som kan drive oss og sette oss i konflikt med sannhets- 
forpliktelsen, for eksempel økonomiske interesser knyttet til et bestemt 
forskningsresultat. Vi gjenkjenner dette skillet når interessekonflikt blir 
diskutert i litteraturen: «A disinterested researcher is motivated by curio- 
sity, pursuing knowledge for its own sake, and is more interested in the 
rewards of intellectual discovery than in personal gain» (Tobin, 2003: 
1161). Betoningen av det nysgjerrighetsdrevne, eller det vi kan omtale som 
det akademiske driv, treffer noen viktige og gjenkjennelige sentrale trekk 
ved forskningen. 

Ideen om at den ideelle forskermotivasjonen kan beskrives som en 
interesseløs interesse, har støtte i en gammel filosofisk tradisjon. Aristote- 
les fremhever det teoretiske studiet av den uforanderlige verden som den 
fremste menneskelige aktivitet, fordi den utelukkende ble gjort for sin 
egen skyld. Den var altså ikke drevet av noen interesse utenfor seg selv, og 
ble dermed den fremste aktiviteten nettopp fordi den er interesseløs. Når 
Kant beskriver menneskers engasjement i den grunnleggende estetiske 
erfaring, betegner han det som en interesseløs interesse (Kant, 1987). Han 
kontrasterer det med interesse i det behagelige eller i det gode, som enten 
er interesse i å fremme egen eller andres velferd, eller er interesse knyttet 
til moralske eller religiøse ideal. Det vitenskapelige idealet om forskning 
for forskningens skyld uttrykker altså en veletablert idé om forskning 
som en aktivitet som utelukkende utøves for sin egen skyld, ikke for å 
fremme velferd, øke status eller å virkeliggjøre en moralsk, politisk eller 
religiøs idealtilstand. 


Kollektiv interesseløs interesse 


Den interesseløse interessen blir mindre abstrakt når vi forstår den som 
en interesse formet og definert av et kollektiv. Den primære interessen ret- 
ter forskeren mot det som har forskningsinteresse, altså det et fellesskap 

av forskere vil være enige om er verdt å oppnå. Forskerens interesse er 
noe vedkommende deler med andre forskere, eller evner å skape en delt 
interesse for. Det handler om en felles interesse for saken, enten det er 
ideer, et objekt eller et problem. Denne interessen kan også være betin- 
get av materielle forhold, av hva som er mulig gitt eksisterende teknologi, 
datakraft og forskningsinfrastrukturer, et tema vi kjenner igjen fra viten- 
skapsteoridiskusjoner på åtti- og nittitallet (se f.eks. Hacking, 1983; Picke- 
ring, 1992; og Knorr-Cetina, 1999). Sann forskning er bare sann forskning 
om den lever opp til kvalitetsstandarder som er etablert og kontinuerlig 
justert over tid blant forskere som stadig utvikler nye sosiale og teknolo- 
giske plattformer for sin aktivitet. Den interesseløse interessen knyttes her 
til en forpliktelse på forskerkollektivets interesse for saken. En saksorien- 
tert forpliktelse fordrer en pågående diskusjon om god forskningspraksis, 
ettersom saken selv ofte er materielt og sosialt betinget. Det er slik vi forstår 
Knut E. Tranøy når han beskriver vitenskapen som en normstyrt aktivitet 
med sannhetsforpliktelsen som normsystemets «basale, eller konstitutive, 
verdi» som andre metodologiske normer utledes fra (1986: 146). 

En kilde til misforståelse, som Merton diskuterer, er at vi forstår kjær- 
lighet til sannheten som et grunnleggende trekk ved - eller krav til - den 
individuelle forskerens karakter. Når forskningen har lyktes så godt med 
å holde høye forskningsetiske standarder, argumenterer Merton, skyldes 
det ikke at forskerne har høyere moralske standarder enn andre men- 
nesker. Det er snarere slik at de har klart å bygge forskningsinstitusjo- 
ner som har mekanismer som sikrer at det ikke oppstår konflikt mellom 
en individuell og en kollektiv interesse. Institusjonen belønner adferd 
der vitenskapsfolk ikke handler i egeninteresse. Eller sagt på en annen 
måte: Gjennom institusjonelle strukturer blir det i forskerens egeninte- 
resse å handle uegennyttig. Forskerne kan handle interesseløst, ikke først 
og fremst gjennom moralsk styrke, men snarere gjennom institusjonell 
organisering. Merton formulerte det slik: 


A passion for knowledge, idle curiosity, altruistic concern with the benefit to 
humanity and a host of other special motives have been attributed to the sci- 
entist. The quest for distinctive motives appears to have been misdirected. It 
is rather a distinctive pattern of institutional control of a wide range of motives 


which characterizes the behavior of scientists. For once the institution enjoins 

disinterested activity, it is to the interest of scientist to conform on pain of san- 
ctions and, in so far as the norm has been internalized, on pain of psychological 


conflict. (Merton, 1942: 276. Var utheving) 


Det handler altså ikke så mye om den interesseløse forskeren som om det 
interesseløse forskerfellesskapet. Forskeren taler med legitim autoritet om 
et saksområde, såfremt vedkommende uttaler seg på vegne av et vi. Vi har 
grunn til å feste lit til forståelser av et saksområde som over tid har stått 
seg mot utprøving og kritikk av et kollektiv av saksorienterte forskere. 
Det sentrale her er at forskyvning fra individuell til kollektiv sannhets- 
forpliktelse retter oppmerksomheten mot prinsippet om forskningens 
frihet eller forskningsinstitusjonens autonomi. Det er forskerfellesska- 
pets sannhetsforpliktelse, utmyntet i et sett av metodologiske normer, 
som vernes gjennom institusjonell selvorganisering. Vitenskapens etos, 
institusjonens moralske karaktertrekk som sannhetssøkende aktivitet, 
vil dermed være sårbar for økonomiske, religiøse eller statlige interes- 
ser som kan undergrave forskningens frihet. Samtidig forutsetter denne 
institusjonelle etos at de enkelte forskerne deler dette moralske idealet og 
bidrar aktivt til å opprettholde en sannhetsorientert kultur. 

Det er mot denne bakgrunnen vi forstår viktigheten av normen om 
interesseløshet, og viktigheten av å være oppmerksom på interessekon- 
flikter. Forskningsinstitusjoner er sårbare, og en kan ikke ta for gitt at 
idealer for god praksis internaliseres og opprettholdes. Som et ledd i dette 
vernet av forskerkulturen, argumenterer Merton, må forskere få hjelp til å 
rette oppmerksomheten mot forskningen selv, for slik å unngå de sårbare 
situasjonene som kan oppstå når en underlegges interesser utenfra eller 
forskningseksterne egeninteresser: 


[T]he social stability of science can be ensured only if adequate defenses are set 
up against changes imposed from outside the scientific fraternity itself [...] This 
process of preserving institutional integrity and resisting new definitions of so- 
cial structure which may interfere with the autonomy of science finds expres- 
sion in yet another direction. [...] One sentiment which is assimilated by the 
scientist from the very outset of his training pertains to the purity of science. 
Science must not suffer itself to become the handmaiden of theology or econ- 


omy or state. (Merton, 1938: 259) 

I et velfungerende forskningssystem er standarder for god forsknings- 
praksis underlagt institusjonell kontroll gjennom et normsystem inter- 
nalisert av de enkelte forskerne. Men dette systemet er sarbart for 
interessekonflikter. Forsvarsstrategien, som forskere har utviklet sterke 
tradisjoner for, bestar i a ikke utsette enkeltforskere eller forskerinsti- 
tusjoner for situasjoner som kan medfore interessekonflikt. Denne 
forsvarsstrategien uttrykkes sterkt - som et forbud. Dette handler om 
situasjoner en rett og slett ikke skal gå inn i, og ved tvil plikter å opp- 
lyse om. Alt annet er brudd på god forskningsskikk. Når vi snakker om 
interessekonflikt, skal vi være forsiktig med å tenke for fort i retning 
av illegitime og legitime interesser. Økonomiske, politiske eller religi- 
øse interesser er ikke i seg selv illegitime som interesser for forsknin- 
gen. Poenget er at de må forstås og behandles som sekundære interesser: 
De skal ikke komme i førersetet på måter som gjør at primærinteressen 


forstyrres. 


Interesseløshet og skepsisen til 
nytteetiske vurderinger 


Fokusering på interessekonflikter er sentralt i dagens forskningsprak- 
sis, og forskere vender stadig tilbake til den mertonianske begrunnelsen. 
Stine Djørup og Klemens Kappel har eksempelvis nylig argumentert for 
at det er ikke fraværet av interesser som kjennetegner den interesseløse 
forskeren, men snarere fraværet av det som kan skade eller ødelegge selve 
forskningsprosessen: 


[...] according to this interpretation the norm of disinterestedness does not 
prohibit the existence of interests of scientists tourt court, but rather certain 


forms of corrupting influence on the research process. (Djørup & Kappel, 2013) 


Den konstruktive fortolkningen av interesseløshetsidealet, hevder de, 
er å koble det til begrepet reliabilitet eller pålitelighet. Den interesseløse 
forskeren kjennetegnes ikke av et fravær av interesser, men snarere av at 
vedkommende ikke tillater andre interesser (det vi har kalt sekundærin- 
teresser) enn «interessen» i å frembringe pålitelig og troverdig kunnskap: 

The disinterested scientist is not someone who is indifferent to research inte- 
rests, scientific significance, financial or social rewards, social consequences or 
the like. She is simply someone who does not let these interests interfere with 


the ability to produce reliable claims about the world. (Djorup & Kappel, 2013) 


Her oppstar imidlertid en fare for en annen misforstaelse. Dersom dette 
vernet uttrykkes som et ideal om «forskning for forskningens skyld», som 
det eksempelvis uttrykkes i sitatet vi hadde fra Tobin, kan veien være 
kort til et ideal om en forskningspolitikk blindet for nytteaspekt. Gjen- 
tatte formaninger om at forskning kun skal være nysgjerrighetsdrevet, 
kan ha gitt næring til en ryggmargsrefleks mot ordet nytte. Som om det 
skulle være en fornærmelse av forskningens etos å spørre en forsker hva 
forskningen er godt for. Forskere kjennetegnes av en dyp skepsis til nyt- 
teetisk vurdering av forskning, sier Merton. Dette kommer til uttrykk i 
historier som sirkulerte om en middagsskål blant matematikere i Cam- 
bridge: «To pure mathematics, and may it never be of any use to anybody» 
(1938: 260). 

Det Merton synes å advare mot, er tanken om at interesseløshet 
uttrykker et ideal om at forskning fremstår på sitt beste når den ikke 
er rettet mot noe utover seg selv, det vil si forskningens eget fagfelles- 
skap med dets selvregulerende dynamikk. Idealet om det interesseløse 
forskerfellesskapet kan dermed fort bli forstått som en fagorientert sna- 
rere enn en saksorientert forpliktelse. Med «fagorientering» forstår vi at 
forskningsinteressen avgrenses av etablerte forskningsspørsmål innenfor 
et fagområde, i mange tilfeller til det som betegnes som grunnforskning. 
Årvåkenhet for hva som kan skade forskningsprosessen - som økono- 
miske, sosiale eller politiske interesser - må ikke nødvendigvis implisere 
at pålitelig kunnskap kun kan produseres isolert fra ikke-vitenskapelige 
interesser. 

Et fundamentalt problem med idealet om den interesseløse forsknin- 
gen, uttrykt i generelle vendinger som en sannhetsforpliktelse, er nemlig 
at det raskt kan lede til en forståelse av at god forskning er forskning 
som ikke er rettet mot noe utover seg selv, sitt eget fag. Gjennom en slik 
fremstilling står vi i fare for å misforstå hva vi verdsetter i normen om 
interesseløshet. Sannhetsforpliktelsen synes nemlig å tre klarere frem 
desto mer de sekundære interessene forsvinner. Det betyr altså at jo mer 

unyttig forskningen fremstår, desto mer sann og ekte vil vi mene at den 
er. Et slikt ideal er historisk gjenkjennelig. Forskeren, sa rektor Otto Lous 
Mohr, «elsker vitenskapen mer enn seg selv [...]. Han patenterer ikke 
sine oppdagelser, utnytter dem ikke til økonomisk vinning. Han krever 
bare en rimelig godtgjørelse som sikrer ham anledning til konsentrasjon, 
den indre ro som er en nødvendig betingelse for hans forskning». Dette 
var talen rektor ved universitetet i Oslo holdt da han ønsket nye studen- 
ter velkommen til universitetet etter frigjøringen i 1945 (Hviid Nielsen, 
2006: 53). 

Det kan være grunn til å reflektere over spenningen i Mohrs utsagn. 
Den fremstår samtidig som gjenkjennelig og fremmed. Vår virkelighet, 
trekvart århundre etter Merton, er svært annerledes. Formaninger Mer- 
ton refererer til som gjengs den gangen, er på langt nær like vanlige nå. 
De er snarere stikk i strid med dagens forskningspolitikk, som vektlegger 
samfunnsnytten. Rektor Mohrs tale fungerte trolig godt den gangen, men 
vi ville nok ha blitt overrasket om en rektor hadde sagt det samme i dag. 
Vi ville kanskje ha trukket litt på smilebåndet av dette gammelmodige 
språket og den naive idealismen. Et idealbilde av forskeren som stenger 
seg inne på kontoret sitt og trekker ned rullegardinene, treffer dårlig de 
anerkjente og karakteristiske trekkene ved dagens forskning. 

Vi skal forfølge dette temaet videre ved å diskutere koblingen mellom 
idealet om interesseløshet og såkalt internalistisk vitenskapsteori som sto 
sentralt på 1980- og 1990-tallet. 


Interesseløshet og internalisme 


Merton blir ofte kritisert for å forsvare en internalistisk posisjon, en 
betegnelse som først og fremst er brukt i kunnskapssosiologien. Inter- 
nalistiske posisjoner forutsetter at historien om vitenskapelige oppda- 
gelser kan fortelles uten å forstå betydningen av, eller innflytelsen fra, 
samfunnet for øvrig. Dette er en forståelse av Merton som har festet seg. 
Én grunn til dette kan være at kritikken av Mertons internalisme inngår, 
som Steven Shapin (1992) påpeker, i standardfortellingen om historien til 
kunnskapssosiologien (og det bredere feltet som blir omtalt som STS-stu- 
dier). Kritikken av internalistiske posisjoner var viktig, ettersom poenget 

med den var a apne opp for sosiologiske, historiske og antropologiske 
studier av hvordan «vitenskapens innhold» ble formet. 

Det er to grunner til at kritikken av internalistiske posisjoner er sentral 
for diskusjonen om interessekonflikt. I forlengelsen av hva vi har diskutert, 
er det en fare for at en internalistisk forståelse støtter et ideal om forskning 
for forskningens egen skyld - og blir seg selv nok understøttet av det vi 
kaller en fagorientert forpliktelse. Vi skal diskutere dette videre siden, men 
la oss først forfølge et annet spor. Det er nemlig også fare for at vi feilak- 
tig diskrediterer normen om interesseløshet ved å se den som et uttrykk 
for en internalistisk posisjon. Vi trenger ikke ta stilling til om Merton er 
internalist eller ikke for å verdsette hans poengtering av nødvendigheten 
av å beskytte institusjonens primære interesser mot å bli kompromittert av 
sekundære interesser. Skillet er viktig å etablere, uavhengig av om spørs- 
målet om internalistiske posisjoner kan forsvares eller ei. 

Det er viktig å få med seg en annen (eksternalistisk) side av Mertons 
argument. Villigheten til å akseptere institusjonell autonomi, argumen- 
terer han i artikkelen «Normative structure of science», er avhengig av 
sosial aksept. Folk flest er ikke i stand til å vurdere vitenskapelige argu- 
menter; en må være forsker for å kunne gjøre det. Dersom samfunnet 
skal bruke vesentlige ressurser på forskning, må den gi resultater som 
gjør investeringene meningsfulle også for ikke-forskere. Forskningen er 
til syvende og sist avhengig av demonstrasjon av samfunnsnytte, og den 
er sårbar for uønsket samfunnsutvikling. Det er nemlig en fare for at for- 
skere blir for blendet av sin egen suksess og glemmer avhengighetsforhol- 
det institusjonen har til samfunnet for øvrig. Forskningens selvstyre vil 
måtte begrunnes i — og være avhengig av - tillit til at forskningsaktivite- 
ten i det store og hele understøtter utviklingen av et godt samfunn. 


With the unending flow of achievements, [...] the scientist came to regard him- 
self as independent of society and to consider science as a self-validating enter- 


prise which was in society but not of it. (Merton 1942: 551) 


Det er nettopp en slik forstaelse av forskningens uavhengighet til sam- 

funnet som har blitt utfordret i kritikken av internalistiske posisjoner. 
Denne kritikken uttrykkes blant annet av Sandra Harding, som en 

refleksjon over hvordan objektivitet blir knyttet til noytralitet. Hun 

kritiserer et objektivitetsbegrep som fanger oss i et valg mellom objekti- 
vitet og relativisme. 


Where the old “objectivity question” asked, “objektivity or relativism: which 
side are you on?”, the new one refuses this choice, seeking instead to bypass 
widely recognised problems with the conceptual frameworks that restricts the 
choices to these two. (Harding, 1995: 331) 


I den gamle objektivitetsdiskusjonen kobles objektivitet til noytralitet pa 
en bestemt mate. Jo mindre forskningen er pavirket av samfunnet, jo mer 
objektiv og nøytral er den. Denne gamle iscenesettelsen av objektivitets- 
diskusjonen utspilte seg som en jakt pa internalisiske redegjørelser for 
den vitenskapelige metode. Hardings anliggende - i likhet med andre 
samtidige, som Paul Feyerabend - er at et slikt vitenskapsteoretisk pro- 
sjekt samtidig legitimerer vitenskapens delaktighet i opprettholdelsen av 
eurosentrisme, mannsdominering og klasseforskjeller. Sann vitenskap 
kan ikke være delaktig i urett. En objektiv og nøytral vitenskap vil jo 
måtte være hevet over kjønns-, rase- og klassemotsetninger i kraft av å 
være interesseløs. 

Dette objektivitetsidealet, som knytter interesseløshet til interna- 
listiske posisjoner, gir ikke redskaper til å kritisere forskningens egne 
innebygde verdier samt betingelser og føringer for forskningen. Harding 
mener at svakhetene i det dominerende objektivitetsidealet kan avdekkes 
ved å ta utgangspunktet i de marginalisertes ståsted eller livsverden (1995: 
342). Gjennom en anerkjennelse av sosial ulikhet vil hun demonstrere at 
internalistiske vitenskapsteoretiske posisjoner har et «svakt» objektivi- 
tetsideal. En bevissthet om at kunnskapsproduksjon alltid er situert, og 
dermed knyttet til bestemte historiske situasjoner, til politiske, materi- 
elle og kulturelle forutsetninger, og til etablerte maktforhold, vil derimot 
uttrykke et sterkt objektivitetsideal. 

Hardings kritikk betyr imidlertid ikke at idealet om interesseløshet 
ikke er gyldig. Som vi nevnte innledningsvis, kan interessekonflikt opp- 
stå i alle profesjoner ettersom det handler om vern av profesjonens pri- 
mære formål - dens samfunnsoppgave. Det vi foreslår, er at idealet om 
interesseløshet uttrykker en saksorientert forpliktelse med et interesse- 
løshetsideal som ikke knyttes til en internalistisk vitenskapsteori. Men 

før vi forfølger dette sporet videre, skal vi tydeliggjøre aktualiteten av 
problemstillingen ved kort å minne leseren på vitenskapsteoridiskusjo- 
nen som var sentral rundt årtusenskiftet. 


Mode 2 - nye koplinger mellom vitenskapelige, 
industrielle og politiske virksomheter 


«Mode 2» er en betegnelse på en form for kunnskapsproduksjon som skil- 
ler seg fra den typiske vitenskapen på Mertons tid. Den er kontekstdrevet, 
problemorientert og flervitenskapelig (Gibbons mfl., 1994), og kjenneteg- 
ner blant annet storsatsinger innenfor forskning, for eksempel det som 
omtales som konvergerende teknologier (Nordmann, 2004). Den har et 
klart anvendt perspektiv, og rettferdiggjøres ofte i kraft av samfunnsnytte. 
Vel så viktig er det at den uttrykker et ideal om en kunnskapsproduk- 
sjon som er kontekstdrevet. Forskningen skal ikke utføres og bli form- 
satt innenfor de enkelte disipliner, men snarere i en anvendt kontekst. 
Det er betegnende at Ziman omtaler denne kontekstdrevne forskningen 
som «post-akademisk». De siste tiårene har «Mode 2» blitt en standard- 
betegnelse i policydokumenter både internasjonalt og i Norge, selv om 
analysen som ga opphav til begrepet, har vært gjenstand for mye kritikk. 
Et karakteristisk trekk ved Mode 2-forskningen er at forskere samarbei- 
der mer på tvers av fag og samfunnssektorer (Gibbons mfl., 1994: vii), 
og et slikt samarbeid har langt på vei slått inn som en allmenn forvent- 
ning til hva en god forsker bør etterstrebe. Interdisiplinært samarbeid og 
industrisamarbeid blir begge uttrykk for det grunnleggende trekket ved 
denne typen forskning - samarbeid i den hensikt å oppnå samfunnsnytte. 
Gibbons og hans kolleger forutså at Mode 2-tenkning, som de den gang 
anslo preget arbeidsmåten til kun 5 % av alle forskere, ville få mer allment 
gjennomslag. 

Vi er i starten av en overgangsfase, argumenterte Gibbons mål. for, 
der det ikke er klart hvilke endringer vi bør ønske velkommen og hvilke 
vi bør motarbeide (1994: 1). I praksis utfordres forskere i en rekke nye 
situasjoner hvor slike vurderinger må gjøres, og der nettopp spørsmå- 
let om hva som utgjør profesjonens primære og sekundære formål, blir 
sentralt. Spørsmål om vi bør samarbeide mer som enkeltforskere og som 

institusjoner, på tvers av fag og på tvers av samfunnssektorer, berører jo 
nettopp vår identitet som forskere — hva vi er her for. 

I Mode 2-verdenen ser det ut til at forskerhverdagen har blitt reorgani- 
sert for stadig flere forskere, og det på måter som gjør at interesseløsheten 
blir satt på prøve. Industrisamarbeid er et eksempel på en type samarbeid 
som - sett fra utsiden — kan være krevende å forene med interesseløshet. 
La oss se nærmere på to eksempler for å klargjøre hva interesseløshetside- 
alet kan bety i slike samarbeid. 


Moser, Alzheimers og saksorienterte 
forpliktelser 


Det blir fort både abstrakt og komplisert når vi sier at forskernes pro- 
fesjonsutøvelse ikke skal ha noe bestemt for øye. Forskerne skal være 
interesseløse, samtidig som vi i denne teksten har hevdet at idealet om 
interesseløshet ikke er uforenlig med at forskningen er samfunns- og 
nytteorientert. Vi forstår dette som at forskningen skal ha frihet til å være 
saksorientert. Det er saken som skal forplikte forskerne, samt standarder 
for god forskningspraksis. Forskningen skal være fri til å forfølge saken 
- for så å si å kunne gjøre det saken krever. «Saken» er her å forstå som 
forskningens gjenstand eller tema. 

Når May-Britt og Edvard Moser har forsket på hjernens hukom- 
melsesstruktur, har de hevdet at deres primærinteresse har ligget i å 
avdekke og gjøre rede for denne strukturen. «Det er grunnforskning 
vi bedriver», har vært en standardsetning i nær sagt alle intervjuer 
med forskerne fra begynnelsen av 2000-tallet (se f.eks. Weisser, 2005). 
Nobelpris-vinnerne har sånn sett levd opp til den klassiske forståelsen 
av interesseløshet hos forskere, forstått som en slags likegyldighet til 
eventuell samfunnsnytte. I den senere tid har imidlertid Alzheimers 
sykdom kommet stadig mer i fokus hos Moser og Moser. I 2017 foreslo 
Edvard Moser for norske politikere at de burde bevilge penger til et 
Alzheimer-senter i Norge, hvor Moser-gruppen skulle inngå (Meland, 
2017). Professor Christian Döller fra Tyskland var da allerede blitt 
hentet til Trondheim «... for å knekke alzheimergåten», som en avis 
uttrykte det (Opheim, 2016). Om vi antar at det i Moser-gruppen faktisk 

har vært en dreining fra grunnforskning mot å løse Alzheimer-gåten, 
hvordan kan vi forstå utviklingen i lys av interesseløshetsidealet? Har 
Moser-forskningen gått fra å være interesseløs til å tenke samfunns- 
nytte? Representerte Moserne av 2005 vitenskapens idealer på en renere 
måte enn Moserne av 2017, fordi de var mer interesseløse tidligere? Eller 
var det stikk motsatt? 

For leserne burde svarene på disse spørsmålene være enkle. Moser- 
forskningen av 2005 var trolig verken mer eller mindre interesseløs enn 
Moser-forskningen av 2017. Selv om forskningsfokuset (saken) har for- 
flyttet seg fra en grunnforskningsinteresse (stedssansens opprinnelse og 
gridcellenes struktur) til en anvendt interesse (Alzheimers sykdom), er 
idealnormen for utforskning av begge områder interesseløshet. Moserne 
av 2017 er like mye avhengig av at sekundærinteresser ikke påvirker inter- 
essen av å frembringe pålitelig og troverdig kunnskap, som det Moserne 
av 2005 var. Mens måten å forske på, og ikke minst samarbeide på, vil 
måtte endre seg vesentlig når man etter hvert har ambisjoner om å finne 
en kur mot Alzheimers, er idealnormen for arbeidet akkurat den samme 
som før: Mosernes primærinteresse må fremdeles ligge i å frembringe 
pålitelig kunnskap. Sett utenfra er forskningen deres mer nytteorientert 
enn før. Sett innenfra er den - nå som før — saksorientert. Det er bare 
saken som har endret seg. 

Likevel kan det være nyttig å dvele litt med intuisjonen om at vendin- 
gen mot Alzheimers vil innebære at forskningen ikke lenger var drevet av 
en interesseløs interesse. Hvorfor stiller vi det spørsmålet? Et mulig svar 
er at saksorientering forveksles med fagorientering. Vi har knyttet «fag- 
orientering» til det at forskningsinteressen rettes mot etablerte spørsmål 
innen et fagområde. Spørsmål om hvordan hukommelsen fungerer frem- 
står mer interesseløst fordi det lettere kan fremstilles som et akademisk 
faglig spørsmål. Om det handler om Alzheimers sykdom, vil forsknin- 
gen kontekstualiseres annerledes — der aktører som pasientgrupper, far- 
masøytisk industri og helsedepartementet kan tenkes å få langt større 
påvirkningskraft. Vi kan også spørre om dette skiftet er et resultat av at 
forskerne i større grad reflekterer over at kunnskap alltid er kunnskap for 
noen, og at de dermed i større grad åpner for innsikten om forskningens 
situerthet, og hvilke verdier som er innebygget i forskningsspørsmålene. 

Dermed vil dreiningen mot Alzheimer-spørsmålene samtidig kunne 
åpne for andre forskningsspørsmål, og dermed andre svar, enn de som 
ble reist gjennom det grunnlagsorienterte spørsmålet om hukommelsens 
struktur. 


Interessekonflikter i industrisamarbeid 


Offentlig forskning i Norge har selvsagt en lang tradisjon for tett indus- 
trisamarbeid. I nyere tid er dette særlig preget av at Norge er en oljena- 
sjon, og at det hadde vært vanskelig å utvikle norsk oljeindustri uten tett 
samarbeid mellom blant andre NTH (nå NTNU) og oljeindustrien. Olje- 
selskapene har et betydelig samarbeid med de offentlige forskningsmil- 
jøene, og bidrar også til finansieringen av en rekke forskningsprosjekter. 

Industrisamarbeid begrenser seg imidlertid ikke til olje eller andre 
klassiske industriområder. Samarbeid på tvers av sektorer er ønsket i alle 
deler av forskningen i dag, også i den som tradisjonelt sett har ansett indus- 
trisamarbeid som etisk betent. Medisinsk forskning er et slikt eksempel. 
Derfra vet vi at interessekonflikter har vært et viktig tema i nyere tid, der 
kritikken har vært sterk mot det noen oppfatter som et samrøre mellom 
leger og legemiddelindustrien (Rørtveit, 2008: 553). Interessekonflikter 
kan eksempelvis oppstå når legens råd til pasienten ikke er «interesse- 
løse», men farget av økonomiske bindinger til legemiddelindustrien. Her 
vil en orientering mot sak fremfor fag, med bevissthet om at man alltid 
er formet av bestemte interesser, gi redskap for å håndtere de kommer- 
sielle påvirkningene bedre, i tråd med Hardings kritikk av det ureflek- 
terte nøytralitetsidealet. Til tross for historien med interessekonflikter på 
dette området er det like fullt ønsket og villet politikk i dag at offentlig 
forskning skal samarbeide mer og tettere med legemiddelindustrien. Én 
grunn til dette er at industrien har kapital som er nødvendig for å finan- 
siere denne typen forskning, en annen grunn er at farmasøytisk industri 
har kompetanse i utvikling av medikamenter, en kompetanse forskere 
ofte mangler. I tillegg ønsker politikere at offentlig finansiert forskning i 
større grad skal lede til industri som gir arbeidsplasser og inntekter. 

Et konkret eksempel på slikt samarbeid finner vi på biobankområdet. 
Forskningsrådet har brukt flere hundre millioner kroner de siste tiårene 


35 


KAPITTEL 1 


til 4 finansiere utbygging av norske biobanker for forskning pa humant 
biologisk materiale. Byggingen av en slik infrastruktur ma rettferdiggjo- 
res. Det er ikke nok at man far god og spennende forskning i seg selv — i 
form av publikasjoner i anerkjente internasjonale tidsskrifter. Forsknin- 
gen ma lede frem til noe samfunnet har nytte av. Politikerne nøyer 
seg ikke med publikasjoner - de vil ha innovasjoner. Det er en legitim 
interesse for politikere. Derfor har man fra høyeste politiske hold sig- 
nalisert at man ønsker industrisamarbeid i biobankforskningen. En av 
antagelsene er at en bare kan sikre at samfunnet får nytte av biobankfors- 
kningen gjennom et tett samarbeid med de store legemiddelselskapene. 
I 2016 bestemte Stortinget at det skulle etableres et nasjonalt kommersia- 
liseringsselskap for biobank- og registerdata (Stortingsvedtak, 2016). Gitt 
at antagelsene er riktige, vil denne saken stille krav til et nært samspill 
mellom forskning, industri og politiske myndigheter. 

Et annet eksempel er forskning på biodiesel basert på restprodukter 
fra norsk trevirke, som også i stor grad er basert på offentlige midler med 
krav om industrisamarbeid. Selv om både forskere og industri kan være 
skeptisk til at biodiesel vil være en del av løsningen på fremtidens ener- 
gibehov, vil de kunne rettferdiggjøre sin deltagelse i forskningen med et 
slikt antatt samfunnsnyttig formål. De vil da være orientert mot saken, 
i dette tilfellet produksjon av biodiesel. Kunnskapsoppbyggingen deres 
vil da også ta hensyn til de samfunnsmessige, økonomiske og materielle 
forutsetningene for å lykkes med utvikling av en økonomisk og miljø- 
messig bærekraftig produksjon av biodiesel. Dersom dette overordnede 
målet ikke nås, vil forskningen uansett ikke være bortkastet. Den har 
nemlig bidratt til ny kunnskap som er verdifull i seg selv, men som også 
kan lede til annen samfunnsnyttig produksjon som ikke er forutsett av 
de som finansierer forskningen. 

Umiddelbart ser det krevende ut å ivareta interesseløsheten i slike 
typer samarbeid, der nytteverdien dominerer. Forskere som er ansatt 
ved offentlige forskningsinstitusjoner eller universiteter, må forholde 
seg til politikere som først og fremst er opptatt av samfunnsnytten, og 
til industrielle samarbeidspartnere som nødvendigvis har økonomisk 
tjenlige produkter og patenter som hovedinteresse. Utfordrende kan 
det også være for humanister, samfunnsvitere og jurister som må bidra 

med utforming av politikk og kjøreregler som ikke primært kritiserer, 
men snarere fasiliterer kommersialisering av offentlige forskningsres- 
surser. Riktignok vil nettopp det siste innfri kravet til humanister og 
samfunnsvitere om at de skal vise samfunnsrelevans. Men mange sam- 
funnsforskere mener at de er forpliktet på den kritiske rollen, og at det 
vil derfor være galt å gå inn i samarbeid som kan lede til at man må legge 
bånd på seg. Dette vil kunne oppleves som en interessekonflikt. Her 
synes også distinksjonen mellom fag- og saksorientering å kunne være 
opplysende. Paradoksalt nok, vil vi si, blir det å samarbeide - og dermed 
hjelpe til med å løse konkrete utfordringer - ofte opplevd som utfor- 
drende for ens profesjonelle integritet, mens det å kritisere, analysere og 
vurdere mer på avstand, ikke blir det. En humanist eller samfunnsviter 
som deltar i anvendte prosjekter, vil ofte oppleve det som konfliktfylt 
dersom Alzheimers, biobankbruk eller biodieselutvikling presenteres 
som saken de skal være orientert mot. 

Uansett har forskningen beveget seg inn i et område hvor forskerne vil 
måtte inngå i samarbeidsformer hvor interessene er mangfoldige. Sam- 
funnsnytte og økonomisk nytte trer tydeligere frem, og forskerne blir mer 
vare for potensielle interessekonflikter. Eller som Ziman har formulert 
det: «With ever-increasing dependence on commercial or state funding, 
all modes of knowledge production are merging into a new, ‘post-acade- 
mic’ research culture which is dominated by utilitarian goals. Growing 
concern about conflicts of interest is thus a symptom of a deep-seated 
malaise in science and medicine» (Ziman, 2002: 397). 

Et sentralt spørsmål er om vi skal forstå de gjenkjennelige utfordrin- 
gene ved moderne vitenskap generelt - og kanskje medisin spesielt - som 
«sykdomstrekk». Det er ikke umiddelbart lett å se hva implikasjonene av 
en slik diagnose vil være. Dersom vi ikke forstår det som uttrykk for et 
utidsmessig ideal om «forskning for forskningens skyld», i betydningen 
å være blindet for alle nyttehensyn, kan vi forstå diagnosen som uttrykk 
for en profesjonell bekymring, et ubehag forskerne ikke helt vet å diag- 
nostisere — gitt konfliktfylte forskningspolitiske Mode 2-trender. 

Derfor er det verdt å merke seg premissene for samarbeid i Mode 
2-forskningen: Offentlig forskning driver ikke industrisamarbeid for å 
tjene penger. Når nye ph.d.-studenter blir innført i en verden av patenter 

og TTO (Technology Transfer Offices), skyldes ikke det at de skal lære å 
berike seg. Snarere skyldes det at de skal lere seg 4 ivareta samfunnsin- 
teresser, og dermed virkeliggjore det som betegnes som universitetenes 
tredje oppdrag - samfunnsengasjement (Etzkowitz & Leydesdorff, 2000) 
- der de to første er utdanning og forskning. Samfunnsinteresser er ikke 
nødvendigvis å forstå som interesser som står i motsetning til interesse- 
løshetsidealet i forskning, men snarere som en supplerende del av den 
akademiske virksomheten. De samfunnsinteressene som forskningen i 
Norge skal tjene, handler om vår interesse i å trygge vår velferd, om å 
fremme demokrati, om å sikre menneskerettigheter og om å utvikle en 
mer rettferdig verden. Dersom samarbeid er nødvendig for å lykkes med 
dette, så synes samarbeid - av alle typer - å være en god ting. Industri- 
samarbeid på universitetene rettferdiggjøres altså ut fra tanken om at et 
slikt samarbeid er nødvendig for å realisere de godene vi mener forsknin- 
gen skal og bør forsøke å realisere. 

I et slikt perspektiv fremstår det ikke så radikalt at man i Mode 2 har 
tanker om hvordan vitenskapen kan og bør tjene samfunnet. Snarere er 
det idealet om forskeren som jobber isolert på sitt kontor med rullegardi- 
nen nede, upåvirket av alle utenforstående interesser, som fremstår som 
problematisk. For også et slikt ideal vil kunne tjene politiske interesser, 
og da er det bedre å sette ord på hvordan forskningsinteresser og sam- 
funnsinteresser bør sameksistere for å skape gode samfunnsløsninger, 
enn å sikre integriteten av arbeidet innenfor de enkelte sfærene. For som 
vi har diskutert: Det å sikre forskingens integritet gjennom vern som 
hjelper forskningen med å være saksorientert, hviler på en implisitt for- 
utsetning om at forskningen på denne måten kan bidra til et bedre sam- 
funn. Det handler med andre ord om ikke å ta for gitt at en saksorientert 
forpliktelse er en innadvendt fagorientert forpliktelse. Det er heller ikke 
slik at en forpliktelse på en saksorientert forskning som ivaretar samfun- 
nets kunnskapsbehov, svekker forskningens kritiske rolle. Forskere må 
ha en kritisk inngang til etablerte forståelser og antagelser for å bidra til 
en kunnskapsbasert samfunnsutvikling. 

Vi vil peke på to forhold i oppsummeringen av hva som står på spill 
når det gjelder interessekonflikter i dagens forskningsvirkelighet. Det 
handler om å unngå samrøre - uten samtidig å blokkere produktivt 

samarbeid. Begge knyttes til det gjensidige avhengighetsforholdet mel- 
lom forskning og samfunnet for øvrig, som blant andre Merton vektla. 


Interesseløshet og forskning for et godt samfunn 


I Mode 1-forskningen kunne idealet synes å være at forskningen er til for 
sin egen skyld. Desto mer innadvendt forskningen var, desto tydeligere 
fremsto forskeren som uegennyttig og interesseløs. Faren er at interesse- 
løshetsidealet forbindes med en internalistisk vitenskapsteoretisk posi- 
sjon som vil legitimere en motvilje mot å inngå i de samarbeidsrelasjoner 
saken krever. Dersom en forsker bidrar med sin kompetanse og forskning 
på en måte som tjener andres interesserer, kan det oppleves som om hun 
svikter sin egen profesjonelle oppgave. Et fruktbart samarbeid kan der- 
med vanskeliggjøres av idealer om interesseløshet. I slike tilfeller kan det 
være fristende for en forsker å unngå samarbeidet under dekke av å skulle 
beskytte sin egen profesjonelle integritet. Denne forståelsen lever i beste 
velgående i universitetsmiljøer, men er etter vår mening et uheldig utslag 
av en bekymring for å bli styrt av illegitime sekundærinteresser. 

I Mode 2-forskningen står også den samfunnsmessige rettferdiggjørin- 
gen sentralt. Forskning har, ideelt sett, det gode samfunn som formål. 
Forskeren kan ikke og får ikke være interesseløs med tanke på denne 
anvendelsen av forskningen. Alle former for samarbeid som er nødvendig 
for å realisere dette godet, skal tas i bruk. I et slikt perspektiv vil interes- 
seløshetsidealet fremstå som naivt og innsiktsløst. Men også dette har en 
bakside. Det vil kunne gi næring til kulturer som aksepterer et ureflektert 
samrøre av interesser. Idealet om interesseløshet må ikke kastes ut med 
badevannet - med innsikten om at forskningsinteresser og samfunnsin- 
teresser samproduseres. Det vil si at vitenskap og samfunn står i et gjen- 
sidig påvirknings- og avhengighetsforhold som umuliggjør ideen om en 
isolert vitenskapelig kunnskapsopparbeidelse. 

Den forståelsen av interesseløshet som vi mener er verdt å forsvare, er 
en saksorientert forståelse. Men denne er ikke nødvendigvis sammenfal- 
lende med en fagorientert forståelse. Der en fagorientert interesseløshet 
kan forstås dit hen at forskerne må få frihet til å forske på det fagområ- 
det de anser som et viktig forskningsfelt, vil en saksorientert forståelse 

vektlegge friheten forskerne har til 4 forfolge et saksomrade som kan 
inkludere harmonisering til aktiviteter utfort av aktorer utenfor deres eget 
fagfelt. Å være saksorientert vil ikke alltid bety at en er fagorient, selv om 
kvalitetsstandarder for forskere er knyttet til rådende standarder innen- 
for egen fagdisiplin. Hvorvidt man faktisk forfølger saken selv, avgjøres 
ikke av forskeren selv, og heller ikke av hennes samarbeidspartnere eller 
oppdragsgivere. Det er forskningsinstitusjonens systemer for kvalitets- 
sikring som foretar vurderingen. I institusjonell forstand er forskningen 
interesseløs dersom den tilfredsstiller det aktuelle fagfellesskapets selvre- 
gulerende vurderingssystemer. Disse inntrer primært ved publisering av 
resultatene, og derfor kan man si at en akademikers faglige aktivitet ikke 
er forskning før resultatene er presentert for kolleger i fagfellevurderte 
tidsskrifter eller bøker. Da er det irrelevant om interesser sekundært til de 
primære forskningsinteressene også er involvert, det være seg i form av 
samfunnsnyttige funn eller patenterbare oppdagelser. Riktignok finnes 
det mange måter å undergrave denne kvalitetssikringen i fagfellesystemet 
på. Her kan nevnes kameraderi i vurderingen eller opprettelse av spesial- 
tidsskrift som styres av sekundærinteresser, for eksempel industrihensyn 
eller politiske gruppeinteresser. Men muligheten for slike brudd på god 
praksis betyr ikke at det er praksisen det er noe feil med, og i det lange løp 
vil slike brudd på prinsippet om saksorientering bli avslørt. 

Det er heller ikke gitt at kvalitetsmessig god og saksorientert forskning 
sammenfaller med at noe er moralsk og politisk godt. Et forskningspro- 
sjekt kan representere god forskning ved å være interesseløst, samtidig 
som det er samfunnsmessig skadelig — for eksempel hvis det stigmatise- 
rer utsatte grupper. Likedan kan forskningen gi gode samfunnsmessige 
resultater i form av nye behandlinger — selv om forskeren av egeninteresse 
har tatt snarveier for å komme først til patentet, og dermed brutt med 
de institusjonelle kriteriene for interesseløshet. 

I det siste tilfellet er det ikke saken selv som har vært den avgjørende 
motivasjonsfaktoren, men derimot den økonomiske egeninteressen. Den 
sviktende saksorienteringen vil for eksempel kunne avsløres i kvaliteten 
på spørsmålsstilling, valg av metode, analyser og andre faktorer som vur- 
deres av fagfellesskapet. Og det er den institusjonelle etterprøvingen som 
viser at dette ikke har vært saksorientert, men at sekundærinteresser har 

vært drivende for aktiviteten. Slik er det en direkte sammenheng mellom 
den institusjonelle tilnærmingen til forskningens interesseløshet og kra- 
vet om saksorientering. 

Men vi må like fullt spørre oss om hvordan forskere virkelig kan vite 
at de har vært drevet av å forfølge saken dit den bringer dem? Når kan 
de være trygge på at de har vært tro mot saken, at den rette ekspertisen 
har blitt konsultert og har fått deltatt i vurderingen? Vurderingen av om 
en forsker har vært saksorientert, må foretas av andre interessenter som 
har kjennskap til saken, og som ikke nødvendigvis tilhører forskerens 
eget fagmiljø. Enkelte prosjekter - som f.eks. biobanker - kan være så 
krevende at saken stiller omfattende krav til koordinert deltagelse fra 
ulike fagdisipliner, næringsliv og borgere, ettersom store nasjonale og 
internasjonale forskningsinfrastrukturer vil måtte finansieres, bygges og 
vedlikeholdes. Hvilke krav saken stiller, og hvor fleksible disse kravene er, 
inngår som del av det som må avklares og vurderes i forskningsprosessen. 


Konklusjon 


Idealet om interesseløshet er koblet til epistemiske dyder som pålitelig- 
het, saklighet og troverdighet. Identifikasjon av interessekonflikter går 
ut på verne om denne forskningsprosessen og sikre at forskningen er fri 
til å være saksorientert. Dette handler om hvilke situasjoner vi ikke skal 
gå inn i, om forbudssoner som trekkes opp forut for forskningsproses- 
sen. Spørsmålet engasjerer fordi det aktualiserer forskernes identitet, og 
vil utløse motstand når det er mistanke om at deres integritet er truet. 
Internaliserte forståelser av hvilke situasjoner forskere skal gå inn i eller 
ikke, er en viktig del av sunn selvregulering. Forskere skal være årvåkne 
for interessekonflikter der det kan være fare for at de svikter sitt mandat, 
og dermed seg selv, ved ikke å være rettet mot saken, og forskningen skal 
samtidig være fri til å innrette seg etter saken. Men nettopp fordi identi- 
fisering av interessekonflikter innebærer forbudssoner, kan et for snevert 
forsvar av forskning for forskningens egen skyld true dens mulighet til å 
oppfylle sitt samfunnsoppdrag. Her befinner dagens forskere seg ofte i 
et krevende farvann. Grensesetting mellom forsknings- og samfunnsin- 
teresser inngår noen ganger i et nødvendig vern av forskningens rolle som 

kunnskapsleverandør. Men i tilfeller der saken krever et produktivt sam- 
spill med andre samfunnsaktører, kan grensesetting hindre forsknin- 
gens rolle som kunnskapsleverandør. Det som står på spill i spørsmål om 
interessekonflikter, er forskningens frihet til å innrette seg etter saken, 
som ikke ureflektert må forstås som en fagorientert forpliktelse eller en 
frihet til å ignorere samfunnsinteresser. 

Abstract: Actors who seek to restrict scientists' academic freedom often believe they 
have legitimate reasons for doing so, and this belief often relies on misunderstan- 
dings regarding the nature and rationale of freedom in science. This chapter explains 
principles of freedom in science, why these principles matter, and how they can be 
protected when interests conflict. The authors distinguish between four freedoms in 
science: freedom of subject, freedom of source, freedom of interpretation, and fre- 
edom of speech. These freedoms each serve their scientific purpose and are - each to 
their own degree — important to the legitimacy of science. The authors argue that the 
freedoms of interpretation and speech, especially, must be absolute in science. This 
chapter delves particularly into the freedom of speech, because interested parties fre- 
quently attack this freedom when they fight over knowledge presented to the public. 
The authors draw on their experiences from the Norwegian scientific community to 
exemplify how problems of academic freedom may arise and eventually be solved. 


Keywords: science, ethics, academic freedom, freedom of speech, conflicts of inter- 
est, research institutes 


Styringsbehov versus frihet i forskning 


Interessekonflikter i forskning uttrykkes sterkest gjennom forsøk på å 
hindre forskere i å følge sin faglige overbevisning. Både arbeidsgivers, 
oppdragsgivers og andre forskeres interesser kan motivere slike forsøk. I 


Sitering av dette kapitlet: Gezelius, S. S., & Mittenzwei, K. (2019). Forskerens frihet når interesser vil styre. 
IH. Ingierd, I. Bay-Larsen & K. Hiis Hauge (Red.), Interessekonflikter i forskning (s. 45-68). Oslo: Cappelen 
Damm Akademisk. https://doi.org/10.23865/noasp.63.ch2 

Lisens: CC BY 4.0 


45 


KAPITTEL 2 


en tid der vitenskapelig virksomhet gjennomorganiseres og behovsstyres, 
kommer forskerens frihet under press. 

Aktorer som innskrenker forskerens frihet, paberoper seg ofte ret- 
ten til 4 innskrenke. I noen tilfeller har de gode grunner til dette, men 
ofte ledsages innskrenkninger av misforstaelser omkring forskningsfri- 
hetens natur og begrunnelse. Formalet med dette kapitlet er a bidra til 
klarhet om hva forskningsfrihet er, hvilke funksjoner denne friheten har, 
og hvordan friheten kan beskyttes når interesserte parter kjemper om 
allmenhetens virkelighetsoppfatning. Ettersom ytringsfriheten er særlig 
sårbar i slike konflikter, vier vi den spesiell oppmerksomhet. 

Forskningsfriheten omfattes av den mer generelle «akademiske 
friheten». Akademisk frihet forstås som frihet til å søke og formidle 
kunnskap uten styring gjennom ytre maktbruk. Akademisk frihet 
innebærer, i det aller minste, frihet til ikke å måtte handle i strid med 
egen faglig overbevisning (NOU 2006: 10). UNESCO (1997) slår fast 
at den akademiske friheten betinges både av akademiske institusjo- 
ners faglige autonomi og av fagansattes rett til å produsere og formidle 
kunnskap i tråd med personlig faglig overbevisning. For fagansatte 
omfatter denne friheten typisk valg av forsknings- eller studiefelt, 
forskningsmetoder, undervisningsvirksomhet og formidling (Kalle- 
rud, 2006; UNESCO, 1997). 

Forskerens plikt til sannferdig kunnskapssøken, og til sannferdig kunn- 
skapsformidling, fordrer rett til å følge egen faglig overbevisning (Tranøy, 
1995: 53-56). Det er forholdet mellom denne plikten og denne retten som 
begrunner den akademiske friheten (AAUP, 2017; UNESCO, 1997). 

Idealet om akademisk frihet strekker seg tilbake til opplysningstida 
(Kallerud, 2006), og plikten til å trygge denne friheten er i dag nedfelt i 
en av FNs menneskerettighetskonvensjoner (1966) og i norsk lov (Regje- 
ringen, 2005, 2008). Tanken om akademisk frihet har tradisjonelt vært 
sterkest knyttet til forsknings- og undervisningsinstitusjoner (AAUP, 
2017; Kallerud, 2006). De senere tiåras fremvekst av rene forskningsinsti- 
tutter, som også er forpliktet av vitenskapens krav, har imidlertid utvidet 
diskusjonen om akademisk frihet og ført til en delvis institusjonalisering 
av denne friheten også for rene forskningsinstitutter (Regjeringen, 2008; 
Stortinget, 2010). 

Institusjonalisering av den akademiske friheten har ikke fritatt den for 
press. Moderne vitenskap er sa ressurskrevende at den krever god orga- 
nisering. Organisering krever styring, og styring begrenser de ansattes 
frihet. Dertil kommer samfunnets krav om brukerrelevans: Forsknings- 
finansiering betinges ofte av resultatenes forventede nytte. Styringsbehov 
splitter samfunnets tilnærming til forskningsfrihet. På den ene siden her- 
sker tilsynelatende konsensus om frihetsidealet, men pa den andre siden 
uthules idealet gjennom måten vitenskapen organiseres på (NOU, 2006). 


De fire forskningsfrihetene og deres formål 


Idealet om forskningsfrihet omfatter flere aspekter ved forskeres virk- 
somhet. Vår analyse skiller mellom fire underkategorier av forsknings- 
frihet. Vi kan kalle disse for temafrihet, kildefrihet, tolkningsfrihet og 
ytringsfrihet. Disse fire frihetene angår hvert sitt stadium i forsknings- 
prosessen, fyller ulike funksjoner, og er i ulik grad fravikelige. 

Forskningsfrihetene tjener to krav til god vitenskap: kravene om at 
kunnskapen skal være mest mulig sann og mest mulig ny. Selv i fag der 
de fleste har gitt opp troen på at det er mulig å finne en ugjendrivelig 
sannhet, lever forpliktelsen til å etterstrebe, så langt mulig, sannhetsi- 
dealet. Kravet til sannferdighet er derfor absolutt (Tranøy, 1986: 20—21). 
Sannferdighetskravet er vitenskapens viktigste etiske norm. 

Vitenskapen er dermed underlagt et sannhetsideal og et nyhetsideal. 
Sannhetsidealet er definitorisk nødvendig: Søker man ikke sannhet, bedri- 
ver man ikke vitenskap. Nyhetsidealet angår først og fremst forskningens 
kvalitet. Søker man ikke ny kunnskap, bedriver man uinteressant vitenskap. 

I det følgende beskriver vi de fire forskningsfrihetenes innhold, samt 
hvordan frihetene, hver på sin måte, tjener sannhetsidealet og nyhetsi- 
dealet. Vi drøfter hvordan frihetene støter mot interesser i samfunns- og 
organisasjonsliv, og vi drøfter hvordan viktige utfordringer kan håndteres. 


Temafrihet versus krav om relevans 


Den første av de fire forskningsfrihetene betegner vi som temafrihet. 
Temafrihet betyr at forskere autonomt velger hvilke problemstillinger de 

skal forske pa. Temafrihet tjener nyhetsidealet fordi forskerne oftest selv best 
vet hvor kunnskapshullene pa deres felt finnes. Temafrihet gir ogsa forskere 
mulighet til å følge egen motivasjon samt jobbe med samme tema over tid, 
slik at de opparbeider kompetanse til å flytte kunnskapsfronten. Forarbei- 
dene til universitets- og høyskoleloven fremhever at hensynet til vitenska- 
pelig originalitet begrunner personlig akademisk frihet (NOU 2006: 17, 54). 

Temafrihet fremmer altså vitenskapens utvikling, men er ikke nød- 
vendig for å bedrive vitenskap. Forskere kan søke sannhet, etter vitenska- 
pelige prinsipper, også når andre bestemmer temaene for dem. Riktignok 
vil forskningens nyhetsverdi - og dermed kvalitet - kunne synke, men 
sannhetsidealet kan tilfredsstilles like godt som ellers. 

Graden av temafrihet er gjerne en avveining mellom vitenskapens 
nyhetsideal og samfunnets nyttekrav. Forskning finansieres oftest av 
aktører utenfor vitenskapen — offentlige myndigheter eller private orga- 
nisasjoner -, og disse aktørene er sjelden tilfredse med kun å bringe viten- 
skapen fremover. De forventer at forskningen skal være nyttig for dem 
(se f.eks. NOU 2006: 19). Offentlige forskningsmidler, bevilget gjennom 
nasjonale forskningsråd, er derfor i stor grad programstyrte. Det vil si at 
forskningsmidler bevilges til temaer myndighetene, gjerne i samråd med 
interesseorganisasjoner og forskningsmiljøer, fastsetter. Fordi forsknings- 
programmene er tidsavgrensede, og ofte formes av skiftende samfunns- 
behov, fremmer de ikke alltid langsiktig kompetansebygging. I Norge 
sikres temafrihet først og fremst gjennom statens tematisk åpne utlys- 
ninger og grunnbevilgninger. I instituttsektoren kan grunnbevilgninger 
likevel være underlagt tematiske prioriteringer fra departementene. 

Spesielt forskningsinstituttene mottar betydelige forskningsmidler 
gjennom oppdrag fra private eller offentlige aktører. Oppdragsforskning 
er behovsstyrt og gir sjelden rom for store vitenskapelige nyvinninger. 

I oppdragsforskning inngås kontrakter mellom oppdragsgiver og 
forskerens arbeidsgiver. Kontraktsforpliktelsene utformes oftest i nært 
samarbeid med forskerne som skal utføre oppdraget. Likevel skjer det at 
forskere må avbryte pågående prosjektarbeid. Da sitter arbeidsgiver igjen 
med kontraktsforpliktelsen. Følgelig vil arbeidsgivere kunne ha behov for 
å instruere forskere til å produsere kunnskap om det temaet kontrak- 
ten spesifiserer. Tilsvarende vil man i universitets- og høyskolesektoren 

finne forskere som tilsettes pa prosjektbasis (NOU 2006: 45). Slik bruk 
av arbeidsgivers styringsrett begrenser temafriheten, men forskerne kan 
fortsatt utøve vitenskap så lenge de tre resterende friheter — kildefrihet, 
tolkningsfrihet og ytringsfrihet — respekteres. 


Kildefrihet versus krav om 
interessebeskyttelse 


Når forskere har valgt - eller fått tildelt — sitt tema, søker de data om 
dette temaet. Kildefriheten skal trygge forskernes tilgang til disse data- 
ene. Vitenskapens sannhetsideal fordrer datatilgang. Vitenskap kan der- 
for ikke eksistere uten kildefrihet. Kildefrihet betyr at forskere autonomt 
velger hvor og hvordan de henter sine data. Det vil si at de selv velger 
forskningsmetoder, samt hvor og overfor hvem metodene benyttes. Fordi 
forskningens resultater avhenger av metodevalg, må forskere ha frihet til 
å bruke de metoder de mener gir det riktigste bildet av virkeligheten: Kil- 
defrihet fremmer oppfyllelse av vitenskapens sannhetsideal. 

Til tross for sin grunnleggende betydning har kildefriheten flere 
aksepterte begrensninger. Forskningsprosjekter begrenses av tidsfrister 
og økonomiske rammer. Bare sjelden har forskere mulighet til å hente 
alle dataene de ønsker seg. Dertil kan kravet om kildefrihet kollidere med 
etiske krav om å ta hensyn til forskningsobjektene (NENT, 2016; NESH, 
2016; NOU 2006: 20-21). Disse etiske og ressursmessige begrensningene 
betyrat ikke alt og alle kan gjøres til gjenstand for vitenskap. Vitenskapens 
virksomhetsområde begrenses til de feltene der tilgangen til legitime kil- 
der er stor nok til at sannhetsidealet i akseptabel grad kan oppfylles. 

Innskrenkninger i kildefriheten blir etisk problematisk når de skyldes 
strategisk motivert maktbruk: Oppdragsgivere, for eksempel, kan ønske 
å offentliggjøre kun informasjon som fremstiller dem i et gunstig lys, 
eller som bekrefter deres versjon av virkeligheten. Slike innskrenkninger 
i kildefriheten strider mot det Merton (1968: 612-614) kaller vitenskapens 
krav om desinteresse — kravet om at utenomvitenskapelige interesser ikke 
skal overstyre vitenskapens plikt til sannhetssøken (se Nydal mfl. i denne 
boka). Når vitenskapens desinteresse blir trukket i tvil, skjer det samme 
med sannferdigheten. 

Prinsippet om kildefrihet tilsier at flest mulig i forskerkollektivet har 
tilgang til data, fordi datatilgang fremmer etterprovbarhet og nyskaping. 
Den som frembringer data, kan ha et legitimt behov for eksklusiv bruksrett 
i prosjektperioden. Dertil kan personvernhensyn og avtaler med infor- 
manter gi legitime grunner til begrensninger ogsa etter prosjektperiodens 
utlop. Med mindre forskningsetiske hensyn tilsier noe annet, bor eksklu- 
sive bruksrettigheter unngas etter prosjektslutt. Forskningsinstitusjoner 
bor ikke akseptere at oppdragsgivere gis langvarig eksklusiv bruksrett til 
data frembrakt som del av oppdraget, spesielt ikke nar oppdragsgiver skal 
bruke resultatene offentlig. Like fullt finnes det økonomiske insentiver til 
å akseptere oppdragsgiveres krav om bruksrett (se eksempel A). 


Eksempel A: Kildefrihet i oppdragsforskningen 

Oppdragsforskning er en av få muligheter offentlige institutter har til 
å bygge egenkapital og et av kriteriene for utmåling av den resultat- 
baserte grunnbevilgningen. Norsk institutt for bioøkonomi (NIBIO) 
produserer mange rapporter finansiert av private oppdragsgivere. Ofte 
ønsker oppdragsgivere eksklusiv bruksrett til resultatene, enten fordi 
de ønsker kontroll med publisering, eller fordi rapporten inneholder 
bedriftssensitive data. NIBIO aksepterer tidsavgrenset eksklusiv 
bruksrett, men produserer i enkelttilfeller også rapporter der den eks- 
klusive bruksretten er permanent. Sistnevnte praksis er omdiskutert 
i NIBIO, spesielt når oppdragsgivere bruker rapportene til å påvirke 
offentlig politikk og forvaltning. 


I vår drøfting av temafriheten nevnte vi at arbeidsgivere av kontrakts- 
messige hensyn kan måtte instruere ansatte til å jobbe på prosjekter der 
forskningsmetodene er spesifisert. Prinsippet om kildefrihet fordrer at 
arbeidsgiver i slike tilfeller instruerer kun forskere som går god for meto- 
dene (se Giertsen, 2006). 


Tolkningsfrihet versus krav om «rett» tro 


Når forskere har generert sine data, skal de tolke dataene for å avgjøre 
hva dataene forteller dem. For å kunne tolke dataene trenger forskere 

begreper og teorier. Tolkningsfrihet betyr at forskere autonomt utvikler 
og velger teorier og begreper, samt maten disse belyser (eller belyses 
av) data pa. Kort sagt innebærer tolkningsfrihet at forskere autonomt 
velger sin virkelighetsforstaelse; at makt ikke brukes for a forhindre 
bestemte måter å tenke pa. Tolkningsfriheten sikrer tenkningens frihet 
i vitenskap. Når tenkningens frihet begrenses, sløves den vitenskapelige 
bevisstheten. Tolkningsfrihet er derfor en ufravikelig forutsetning for 
vitenskap. 

Tolkningsfriheten fremmer både nyhetsidealet og sannhetsidealet 
i vitenskap. Nyhetsidealet fordi tolkningsfrihet tillater brudd med eta- 
blerte tankemønstre. Sannhetsidealet fordi tolkningsfrihet tillater sann- 
ferdighet og kritikk. Tolkningsfriheten beskytter altså det Merton (1968: 
614-615) kaller vitenskapens organiserte skeptisisme. Likeledes beskytter 
tolkningsfriheten prinsippet om at vitenskapelige synspunkter motiveres 
kun av saklig grunngiving (Tranøy, 1986: 64-66). 

Historisk sett har ytre maktbruk, i form av politisk eller religiøst mot- 
iverte forsøk på å disiplinere folks tenkning, begrenset forskeres tolk- 
ningsfrihet. Men også innenfor forskningsinstitusjoner kan maktbruk 
redusere tolkningsfriheten, spesielt i faglige konflikter. Konflikter som 
bunner i legitim faglig uenighet, kan perverteres gjennom forskernes 
forsvar av personlig renommé, karrieremuligheter og finansiering. Kol- 
legiale sanksjoner - slik som latterliggjoring, stempling eller ubegrun- 
net ignorering — kan fortrenge saklig grunngiving. I vitenskap er saklig 
grunngiving det eneste legitime virkemidlet for å påvirke andres tenk- 
ning. Tolkningsfriheten er derfor ufravikelig. 


Ytringsfrihet versus krav om 
styrt formidling 


Når forskere har tolket sine data, skal de formidle sin kunnskap til all- 
mennheten. Interessekonflikter merkes ofte best i denne fasen, når all- 
mennhetens virkelighetsoppfatning og de involverte partenes renommé 
settes på spill. Ønsket om å påvirke hva allmennheten får høre, kan være 
sterkt, også blant arbeids- og oppdragsgivere som har makt over for- 
skerne. Forskernes ytringsfrihet er derfor særlig utsatt. 

Ytringsfriheten omfattes av den mer generelle akademiske formidlings- 
friheten, som i tillegg til ytringsfrihet omfatter institusjonens — og delvis 
den enkelte lærers — rett til å utforme de regler formidlingen avhenger av, 
slik som obligatoriske pensa og undervisningsopplegg. I forskningssam- 
menheng står imidlertid den rene ytringsfriheten mest sentralt. 

Ytringsfriheten er tolkningsfrihetens tvilling blant de akademiske 
frihetene. Mens tolkningsfrihet betyr at forskere autonomt kan velge 
sin virkelighetsforståelse, betyr ytringsfrihet at forskere autonomt kan 
kommunisere sin virkelighetsforståelse til andre. Vi skal se nærmere 
på ytringsfrihetens innhold og begrunnelse, samt to institusjoner som 
påvirker ytringsfriheten: det personlige forfatterskapet og opphavsretten. 


Ytringsfrihetens innhold og begrunnelse 


En vanlig misforståelse er at ytringsfrihet begrunnes med en norm om 
toleranse. Begrunner man ytringsfrihet med toleranse, vil man mene at 
ytringsfrihetens grenser bør settes ved grensene for vår toleranse. Denne 
misforståelsen kan skade vitenskapen på to måter. For det første kan mis- 
forståelsen føre til maktbruk, eller til krav om maktbruk, for å forhindre 
utolererbare ytringer. En slik maktbruk kan være at ytringer må god- 
kjennes av ledelsen eller en oppnevnt «kvalitetsansvarlig» før de tillates 
fremmet offentlig. På den annen side kan misforståelsen føre til at offent- 
lig kritikk oppfattes som angrep på ytringsfriheten, hvilket undergraver 
forskningens kritiserbarhet. 

Ytringsfrihet har ingenting med toleranse å gjøre. Ytringsfrihet har 
å gjøre med måten man tilkjennegir sin intoleranse på. For eksempel, 
kritikk av andres ytringer er ikke angrep på ytringsfriheten: Kritikk er 
legitim bruk av ytringsfriheten. Det er et anerkjent prinsipp at akade- 
misk frihet favner frihet til kritikk (NOU 2006: 14). Moralisering gjen- 
nom utsagn som «det burde du ikke sagt offentlig», er heller ikke angrep 
på ytringsfriheten. Først når man bruker makt, truer med maktbruk eller 
oppfordrer til maktbruk, for å styre eller hindre andres ytringer, snakker 
vi om angrep på ytringsfriheten. Karakteristisk for maktbruk, slik vi her 
definerer begrepet, er disiplinerende virkemidler annet enn ytringer rettet 
mot ytringer. 


52 


FORSKERENS FRIHET NAR INTERESSER VIL STYRE 


Typisk for maktbruk er at den rettes mot ytreren fremfor ytringen. To 
vanlige former for maktbruk er handlinger som 1) berøver andre mulig- 
heten til å ytre seg, eller 2) har til hensikt å true eller skade personer som 
ytrer seg. Skaden kan - blant mye annet — være av karrieremessig, øko- 
nomisk og sosial art. 

I tråd med ytringsfrihetskommisjonens forståelse (NOU 1999: 3) kan vi 
karakterisere ytringsfrihet som en tvangsfri offentlig samtale, en offentlig 
samtale der ytringer som ikke selv målbærer tvang, er eneste legitime 
middel til å regulere andres ytringer (Gezelius, 2010). 

Når det gjelder bruk av rettslige maktmidler, innebærer ytringsfrihet 
at borgere skal kunne ytre seg uten risiko for å stilles rettslig ansvarlige, 
i form av straff- eller erstatningsansvar, for ytringen (Giertsen, 2006b; 
Stortinget, 2004). 

Man kan spørre seg hvorfor vitenskapen avhenger av ytringsfrihet. 
Ville ikke vitenskapen styrkes om man forbød offentliggjøring av dårlig 
forskning? Vi skal nå se på hvorfor svaret på dette spørsmålet er «nei». 

Vitenskapens nyhetsideal fordrer mulighet til offentlig å bestride eta- 
blert kunnskap. Ytringer som bestrider etablert kunnskap, har, per defi- 
nisjon, flertallet imot seg. Flertallet vil legge etablert kunnskap til grunn 
når de vurderer kvaliteten på nyskapende forskeres arbeider. Derfor må 
nyskapende forskere, før de blir tatt på alvor, ofte argumentere bedre enn 
forskere som støtter seg på etablert kunnskap. Nyskapende forskere kan 
oppleve å bli stemplet som inkompetente, sågar useriøse, i starten. Den 
etablerte kunnskapens dominans som kvalitetsstandard har følgende 
konsekvens: Når forskeres ytringer siles gjennom maktbruk, uansett 
hvor velment den måtte være på vitenskapens vegne, slutter vitenskapen 
å bevege seg fremover. Maktpersoner vil kunne stoppe nyskapende ytrin- 
ger i den tro at de sikrer kvalitet. 

Enda viktigere er ytringsfrihetens betydning for sannhetsidealet. Skal 
man søke sannhet, må man være sannferdig, altså snakke i tråd med 
egen overbevisning. Snakker man mot bedre vitende, søker man ikke 
sannhet, og da bedriver man ikke vitenskap. Enhver som ytrer seg etter 
instruks fra andre, risikerer å ytre seg mot egen overbevisning. Derfor 
er ytringsfrihet en absolutt forutsetning for sannferdighet (NOU, 2006; 
Gezelius, 2012). 


53 


KAPITTEL 2 


Ytringsfrihetskommisjonen fremhevet opplysningstidas vitenskapelige 
rasjonalitetsideal som grunnlag for ytringsfriheten. Kommisjonen frem- 
holdt dermed demokrati, fri meningsdannelse og fremfor alt sannhetsso- 
ken som de sentrale verdier ytringsfriheten skulle beskytte (NOU, 1999). 

Ikke bare skal forskere opptre sannferdig, de skal ogsa dele sin kunn- 
skap med andre: Forskere har formidlingsplikt (NOU 2006: 46; UNESCO, 
1997). Formidlingsplikten er, i samsvar med UNESCOs (1997) retnings- 
linjer for akademisk frihet, nedfelt i de etiske retningslinjer for statstje- 
nesten (Regjeringen, 2012). 

I likhet med sannferdighetsplikten fremmer formidlingsplikten sann- 
hetsidealet: Skal forskere finne sannheten, må de kunne vurdere alle 
argumenter, og da må argumentene være offentlig tilgjengelige (NOU 
1999: 19; Gezelius, 2012). Offentlighetsprinsippet er derfor grunnleggende 
i vitenskapen. Offentlighetsprinsippet beskytter både forskningens kri- 
tiserbarhet (NOU 2006: 46) og prinsippet om at vitenskapelig kunnskap 
skal være tilgjengelig for alle (se Merton, 1968: 610-612). 

Ytringsfrihetskommisjonen uttrykte ytringsfrihetens grunntanke pre- 
sist: Bare fri, kritisk, offentlig samtale kan bringe menneskets feilbarlige 
fornuft i retning av dypere innsikt; jo mer feil et menneske tar, jo vikti- 
gere er det at feilen kan underkastes offentlig kritikk (NOU 1999: 19). 

Vitenskap er institusjonalisering av fornuft. Uten fri, offentlig samtale 
bryter den kollektive fornuften sammen. Å sile ytringer gjennom makt- 
bruk er antivitenskapelig. 


Ytringsfrihetens konsekvenser for organisert 
vitenskap 

Vi har sett at vitenskapens sannferdighetskrav begrunner ytringsfrihe- 
ten. En viktig, og ofte oversett, implikasjon av sannferdighetskravet er at 
forskere ikke kan ytre seg på andres — ei heller sine arbeidsgiveres — vegne. 
Grunnen er at sannferdighet fordrer autonomi, og autonomi er uforenlig 
med representasjon: Skal forskere være tro mot plikten til å ytre sin over- 
bevisning, kan de ikke ytre seg etter instruksjon. Kan de ikke ytre seg 
etter instruksjon, kan de heller ikke ytre seg i kraft av å representere noen 
(Gezelius, 2010, 2012). 

Forskere kan ha et legitimt behov for 4 informere om yrke og arbeids- 
sted nar de ytrer seg om faglige sporsmal. Noen mener derfor at frit- 
talende forskere kan komme i lojalitetskonflikt overfor arbeidsgiver. 
Forestillingen om lojalitetskonflikt forsvinner imidlertid når man 
innser at organisasjoner ikke kan ha vitenskapelige meninger. Fordi 
forskningsinstitusjoner ikke er selvstendig tenkende bevisstheter, kan 
de aldri ta standpunkt etter vitenskapelige prinsipper: Gyldigheten av 
vitenskapelige argumenter avgjøres ikke gjennom organisatoriske pro- 
sedyrer slik som avstemninger eller lederbeslutninger. Sannhet vedtas 
ikke. 

Oppfatningen om at organisasjoner bør ta stilling i vitenskapelige 
spørsmål, bygger altså på en sviktende forståelse av beslutningsgrunn- 
laget i vitenskap. Organisasjoner kan simpelthen ikke hevde faglige 
meninger og samtidig påberope seg vitenskapelighet. Vitenskapelige 
organisasjoner må være faglig nøytrale. I faglig nøytrale organisasjoner 
vil forskere som ytrer sin faglige overbevisning, aldri komme i lojalitets- 
konflikt overfor arbeidsgiver (Gezelius mfl., 2010: 3-5). 


Eksempel B: Institutters faglige nøytralitet 

Forskningsinstituttenes kultur og formidlingsrutiner inneholder som 
oftest ikke noe prinsipp om faglig nøytralitet. NIBIOs formidlingspo- 
licy sier følgende om formidling: 


«Den som kvalitetssikrer går god for forskernes resultater på vegne av NIBIO. 
Ved usikkerhet eller tvil, det være seg om faglige eller formelle spørsmål, skal 


saken forelegges Forskningsdirektøren.» 


NIBIOs forskere skal altså ytre seg på arbeidsgivers vegne, og organi- 
sasjonens instruksjonslinjer skal brukes til beslutninger om faglig inn- 
hold. NIBIOs rapporter publiseres med en leders signatur i rubrikken 
«Godkjent». NIBIO får regelmessig forespørsler om å avgi hørings- 
uttalelser i faglige spørsmål, hvilket innebærer at offentlige myndig- 
heter etterspør instituttets faglige mening. NIBIO har ingen formell 
rutine for å sikre organisasjonens faglige nøytralitet i forbindelse med 


høringsuttalelser. 

Det syn at forskere ytrer seg pa sine arbeidsgiveres vegne, hevdes ogsa 
av utvalget som i 2018 (pa oppdrag fra Norges forskningsrad) evaluerte 
primærnæringsinstituttene. Utvalget skriver (Brekk mfl., 2018: 32-33): 


«[I]nstituttene bør ha gode systemer for kvalitetssikring av rådgivningen. Det 
innebærer systemer som gjør at enkeltforskeren ikke stilles til ansvar alene, men 
at det er instituttet som står bak de rådene som gis. [...] På dette området hvi- 
ler det også et særlig ansvar på myndighetene, som må respektere forsknings- 


fagligheten samt verdien og nødvendigheten av uavhengig rådgivning. 
I sin omtale av NIBIO utdyper utvalget (Brekk mfl., 2018: 65): 


«Det må sikres at det er instituttet som gir råd til næringsliv og forvaltning, 


ikke den enkelte forsker.» 


Prinsippet om organisasjonens faglige nøytralitet er institusjonalisert på 
universitetene, men i instituttsektoren søker oppdragsgivere kunnskap 
som legitimeres av institusjonen. Oppdragsgivere ønsker ikke at rappor- 
ten de har kjøpt, skal kritiseres av forskere ved institusjonen der rappor- 
ten ble skrevet (se Andersen i denne boka). Forskere i instituttsektoren 
forventes derfor å ytre seg på sine arbeidsgiveres vegne (se Eksempel 
B). Når oppdragsforskeren ytrer seg kontroversielt, blir arbeidsgiveren 
avkrevd svar. Arbeidsgiveren presses således mot styrt formidling. 

Ytringsfriheten innskrenkes når arbeidsgivere definerer det å støtte 
kollegaers forskning - eller i det minste ikke å kritisere den offentlig — 
som en del av lojalitetsplikten. Denne lojalitetsforståelsen motiverer krav 
om at forskernes ytringer må godkjennes av ledelsen før de kan offent- 
liggjøres. Slik maktbruk er forståelig i lys av omgivelsenes forventnin- 
ger, men er forskningsetisk uakseptabel. Forestillingen om at forskere, så 
snart de oppgir yrke og arbeidssted, ytrer seg på arbeidsgivers vegne, er 
blant de alvorligste truslene mot forskernes ytringsfrihet. 

Også faglig nøytrale institusjoner vil måtte ta offentlig standpunkt i 
spørsmål knyttet til regulering av institusjonens livsvilkår (for eksem- 
pel lovgivning angående institusjonens virksomhet). I slike spørsmål vil 
institusjonen måtte tillate egne ansatte å ytre seg mot egen arbeidsgi- 
ver, fordi slike spørsmål ofte angår faget. Likeledes må forskere, dersom 
ytringsfriheten skal være reell, langt på vei være suverene i sin vurdering 

av hva som angår faget. Strid om ytringers berettigelse bør i så måte føres 
gjennom en maktfri diskusjon. 

I instituttsektoren er det ikke uvanlig at ledere rutinemessig krever å 
få forskeres planlagte offentlige utspill til gjennomsyn. Spesielt når det 
gjelder medieutspill, er slike rutiner vanlige. Arbeidsgivere betegner 
ofte slike rutiner som «kvalitetssikring». Lederes krav om gjennomsyn 
bryter ikke nødvendigvis med ytringsfriheten hvis lederen kun inntar 
en rådgivende rolle. Likevel innebærer kravet en uheldig sammenblan- 
ding av lederrollen og rådgiverrollen. Råd som er gitt av en leder, vil ofte 
oppleves bindende, og ledere besitter maktmidler som ansatte vanskelig 
kan overse. Følgelig bor kollegiale fagfelleordninger, istedenfor organi- 
sasjonens instruksjonslinjer, brukes til å kvalitetssikre medieutspill og 
andre offentlige ytringer. Prinsippet om institusjoners faglige nøytralitet 
innebærer at både ytringsretten og ansvaret for ytringen blir værende hos 
forfatteren — også etter at kvalitetssikringen er gjennomført. 

Kollegiale fagfelleordninger er ikke til hinder for at ansatte orien- 
terer sine ledere om planlagte offentlige utspill, noe god skikk ofte 
tilsier at ansatte gjør. Krav om at ledelsen orienteres, begrenser ikke 
ytringsfriheten. 


Ytringsfrihet og forfatteransvar 
Ulikt de fleste andre yrkesgrupper har forskere personlig forfatterskap 
til arbeider produsert i yrkessammenheng. Det personlige forfatterskapet 
følger av forskernes rett til selv å bestemme hva de ytrer, og er en logisk 
konsekvens av at forskere ytrer seg på egne, ikke arbeidsgivers, vegne. 
Personlig forfatterskap er altså blant ytringsfrihetens forutsetninger. 
Med frihet følger ansvar. Det personlige forfatterskapet innebærer at 
forskere selv står faglig og rettslig ansvarlige for sine ytringer. Risiko for 
å stilles rettslig til ansvar for ytringer vil hindre den frie offentlighet som 
sannhetssøken avhenger av. Derfor har Norge et grunnlovsfestet fritak 
fra rettsansvar for de aller fleste typer ytringer (NOU, 1999; Stortinget, 
2004). De særskilte ytringstypene som utløser rettsansvar — for eksem- 
pel hatefulle, kriminalitetsoppfordrende eller visse typer ærekrenkende 
ytringer (Regjeringen, 1969, 2005b) - er ikke forbundet med vitenskap. 

For faglitterære forfattere som følger vanlige forskningsetiske normer, vil 
ansvaret være av rent faglig art: Forfattere risikerer offentlig kritikk og 
kanskje svekket faglig omdømme, men ikke rettslige sanksjoner, når de 
ytrer sin faglige overbevisning. Forskningsinstitusjoner kan derfor ikke 
begrunne begrensninger i forskeres ytringsfrihet ut fra risikoen for å stil- 
les rettslig til ansvar. 

Arbeidsgivere bør ikke holdes ansvarlige for noe de ikke har myndig- 
het over (NOU 2006: 23). Prinsippet om arbeidsgivers faglige nøytralitet 
tydeliggjør forfatterens eneansvar for det faglige innholdet. Forfatte- 
ren, ikke vedkommendes arbeidsgiver, må stå til rette for faglig kritikk. 
Forfatteren står faglig ansvarlig også når ytringen fremsettes i arbeids- 
giverens publikasjonsserier: At redaktør og utgiver finner ytringen publi- 
seringsverdig, betyr ikke at de stiller seg bak den. 

Forskningsetikkloven slår fast at forskningsinstitusjoner har et etisk 
ansvar, men ansvaret må være, slik proposisjonen sier, å skape gode insti- 
tusjonelle rammebetingelser for etisk forsvarlig forskning, for eksempel 
gjennom opplæring av egne forskere (Regjeringen, 2016: 20-21; Regjerin- 
gen, 2017). Institusjonens ansvar kan ikke utøves gjennom overstyring av 
forskernes faglige overbevisning. 

Forskere i instituttsektoren er særlig utsatt for forventningen om å ytre 
seg på arbeidsgivers vegne. Det er fordi instituttene utgir mye forskning i 
egne publikasjonsserier, og fordi massemedier fremstiller forskeres syns- 
punkter som institusjonens (se Eksempel C). Slike forventninger skaper 
usikkerhet omkring ansvarsforholdene. Når arbeidsgiver opplever seg 
ansvarlig for sine forskeres ytringer, er veien til styrt formidling kort. 


Eksempel C: Massemedier forveksler personlig med institusjonelt 
forfatterskap 

Massemediene skaper ofte et inntrykk av at institusjonen er forfat- 
ter. For eksempel, i Dagsavisen 12.03.16 under overskriften «Tallkluss 
i skattekommisjon» skriver journalisten «NIBIOs konklusjoner ...» 
og «... skriver NIBIO», selv om rapporten er skrevet av én ansatt ved 
instituttet. I Nationens leder 13.02.17 står det: «Nibio har sikkert regnet 
både samvittighetsfullt og godt ...» Og i en artikkel fra ABC Nyheter 
08.11.16 står det: «Det betyr at NIBIO gir inntrykk av at det ...» 

Nar forskningsinstitusjoner utgir egne publikasjonsserier, er forholdet 
mellom arbeidsgiverrollen og redaktørrollen viktig. Redaktøren kan, i 
sin publiseringskanal, stille betingelser for publisering og refusere publi- 
seringsforslag. Forutsatt et mangfold av publiseringskanaler, er ikke 
redaktørfunksjonen noen stor trussel mot ytringsfriheten (NOU 1999): 
Arbeidsgivere bør aldri hindre forskere i å publisere i eksterne kanaler. 
Problemet er at forskere ofte ikke når frem i publiseringskanaler utenom 
arbeidsgivers publikasjonsserier, hvilket betyr at redaktørmakten kan 
begrense ytringsfriheten betydelig. Redaktørmakt må i forskningsorga- 
nisasjoner derfor utøves aktsomt. 

Aktsom utøvelse av redaktørmakt fordrer at redaktørrollen skilles 
tydelig fra arbeidsgiverrollen. Grunnen er at arbeidsgiver kan ha sterke 
interesser angående forholdet til eiere og kunder, og samtidig utstrakt 
makt over ansatte. Rolleblanding skaper derfor uklarhet om både 
interessefrihet og ytringsfrihet. I stedet for å blande arbeidsgiverrollen 
og redaktørrollen, som forskningsinstitutter gjerne gjør (se Eksempel D), 
bør redaktøren gis selvstendig myndighet og ikke ha lederansvar over- 
for forskerne. Likeledes bør redaktørens beslutninger bygge på kollegiale 
vurderingsordninger, slik som den tradisjonelle fagfelleordningen, iste- 
denfor beslutninger i linjeorganisasjonen. 


Eksempel D: Uklare skiller mellom redaktørrollen og 
arbeidsgiverrollen 

I en utredning om «Akademisk frihet i NIBIO-kontekst», som er utar- 
beidet av en intern arbeidsgruppe og godkjent i NIBIOs ledermøte for 
videre behandling i avdelingene, står følgende om redaktøransvar: 
«Arbeidsgruppa anbefaler at fagredaktøransvaret for NIBIOs utgivel- 
ser plasseres i linjeorganisasjonen for å sikre best mulig faglig innsikt 
og minst mulig administrative flaskehalser [...] Avvisning av et manus- 
kript kan ankes oppover i linjeorganisasjonen, dvs. til fagredaktørens 


leder». 


Uklare ansvarsforhold skaper uklare roller. Noen institutter tilslører for- 
fatteransvaret i egne publikasjonsserier gjennom vagt definerte roller, 
som «faglig ansvarlig» eller «kvalitetsansvarlig» (se Eksempel B). Slike 

«ansvarlige» star ikke selv som forfattere, men presenteres likevel som 
ansvarlige for ytringen. Fordi ansvar impliserer myndighet, sar slike rol- 
ler tvil om ytringsfriheten. I stedet for 4 oppgi «faglige ansvarlige» i sine 
rapportserier, kan arbeidsgiver oppgi rapportseriens redaktor og eventu- 
elt ogsa de fagfellene som har bistatt redaktor og forfatter med faglige rad. 


Ytringsfrihet og opphavsrett 


Opphavsretten har et tvetydig forhold til ytringsfrihet. Andsverkloven 
sikrer ytreren rett til publisering av egne arbeider, enerett til endring av 
egne arbeider samt rett til å nekte offentliggjøring av eget arbeid (Regje- 
ringen, 1961). 

Forfatterens rett til publisering er en betingelse for ytringsfrihet. Forfatte- 
rens rett til å nekte publisering står imidlertid i et tvetydig forhold til ytrings- 
friheten. På den ene siden omfatter ytringsfriheten rett til taushet (NOU 
1999: 330), og denne retten sikrer at forskere kan forbli tro mot egen over- 
bevisning når de mener deres egne arbeider ikke holder mål. På den annen 
side kan opphavsretten innskrenke ytringsfriheten ved at forfatterne nekter 
utgivere å offentliggjøre verk allmenheten har behov for (NOU 1999: 181). 

Problemet med opphavsrettens begrensende virkning bør, av to grun- 
ner, ikke overdrives. For det første begrenser opphavsretten kun mulig- 
heten til å offentliggjøre forfatterens fremstilling av kunnskapen, ikke 
kunnskapen som sådan (NOU 1999: 182). Andre står fortsatt fritt til å 
offentliggjøre sin egen fremstilling av kunnskapen, forutsatt at de følger 
god krediteringsskikk. For det andre finnes det så sterke insentiver for 
publisering, og så sterke disinsentiver for taushet i moderne forskning, at 
forskere sjelden motsetter seg publisering. 

At åndsverkloven som hovedregel gir forskeren, og ikke arbeidsgive- 
ren, opphavsrett til forskerens arbeider (Torvund, 2010), innebærer at 
forskeren selv avgjør hvordan og hvorvidt arbeidet skal offentliggjøres. 
Arbeidsgivere iverksetter formidlingsplikten gjennom generelle formid- 
lingskrav, ikke gjennom krav til at bestemte ytringer skal formidles på 
bestemte måter (NOU 2006: 46). 

Likevel skjer det at arbeidsgivere, spesielt i instituttsektoren, kon- 
traktfester sin plikt til å publisere prosjektresultater på bestemte måter. 


60 


FORSKERENS FRIHET NAR INTERESSER VIL STYRE 


Derfor kan arbeidsgivere ha legitim interesse av 4 kreve opphavsrett 
til forskernes arbeider. Overdragelse av opphavsrett til arbeidsgiver vil 
samtidig kunne begrense ytringsfriheten fordi arbeidsgivere kan bruke 
sin opphavsrett til a begrense publiseringen, for eksempel etter krav fra 
oppdragsgivere. 

Gjeldende rettspraksis tilbyr, etter vart skjonn, ansatser til losning pa 
konflikten mellom ytringsfrihet og arbeidsgivers interesser. Andsverklo- 
vens hovedregel er at opphavsretten tilhører forfatteren, mens rettsprak- 
sis samtidig tilsier at: 


[O]pphavsrett til verk skapt i ansettelsesforhold, i mangel av annen avtale, vil 
kunne anses overgått til arbeidsgiveren i den utstrekning det er nødvendig for at 
ansettelsesforholdet skal nå sitt formål og det dessuten er omfattet av arbeidsta- 
kerens oppgaver i arbeidsforholdet å skape slike verk. (Regjeringen, 1992: 21, 


vår utheving) 


Forskernes opphavsrett til egne arbeider harmonerer med rettspraksis, 
nettopp fordi forskernes opphavsrett fremmer ansettelsesforholdets for- 
mål. Det grunnleggende formålet i vitenskapelige ansettelsesforhold er 
samvittighetsfullt å skape og formidle kunnskap i tråd med egen faglig 
overbevisning. Rettspraksis bør ikke tolkes på en måte som innskrenker 
forskernes mulighet til å oppfylle dette formålet. Følgelig må opphavsret- 
ten sikre forskere rett til både ytring og taushet. Derfor må opphavsret- 
ten, som grunnleggende prinsipp, ligge hos forfatteren. 

Kun i tilfeller der arbeidsgiver er kontraktsforpliktet til å utgi 
bestemte ytringer på bestemte måter, og forfatterne motsetter seg slik 
utgivelse, kan rett til offentliggjøring rimeligvis overdras til arbeids- 
giver. Likevel vil prinsipper for sannferdighet og ytringsfrihet i slike 
situasjoner pålegge arbeidsgiver å gi forfatterne mulighet til i det min- 
ste ikke å ytre seg mot egen faglig overbevisning (se NOU 2006: 10, 16; 
Tranøy, 1995: 53-56). Forfatteren bør, for eksempel, kunne ta de forbe- 
hold vedkommende mener er nødvendig. Forfatteren må også stå fritt til 
å formidle sin kunnskap, i ny utforming, andre steder enn i de kanaler 
oppdragskontrakten spesifiserer. Denne tolkningen av regelverket vil 
kunne trygge arbeidsgivers interesser innenfor en rimelig ramme av 
ytringsfrihet (se eksempel E). 

Eksempel E: Uklarhet om forskeres opphavsrett 

Etter henvendelse fra Norsk institutt for landbruksokonomisk 
forskning (NILF), avga Landbruks- og matdepartementet (LMD) 
i 2010 en uttalelse angaende forskeres opphavsrett til egne arbeider. 
LMD støttet seg på Justis- og politidepartementet som, uten nærmere 
presisering eller begrunnelse, uttalte at «forskningsresultata i mange 
tilfelle måtte reknast for å vere gått over til arbeidsgjevaren» (Regjerin- 
gen, 2010). LMD syntes dernest å legge til grunn at arbeidsgiver hadde 
opphavsretten med mindre opphavsretten var overdratt til forskeren 
gjennom særskilt avtale (Regjeringen, 2010b). Spørsmålet om forsker- 
nes opphavsrett ble lagt på is etter møte mellom LMD, NILFs ledelse 
og NILFs fagforeninger. Saken illustrerer behovet for å tolke opphavs- 


retten grundig i lys av vitenskapens særpreg. 


Kravet om troskap mot egen faglig overbevisning, fordrer at retten til å 
endre verket blir værende hos forfatteren. Om retten til endring av verk 
skulle overdras arbeidsgiver eller oppdragsgiver, ville vitenskapelige 
grunnprinsipper settes til side. Torvund (2010: 39) påpeker at overdra- 
gelse av opphavsrett normalt ikke omfatter rett til å endre verket; slik 
rett må avtales spesielt. Vitenskapelige normer tilsier at slike avtaler bør 
unngås. I tilfeller der slike avtaler likevel kan være legitime, som ved 
nyutgivelse av verk med mange forfattere (Torvund, 2010: 39), bør man 
sikre forfatternes mulighet til å reservere seg mot endringer. I tilfeller 
der redaktørens kvalitetskrav eller institusjonens kontraktsforpliktelser 
tilsier at forfatterens arbeid revideres før utgivelse, bør revisjonene gjøres, 
eller i det minste godkjennes, av forfatteren. 

Overdragelse av opphavsrett til oppdragsgiver følger lignende prin- 
sipper som overdragelse av opphavsrett til arbeidsgiver (Torvund, 2017). 
Forskningsinstitusjoner bør i størst mulig grad unngå kontrakter som 
overfører opphavsrett til oppdragsgivere, både fordi forskningsinstitusjo- 
ner ikke har hjemmel til å overføre opphavsrettigheter som ligger hos 
den enkelte forfatter (se Torvund, 2017: 7), og fordi erverv av slik hjem- 
mel - for eksempel gjennom ansettelseskontrakter — vil kunne stride mot 
vitenskapelige normer for ytringsfrihet og formidlingsplikt. 

Forskernes frihet versus deres lojalitetsplikt 


Ansattes lojalitetsplikt overfor arbeidsgiver er nedfelt i norsk rettsprak- 
sis og tilsier at arbeidstakere skal sette arbeidsgiverens interesser fremst. 
Forskere plikter dertil å være lojale mot egen faglig overbevisning - de 
har en overordnet lojalitetsplikt mot vitenskapen (Kallerud, 2006: 9-10). 
I dette avsnittet drøfter vi forholdet mellom disse to lojalitetskravene. 

Lojalitetsplikten begrenser arbeidstakernes frihet i arbeidsforhol- 
det. Likevel sikrer den lovfestede ytringsfriheten allmenn rett, også for 
arbeidstakere, til å delta i saklig samfunnsdebatt, selv om slik debatt 
skulle innebære kritikk mot egen arbeidsgiver. Det skal mye til før en 
ytring rettslig sett kan betraktes som illojal (NOU 1999: 1706; Stor- 
tinget, 2004: 36-9). Bade Underdal-utvalget og de etiske retningslin- 
jene for statstjenesten fremhever vitenskapelig ansattes særlige ansvar 
for å bidra til kritisk samfunnsdebatt (NOU 2006: 37; Regjeringen, 
2012: 9). 

I vitenskapelige organisasjoner vil forskeres lojalitetsplikt overfor 
arbeidsgiver ikke bare tillate, men kreve lojalitet mot egen faglig overbe- 
visning. Dette fordi lojalitet mot egen faglig overbevisning er institusjo- 
nalisert i vitenskapelige organisasjoners formål: Arbeidsgivers viktigste 
interesse er å bevare organisasjonens vitenskapelige karakter, hvilket 
innebærer at forskerne stimuleres til å oppfylle sin sannferdighetsplikt 
og sin formidlingsplikt. Det hersker derfor et grunnleggende lojalitets- 
samsvar mellom hensynet til arbeidsgiver og hensynet til faglig overbe- 
visning i vitenskapelige ansettelsesforhold. 

Temafriheten utgjør ifølge vår argumentasjon et delvis unntak 
fra lojalitetssamsvaret. Arbeidsgiver kan ha en legitim interesse av å 
legge tematiske føringer. Likeledes er forskernes kildefrihet underlagt 
forskningsetiske begrensninger som arbeidsgiver legitimt kan iverksette. 
Innenfor disse begrensningene står forskningens frihet ikke i noe mot- 
setningsforhold til lojalitetsplikten. 

Arbeidsgiveres kortsiktige interesser kan komme i konflikt med de 
langsiktige. Metodevalg og tolkninger kan være kontroversielle, og sann- 
ferdige ytringer kan være upopulære. Likevel vil slike kontroverser være 
å foretrekke fremfor den tvilen om vitenskapelighet som formidlingssty- 
ring skaper. 

Arbeidsgivers faglige nøytralitet fremmer lojalitetssamsvaret: Nar 
arbeidsgiver ikke fremmer faglige syn, kan forskerne fremme sine uten 
å komme i konflikt med arbeidsgiver. Spesielt for institutter i oppdrags- 
markedet kan poenget være vanskelig å akseptere. Imidlertid vil organi- 
sasjoner som ikke hevder faglig nøytralitet, risikere å komme i situasjoner 
der de pådrar seg rykte som vitenskapelig tvilsomme. 

Medieoppmerksomhet rundt forsøk på formidlingsstyring har utløst 
krav om styrking av forskningsfriheten i instituttsektoren (se Eksempel 
F). Kunnskapsdepartementet føyde derfor i 2013 et prinsipp om akademisk 
frihet til sine retningslinjer for statlig basisfinansiering av forskningsinsti- 
tutter. I tilføyelsen står det: 


Instituttet må legge til rette for at prinsippene om akademisk frihet skal gjelde for 
all offentlig finansiert forskning som utføres av forskere ansatt ved instituttet, så 


fremt det ikke kommer i konflikt med arbeidsgivers styringsrett. Forskerne skal 


ha [...] størst mulig frihet til å uttale seg offentlig om sin forskning, frihet til å 
fremme nye ideer og frihet til å velge metode og materiale for sitt forsknings- og 


utviklingsarbeid innenfor de rammer som følger av ansettelsesforholdet, prosjekt- 


beskrivelser eller andre særskilte avtaler. Forskere ansatt ved instituttet skal som 


hovedregel ha rett til å offentliggjøre sine resultater [...]. (Regjeringen 2008 $ 4, 


våre uthevinger) 


Departementet anerkjente betydningen av akademisk frihet i insti- 
tuttsektoren, men tok samtidig så grunnleggende og uklare forbehold (se 
våre uthevninger) at tiltaket synes å ha begrenset verdi. Akademisk frihet 
innebærer per definisjon begrensning av arbeidsgivers styringsrett, men 
departementets retningslinjer er i beste fall uklare om hvordan, og i hvil- 
ken utstrekning, akademisk frihet begrenser styringsretten. 


Eksempel F: Maktbruk og frihetskrav i instituttsektoren 

I 2009 publiserte en forsker ved Norsk institutt for landbruksøkono- 
misk forskning (NILF) en krass aviskronikk mot landbrukspolitikken. 
En daværende ekspedisjonssjef i Landbruks- og matdepartementet 
(NILFs eier og største oppdragsgiver) sendte da e-post til NILFs direk- 
tør med en skarp oppfordring om å skrive et avisinnlegg om at NILF 

ikke stottet innholdet i kronikken. Ekspedisjonssjefen forsvarte sin 
e-post ved å uttale i et intervju at han «oppfatter [at] universitetsprofes- 
sorer [har] en friere rolle enn instituttene» (Nationen, 2009a, b). Etter 
protester fra NILF-forskere og stortingspolitikere bekreftet landbruks- 
ministeren NILFs faglige uavhengighet. Saken førte til at Stortinget 
ba regjeringen fremme forslag som tydeliggjorde den akademiske fri- 
heten i instituttsektoren (Brekk, 2009; Gezelius mfl., 2009; Nationen, 
20096; Stortinget, 2010). 


Forskere jobber ofte i prosjektgrupper, tidvis i store konsortier. Kontrak- 
ter skal oppfylles. Budsjetter, myndighet og ansvar skal fordeles. Likevel 
fordrer vitenskapelige prinsipper at rent faglige beslutninger fattes gjen- 
nom kollegiale prosesser: Medforfatterskap fordrer konsensus om inn- 
hold og må følgelig være frivillig. Prosjektdeltakere må kunne publisere 
alternative, kritiske synspunkter og endre sin posisjon over tid. Prosjekt- 
gruppeorganisering begrenser temafriheten. Deltakerne står ikke fritt til 
å følge ethvert innfall de måtte få, men tolknings- og ytringsfriheten må 
gjelde fullt ut. 


Konklusjon 


Prinsippet om akademisk frihet fordrer at vitenskapelige organisasjoner 
tuftes på respekt for den enkeltes faglige samvittighet. Akademisk frihet 
krever aktsomhet på toppen og ryggrad i bunn. Forskningsinstitusjoner 
kan ikke forvente at kunder og eiere uten videre skal forstå grunnlaget for 
forskernes frihet. Vitenskapens institusjoner vinner forståelse og aksept 
gjennom å oppdra sine omgivelser. Når institusjoner gir etter for omgi- 
velsenes forventninger om styring av forskerne, svekkes de vitenskapelige 
frihetsnormene. 

Skal institusjonene lykkes med å oppdra sine omgivelser, bør de reali- 
sere og forsvare sin faglige nøytralitet, ikke minst overfor massemediene. 
På dette feltet har instituttsektoren kommet betydelig kortere enn uni- 
versitetssektoren. Instituttsektorens faglige legitimitet avhenger av sekto- 
rens vilje til å ta fatt på oppgaven. Offentlige myndigheter kan stimulere 

denne viljen ved a tydeliggjore sitt hittil uklare krav om akademisk frihet 
for forskere i instituttsektoren. 


Takk 


Takk til Jens B. Grogaard, redaktoren og to eksterne fagfeller for nyt- 
tige innspill og kommentarer. Ansvaret for eventuelle svakheter ligger 
selvsagt hos oss. De utvalgte eksemplene bygger pa forfatternes egne 
erfaringer. 


Referanser 


AAUP (American Association of University Professors) (2017). 1940 Statement of 
Principles on Academic Freedom and Tenure with 1970 Interpretive Comments. 
https://www.aaup.org/report/1940-statement-principles-academic-freedom-and- 
tenure. Hentet 23.01.2017. 

ABC Nyheter (2016). Geir Pollestad vil ha ny utredning om landbruk under 
TTIP. 8. november. https://www.abcnyheter.no/nyheter/2016/11/08/195255142/ 
geir-pollestad-vil-ha-ny-utredning-om-norsk-landbruk-under-ttip). Hentet 
28.03.2017. 

Andersen, G. (2019). Forskningens betydning og begrensning i arbeidet med a 
etablere en okologisk forsvarlig petroleumsforvaltning. Denne boka. 

Brekk, L.P. (2009). Kunnskapsbasert landbruksnæring. Leserinnlegg, Nationen 
9. oktober. 

Brekk, L.P., mfl. (2018). Evaluering av primærnæringsinstituttene. Hovedrapport. 
Lysaker: Norges forskningsråd. 

Dagsavisen (2016). Tallkluss i skattekommisjon. Nyhetsartikkel, 12. mars. 

FN (1966). International Covenant on Economic, Social and Cultural Rights. Geneve: 
Forente Nasjoner. 

Gezelius, S.S., mfl. (2009). NILFs forskere godtar ikke overstyring fra departementet. 
Leserinnlegg, Nationen 6. oktober. 

Gezelius, S.S. (2010). Academic Freedom - What is it, Why do we need it? Foredrag, 
Universitetet i Oslo, september 2010. 

Gezelius, S.S. (2012). Kan man ha akademisk frihet i et hierarki? Foredrag CIENS, 
Oslo, august 2012. 

Gezelius, S.S., Hegrenes, A., & Rustad, L.J. (2010). Gjennomgang av NILFs 
formidlingspolicy: Rapport fra intern arbeidsgruppe. Internt NILF-notat 2. 
februar 2010. Oslo: NILE 


66 


FORSKERENS FRIHET NAR INTERESSER VIL STYRE 


Giertsen, J. (2006). Akademisk frihet vs. arbeidsgivers styringsrett. Vedlegg 2 
til NOU 2006: 19, Akademisk frihet - Individuelle rettigheter og institusjonelle 
styringsbehov. Oslo: Kunnskapsdepartementet. 

Giertsen, J. (2006b). Akademisk ytringsfrihet. Vedlegg 1 til NOU 2006: 19, 
Akademisk frihet - Individuelle rettigheter og institusjonelle styringsbehov. Oslo: 
Kunnskapsdepartementet. 

Kallerud, E. (2006). Akademisk frihet: en oversikt over spørsmål drøftet i internasjonal 
litteratur. Arbeidsnotat 18/2006. Oslo: NIFU STEP. 

Merton, R. (1968). Science and democratic social structure. I R. Merton (red.), Social 
theory and social structure (s. 604-615). New York: The Free Press. 

Nationen (2009a). Forsker kneblet av departement. Nyhetsartikkel, 29. september. 

Nationen (2009b). Landbruksdepartementet støtter Nilf-henvendelsen. 
Nyhetsartikkel, 1. oktober. 

Nationen (2009c). Forskningsfrihet opp i Stortinget. Nyhetsartikkel, 7. oktober. 

Nationen (2017). Leder, 13. februar. 

NENT (Den nasjonale forskningsetiske komité for naturvitenskap og teknologi) 
(2016). Forskningsetiske retningslinjer for naturvitenskap og teknologi. Oslo: 
NENT. 

NESH (Den nasjonale forskningsetiske komité for samfunnsvitenskap og 
humaniora) (2016). Forskningsetiske retningslinjer for samfunnsvitenskap, 
humaniora, juss og teologi. Oslo: NESH. 

NOU (Norges offentlige utredninger) (1999). «Ytringsfrihed bør finne sted»: Forslag 
til ny Grunnlov $ 100. NOU 1999: 27. Oslo: Statens forvaltningstjeneste. 

NOU (Norges offentlige utredninger) (2006). Akademisk frihet - Individuelle 
rettigheter og institusjonelle styringsbehov. NOU 2006: 19. Oslo: 
Kunnskapsdepartementet. 

Nydal, R., Solberg, B., & Myskja, B. (2019). Interessekonflikter i forskning: Hva er det 
egentlig som står på spill? Denne boka. 

Regjeringen (1961). Lov om opphavsrett til åndsverk m.v. Lov 1961-5-12-2. Oslo: 
Kulturdepartementet. 

Regjeringen (1969). Lov om skadeerstatning. LOV-1969-06-13-26. Oslo: Justis- og 
beredskapsdepartementet. 

Regjeringen (1992). Ot.prp. nr. 84 (1991-92). Om lov om endringer i lov 12 mai 1961 
nr. 2 om opphavsrett til åndsverk m.v. og i enkelte andre lover som følge av EØS- 
avtalen. Oslo: Kulturdepartementet. 

Regjeringen (2005). Lov om universiteter og høyskoler. Lov-2005-04-01-15. Oslo: 
Kunnskapsdepartementet. 

Regjeringen (2005b). Lov om straff. LOV-2005-05-20-28. Oslo: Justis- og 
beredskapsdepartementet. 

Regjeringen (2008). Retningslinjer for statlig basisfinansiering av forskningsinstitutter. 
FOR-2008-12-19-1579. Oslo: Kunnskapsdepartementet. 


67 


KAPITTEL 2 


Regjeringen (2010). Forskning i offentlege forvaltningsorgan og offentleglova. Brev 
28. januar 2010. Oslo: Justis- og politidepartementet. 

Regjeringen (2010b). Anvendelse av ny offentlighetslov i forskningsvirksomheter 
og forholdet til åndsverkloven. Brev april 2010. Oslo: Landbruks- og 
matdepartementet. 

Regjeringen (2012). Etiske retningslinjer for statstjenesten. Oslo: Regjeringen. 
https://www.regjeringen.no/no/dokumenter/etiske-retningslinjer-for- 
statstjenesten/id88164/. Hentet 20.01.2017. 

Regjeringen (2016). Prop. 158 L (2015-2016). Lov om organisering av forskningsetisk 
arbeid (Forskningsetikkloven). Oslo: Regjeringen. 

Regjeringen (2017). Lov om organisering av forskningsetisk arbeid 
(forskningsetikkloven). LOV-2017-04-28-23. Oslo: Regjeringen. 

Stortinget (2004). Innst. S. nr. 270 (2003-2004). Innstilling fra kontroll- og 
konstitusjonskomiteen om endring av Grunnloven $ 100. Oslo: Stortinget. 

Stortinget (2010). Innst. S. nr. 135 (2009-2010). Representantforslag om akademisk 
frihet for forskere. Oslo: Stortinget. 

Torvund, O. (2010). Forskerforbundet: Opphavsrett. Skriftserien nr. 1/2010. Oslo: 
Forskerforbundet. 

Torvund, O. (2017). Opphavsrett i oppdragsforhold. http://folk.uio.no/olavt/artikler/ 
oppdragsforhold.pdf Hentet 02.03.2017. 

Tranøy, K.E. (1986). Vitenskapen - samfunnsmakt og livsform. Oslo: 
Universitetsforlaget. 

Tranøy, K.E. (1995). Forskningsetikk for HF og SV - finnes det? I D. Elgesem & J.E. 
Paulsen (red.), Seks innlegg om forskningsetikk i samfunnsfag og humaniora 
(s. 49-57). NESH skriftserie nr. 1. Oslo: NESH. 

UNESCO (United Nations Educational, Scientific, and Cultural Organization) 
(1997). Recommendations concerning the status of Higher-Education Teaching 
Personnel. S. 26-35 i Records of the General Conference, 29" Session, Vol. 1. Paris: 
UNESCO. 


68 


KAPITTEL 3 


Interesse- og verdikonflikter 
i skjæringspunktet mellom 
patentetikk og forskningsetikk 


Anders Braarud Hanssen 
Ph.d.-kandidat, OsloMet 


Abstract: With the increased importance of patenting in emerging science and 
technology, publically funded research has also become increasingly influenced by 
commercial interests. In the wake of such developments central concerns within 
research ethics and patent ethics has gained new relevance. However, this has not 
materialized in research and patent policy debates in Norway. This paper provides 
an argument for the relevance of the rekindling of patent and research policy issues 
related to ethical and societal concerns for public research institutions in Norway. 
Further, due to an increasingly technocratic decision-making model of the patent 
system, important ethical and societal issues are left unanswered by current policy. 
This paper will focus on two aspects of current patent policy and practice. Firstly, 
the increased importance of commercial interests in research policy during the last 
30 years has changed the incentives of public research. Secondly, patent law and 
the patent system has established a particular decision-making framework for how 
ethical and societal aspects of patents are addressed, particularly within the biopa- 
tent areas. This is exemplified with the evaluation of the AquaBounty-case in the 
Ethics Committee for Patent Cases. Furthermore, I discuss the relevance of the ethi- 
cal responsibility of Norwegian public research institutions in current patent policy 
and how a range of complex ethical and societal issues evade public attention. 


Keywords: patent policy, public research, research ethics, patent ethics, biotechno- 
logy, patent law 


Innledning 


Patentering har fatt en stadig viktigere rolle innenfor de fleste vitenskaps- 
og teknologiomrader. Samtidig påvirkes forskningen i økende grad av 


Sitering av dette kapitlet: Hanssen, A.B. (2019). Interesse- og verdikonflikter i skjæringspunktet mellom 
patentetikk og forskningsetikk. I H. Ingierd, I. Bay-Larsen & K. Hiis Hauge (Red.), Interessekonflikter i 
forskning (s. 69-90). Oslo: Cappelen Damm Akademisk. https://doi.org/10.23865/noasp.63.ch3 

kommersielle interesser. Denne utviklingen burde innebere at viktige 
forsknings- og patentetiske spørsmål blir diskutert. Imidlertid har dette 
ikke forsterket den forskningspolitiske debatten. Ellen Marie Forsberg 
gikk i en kronikk i bladet Forskningspolitikk så langt som til å si at situ- 
asjonen rundt patentpolitikken i Norge er preget av handlingslammelse. 

Patentsystemet er i utgangspunktet et fremmedelement innenfor 
offentlig finansiert forskning. Likevel vil vi selv i Norge oppleve at grunn- 
leggende forskning, også innenfor områder med stor samfunnsmessig 
betydning, i økende grad blir hindret av kommersielle aktører gjennom 
patenter. Vi vil fortsette å erfare at disse patentene til tider har store sam- 
funnsmessige og etiske implikasjoner vi sjelden får høre om, før lenge etter 
at patentet er innvilget. Denne utviklingen er delvis et resultat av at tek- 
nisk og juridisk ekspertise i patentsystemet tar avgjørelser om patentret- 
tigheter på viktige samfunnsområder uten at dette blir gjort til gjenstand 
for demokratisk innsyn (Kica & Groenendijk, 2011). Men utviklingen er 
trolig også et resultat av at forskningsinstitusjoner og forskere ikke er seg 
bevisst hvilke etiske og samfunnsmessige sider den nåværende patentpo- 
litikken innebærer. Samtidig ser det ut til at den tilsynelatende åpenbare 
kontrasten mellom uavhengig og næringsrettet forskning er i ferd med 
å viskes ut. Kontrasten er tydeligst i dagens patentpraksis, hvor viktige 
etiske og samfunnsmessige spørsmål ofte faller utenfor. 

I Norge har utviklingen bare så vidt startet. I USA har den allerede 
fått konsekvenser. I 2016 uttalte Facebook-griinder Mark Zuckerberg at 
selskapet planla å investere minst 3 milliarder dollar i å «kurere, behandle 
og forebygge all sykdom.» Dette skulle skje gjennom opprettelsen av Bio- 
hub, et non-profit innovasjonssenter som samtidig skulle skaffe seg de 
immaterielle rettighetene som et ledd i å kommersialisere forskningen. 
Samtidig uttalte Microsoft at deres ambisjon var å «løse» kreftgåten innen 
20263 Felles for disse og lignende satsinger er de tette båndene til tekno- 
logimiljøer i Silicon Valley,* og troen på at overveldende komplekse 


1 — http://fpol.no/handlingslammelse-i-patentpolitikken/ 

2 https://www.theguardian.com/commentisfree/2016/sep/23/priscilla-chan-mark-zucker- 
berg-cure-diseases-facebook-initiative-brilliantly-bold 

3 —https://www.telegraph.co.uk/science/2016/09/20/microsoft-will-solve-cancer-wit- 
hin-10-years-by-reprogramming-dis/ 

4 — https://harvardmagazine.com/2017/07/probing-psychoses 

medisinske problemstillinger kan reduseres til problemer med teknolo- 
gisk losning. Dette er imidlertid ikke hele historien. En mer sammensatt 
forklaring er at kunnskapsintensiv industri i USA er bygget sten for sten 
av langsiktige insentiv-losninger, i det professor Mariana Mazzucato kal- 
ler den amerikanske «entreprenørstaten»> Kort fortalt peker Mazzucato 
på det faktum at føderale finansieringsordninger ofte har vært hoved- 
bidragsytere til de store innovasjonsløftene i amerikansk økonomi, der- 
iblant suksess-historiene i Silicon Valley. Det som i en artikkel i Wall 
Street Journal ble kalt «The Jobs economy»,* er basert pa et strategisk, 
forskningspolitisk skifte i USA på 1980-tallet. 

Patentering er selve kjernen i disse selskapenes forretningsmodell. 
Patenter er blitt en handelsvare og en verdiindikator i seg selv (Odasso et 
al., 2014), samtidig som de blokkerer både konkurrenter og forskere fra å 
videreutvikle kunnskap (Mireles, 2004). Selv om vi her i landet ikke har 
samme vilkår for kommersialisering og patentering av forskning som i 
USA, er Norges forskningspolitikk likevel inspirert av amerikansk policy 
rundt immaterielle rettigheter knyttet til offentlig finansiert forskning 
(Bugge et al., 2003). 

Jeg vil i hovedsak fokusere på to aspekter ved patentering og patent- 
praksis som henger tett sammen. Det ene er den styrkede rollen nærings- 
politiske hensyn har fått for forskningspolitikken de siste tretti årene, og 
som har endret både insentivordninger og rammer for forskningspolitik- 
ken. Dagens patentpraksis er et resultat av denne næringspolitiske ven- 
dingen. Den endrer rammevilkårene for den frie forskningen som skal 
komme samfunnet til gode, særlig i offentlige forskningsinstitusjoner. 
Det andre aspektet er hvordan patentlovgivning og patentsystemet set- 
ter rammer for måten etiske og samfunnsmessige sider ved patentering, 
særlig på bioteknologifeltet, blir behandlet. Dette vil bli eksemplifisert 
med den såkalte AquaBounty-sakens behandling i Den etiske nemnda 
for patentsaker (Patentnemnda). Avslutningsvis vil jeg peke på et hit- 
til lite belyst aspekt ved dagens patentpolitikk og -etikk: De offentlige 
forskningsinstitusjonenes eget ansvar i dagens patentpraksis og (noen av) 


5 — https://www.ineteconomics.org/perspectives/blog/what-the-steve-jobs-movie-wont-tell-you- 
about-apples-success 
6 — https://www.wsj.com/articles/SB10001424052970203914304576628900383779840 

de mange komplekse etiske og samfunnsmessige sporsmalene som unn- 
drar seg oppmerksomhet i dagens patentpolitikk. 


Entreprenorstatens patentpraksis og 
The Bayh-Dole Act 


Forskning innenfor sakalt muliggjorende teknologier som nano- og bio- 
teknologi samt IKT spiller en viktig rolle i det økende forskningspoli- 
tiske presset om at forskningen skal være relevant og samfunnsnyttig. 
Samtidig er samfunnsnytten i økende grad forbundet med forskningens 
evne til å skape produkter, metoder og prosesser som kan gi økonomisk 
avkastning, også gjennom patenter. Forskningspolitiske føringer de siste 
tiårene har medført at også offentlig finansiert forskning blir vurdert ut 
fra sine muligheter for å kommersialisere forskningen. I retningslin- 
jene for Store programmer i Forskningsrådet er et av hovedkriteriene at 
programmene skal «frembringe FoU-resultater, teknologiplattformer og 
patenter der dette er relevant». Som en konsekvens av disse kommersielle 
insentivene prioriterer offentlige forskningsinstitusjoner mer næringsret- 
tet forskning. Et sentralt spørsmål har vært hvordan disse institusjonene 
skal forholde seg til patentering av forskningsresultater. 

Det er gammelt nytt at norske offentlige forskningsinstitusjoner ikke 
bare er kunnskapsutviklere, men også kunnskapsprodusenter. Nå er dei 
tillegg blitt juridiske eiere av kunnskap.’ En milepæl i denne utviklingen 
var endringene i universitets- og høyskoleloven samt arbeidstakeroppfin- 
nelsesloven, som trådte i kraft i 2003,” i den hensikt å 


øke den næringsmessige utnyttelse av de oppfinnelser som har sitt utspring i 


forskning ved universiteter og høyskoler, uten at dette skal true institusjonenes 


7 — https://www.regjeringen.no/no/dokumenter/evaluering-av-virkemiddelapparatet-for-kommer- 
sialisering-av-offentlig-finansiert-forskning/id2481571/ 

8  https://www.forskningsradet.no/csstorage/vedlegg/storeprogrammer,o.pdf 

9 Dette synet på kunnskap understrekes av regjeringens kunnskapsgrunnlag for universitets- og 
høyskolesektoren 2018: https://www.regjeringen.no/contentassets/e7b778c3b2aa439ca6288163a 
98019c8/rapport-d.pdf 

10 Ot.prp. nr. 67 (2001-2002) Om lov om endringer i lov av 17. april 1970 nr. 21 om retten til 
oppfinnelser som er gjort av arbeidstakere. 

tradisjonelle oppgaver — fri forskning og høyere utdanning. (Ot.prp. nr. 67 
(2001-2002)) 


Fra å søke ny kunnskap skulle norske offentlige forskningsinstitusjo- 
ner også bli entreprenører, med økt forventning om at forskning bør gi 
avkastning. Patentering ble i lovendringen ansett som det kanskje viktig- 
ste virkemiddelet i denne endringsprosessen. 

En lite diskutert forhistorie til lovendringen i Norge, på lik linje med 
en rekke andre OECD-land, var et amerikansk lovforslag som gjorde 
offentlig finansiert forskning patenterbar av institusjonene selv. 

Den såkalte Bayh-Dole Act eller Patent and Trademark Law Amend- 
ments Act, ratifisert i 1980, rettet seg mot immaterielle rettigheter forbun- 
det med teknologi og kunnskap produsert gjennom føderalt finansiert 
forskning." Lovforslaget kom i kjølvannet av en økonomisk krise på 
1970-tallet, som resulterte i en debatt om hvordan private selskaper mer 
effektivt kunne nyttiggjøre seg forskning. Lovens mål var å understøtte 
patentering og lisensiering fra amerikanske universiteter, som primært 
var føderalt hel- eller delfinansiert. Patenter er hovedsakelig en inntje- 
ningskilde i form av lisensinntekter. Lisensiering av patenter skjer som 
regel i kraft av en avtale mellom eier av patentet og én eller flere lisen- 
stakere om retten til å utnytte patentet, enten gjennom ny forskning 
ved hjelp av den patenterte kunnskapen eller teknologien, eller gjennom 
kommersiell videreutvikling. Med Bayh-Dole Act kunne universiteter, 
samt små og mellomstore bedrifter og non-profit-organisasjoner beholde 
lisensinntektene selv (Mowery et al., 2015), der disse tidligere hadde tilfalt 
føderale myndigheter. 

Loven resulterte i en sterk vekst i patentering, og ble ansett som en 
overveldende suksess. Amerikanske universiteter økte sine lisensinn- 
tekter dramatisk, og kunne re-investere i forskningsprosjekter og infra- 
struktur (ibid.). Likevel var lovendringen kontroversiell, og er fremdeles 
gjenstand for debatt. Tilhengerne argumenterer for at lovendringen har 
medvirket til å skape hundretusener av arbeidsplasser,” og at Bayh-Dole 


11 Immaterielle rettigheter er den generiske termen for oppfinnelser, forfatter- og kunstnerarbeid, 
symboler, navn, logoer, design og andre innovasjoner. 
12 —http://www.ipwatchdog.com/2012/11/03/why-bipartisanship-matters/ 

Act er forutsetningen for den forskningsbaserte industrien i USA. Denne 
loven har til og med blitt identifisert som selve grunnlaget for «the tri- 
ple helix», det tette bandet mellom forskning, myndigheter og industri 
(Mowery et al., 2015). Kritikerne argumenterer pa sin side med at lov- 
endringen har medfort at skattebetalerne betaler dobbelt for produkter 
og metoder de selv har finansiert gjennom skattepenger, og for dyre pro- 
dukter og tjenester drevet frem av patentrettigheter (Hemel & Ouellette, 
2017). Andre kritiserer lovendringen fra et etisk perspektiv, og fokuserer 
på hensyn til rettferdig fordeling (ibid.), blant annet med argumenter som 
at patenterte produkter driver opp prisene i utviklingsland og rammer 
befolkningsgrupper med lav inntekt. 

På midten av 2000-tallet hadde en rekke OECD-land, deriblant Norge, 
latt seg inspirere av Bayh-Dole Act med håp om tilsvarende effekt på 
næringsliv og verdiskaping, spesielt innenfor nye, forskningsdrevne 
områder som bioteknologi og farmasi. Flere land introduserte lov- 
endringer som i store trekk forsøkte å tilpasse Bayh-Dole Act til nasjonale 
særinteresser, forskningsinfrastruktur, lovtekster og politiske situasjon. 
Lovendringene i Europa har derfor ikke hatt de samme rammevilkårene 
som i USA (Mowery et al., 2004). Likevel har det de siste 15 årene vært en 
gradvis økning i patentering på norske universiteter og høyskoler. Rap- 
porten Kommersialisering av forskningsresultater, produsert på oppdrag 
av Norges Eksportråd i 2003, inneholdt følgende anbefaling: 


Alle forskningsinstitusjoner bør, spesielt i en innledende fase, gjennom særskil- 
te ekstrabevilgninger sikres mulighet til å beskytte frembrakt teknologi på et 


tidlig stadium, fortrinnsvis gjennom patentering. (Bugge et al., 2003) 


Patentrettighetene innebærer potensielt økte lisensinntekter for sek- 
toren, dog ikke uten at det oppstår komplekse forskningspolitiske og 
forskningsetiske utfordringer. Den offentlig finansierte forskningen 
er kunnskap som i utgangspunktet skal tilfalle offentligheten. Lovend- 
ringen endrer ikke på at det er forskningsinstitusjonene selv som er eiere 
av kunnskapen. Men kritikken mot kommersialisering av forskning i 
USA etter Bayh-Dole Act er overførbar til norske forskningsinstitusjoner. 
Her kan nevnes dobbel finansiering av offentlig forskning og hensyn til 
blant annet rettferdig fordeling. I tillegg er patentvirkemiddelet i seg selv 

darlig tilpasset de forskningsomradene hvor patentering er mest fremtre- 
dende. Patentsystemet er utviklet for klassiske mekaniske oppfinnelser 
(Farnley et al., 2004), og er darlig tilpasset for eksempel livsvitenskapene, 
som kjennetegnes av hoy vitenskapelig usikkerhet og kompleksitet. Uten 
at dette er blitt tilstrekkelig diskutert i Norge, vil patentering av biologisk 
materiale medføre at statlige forskningsinstitusjoner blir juridiske eiere 
både av patentert kunnskap og av biologisk materiale. Dette er kunnskap 
som uten patentbeskyttelsen kunne tilfalt fremtidige generasjoner og 
være fritt være tilgjengelig for andre forskere. Slik kan eierskap til biolo- 
gisk materiale komme i konflikt med de statlige forskingsinstitusjonenes 
frie rolle og samfunnsoppdrag. 


Hva er et patent, og hva er patentbart? 


Et patent gir innehaveren enerett til å utnytte en oppfinnelse kommersi- 
elt. I Norge blir søknad om patent behandlet av Patentstyret, i henhold 
til patentloven av 1967. Norge er medlem av Den europeiske patentorga- 
nisasjonen (EPO), og patentloven er underlagt European Patent Conven- 
tion (EPC). Patentsøknader i EPC blir behandlet av The European Patent 
Office (EPO), men formelt godkjent av nasjonale patentkontorer. Patenter 
har som regel en varighet pa tjue ar, mens patenter pa legemidler eller 
farmasøytiske produkter kan gis inntil fem ars ekstra beskyttelsestid. 
Patenter vurderes på bakgrunn av patentlovens spesifikke hovedvilkår: 
Patentet må omfatte en oppfinnelse i kraft av en teknisk løsning på et 
problem, dvs. en fremgangsmåte eller et produkt (og ikke en oppdagelse); 
oppfinnelsen må ha industriell nytte, den må være ny (søknaden må ikke 
være allment kjent), og den må være nyskapende (dvs. ha tilstrekkelig 
«oppfinnelseshøyde»”) i relasjon til eksisterende dokumentert kunnskap 
når søknaden blir sendt. I tillegg må oppfinnelsen kunne fremstilles av 
en fagperson på bakgrunn av søknaden. Patentlovens $ 1 første ledd set- 
ter også som et hovedvilkår at patent ikke meddeles dersom kommersiell 


13 —«Oppfinnelseshøyde» viser til at en oppfinnelse kun tilkjennes patent hvis patentkravene skiller 
seg vesentlig fra såkalt «kjent teknikk», dvs. det som er beskrevet i vitenskapelig eller teknisk 
litteratur, og i andre patentsøknader. 

utnyttelse av oppfinnelsen vil «stride mot offentlig orden og moral», og 
videre at: 


Utnyttelse av en oppfinnelse skal ikke anses for a stride mot offentlig orden eller 


moral bare fordi den er forbudt ved lov eller forskrift. 


Denne «unntaksparagrafen» avgrenser etiske og samfunnsmessige hen- 
syn til «kommersiell utnyttelse». Det betyr at patent ikke kan nektes pa 
grunnlag av etiske hensyn knyttet til produksjon og fremstilling av opp- 
finnelsen, men kun til hvordan patentet selv blir utnyttet. Patentloven gir 
også rom for at oppfinnelsens etiske og samfunnsmessige virkning ikke 
skal være definert av ulike nasjonale lover eller forskrifter** Med andre 
ord er denne paragrafens tolkningsramme forstått som «smal», men også 
tvetydig. «Offentlig orden og moral» er dessuten et nokså vagt begrep, 
men har historisk vært en integrert del av ulike nasjonale patentlovgiv- 
ninger. Unntaksparagrafen henspeiler på oppfinnelser som i ulik grad er 
moralsk forkastelige, som f.eks. torturmetoder eller bomber, og forstå- 
elsen av begrepet er generelt beskrevet i retningslinjene” til Patentsty- 
ret“. Imidlertid ble det med integreringen av Biotek-direktivet i EPC gitt 
definisjoner av unntakskriterier for biologisk materiale som også ble gjel- 
dende under $ 1i patentloven. På bakgrunn av denne unntaksparagrafen 
etterfølges første ledd av en rekke eksempler på spesifikke anvendelser 
og fremgangsmåter som ikke er utfyllende, men retningsangivende for 
unntak på bakgrunn av første ledd. 

I 1980 avgjorde amerikansk høyesterett at levende organismer kunne 
patenteres. Dette førte til et slags etisk paradigmeskifte. Avgjørelsen gjaldt 
den nå ikoniske Diamond vs. Chakrabarty,” som omhandlet patentkrav 


14 Patentretningslinjene utdyper dette på følgende måte: «En av grunnene til dette er at et produkt, 
hvis utnyttelse er forbudt ved lov eller forskrift her i landet, skal kunne bli produsert her i landet 
for eksport til andre land hvor bruken av produktet ikke er forbudt. En annen grunn til dette, 
kan være at det kan komme endringer i den lov eller forskrift som regulerer utnyttelsen av opp- 
finnelsen, i løpet av patentets levetid» (Del C, IV 2.a.7). 

15 Etter 2008 er patentloven harmonisert med Den europeiske patentkonvensjonen (EPC). 

16 Patentretningslinjene for Patentstyret definerer unntaksparagrafen slik: «Hensikten med dette 
unntaket er å unnta fra patentering oppfinnelser som kan initiere opptøyer eller offentlig uor- 
den, eller som kan lede til kriminalitet eller annen generell anstøtelig oppførsel. Bestemmelsen 
vil bare bli brukt i sjeldne og ekstreme tilfeller» (Del C, IV, 6.a.1). 

17 _ https://supreme.justia.com/cases/federal/us/447/303/case.html 

på en genmodifisert bakterie utviklet for å bryte ned råolje. Patentet ble 
avvist — fordi datidens amerikanske patentlov ikke definerte levende 
organismer som oppfinnelser. Under ankesaken besluttet høyesterett å 
innvilge patentet og anså bakterien for å være en «komposisjon av mate- 
rie» og ikke primært levende (s. 447). Dommen ble i praksis starten på 
den amerikanske bioteknologiindustrien (Straus, 2017). Den ble etterfulgt 
av en bølge av tilsvarende patentsøknader på levende organismer, også 
genmodifiserte dyr. Dommen var svært kontroversiell, og patentering av 
dyr og planter ble kritisert av religiøse ledere, dyrevernorganisasjoner, 
interesseorganisasjoner for bønder og miljøvernorganisasjoner. I etter- 
kant ble tilsvarende praksis vanlig også i det europeiske patentsystemet, 
spesifisert gjennom innføringen av EUs direktiv 98/44/EF, det såkalte 
Biotek-direktivet. Ifølge dette er en mikrobiologisk prosess å anses som 
en oppfinnelse, og dermed patenterbar (Sterckx, 2017). Et slikt skille er 
ikke intuitivt, og det eksemplifiserer den juridiske og tekniske komplek- 
siteten som bioteknologispesifikke problemstillinger innenfor patentrett 
bærer preg av. Bak måten å formulere direktivet på ligger både ekspli- 
sitte og implisitte etiske problemstillinger som på mange måter berører 
forskningsetikk, og som kanskje egentlig er akkurat det (Resnik, 2011). 
For å få en bedre forståelse av hva disse problemstillingene innebærer, må 
vi se nærmere på hvordan etiske hensyn artikuleres og defineres i norsk 
og europeisk patentlov. 

De eksplisitte etiske problemstillingene er relatert til de (relativt) smale 
rammevilkårene for hva som anses som moralske og samfunnsmessige 
hensyn (Tvedt, 2017), og er enda mer innsnevret av avgrensningen til 
kommersiell utnyttelse (Forsberg et al., 2018). De er ytterligere utdypet i 
unntakskriteriene i Biotek-direktivets Art. 6. I EPC er unntakskriteriene 
for biologisk materiale definert gjennom Regel 28, dyre- og plantearter 
samt «vesentlig biologiske fremgangsmåter for fremstilling av planter 
eller dyr» (Art. 53(b) EPC), eller metoder for behandling av menneske- 
eller dyrekroppen (Art. 53(c) EPC), som er ikke-patenterbare. 

Avgrensningen i EPC om at loven kun gjelder kommersiell utnyttelse, 
avgrenser de fleste moralske hensyn til eierskapsspørsmålet (for biologisk 
materiale) og dets utnyttelse, men ikke til om oppfinnelsen er moralsk 
akseptabel (Sterckx, 2017). Med andre ord forvalter ikke patentloven i 

klartekst moralske hensyn forbundet med fremstillingsmetoder eller 
-prosesser. Likevel er det et uklart skille mellom hva som anses som hen- 
holdsvis utnyttelse og fremskaffelse av en oppfinnelse. Vi ser dette i flere 
ankesaker til EPO (Plomer, 2016). At tolkningen av «offentlig orden og 
moral» er snever, blir åpenbart når vi ser hvordan Biotek-direktivets unn- 
takskriterier er implementert i norsk patentlov. Patentlovens $ 1b tredje 
ledd utdyper unntaksparagrafen ved å eksemplifisere oppfinnelser som 
vil stride mot offentlig orden og moral: 


e fremgangsmåter for kloning av mennesker, 

e fremgangsmåter for å endre den genetiske identiteten til men- 
neskers kjønnsceller, 

e anvendelse av menneskelige embryoer for industrielle eller kom- 
mersielle formål, og 

e fremgangsmåter for å endre den genetiske identiteten til dyr som 
kan påføre dem lidelser uten at det medfører noen vesentlig medi- 
sinsk nytte for mennesker eller dyr, samt dyr som er fremstilt ved 
slike fremgangsmåter. 


Videre sier retningslinjene at genmodifiserte dyr og planter er patenter- 
bare. Såfremt en plante eller et dyr ikke utgjør en enkelt plantesort eller 
dyrerase, og ikke er fremstilt gjennom en «vesentlig biologisk framgangs- 
måte», kan den patenteres.* Søknader relatert til planter og dyr skal like- 
vel vurderes i lys av § 1b hvis kravene er «etisk betenkelige».” 

Det er lite rom for etiske og samfunnsmessige vurderinger i patentsys- 
temet, utover unntakene uttalt i patentloven og EPC. Dette setter ram- 
men for det vi kan kalle en «smal» fortolkning av unntakskriteriene for 
patenter på biologisk materiale, som viser seg i Patentstyrets og EPOs 
rettspraksis på området. 


18 Patentstyret 2018, Patentretningslinjer, Del C, Kapittel IV 2a.3.2.3 
19 Patentstyret 2018, Patentretningslinjer, Del C, Kapittel IV 2a.3.2 


78 


INTERESSE- OG VERDIKONFLIKTER 


Implisitte etiske problemstillinger 
for biopatenter 


Praksisen med å snevre inn området for hva som er legitime etiske og 
samfunnsmessige spørsmål i patentsaker, har vært gjenstand for kritikk 
(Minssen & Nordberg, 2015), og flere har argumentert for en utvidelse av 
rammene for relevante moralske problemstillinger (Forsberg et al., 2017). 
Dertil kommer en rekke implisitte etiske og samfunnsmessige problem- 
stillinger i patentsystemet. Disse handler blant annet om etiske, miljø- 
messige og samfunnsmessige konsekvenser av at definisjoner av sentrale 
begreper blir uklare eller forskjøvet. Dette gjelder f.eks. distinksjonen 
mellom det som er «naturlig» og «kunstig», og som har følger for skillet 
mellom oppfinnelse og oppdagelse. Patentsystemets mandat baserer seg 
på å gi nye oppfinnelser med samfunnsverdi et monopol på tjue år. Det er 
med andre ord en slags balanse mellom monopolet til patenthaver og den 
nytteverdien vi som samfunn får av oppfinnelsen. Dette utgjør det som 
av mange kalles patentsystemets samfunnskontrakt (Drahos, 2010). Her 
forutsettes det at patentsystemet skiller klart mellom hva som forstås som 
en oppfinnelse, og hva som forstås som en oppdagelse. Hvis noe ved lov 
umiddelbart skifter status fra å være naturlig forekommende til å anses 
som en oppfinnelse, oppstår også moralske spørsmål knyttet til eierskap, 
og til naturens egenverdi og allmennytte. 

Hvilke etiske konsekvenser har det at informasjon fra naturlig fore- 
kommende materiale monopoliseres gjennom et patent? Problemstil- 
lingen kan oppstå når den genetiske informasjonen i en plante som har 
vært brukt til medisinske formål av en urbefolkning gjennom tusenvis 
av år, blir patentert, og patentet innebærer at utnyttelse av denne plan- 
tens egenskaper er lisenspliktig (Mgbeoji, 2014). Et annet implisitt etisk 
spørsmål i patentsystemet angår rettferdig fordeling av goder. Lisensie- 
ring gjennom patent kan medføre at et produkt blir mindre tilgjengelig 
for forskere, og at det blir dyrere for forbrukere enn det ville vært uten 
patentet. Et eksempel på dette er når pasientgrupper fra utviklingsland 
betaler en relativt sett mye høyere pris for en lisensiert vaksine enn de 
ville gjort dersom kunnskapen eller teknologien var fritt tilgjengelig 
(Sterckx, 2004). 

Videre er det aspekter ved dagens patentpraksis som tangerer bade 
klassisk bioetiske og rent forskningsetiske problemstillinger. Særlig 
innenfor områder som genteknologi og syntetisk biologi utfordres skil- 
let mellom kunstige og naturlige mekanismer. I noen tilfeller synes det 
endog å oppheves - med implikasjoner bade for hva som kan eies, og 
for hvilken juridisk status eksempelvis et transgent dyr har (Pellizzoni, 
2016). Felles for disse implisitte etiske problemstillingene er at de peker 
på aspekter ved dagens patentpraksis, spesielt innenfor biopatenter, som 
har samfunnskonsekvenser uavhengig av sin «kommersielle utnyttelse» 
og de snevre etiske vurderingene forankret i EPC eller patentloven. Slike 
spørsmål berører også en mulig konflikt med Mertons vitenskaplige nor- 
mer (Eisenberg, 1987). Særlig Mertons vektlegging av «kommunisme», 
dvs. at forskersamfunnet skal kunne fritt dele og ha tilgang på all kunn- 
skap som blir produsert til fellesskapets beste, står i direkte konflikt med 
patentsystemets normative grunnlag (Merton, 1973): 


The communism of the scientific ethos is incompatible with the definition of 
technology as "private property” in a capitalistic economy. Current writings on 
the “frustration of science” reflect this conflict. Patents proclaim exclusive rights 
of use and, often, nonuse. The suppression of invention denies the rationale of 


scientific production and diffusion. (Merton, 1973, s. 275) 


Selv om Mertons analyse er like aktuell i dag, har mye endret seg i takt 
med en voldsom teknologisk utvikling, en globalisert økonomi og et nyli- 
beralt forsknings- og innovasjonssystem (Olsen & Peters, 2005). David 
Resnik belyser i sin bok Price of Truth: How Money Affects the Norms of 
Science (Tyfield, 2008) utfordringene kommersialiseringen av forskning 
har fra et forskningsetisk standpunkt. Han peker på hvordan økono- 
miske interesser hos forskningsinstitusjonene kan undergrave generelle 
vitenskapelige normer som objektivitet, ærlighet, åpenhet, respekt og 
samfunnsansvar. I kjølvannet av patentinsentivenes økende betydning 
vil forskningen formes slik at den lettere lar seg patentere, og vitenskape- 
lig usikkerhet og risiko vil bli skjøvet til side. Forskningsfunn som kunne 
vært viktige for andre forskningsområder, patenteres snarere enn å gjøres 
fritt tilgjengelig for videre forskning som kommer alle lag av samfunnet 
til gode. 

Kommersialiseringen av grunnforskning truer ikke bare grunnfors- 
kningens vesen. Den hari økende grad skapt grobunn for interessekonflik- 
ter som indirekte synliggjør andre forskningsetiske utfordringer. I Norge 
er det gjort lite forskning på interessekonflikter rundt kommersialisering 
og patenter blant forskere i Norge, men i USA har interessekonflikter og 
habilitetsspørsmål kommet til syne når forskere har unnlatt å identifisere 
økonomiske interesser i produkter eller prosesser i vitenskapelige publi- 
kasjoner (Gulbrandsen, 2003). Undersøkelser viser også at selv forskere 
som sitter i ekspertpaneler, unnlater å identifisere patentinteresser i en 
policy-anbefaling (Thorstensen, 2015). I så måte står vi ovenfor en interes- 
sekonflikt mellom den frie forskningens rolle i et demokratisk samfunn, 
og forskning som kommersiell aktør. I dette bildet har patentsystemet en 
premissleverende rolle for ny kunnskapsutvikling (Stone, 2017). 


Patentetikk vs. forskningsetikk 


Hvor går egentlig skillet mellom etiske hensyn i patentsystemet og i 
forskning? Det kanskje tydeligste tegnet på politiske, etiske og samfunns- 
messige implikasjoner av gråsonen mellom forskningsetikk og patentrett 
finner vi i den politiske prosessen som ledet opp til EUs patentdirektiv 
98/44/EF (Gitter, 2001) (Biotek-direktivet). Norge ratifiserte direktivet i 
januar 2004.”° Det var et virkemiddel fra EU-kommisjonen for å bygge en 
konkurransedyktig bioindustri i Europa (Thaker, 2003). I praksis innebar 
direktivet at muligheten for å tilkjenne eiendomsrett på biologiske mate- 
riale, inkludert kunnskap om menneskelig DNA, ble et faktum i Europa. 
Men siden dette var kontroversielt, ble det introdusert såkalte mottiltak 
da direktivet skulle integreres i norsk patentlov (Bioteknologinemnda, 
2012). Introduksjonen av levende biologisk materiale i patentloven inne- 
bar nemlig en vesentlig endring av norsk patentpraksis. Ett av disse mot- 
tiltakene var opprettelsen av Den etiske nemnda for patentsaker. 

I tråd med $ 15 i patentloven er Den etiske nemnda for patentsaker 
(Patentnemnda) sitt mandat å bistå Patentstyret i saker der det er tvil 


20 —https://www.stortinget.no/no/Saker-og-publikasjoner/Publikasjoner/Innstillinger/Stortin- 
get/2006-2007/inns-200607-253/2/ 

om anvendelsen av $1 b (De nasjonale forskningsetiske komiteene, 2008). 
Nemnda har kun fått én sak tilsendt fra Patentstyret, den såkalte Aqua- 
Bounty-saken, som omhandlet genmodifisert laks. Denne saken er unik 
i patentetisk sammenheng, og eksemplifiserer skjæringspunktet mellom 
forskningsetiske og patentetiske problemstillinger. Samtidig viser den 
hvordan forskningsetikk og teknisk-juridiske beslutningsprosesser van- 
skelig lar seg forene. Saken ble vurdert i 2004, og nemndas anbefaling 
var å ikke innvilge patentet av hensyn til forurensningsfare og lidelse for 
fisken (ibid.). Imidlertid ble nemndas anmodning i hovedsak ikke tatt 
hensyn til, og patentet ble innvilget. AquaBounty-saken avdekket flere 
begrensninger i nemndas mandat og handlingsrom. Foruten rent paten- 
tjuridiske hensyn rundt fortolkningen av omfanget av $ 1b var en viktig 
hake ved nemndas anbefaling at den baserte seg på risikovurdering og 
vektlegging av føre var-prinsippet som sentrale argumenter for at patentet 
var i strid med $ 1b. Imidlertid var disse i forskningsetisk sammenheng 
legitime begrunnelsene ikke tilstrekkelige ifølge patentloven, hvor unn- 
tak fra patentbarhet pålegger slike argument en bevisbyrde, hvor i praksis 
forurensningsskade og dokumentasjon på at fisken lider, må fremlegges. I 
patentretningslinjene (Del C, Kap. IV, 2a.7.1) står det eksempelvis at unn- 
tak relatert til dyrs lidelser må underbygges med «bevis».” 

Med tanke på begrensningene som ligger i det å kunne vitenskapelig 
dokumentere miljø- eller helseeffekter av oppfinnelser, er det i praksis 
sjelden mulig for en tredjepart å fremskaffe nøyaktig informasjon om 
den patenterte oppfinnelsen. Videre viste AquaBounty-saken at nemndas 
referanser til f.eks. dokumentert misdannelse hos andre transgene fisk 
ikke var adekvat dokumentasjon på det som ifølge patentretningslinjene 
er å anse som en annen oppfinnelse (De nasjonale forskningsetiske komi- 
teene, 2008). Til slutt vil det ikke være i patentsøkers interesse å fremlegge 
bevis for at oppfinnelsen medfører lidelse eller miljøskade. I AquaBounty- 
saken ble det i stedet fremlagt dokumentasjon som viste det motsatte, 
dog med veldig små datasett og ikke fagfellevurdert (ibid.). Dermed vil 
§ 1b i praksis ikke kunne anvendes, med mindre en klage på patentet 


21 _ https://www.patentstyret.no/tjenester/patent/patentretningslinjer/utvalg/del-c/del-c-realitets- 
behandling-kap-iv---vurdering-av-patenterbar/#_Toc506376460 

inneholder faktiske forskningsdata fra den forelagte patentsoknaden, 
som forut for publisering av søknaden ofte vil være industrihemmelighe- 
ter. I tillegg er det uklart hvordan man kan vurdere slike søknader uten 
at de klart tangerer forskningsetisk regelverk eller regulering i kjølvannet 
av kommersialisering. 

I nemdas begrunnelse ble særlig $ 1b(3) vektlagt. Spesielt ble det påpekt 
at AquaBounty-laksen ikke hadde noen spesiell medisinsk nytte som 
kunne oppveie for lidelse hos fisken. 

Hvis de spesifikke unntakene omtalt i $ 1b(3) ikke viser til forskningse- 
tiske problemstillinger ved selve fremstillingen av biologisk materiale, 
er loven uklar. I så måte har en rekke kritikere påpekt at den spesifikke 
unntaksparagrafen i Biotek-direktivet bør avskaffes - da den ikke hand- 
ler om patentrett, men forskningsetikk (Van Overwalle, 2003). Nemndas 
rapport Patentnemd uten portefølje (2008) påpeker det paradoksale i at 
unntaksparagrafen er for smal til å adressere de sammensatte etiske og 
moralske problemstillingene som biopatenter innbefatter. 


Patentering av offentlig finansiert forskning: 
Hva er institusjonenes ansvar? 


Spenningsfeltet mellom forskningsetikk og patentetikk kan spores tilbake 
til det patentetiske paradigmeskiftet som Bayh-Dole Act og lignende lov- 
endringer medførte for offentlig finansiert forskning. Der forskningsetikk 
og patentetikk overlapper hverandre, oppstår likevel - også i Norge - et 
problemområde som viser både tvetydigheten i patentloven og hvordan 
bredere moralske hensyn ikke blir fanget opp av en snever fortolkning av 
den. En kanskje enda mer aktuell problemstilling, hvor patenttekniske 
og etiske hensyn etablerer en gråsone, er i området hvor naturlig fore- 
kommende materiale blir patentert i kraft av en «teknisk prosess». Det er 
mulig å patentere biologisk materiale så lenge dette er en spesifikk del av 
en «teknisk løsning på et teknisk problem». Rent patentteknisk gjør dette 
skillet mellom oppfinnelser og oppdagelser irrelevant. 

Videre har det juridiske eierskapet ikke klare geografiske grenser så 
lenge patentets omfang er klart spesifisert i patentkravene. Dermed er 
det i teorien fritt frem for en forskningsinstitusjon i Norge å ta patent på 

biologisk materiale hvor som helst i verden - og samtidig søke om patent 
i ulike patentjurisdiksjoner (som f.eks. EPC). Via isolering gjennom en 
teknisk prosess endres eierstatusen for noe som naturlig kunne anses å 
tilhøre menneskehetens felles biologiske arv eller kunnskapstradisjonen 
til urbefolkninger i ulike land (Mgbeoji, 2014). 

Imidlertid finnes det også eksempler på at forskere benytter seg av 
patentvirkemiddelet på en implisitt «etisk» måte, da forskeren gis mulig- 
het til å selv blokkere andre kommersielle aktører fra å utnytte paten- 
trettighetene på en uetisk måte. I USA finnes en rekke eksempler på at 
humant genetisk materiale er patentert, men ikke utnyttet. På 1990-tallet 
var det et race for å sikre patentrettigheter i kjølvannet av sekvenserings- 
programmet til The Human Genome Project (Jensen & Murray 2005). 
Mange av disse patentene hindrer ulike kommersielle aktører i å utnytte 
kunnskapen på en etisk tvilsom måte. Rent patentetisk er dette en utfor- 
dring innenfor EPOs (og Norges) patentjurisdiksjon. Den tekniske iso- 
lasjonsprosessen av gener har gjort etiske diskusjoner om et menneskelig 
gen kunne «eies», ugyldig, idet den genetiske informasjonen, gjennom 
å bli isolert, ikke korresponderer med dens naturlige gjenpart i men- 
neskekroppen. I kontrast til denne praksisen ble det i USA, gjennom 
Myriad Genetics’ patent på BRCA1- og BRCA2-genet (Caulfield et al., 
2006) (knyttet til genmutasjoner forbundet med brystkreft), fort en 
appellsak i høyesterett hvor isoleringsprosessen ikke lenger ble definert 
som en oppfinnelse, idet juryen enstemmig vedtok at naturlig forekom- 
mende menneskelige gener ikke kunne patentbeskyttes. Patent kan kun 
gis for syntetisk fremkalte gener (Kesselheim et al., 2013). BRCA-patentet 
kunne satt kvinner med risiko for å bære BRCA-mutasjoner i en situa- 
sjon hvor de hadde måttet betale opptil 5000 dollar for å få testen vur- 
dert av et laboratorium.” I USA ville mange kvinner vært avhengige av 
særvilkår i forsikringsavtalene sine for å få råd til en slik test. Selv om 
dette patentet ble avvist i EPO Board of Appeals, har en rekke andre 
private bioteknologifirmaer lignende praksis for kommersielt å utnytte 
patentert genetisk informasjon relatert til diagnostiske metoder (Huys, 
2011). Amerikansk høyesterett anerkjente den etiske gråsonen knyttet 


22 —http://www.breastcancer.org/symptoms/testing/genetic/facility cost 

til at informasjonen i ett eller flere av kravene i et patent og informa- 
sjonen i naturlig forekommende gensekvenser i praksis er den samme, 
da den reverserte Myriad Genetics’ patent. Likevel fortsetter europeiske 
og norske forskningsinstitusjoner å patentere gensekvenser.” Med den 
smale fortolkningen av etiske og samfunnsmessige hensyn (Forsberg et 
al., 2018) i EPO og Patentstyret vil dermed en diskusjon om hvorvidt det 
er akseptabelt å patentere naturlig forekommende biologisk materiale, 
handle om tekniske demarkasjoner og ikke om samfunnseffekten av en 
slik praksis. 

Dagens forskningspolitikk er også en form for næringspolitikk, og 
som eksemplene over viser, et område hvor kommersielle aktører i 
økende grad er med på å definere hvordan samfunnsutfordringer løses 
med forskning og innovasjon. Selv om dette er en uttalt og ønsket policy 
som også har vist seg å være vellykket på mange forskningsområder, står 
vi igjen med viktige forskningsetiske og patentetiske problemstillinger 
der få, kanskje ingen, kan gi gode svar på hvor grensene faktisk går. Årsa- 
kene til denne gråsonen mellom forskningspolitikk, patentpolitikk, etikk 
og samfunnsansvar er for mange til å gi en uttømmende redegjørelse. 
Noen av problemstillingene er direkte forbundet med patentsystemet og 
patentlovenes utforming og til relaterte beslutningsprosesser. Patentlo- 
ven vil nødvendigvis «henge etter» den vitenskapelige og teknologiske 
utviklingen. Dette antyder at patent som virkemiddel kanskje ikke er 
optimalt tilpasset utviklingen på den bioteknologiske forskningsfronten, 
og særlig når det gjelder de samfunnsmessige konsekvensene. Imidler- 
tid står også noen mer allmenngyldige hensyn igjen, som peker tilbake 
på aktørene selv: forskerne og forskningsinstitusjonene. Hvilket ansvar 
har den enkelte forsker for å selv å forstå, foregripe og ta inn over seg 
konsekvensene som $ 1b og andre deler av patentloven prøver å forvalte? 
Hvilke forpliktelser ovenfor samfunnet har offentlige forskningsinstitu- 
sjoner rundt måten bioteknologi patenteres på? 

På bioteknologifeltet formuleres de fleste patentkrav i en oppfinnelse 
med et reduksjonistisk språk, og biologiske prosesser blir beskrevet ut fra 


23 —https://www.regjeringen.no/contentassets/757447b34fb14f458cc8f05e895638cc/no/pdfs/st- 
p200220030043000dddpdfs.pdf 

et molekylærbiologisk paradigme (Calvert, 2008). I møte med et patent- 
system hvor ogsa etiske og samfunnsmessige problemstillinger blir sett 
pa som «ikke-tekniske» eksternaliteter, passer et slikt reduksjonistisk 
teoretisk rammeverk godt. Biotek-direktivets molekylærbiologiske for- 
ankring, sammen med EPO Board of Appeals' fortolkning av den samme 
reduksjonistiske modellen, preger hvordan etiske og samfunnsmessige 
problemstillinger blir vurdert, og hvordan moralske spørsmål innenfor 
biopatentfeltet forstås. 

I hvilken grad kan forskningsinstitusjoner selv bli utfordret på 
forskningsetiske spørsmål som tangerer patentetikken? Spørsmål om nye 
typer transgene dyr har moralsk status, om hvordan patenter på natur- 
lig forekommende genetisk materiale hindrer ny medisinsk forskning og 
innovasjon, og om i det hele tatt en isolasjon av en gensekvens kan anses 
som en oppfinnelse, forblir ubesvarte av patentsystemet selv. Man kan 
argumentere for at det nettopp er en slik reduksjonistisk modell som i 
siste instans undergraver muligheten for en bred debatt rundt samfunn- 
seffekten av eierskapsspørsmål på biologisk materiale. De mer komplekse 
spørsmålene rundt vitenskapelig usikkerhet, verdikonflikter og mangel 
på involvering av andre former for ekspertise i patentsystemet får til slutt 
direkte samfunnsmessige konsekvenser. I siste instans utgjør dette et 
demokratisk problem som sannsynligvis vil øke i takt med den hurtige 
utviklingen innen bioteknologi. 


Hvor går vi videre? 

Tar vi et skritt tilbake til de mer overordnede etiske og forskningspoli- 
tiske implikasjonene av dagens patentpraksis i Norge, oppstår en rekke 
andre problemstillinger hvor interessekonflikter tilsynelatende spiller 
en viktig rolle. Dagens patentpraksis og den patentjuridiske eksperti- 
sens hegemoni i patentvurderinger kan potensielt undergrave offentlige 
forskningsinstitusjoners legitimitet på sikt. På grunn av den manglende 
oppmerksomheten rundt patentetiske og forskningsetiske problem- 
stillinger i kjølvannet av økt kommersialisering og patentering risike- 
rer vi å få et forskningssystem som er i utakt med normer og verdier i 
befolkningen. Dette vil igjen kunne utfordre forskningens legitimitet og 

samfunnsrolle. Imidlertid har det norske patentsystemet allerede en etisk 
nemnd som i utgangspunktet kunne ha satt noen av de etiske sporsma- 
lene om kommersialisering av kunnskap pa dagsordenen. En mulig start 
pa en bred offentlig debatt om forskningens fremtid og rolle i samfunnet 
kan være å sette søkelyset på patentsystemet som samfunnsaktor, med 
Patentnemnda som anfører i debatten om samfunnsmessige og etiske 
sider ved patentsystemet — langt utenfor en smal fortolkning av patentlo- 


vens unntaksbestemmelser. 

Abstract: Lately, we have seen several overt attempts from politicians and corporate 
interests to steer research in the directions they prefer. However, such attempts are 
always met with outrage and resistance, and they lead to extensive public debate. We 
contend that more subtle and hidden control over research is exercised on a day-to- 
day basis, yet it is rarely discussed. Research programs and new research centers are 
often designed based on premises that are no less political than clumsy attempts at 
controlling scientists. Programs are designed to stimulate economic growth, energy 
production, commodification, job creation, a more effective government, etc. These 
premises are rarely articulated and almost never discussed. Many Norwegian and 
EU research programs will automatically exclude research that questions them. This 
means that only research that is “useful” for particular interests is funded. The claim 
that this form of “usefulness” is universally good is in fact strongly political. This 
hidden political control impairs our possibilities to conduct research to facilitate 
alternative societal development trajectories and serve civic society. It should be 
discussed much more openly and critically than is the case today. 


Keywords: research policy, power relations, politics 


Introduksjon 


Da Per Sandberg for en tid siden proklamerte at Havforskningsinstituttet 
versagod hadde å vere «næringsvennlig» og forske for å gjennomføre 


Sitering av dette kapitlet: Skogen, K., Ruud, A., & Krange, O. (2019). Den skjulte styringen. I H. Ingierd, 
I. Bay-Larsen & K. Hiis Hauge (Red.), Interessekonflikter i forskning (s. 91-105). Oslo: Cappelen Damm 
Akademisk. https://doi.org/10.23865/noasp.63.ch4 

regjeringens politikk, samtidig som han kalte kritiske forskere for 
«mørke krefter», ble han møtt med en storm av kritikk.? Det har vært 
flere lignende tilfeller i det siste, der folk i maktposisjoner forsøker å styre 
forskning eller mistenkeliggjøre forskeres motiver og integritet. Norske 
Sjømatbedrifters Landsforenings diskreditering av lakseforskningen er et 
urovekkende eksempel. Her har vår egen forskningsinstitusjon fått unn- 
gjelde.* Dette er en tiltagende og farlig tendens, som ikke på noen mate 
er begrenset til Norge, men det skjer som regel ikke uten at det reises 
kritikk. Derfor kan vi si at kritikken av Sandberg var en positiv effekt 
av ministerens eiendommelige manøver. Sandberg skapte en anledning 
til å diskutere og synliggjøre — for en bredere offentlighet - betydningen 
av forskningens uavhengighet og viktigheten av vitenskapens universelle 
ideal om akademisk frihet. Han aktualiserte en diskusjon om den viten- 
skapelige kunnskapsproduksjonens stilling overfor mektige aktører som 
staten, store industriforetak og andre med stor innflytelse i det norske 
samfunnet. Vi mener imidlertid at et viktig element har manglet i denne 
diskusjonen. Hvordan styres forskningen i det daglige, når styringen ikke 
er like åpenlys? Hvem setter dagsorden, og hvilke idéer og problemstillin- 
ger blir vektlagt? Finnes det uuttalte premisser som gjør at forskning som 
tjener bestemte formål, finansieres, selv om premisser og formål kunne 
og burde problematiseres? 

Det er spørsmål som dette vi vil lufte her. Målet er å reise en debatt, 
basert på egne erfaringer med forskningsfinansiering, og på eksempler 
hentet fra programplaner og andre forskningspolitiske dokumenter. Disse 
eksemplene gir ikke et uttømmende bilde av premissene som styrer finan- 
sieringen av norsk forskning, men de tydeliggjør problemene vi vil belyse. 

En sentral målsetting for norsk forskning er å sikre dens autonomi. 
Da Norges forskningsråd ble opprettet i 1993, ble det lagt stor vekt på at 
forskning skulle være forskerstyrt. Vår egen og våre kollegers erfaring 


1 — http://www.aftenposten.no/norge/politikk/Varsler-oppgjor-med-morke-motkrefter-10792b. 
html 

2 http://www.aftenposten.no/norge/Per-Sandberg-advarte-mot-morke-motkrefter---skapte- 
storm-24711b.html 

3 https://fiskeribladet.no/nyheter/?artikkel=45570 

4 — http://www.nina.no/Aktuelt/Nyhetsartikkel/Articleld/3845/Usaklige-beskyldninger-fra-Nor- 
ske-Sjomatbedrifters-Landsforening-NSL 

er ofte en annen. I Norge, som i mange andre land, er finansieringen 
organisert i et system som utfordrer og til og med truer institusjonenes 
nødvendige autonomi. Systemet gir nemlig rom for en maktutøvelse som 
ikke er like iøynefallende som Sandbergs overtramp, men ikke desto 
mindre svært effektiv. Det er slike subtile og mindre synlige måter å styre 
forskningen på det skal handle om i dette kapitlet. Vi vil se nærmere 
på hvordan forskning kan tilpasses bestemte interesser eller perspekti- 
ver, også når finansieringskilden er offentlig. Den makten som ligger i å 
avgrense hva slags forskning som finansieres, fortjener større oppmerk- 
somhet. Det finnes et grunnlag for utøvelse av makt i måten program- 
mene utformes og gjennomføres på, og som legger sterke føringer på hva 
det faktisk utvikles kunnskap om, og hva slags innsikt og forståelse som 
genereres. Vi ser det ofte i utlysningene på vårt eget felt, miljøforsknin- 
gen. Det kan igjen få stor betydningen for hvilken rolle forskningen kan 
hai samfunnet. Kritisk forskning kan for eksempel være svært nyttig, om 
enn på andre måter enn de vi normalt finner formulert i programplaner 
og utlysningstekster. At forskning som ikke i utgangspunktet motiveres 
av nyttehensyn (typisk «grunnforskning»), faktisk kan vise seg å bli svært 
verdifull i framtida, er et synspunkt som ofte framsettes i debatten. Det 
er vi selvsagt enige i, men poenget vårt er snarere at kritisk forskning 
også kan ha stor nytteverdi pa kort sikt - men kanskje for andre enn 
de som i dag legger føringene når forskningsprogrammer utformes og 
bevilgningsbeslutninger fattes. 


Styring mot bestemte typer «nytte» 


Det er vanlig at Norges forskningsråd (NFR) i sine programmer stiller 
krav om samfunnsnytte - at forskningen er til gagn for samfunnet. Det 
samme gjør EU i sin store forskningssatsing Horizon 2020. Og det er ikke 
urimelig. Forskning finansieres i stor grad over offentlige budsjetter, og 
bruk av fellesskapets ressurser bør selvsagt på en eller annen måte komme 
fellesskapet til gode. At forskning skal være nyttig, er vel og bra, men 
vi må stille spørsmål om hva slags nytte den gir. Denne kan være mer 
eller mindre klart definert. Hva som er nyttig, kan spesifiseres på gan- 
ske snevre måter, eller peke vagt i visse retninger, men har unngåelig en 

innretning som bygger pa bestemte politiske perspektiver eller tilgodeser 
konkrete interesser. Til dette horer selvsagt sporsmalet om hvem som far 
bestemme hva som er nyttig. Konsekvensen er at forskningsprosjekter 
som nar opp i konkurransen og som finansieres med offentlige midler 
gjennom slike programmer, vil vere preget av en bestemt tolkning og 
operasjonalisering av nettopp dette. Ofte er det forskning for gode formal 
som finansieres. Det kan f.eks. være å redusere forurensende utslipp eller 
gjøre samfunnet bedre i stand til å tilpasse seg klimaendringer. Tilsva- 
rende kan det være gode prosjekter om mer miljøvennlig utnyttelse av 
naturressurser, utvikling av bedre teknologi innenfor et bestemt område 
eller modellutvikling knyttet til bedre forståelse av framtidig produksjon 
og forbruk. Slike prosjekter kan være både gode og relevante, men vårt 
poeng er at det er like stort behov for andre typer kunnskap. 

Et sentralt spørsmål er hvem forskningen skal være nyttig for. Det kan 
være mange som vil ha stor nytte av forskning som imøtegår de underfor- 
ståtte premissene som preger en rekke av dagens forskningsprogrammer. 
«Samfunnet» er ikke ensbetydende med myndighetene og næringslivet, 
men inkluderer også interesser som i mindre grad har ressurser til å søke 
(nyttige) forskningssvar på viktige spørsmål. 

Siste langtidsplan for forskning og utdanning ble presentert av Sol- 
berg-regjeringen i oktober 2015. Den fastsetter overordnede mål og 
prioriteringer for hvordan regjeringen skal styrke forskning og høyere 
utdanning i perioden 2015-2024. Her fokuseres det på styrket konkur- 
ransekraft og innovasjonsevne, men samtidig understrekes betydnin- 
gen av å løse store samfunnsutfordringer> Men det gir seg slett ikke selv 
hvilke samfunnsutfordringer forskningen skal hjelpe til med å løse, og på 
hvilken måte det skal skje. 

Sivilsamfunnet i alt sitt mangfold trenger også nyttig forskning, men 
det kan være forskning som søker andre svar enn samfunnets tradisjo- 
nelle premissleverandører etterspør. Dersom den offentlig finansierte 
forskningens programmer strømlinjeformes for å gi en bestemt type 
svar som er viktig for enkelte samfunnsaktører, og det ikke åpnes for 


5 Lenke til Stortingets behandling av Forskningsmeldingen: https://www.stortinget.no/no/Sa- 
ker-og-publikasjoner/Saker/Sak/?p=60838 

forskning som på andre mater kan være avgjørende for samfunnsutvik- 
lingen, utgjor dette etter vart syn ikke bare et problem for forskningen og 
forskerne. Det vil også være et alvorlig demokratisk problem. Forskning 
reduseres da til en virksomhet som bare øker innflytelsen til de som 
allerede har makt. Et velfungerende demokrati er avhengig av en kunn- 
skapsproduksjon hvor problemstillingene åpner for å utfordre makt, 
markedsløsninger, næringsinteresser og gjeldende sannheter i sin store 
alminnelighet. 


Skjevt forskningsfokus 


I overfloden av gode, konkrete, praktisk nyttige «best praksis-prosjek- 
ter» er det ofte liten plass til forskning som stiller grunnleggende kritiske 
spørsmål — også ved de nyttebetraktninger som finnes i forskningspro- 
grammenes utlysninger. Vi kan igjen ta forskning som berører hav- 
bruksnæringen som eksempel. I seg selv er det selvsagt ikke noe galt i 
forskning som bidrar til en bedre praksis i næringen: Mindre bruk av anti- 
biotika, reduksjon av lakselusproblemet, kostnadseffektivisering og opti- 
malisering av produksjonen. Og det er heller ingen grunn til å kritisere at 
den forskningen næringen selv finansierer, hovedsakelig dreier som om 
slikt som kan bedre lønnsomheten, eller svarer på miljøkrav som myn- 
dighetene stiller. Problemet oppstår først og fremst når offentlige midler 
(folkets felles ressurser) brukes til det samme formålet. Og det skjer selv 
om næringen har økonomi til å finansiere denne typen kunnskapspro- 
duksjon. Det norske samfunnet, og dessuten næringen selv, fortjener (og 
har potensielt stor nytte av) forskning som setter et kritisk søkelys på pro- 
blemene næringen kan skape. Naturvitenskapelige problemstillinger som 
dreier seg om næringenes virkning på økosystemene, eller samfunnsvi- 
tenskapelige problemstillinger om maktforhold, næringens politiske inn- 
flytelse, økende kapitalkonsentrasjon og en rekke andre temaer, kan lede 
til bedre opplysning av samfunnsdebatten. Hvis vi er heldige, kan de også 
føre til bedre politiske beslutninger. Disse beslutningene vil også være 
påvirket av andre samfunnsaktører enn næringen selv og sektormyndig- 
hetene, samfunnsaktører som vil ha stor nytte av forskning som kaster lys 
over problemstillinger som er viktige for dem. Det kan imidlertid være 

problemstillinger som avviker, kanskje betraktelig, fra slike som neerin- 
gen selv og deres støttespillere er interessert i. Forskning kan i noen til- 
feller bidra til å undergrave havbruksnæringen slik den drives i dag. Det 
kan i seg selv ikke være problematisk for offentlig finansiert forskning. 
Verken på universitetene eller i forskningsinstituttene kan virksomheten 
begrenses til bare å levere «best praksis-resultater» på snevert avgrensede 
premisser, ofte innrettet mot såkalt verdiskaping (i seg selv et sterkt poli- 
tisert begrep som klart viser at «språk er makt»). Det er dette vi mener å 
se tydelig i mange programplaner, utlysninger og ofte i valg av prosjekter 
som faktisk støttes. Dette er det all grunn til å advare mot. 


Åpenhet om premisser for prioritering 


Det er ikke noe nytt, og heller ikke til å unngå, at det ligger forutsetninger 
og bestemte problemforståelser i programplaner og utlysninger, og at de 
bygger på politiske premisser og forutsetninger. Mange ønsker å stimu- 
lere til forskning med bestemte siktemål på definerte områder, slik også 
Per Sandberg ønsket. Dette er nærmest en triviell innsikt fra studier av 
forskningspolitikk. Men ikke minst derfor er det urovekkende at disse 
premissene ikke gjøres eksplisitte, og at de sjelden settes under debatt, for 
eksempel med utgangspunkt i studier av forskningspolitikk og makt. Det 
er derfor vi reiser spørsmål i dette bidraget: Hva slags samfunnsutvikling 
er det offentlige forskningsmidler skal være med å støtte eller rettferdig- 
gjøre? Hva slags kunnskap er det viktig at knappe ressurser bidrar til å 
frambringe? Selv om mange forskningsprogrammer starter med hørings- 
runder, og selv om programplaner utvikles etter innspill utenfra, er vårt 
klare inntrykk at de grunnleggende premissene forblir uendret, beholder 
en bestemt politisk innretning og bygger på bestemte verdigrunnlag. Et 
aktuelt eksempel er forutsetninger om «grønn økonomisk vekst» eller 
«grønn omstilling i næringslivet», og ikke minst «bærekraftig samfunns- 
utvikling». Dette er ikke nøytrale, apolitiske målsettinger. Alle kan være 
enige i at det høres finere ut med grønn enn f.eks. svart vekst, og at bære- 
kraft høres bra ut. Dersom det imidlertid er selve veksten som er proble- 
met, vil fokus på fargen snarere enn vekstbegrepet hindre helt nødvendig 
forskning som kan være avgjørende for videre samfunnsutvikling og i 

ytterste konsekvens menneskehetens overlevelse — noe vi normalt forbin- 
der med bærekraftig utvikling. Dette er noe annet og mer fundamentalt 
enn omstilling i næringslivet, som kan være et middel, men ikke et mal i 
seg selv. I hvor stor grad en slik omstilling i det hele tatt kan skje i en mar- 
kedsøkonomi og samtidig være forenlig med økonomisk vekst, må være 
et spørsmål som ikke bare er legitimt, men helt grunnleggende. Derfor er 
forskning som stiller slike spørsmål også nyttig - i en svært fundamental 
betydning av ordet. 

Både i samfunnsdebatten og i akademia er dette et tema som faktisk 
får mye oppmerksomhet: Er vedvarende økonomisk vekst, og en mar- 
kedsøkonomi av vår type, egentlig ondets rot? Er det mulig å forene fort- 
satt vekst med bærekraftige løsninger, økologisk så vel som sosialt? Noen 
svarer nei, også blant økonomer og andre innen den delen av akademia 
som har frihet til å drive med kritisk vitenskap. Den såkalt «degrowth»- 
bevegelsen er vital, og mange med bakgrunn fra forskning deltar der. 
Sosial bærekraft, eller sosial rettferdighet, er ikke mindre viktig enn den 
økologiske. Her er det åpenbart at dagens økonomiske system må opp 
til diskusjon. Å forutsette at bærekraft kan oppnås uten fundamentale 
samfunnsendringer, er ikke mindre politisk enn å hevde det motsatte. 
Arbeid for å forandre en planøkonomi til en markedsøkonomi - la oss 
si i Øst-Europa på 1980-tallet — vil av de fleste betraktes som politisk 
virksomhet. I vår tid er den samme markedsøkonomiens grunnlogikk 
førende for nesten alt myndighetene foretar seg - også forskningsfinansi- 
ering. Selv de som mener at det er riktig, bør erkjenne at det også er poli- 
tisk. Men i NFRs dokumenter ligger dette politiske grunnlaget stort sett 
ukommentert, som om det skulle være en naturtilstand, en slags «end of 
history». Dette er enten en naiv forestilling eller et uttrykk for at bestemte 
krefter faktisk styrer forskningen - eller begge deler. 

Det finnes eksempler på at oppdragsforskning har vært påvirket av hva 
oppdragsgivere ønsker av resultater, men her snakker vi om produksjon 
av kunnskap som finansieres av samfunnet, altså med alle samfunns- 
medlemmers felles ressurser. Da må vi forvente at det samme samfunnet 
får utført forskning i en bredde som faktisk kan sikre viktig og relevant 
kunnskap - også på lengre sikt, og som kan være nyttig for sivilsamfun- 
net så vel som for myndigheter og næringsliv. 

Pa Forskningsradets hjemmesider og pa hjemmesidene til EUs Horizon 
2020 florerer eksempler pa denne styringen mot bestemte typer forskning 
som kan søke om finansiering. Å finne fram på slike nettsteder er ikke 
alltid like enkelt, men vi har sett på en del programplaner, utlysninger 
og generelle målsettinger. Denne gjennomgangen er ikke på noen måte 
uttømmende, men hovedinntrykket er at lite synlige premisser gjennom- 
syrer mange av disse tekstene. I en del programmer gjøres premissene for 
så vidt eksplisitte i den forstand at det står tydelig hva målet er, men ikke 
slik at det gjøres klart at noen valg er tatt, og på hvilket grunnlag. Langt 
mindre åpnes det for forskning som kan stille spørsmålstegn ved disse 
premissene. Horizon 2020 er i en klasse for seg. Om hele denne enorme 
satsingen heter det bl.a.: 


Horizon 2020 is the financial instrument implementing the Innovation Union, 
a Europe 2020 flagship initiative aimed at securing Europe's global competitive- 
ness. Seen as a means to drive economic growth and create jobs, Horizon 2020 
has the political backing of Europe’s leaders and the Members of the European 
Parliament. They agreed that research is an investment in our future and so put 
it at the heart of the EU’s blueprint for smart, sustainable and inclusive growth 


and jobs.° 


Pa et felt som er aktuelt for vart institutt, NINA, nemlig «Climate Action, 
Environment, Resource Efficiency and Raw Materials», heter det i den 
generelle omtalen: 


Reducing resource use and environmental impacts, whilst increasing competi- 
tiveness, will require a decisive societal and technological transition to an econ- 
omy based on a sustainable relationship between nature and human well-being. 
(...) Innovation in these fields will provide opportunities for growth and jobs, 
as well as innovative options involving science, technology including of ICT, the 


economy, society, policy and governance.’ 


Vi vet at Horizon 2020 ogsa krever «impact», altsa at det skal vises hvor- 
dan forskningen faktisk bidrar til framgangen EU ønsker, og dessuten 


6 https://ec.europa.eu/programmes/horizon2020/en/what-horizon-2020 
7 https://ec.europa.eu/programmes/horizon2020/en/h2020-section/climate-action-environ- 
ment-resource-efficiency-and-raw-materials 

stilles det som betingelse at kommersielle aktorer deltar i prosjektene. 
Innretningen framstår som klar, men helt uten diskusjon eller begrun- 
nelse. Vekst og konkurransedyktighet ses åpenbart som målsettinger det 
er unødvendig å diskutere, også for miljøforskningen. 

I 2015 vedtok Forskningsrådets hovedstyre hovedstrategien som skal 
gjelde for perioden 2015-2020. På NFRs egne hjemmesider kommenterte 
styrets leder Henrik O. Madsen den nye strategien." Han framholdt «hvor 
viktig forskning og innovasjon er for samfunnsutviklingen», og satte opp 
tidligere strategier som kontrast. De hadde nemlig «lagt større vekt på 
forskningen som et mål i seg selv». Nå har man vedtatt «en strategi som 
understreker tydeligere enn før hvor avgjørende god forskning og inno- 
vasjon vil være i den omstillingsprosessen norsk økonomi må gjennom 
de nærmeste tiårene». Forskningen skal ha som hovedoppgave å bidra 
med løsninger, gjerne - og kanskje helst — i samarbeid med næringslivet. 
Spørsmålet om vår type økonomi i det hele tatt kan bli «bærekraftig» i 
noen betydning av ordet, har tydeligvis ikke hatt noe sentral plass i stra- 
tegiutviklingen, og forskning på områder som ikke hjelper næringslivet 
til «omstilling», nedprioriteres åpenlyst. 

Inntrykket av at nyttig kritisk forskning sjelden prioriteres, styrkes 
dersom man ser nærmere på noen programmer finansiert av Norges 
forskningsråd. EnergiX-programmet er et av de største - med et årlig 
budsjett på nesten 500 millioner i 2017. Programmet er næringsorientert, 
men støtter forskning på fornybar energi generelt, effektiv energibruk 
samt energisystemer og energipolitikk. I siste tildeling ga EnergiX-pro- 
grammet støtte til 55 nye prosjekter, der de fleste er samfinansiert med 
brukere i såkalte innovasjonsprosjekter (IPN) eller kompetanseprosjekter 
(KPN). Det ble imidlertid også innvilget 13 forskerprosjekter uten krav til 
brukerfinansiering. Disse finansieres i sin helhet av offentlige midler. Pro- 
sjektene som velges ut, må naturlig nok skåre høyt på vitenskapelige kri- 
terier. Samtidig understreker EnergiX at prosjekter som skal støttes, bør 
ha høy relevans for utfordringene på energiområdet. Det er også naturlig, 
men vi noterer at det er et kriterium at prosjektene skal gi kompetanse 


8 — https://www.forskningsradet.no/no/Nyheter/Ny hovedstrategi er klar/1254008654156 

som næringslivet har bruk for framover» Selv i forskerprosjekter der man 
ikke krever brukerfinansiering, skal tildelingen altså primært være knyt- 
tet til hva som er nyttig for næringslivet. Energibruk og samfunnsaksept 
knyttet til fornybar energi generelt er viktige referanser for mange aktø- 
rer med høyst legitime interesser, ikke minst når det gjelder utbygging 
og transport av energi. I forbindelse med disse temaene er det mye viktig 
forskning som må utføres, og som kan være sentral for videre samfunns- 
utvikling. Gode prosjekter burde ha et selvsagt krav på støtte, selv om de 
ikke gir kompetanseoppbygging for næringslivet, men tvert imot styrker 
grunnlaget for kritikk og motstand mot statens og næringslivets fram- 
ferd på energiområdet. 

Vi argumenterer for at ganske implisitte styringspremisser i ulike 
forskningsprogrammer skaper føringer som hindrer fri, kritisk forskning 
som samfunnet, i alt sitt mangfold, absolutt har nytte av. Forskning som 
stiller andre spørsmål, ville frambrakt kunnskap som er særdeles nyttig 
dersom utfordringen er å berge planeten, styrke lokaldemokratiet, øke 
politisk deltakelse, redusere fremmedgjøring samt forhindre sosial og 
økologisk fragmentering. 

Programmer som man skulle tro har en mindre næringsorientert 
innretning, vris også i retning av innovasjon og næringsutvikling. Fra 
programmet Bedre helse og livskvalitet, under overskriften «Mål for pro- 
grammet», heter det: 


Hovedmålet for Bedre helse og livskvalitet (BEDREHELSE) er å fremme 
forskning og forskningsbasert innovasjon av høy kvalitet og nytteverdi som kan 
bidra til bedre folkehelse, økt livskvalitet og redusert sosial ulikhet i helse. Pro- 
grammet ønsker å bidra til innovasjon og legge til rette for næringsutvikling på 


folkehelseomradet.!” 


Innovasjon i betydningen nytenkning er jo bra, men i denne sammen- 
hengen (og mange andre) er det apenbart at det ofte betyr lonnsom 
nytenkning. Mange vil si at det også er bra, men en verdinøytral, apoli- 
tisk målsetting er det ikke. Det burde i større grad være rom for forskning 


9 For flere detaljer: http://www.forskningsradet.no/prognett-energix/Forside/1253980140037 
10 —http://www.forskningsradet.no/no/Utlysning/BEDREHELSE/1254024735983 

som stiller seg åpent kritisk til næringsaktørers virksomhet på folkehelse- 
området. Hvem vet om ikke folkehelsa hadde blitt bedre med mindre og 
ikke mer kommersialisering? Hvis vi ikke undersøker det, får vi heller 
aldri vite. 

Selv om vi mener det skal være solid rom for forskning som søker svar 
ingen har spurt etter (den typiske grunnforskningen), er altså hovedpo- 
enget vårt et annet: Vi må legge til rette for forskning som samfunnet 
trenger, og det er ikke alltid det samme som næringslivet og departe- 
mentene etterspør. Men skal dette skje, må de som verken kan finansi- 
ere forskning selv eller påvirke Forskingsrådets prioriteringer i vesentlig 
grad, også ha en reell mulighet til å få svar på sine spørsmål på samme 
måte som mer innflytelsesrike samfunnsaktører har i dag. 

Vi har sett at det innenfor tydelig næringsrettet forskning som Ener- 
giX er klare føringer som tilgodeser økonomiske interesser, men det gjel- 
der også et program som BEDREHELSE. Et program man kunne tenke 
seg snarere ville invitere til mer bredde i forskningen, er SAMKUL (Sam- 
funnsutviklingens kulturelle forutsetninger). Dette er et relativt stort 
forskningsprogram i NFR som særlig retter seg mot humaniora og sam- 
funnsvitenskap. Utgangspunktet er at «samfunnsutviklingen preges av 
globale endringsprosesser, for eksempel når det gjelder teknologi, demo- 
grafi, kultur og miljø». 

SAMKUL har finansiert svært mangfoldig forskning, også forskning 
som stiller spørsmålstegn ved forutsetninger som ligger i programmets 
egen plan. Men likevel er det et viktig signal om prioriteringer når også 
planen til dette forskningsprogrammet er rik på slike forutsetninger, og 
vi skal se nærmere på noen av dem. 

Hva samfunnsutviklingens kulturelle forutsetninger betyr, og hvilken 
forståelse av forholdet mellom kultur og samfunnsutvikling dette avspei- 
ler, er uklart — til tross for at denne frasen er et bærende element i pro- 
gramteksten. Både denne formuleringen og en god del av teksten ellers gir 
inntrykk av at man i hvert fall ikke har en forståelse av at det er samfunns- 
utviklingen som gir seg kulturelle uttrykk. En marxistisk orientert kultur- 
forsker ville neppe nøle med å betegne programplanens kulturforståelse 
som borgerlig, eller kanskje hegeliansk. En slik kulturforståelse kan man 
være tilhenger av, men den er selvsagt ikke politisk nøytral eller naturgitt. 

I planen snakkes det mye om at utfordringer skal møtes. Hva slags utfor- 
dringer dette er, sies det imidlertid lite konkret om. Men teksten skaper 
et inntrykk av at et i utgangspunktet godt samfunn står overfor trusler, 
der kulturforskning på en eller annen måte kan være til hjelp for å bevare 
kvaliteter: «En annen viktig bakgrunn for SAMKUL var Humaniorastra- 
tegien fra 2008, som blant annet pekte på en humanistisk kunnskaps- 
base som en viktig beredskap i møte med store samfunnsendringer.»" 
Og videre: «Forskningen skal styrke og utvide kunnskapsgrunnlaget for 
å gjøre samfunnet bedre rustet til å møte store utfordringer.» Samfunn- 
sendringene skal på en eller annen måte takles. Men her synes det ikke 
som om de kulturelle «forutsetningene» er en drivkraft, men snarere en 
del av en verktøykasse som skal brukes for å håndtere endringer som har 
sin opprinnelse utenfor kulturen. 

Man ser åpenbart ikke for seg at forskningen selv skal bidra til sam- 
funnsendringer. Den skal nemlig primært være nyttig for myndigheter 
og de som driver med «innovasjon» (som må forstås som en økonomisk 
aktivitet, siden en utvidet betydning av ordet ikke presenteres). Forfat- 
terne uttrykker konvensjonelle nyttebetraktninger også for SAMKUL. 
Samfinansiering og annen koordinering med EUs rammeprogram (som 
nå er Horizon 2020) framheves. Og innretningen på Horizon 2020 har vi 
allerede omtalt. Om menneske og natur skriver man: 


For å forstå de kulturelle forutsetningene for endringene i vårt forhold til natur 
i bred forstand er det behov for forskning om den kulturelle betydningen av 
langsiktige menneskeskapte endringer kloden gjennomgår, de historiske betin- 
gelsene for veivalg knyttet til utnyttelse av naturen, og om de moralske spørs- 


målene ulike veivalg reiser. Dette gjelder blant annet «det grønne skiftet». 


Valget av ordet «moralsk» i stedet for «politisk» kan ikke være tilfeldig. 
Hva om det er slik at samfunnsutviklingen ikke drives fram av «moralske 
veivalg», og slett ikke i deregulerte, liberale markedsøkonomier (hvem 
er det som tar de moralske valgene på samfunnets vegne der?), men av 
kamp mellom ulike interesser? Hvis referansen til moralsk er tilfeldig, er 
det nesten verre. Det viser i så fall et lite reflektert forhold til drivkrefter 


u__http://www.forskningsradet.no/prognett-samkul/Sentrale_dokumenter/1253964329643 

i samfunnsutviklingen - og ikke minst til makt. A (implisitt) avvise et 
slikt perspektiv legger faktisk politiske føringer for forskningen. Det er 
illustrerende at ordet «makt» bare nevnes to ganger i en tekst på 25 sider, 
og da i oppramsinger av stikkord for svært ulike forskningstemaer. Makt 
har tilsynelatende begrenset plass i samfunnsanalysen som ligger til 
grunn for programplanen. I planen kan vi videre lese: 


De økonomiske aspektene ved samfunnsutviklingen handler om endringer i 
produksjon, distribusjon og forbruk av varer og tjenester og om former for 
økonomisk verdsetting. I kjølvannet av kriser i internasjonal økonomi de siste 
tiårene, har økonomer og kulturforskere pekt på behovene for en bedre for- 
ståelse av de kulturelle forutsetningene for den økonomiske utviklingen. Det 
handler blant annet om rollen til tillit i markedene, de kulturelle forutsetninge- 
ne for korrupsjon og annen samfunnsskadelig økonomisk atferd, betydningen 
av rettferdighetshensyn i økonomiske beslutninger, hvordan folk forstår øko- 
nomiske sammenhenger, og rollen til myter og fortellinger om verdiskaping 


og rikdom. 


Dette inviterer ikke til forskning som f.eks. stiller spørsmål ved grunn- 
leggende trekk ved kapitalismen, noe man kan hevde det er god grunn til 
når det gjelder nettopp de temaene som ellers listes opp her. Mener man 
at «tillit i markedene» er et udiskutabelt gode, og at manglende tillit gjør 
markedene dysfunksjonelle? At selve markedene kan være problemet, 
åpnes det ikke for. 

Selv om vi mener at det er noe som skurrer i selve innretningen på 
SAMKUL-programmet, mener vi ikke at problemstillingene som listes 
opp, er uviktige. Langt ifra. Problemet oppstår fordi programmet synes 
å ha adoptert en bestemt type snevre nyttebetraktninger og lar være å 
framheve andre og — etter vår oppfatning - mer fundamentale kultur- og 
samfunnsspørsmål. 


Konklusjon 


Fiskeriminister Sandberg ville følge forskerne helt inn på kontorene. Han 
sa det høyt og møtte motstand. Kravet om forskning for å nå politiske 
mål ble med rette oppfattet som et angrep på forskningens frihet, og 

dermed også et forsøk pa å parkere forskning som stiller seg kritisk til 
sider ved oppdrettsnæringen. Her har vi forsøkt å vise at den innflytelsen 
Sandberg mislyktes i å skaffe seg med sine usminkede utspill, likevel kan 
oppnås, men på mer subtile måter som leder til langt mindre diskusjon. 
Det har vi gjort ved å peke på at forskningsprogrammer ofte bygger på 
implisitte politiske fundament. Til en viss grad er dette uunngåelig. Vi 
forstår at forskningsprogrammer må definere målsettinger og avgrense 
temaer, og at dette utelukker eller reduserer sannsynligheten for at pro- 
sjekter som ikke oppfyller målene, får finansiering. Problemet oppstår 
fordi systemet for forskningsfinansiering i dag framstår som et verktøy 
for å nå mål som ligner de Sandberg uttrykte. Det kan på samme måte 
ekskludere forskning som er viktig og særdeles samfunnsnyttig. 

Fri og uavhengig forskning er en avgjørende kilde til kunnskap, og den 
kan representere et kritisk korrektiv til en samfunnsutvikling som gan- 
ske riktig gir mange utfordringer. Men det virker ikke som om NFR, og 
heller ikke EU, gjennom sine programmer ivaretar denne gamle og fun- 
damentale innsikten. Dermed står vi i en situasjon hvor forskning som 
sentralt demokratisk verktøy står i fare for å plasseres på sidelinja. Hvis 
man erkjenner at kritikk er viktig og nyttig, og at samfunnsinteresser 
omfatter mer enn myndigheter og næringsliv, bør man ikke bare disku- 
tere formuleringer i programplaner som kan være fulle av gode hensikter. 
Man bør også spørre hvordan man kan lage systemer som sikrer kritisk 
og uavhengig forskning, gjerne med et krav om nytteverdi på bestemte 
områder, men da i en sterkt utvidet forstand. 

Vi mener ikke at det er galt å finansiere utviklingen av nye tekniske 
løsninger som gjør elektrisitetsproduksjon mer miljøvennlig, eller å 
finansiere planer for å få folk til å endre adferd som skal dempe effektene 
av klimaendringer. Problemet oppstår når denne forskningen fortrenger 
annen relevant forskning, og særlig når premissene for Forskningsrådets 
og EUs prioriteringer ikke gjøres eksplisitte. Da blir det vanskelig å åpne 
for en viktig debatt. En slik debatt vil ha stor betydning fordi premissene 
som preger hva slags forskning vi konkret kan få finansiert over offentlige 
budsjetter, forskning som burde tilgodese alle samfunnsgagnlige formål, 
i sitt vesen er politiske. De legger nemlig bestemte syn og prioriteringer 
til grunn, men de svarer ikke på det fulle kunnskapsbehovet vi har for å 

sikre en helhetlig bærekraftig utvikling som forener økonomiske, sosiale 
og miljømessige hensyn både for oss og for kommende generasjoner. 

Abstract: Major value conflicts have been played out in the media about farmed 
salmon in Norway. One of the main controversies is whether salmon lice from aqu- 
aculture pens significantly affect the survival of wild salmon at stock level. Research 
related to this topic, which is key to knowledge-based management of aquaculture 
in Norway, has been criticized. The quality of this research has been claimed to be 
low and not applicable, and even claims of misconduct have been expressed. Besides 
conflicting interests, we argue that uncertainty is the core of the controversy. In this 
chapter we look at statements in selected texts from articles, reports and the media 
which can be linked to uncertainty and quality in research related to the effects of 
salmon lice. We discuss these statements in terms of qualitative aspects of uncer- 
tainty in knowledge. Further, we discuss the roles of these uncertainties in terms 
of selected principles within research ethics: in communication of uncertainty, the 
precautionary principle and quality of research. 


Keywords: aquaculture, controversies, knowledge-based management, salmon lice, 
value conflicts, uncertainty 


Introduksjon 


Kunnskapsbasert forvaltning er et sentralt prinsipp i norsk forvaltning, og 
forskningen får en stadig viktigere rolle som premissleverandør for viktige 
samfunnsspørsmål og politiske beslutninger (se Ingierd, 2015). Ønsket er 
at politiske beslutninger skal være basert på sikker kunnskap, ofte referert 


Sitering av dette kapitlet: Bjørkan, M., & Hauge, K.H. (2019). Kunnskapsbasert forvaltning og dilemmaer 
knyttet til usikkerhet. I H. Ingierd, I. Bay-Larsen & K. Hiis Hauge (Red.), Interessekonflikter i forskning 
(s. 107-129). Oslo: Cappelen Damm Akademisk. https://doi.org/10.23865/noasp.63.ch5 

Lisens: CC BY 4.0 

tilsom fakta. Samtidig vil forskning pa komplekse problemstillinger alltid 
være beheftet med usikkerhet. Innenfor tradisjonell akademia er usikker- 
het et gode som inspirerer forskere til å jakte på kunnskap og få bukt med 
usikkerheten. Innen anvendt forskning, derimot, kan problemstillingene 
være akutte, komplekse og kontroversielle, slik at usikkerheten ikke lar seg 
fjerne (Funtowicz & Ravetz, 1993). Som forskningssjefen ved Norsk insti- 
tutt for naturforskning (NINA) sa: «En som jobber med ren forskning kan 
selvfølgelig ha som ambisjon å finne frem til det perfekte svaret. Men vi 
som jobber med å gi råd til forvaltningen, skal finne de best mulige svarene 
basert på akkumulert kunnskap» (Kjetil Hindar, til Dagens Næringsliv 
2011, vår utheving). Usikkerhet gjør at ulike tolkninger av kunnskapen kan 
forsvares. Hvordan usikkerhet er tatt høyde for i en politisk beslutning, 
kan være gunstig for én interessegruppe og ugunstig for en annen. Usikker 
kunnskap kan derfor fort bli politisert. Dette gjelder også forskningsfeltet 
som bygger opp under forvaltningen av havbruk. I Norge har den offent- 
lige debatten om lakselus inneholdt kraftfulle bilder og narrativer om 
hvordan fjordene våre er ødelagt av oppdrettsnæringa. For denne næringa 
og tilhørende myndigheter er det imidlertid et mål å øke produksjonen. En 
femdobling av oppdrett er et uttalt mål fra regjeringen (Olafsen mfl., 2012). 
Partene står ofte steilt mot hverandre i verdisynet på laksefiskoppdrett og 
miljø, og er uenige om hvordan kunnskap skal tolkes og brukes. Dette er 
en utfordrende situasjon for forskere som skal gi best mulige råd til forvalt- 
ningen, basert på akkumulert kunnskap. 

Konflikten i oppdrettskonteksten toppet seg våren 2016 da Norske Sjø- 
matbedrifters Landsforening beskyldte forskerne for juks, og forskerne 
ved NINA truet med rettslige skritt for å stanse det de mente var sji- 
kane (Tollesrud & Dreyer, 2016). For eksempel har Norske Sjømatbedrif- 
ters Landsforening gjennom sine advokater krevd innsyn i tusenvis av 
dokumenter. Det dreier seg om alt fra eldre forskningsresultater og til- 
latelser til e-poster og SMS-er, helt tilbake til 1973. Både NINA og Hav- 
forskningsinstituttet har uttrykt bekymring i media for hvordan det som 
kalles en «kunnskapskrig», påvirker forskningen på både personnivå 
og samfunnsnivå. På personnivå pekes det på at situasjonen påvirker 
motivasjonen og måten forskerne kommuniserer med samfunnet på, 
siden de ikke bare kan formidle resultater, men må bruke tid på å forsvare 


108 


KUNNSKAPSBASERT FORVALTNING OG DILEMMAER KNYTTET TIL USIKKERHET 


seg selv: «(...) når dette pagar over sa lang tid og i et slikt omfang, gjør det 
noe med forskerne. Jeg frykter at de blir defensive og ikke tør å være aktive 
formidlere» (Tollesrud & Dreyer, 2016). Dette igjen kan ha innvirkning på 
rekrutteringen av forskere som skal gi svar på viktige samfunnsspørsmål. 
Den mest alvorlige konsekvensen, ifølge Havforskningsinstituttet, er at 
samfunnet går glipp av viktig kunnskap. Det pekes også på at «kunn- 
skapskrigen» blir en barriere for ønsket vekst: «Det er spesielt at nærin- 
gen vender seg mot forskningen (...). Regjering og storting har bestemt at 
videre vekst skal skje på en bærekraftig måte, og for å finne den grensen, 
trenger vi forskning» (Tollesrud & Dreyer, 2016). 

Interessekonfliktene knyttet til oppdrett er store, og hvordan kunn- 
skap og usikkerhet blir tatt til inntekt for ulike verdisyn, kan få store kon- 
sekvenser for miljø, næring og samfunn. Forskningsetiske retningslinjer 
for naturvitenskap og teknologi (NENT, 2016) fremhever flere perspekti- 
ver som er svært aktuelle for interessekonflikten: føre var-prinsippet, for- 
midling av usikkerhet og kvalitet i forskning. I dette kapitlet diskuterer vi 
utvalgte konflikter i lakselusdebatten i et forskningsetisk perspektiv. Vi er 
særlig interessert i hvordan uttalte konflikter i media og i rapporter kan 
knyttes til usikkerhet i et føre-var-perspektiv og til kvalitet i forskning. Vi 
kategoriserer usikkerhet i kunnskap i henhold til om den er reduserbar, 
og om usikkerheten kan forstås som uvitenhet, slik at den ikke kan fullt 
ut representeres ved statistiske metoder. Usikkerhet kan ha betydning for 
hvordan kvalitet i kunnskap kan forstås i sterke interessekonflikter. 

Vi tar en kort gjennomgang av lakselusas rolle i forvaltningen av opp- 
drettsnæringa før vi går gjennom det teoretiske grunnlaget for kapitlet. 
Deretter analyserer og diskuterer vi utvalgte utsagn i media og rapporter 
i henhold til hvordan usikkerhet og kvalitet uttrykkes og kan forstås. Til 
slutt diskuterer vi dette i lys av utvalgte forskningsetiske retningslinjer. 


Lakselusa og trafikklyssystemet 


Det finnes både vilje og evne til vekst i oppdrettsnæringa og i regjerin- 
gen, samtidig som det er en bevissthet fra regjeringens side om at veksten 
må være bærekraftig. Mange hevder at dette ikke er mulig før problemer 
som lakselus og rømming er under kontroll. Også næringsaktørene er 

uenige seg imellom om vekst- og bærekraftspørsmål (Aarre, 2017; Her- 
soug & Johnsen, 2012). Lakselusa er det største hinderet for vekst i opp- 
drettsnæringa, siden forskere betrakter lusa som en av de største truslene 
for villaks i sjøfasen (Svåsand mfl., 2017). Smitte fra oppdrettsmerder 
er regnet som hovedkilde. Et forvaltningsmål er at parasitter, bakterier 
og virus fra oppdrett ikke skal ha effekt på bestandsnivå på villfisk, og 
dermed er det sentralt å holde tallet på lakselus på oppdrettsfisk nede 
(Svåsand mfl., 2017). 

I 2017 ble et nytt system for rådgivning implementert for forvaltningen 
av produksjonsvekst innenfor havbruk, ofte referert til som «trafikklys- 
systemet» (Regjeringen, 2017). Dette formidler risiko for dødelighet på 
vill, utvandrende smolt (ung laksefisk) forårsaket av lakselus, i hovedsak 
fra oppdrettsanlegg. Det er verdt å merke seg at denne rådgivningen ikke 
omfatter betydningen av lakselus på hele laksefiskbestanden, men kun 
på utvandrende smolt. Dette er ikke fullt så komplekst å vurdere. Man 
antar likevel at dødeligheten forårsaket av lus har en betydning for hele 
bestanden, men at dette vil variere etter tid og sted. 

Risiko er representert gjennom tre kategorier: lav, moderat og høy 
risiko. Nivået er definert som følger: Lav risiko innebærer at det er sann- 
synlig at under 10 prosent av den utvandrende populasjonen dør som 
følge av luseinfestasjon; moderat risiko omfatter 10-30 prosent, og høy 
risiko betyr over 30 prosent (Karlsen mfl., 2016). Dette vurderes i hoved- 
sak ut fra (i) et overvåkningsprogram som registrerer antall lakselus på 
utvandrende unglaks, (ii) modeller som simulerer smittepress på smolt ut 
fra rapporterte luseverdier fra oppdrettsanlegg og hvordan disse fraktes 
med vannstrømmer, og (iii) påvirkninger av lakselus på smoltens sjanse 
for å overleve (Nilsen mfl., 2017a). Det er altså helt sentralt å vite hvor mye 
lakselus det finnes i oppdrettsanleggene langs vår langstrakte kyst. Tra- 
fikklyssystemet ble prøvekjørt våren 2017, og i juni var sju produksjons- 
områder grønne, fem var gule og ett var rødt (Se Tabell 1) (NFD, 2017). 
Dette kunne gi grunnlag for en mulig vekst i de grønne områdene i 2018 
og en mulig reduksjon i det røde området i 2019 (Nilsen mfl., 2017a). Som 
tabellen viser, oppgis også en kvalitativ vurdering av usikkerhet knyt- 
tet til risikovurderingene. Trafikklyssystemet operasjonaliserer en føre 
var-tilnærming ved at fargen for hele produksjonsområdet blir bestemt 

1: Svenskegrensen til Lav Meget sikker 
2: Ryfylke Modera oe usikkerhet 
3: Karmøy til Sotra Høy oe usikkerhet 
4: Nordhordland til Stadt Modera Rel stor usikkerhet 
5: Stadt till Hustadvika Modera oe usikkerhet 
6: Nordmøre till Sør-Trøndelag | Modera Rel stor usikkerhet | å g 
7: Nord-Trøndelag med Bindal | Modera oe usikkerhet 
8: Helgeland til Bodø Lav Lite usikkerhet 
9: Vestfjorden og Vesterålen Lav Lite usikkerhet 
10: Andøya till Loppa Lav oe usikkerhet 
11: Kvaløya til Loppa Lav Stor sikkerhet 
12: Vest-Finnmark Lav Lite usikkerhet 
13: Øst-Finnmark Lav Stor sikkerhet 
Tabell 1. Fra NFDs nettsider: «I tabellen over er det trukket frem noen områder der 


departementet vurderer at selv små endringer kan medføre endringer i fargelegging. Dette 
gjelder spesielt for områdene 4, 6 og 10 og til dels område 12» (NFD, 2017). 


av den elva med størst risiko for dødelighet som følge av lakselusinfesta- 
sjon blant utvandrende smolt (Nilsen mfl., 2017a). 

Havforskningsinstituttet har ansvar for å «koordinere overvåkning, 
forskning og rådgivning vedrørende lakselusinfestasjon på vill laksefisk 
langs norskekysten» (Nilsen mfl., 2017: 5b). Dette er et oppdrag fra Mattil- 
synet (Nilsen mfl., 2017b). Havforskningsinstituttet, NINA og Veterinæ- 
rinstituttet alle sentrale kunnskapsprodusenter for rådgivningen knyttet 
til oppdrettsnæringa. 


Teori og metode 


I studien vår tar vi for oss et utvalg av akademisk litteratur, rapporter, nett- 
sider og medieoppslag for å finne kontroverser og eksempler på hvordan 
forskere og andre aktører håndterer usikkerhet. Usikkerhet står sentralt i 
dette kapitlet, og ett av premissene våre for forståelsen av kontroversene 
rundt lakselus er at det er knyttet usikkerhet til kunnskap om overvåk- 
ning og effekter av lakselus. Forskning kan på den måten produsere flere 
spørsmål enn svar — og føre til kontroverser i stedet for konsensus. 

Vi støtter oss til litteratur om postnormal vitenskap for å kategori- 
sere og diskutere usikkerhet. «Normal» i ordet «postnormal» refererer til 
Kuhns begrep om «normal science», som betegner forskning som finner 
svar på begrensede problemstillinger, og der det er enighet om hva som 
bestemmer fakta og god metodikk (Funtowicz & Ravetz, 1993). Slike para- 
digmer kan så forkastes og erstattes av et nytt paradigme. Filosofien om 
postnormal vitenskap (Funtowicz & Ravetz, 1993) bryter imidlertid med 
denne tenkningen. Den sier at i konfliktfylte og komplekse samfunnsut- 
fordringer der vitenskapelig kunnskap er usikker, må demokratiske til- 
nærminger til for å vurdere hvilken kunnskap som er relevant, og hvem 
som forvalter gyldigheten og relevansen av denne kunnskapen. Dette gir 
støtte til at forskere fra ulike disipliner, teknologiutviklere, lakseoppdret- 
tere samt lokalbefolkningen kan ha relevant kunnskap og erfaring som 
kan være nyttig for reguleringen av lakselus. 

Hvordan usikkerhet forstås, formidles og håndteres, er sentralt for god 
håndtering av slike komplekse problemer med motstridende interesser. 
Ofte ligger det en forventning om at forskning kan redusere eller fjerne 
usikkerhet, men kompleksiteten i tematikken kan gjøre dette umulig. 
Noen usikkerheter kan kontrolleres gjennom statistiske metoder, men 
ofte er kunnskapen om usikkerhet begrenset, slik at den kun kan beskri- 
ves kvalitativt. Det er flere måter å skille mellom ulike typer usikkerhet 
på (se for eksempel Funtowicz & Ravetz, 1993; Strand & Oughton, 2009). 
Når vi går inn i lakselusproblematikken, skiller vi mellom usikkerhet 
som kan kontrolleres gjennom kvantifisering, og usikkerhet som ikke 
kan kontrolleres, fordi det vil være knyttet mer eller mindre uvitenhet 
til kunnskapen. Dessuten skiller vi mellom reduserbar og ikke-reduser- 
bar usikkerhet, fordi det sier noe om hvorvidt mer forskning kan fjerne 
usikkerhet og tvil - og dermed løse uenigheter. Usikkerhet som ikke er 
reduserbar, kan ofte ikke kontrolleres, men det er ikke nødvendigvis slik. 
Alle fire kombinasjoner er mulige. 

Det er verdt å merke seg at også kvantifiserbar usikkerhet kan være 
gjenstand for konflikt. For eksempel kan beslutninger basert på kvan- 
tifiserbar risiko være konfliktfylte, fordi interessegrupper kan ha ulike 
preferanser for hvilken risiko man er villig til å ta. Usikkerhet som ikke 
kan kontrolleres, gjør premissene for risikoanalyser uklare - og kan 


112 


KUNNSKAPSBASERT FORVALTNING OG DILEMMAER KNYTTET TIL USIKKERHET 


slik være en ekstra kilde til konflikt. Særlig kan dette være aktuelt nar 
usikkerheten ikke lar seg tilstrekkelig redusere med ny kunnskap. Så vil 
vi påpeke at det å vurdere usikkerhet, slik vi gjør i dette kapitlet, vil 
innebære et subjektivt element. Andre vil kunne vurdere usikkerheten 
annerledes. 

Usikkerhet i kunnskap kan på flere vis knyttes til forskningsetikk. Det å 
formidle usikkerhet handler om redelighet og etterrettelighet i forskning, 
i tillegg til at det er nødvendig for å følge føre var-prinsippet. Usikkerhet 
kan også knyttes til kunnskapens kvalitet og relevans. Når usikkerhet 
og interessekonflikter er betydelige, kan andre kunnskapsformer og ver- 
dibetraktninger være relevante, slik at medvirkning kan øke kvaliteten 
på kunnskapen og beslutningsprosessen. Vi bruker retningslinjene til 
NENT (2016) når vi diskuterer disse forskningsetiske aspektene. 


Kunnskapsbasert forvaltning under angrep 


Rådgivende organer som Havforskningsinstituttet (HI), Norsk institutt 
for naturforskning (NINA) og Mattilsynet uttrykker at lakselus fra opp- 
drett og rømt oppdrettslaks er vesentlige trusler mot bestander av vill lak- 
sefisk i oppdrettsintensive områder (Svåsand mfl., 2017). Denne påstanden 
er ikke akseptert av alle, særlig ikke alle i oppdrettsnæringa. Samtidig er 
det uenighet innad i næringa (Aarre, 2017), og noen forskere stiller seg kri- 
tiske til påstanden (van Nes mfl., 2011). I det følgende vil vi ta for oss noen 
eksempler på hvordan oppdrettsnæringa og dens interesseorganisasjoner 
har utfordret forskningen og de rådgivende forskningsinstitusjonenes 
roller. Målet vårt er imidlertid ikke å finne ut hvem som har rett i konflik- 
tene. Det mener vi kan fastslås kun til en viss grad. Vi er mer interessert 
i å diskutere konflikten ut fra et forskningsetisk perspektiv. Først presen- 
terer vi utsagn som kan knyttes til oppfatninger om usikkerhet i kunn- 
skapsgrunnlaget, og diskuterer disse med hensyn til kategorisering av 
usikkerhet. Vi ser på to sentrale premisser som ligger til grunn for trafik- 
klyssystemet, nemlig spørsmålet om 1) lusa har påvirkning på bestands- 
nivå, og 2) hvor mange lus som vil utgjøre en smittefare for enkeltfisk. 
Deretter tar vi for oss utsagn om kvaliteten i den forskningen forvaltningen 
baseres på. 

Usikkerhet i kunnskapsgrunnlaget 

Kompleksiteten i lakselusproblematikken og manglende kunnskap er 
påpekt fra flere hold. Forseth mfl. (2017) understreker at under laksens 
vandring mellom hav og elv, utsettes den for mange trusler som kan 
forklare nedgangen i bestanden. De nevner en rekke menneskeskapte 
faktorer som påvirker laksens overlevelse: vannkraftregulering, migra- 
sjonsbarrierer, endring eller ødeleggelse av habitat, sykdommer, for- 
urensing, overfiske, introduserte parasitter, klimaendringer, genetisk 
påvirkning fra rømt oppdrettslaks samt lakseluspress fra oppdrett. Nor- 
ges forskningsråd (NFR, 2017) beskriver laksens overlevelse i havet som 
en «svart boks», og understreker behovet for mer kunnskap om kom- 
plekse utfordringer: 


Tradisjonelt har det vært vanskelig å følge laksen i havet, fra den forlater elva 
som smolt, til den kommer tilbake som voksen, gytemoden fisk etter ett til tre 
år. I denne perioden møter den mange utfordringer, som ytre fiender, smitte- 
stoffer og lakselus. Men hvordan disse utfordringene påvirker laksens dødelig- 
het i havet og hvilke faktorer som er viktigst, vet vi lite om. (NFR 2017, i vedlagt 


møtereferat.) 


Nettopp det å redegjøre for usikkerheter i ulike vurderinger var et av 
oppdragene ekspertgruppen fikk da den skulle utarbeide grunnlagsmate- 
rialet for trafikklyssystemet 2017 (Nilsen mfl., 2017a). Sju av de 64 sidene 
i rapporten er viet slike redegjørelser. Her er noe av det som er beskrevet: 
usikkerhet knyttet til hvor mye en smolt faktisk tåler av luseinfestasjon, 
manglende kunnskap om vill laksefisk som smittekilde, usikkerhet i vur- 
deringer av smittepress grunnet forenklede betraktninger på vannstrøm- 
mer samt vandringsmønster til laksefisken, sesong- og årsvariasjoner i 
utviklingen av lus og i smoltens vandringer som ikke er tatt særlig høyde 
for, usikkerhet knyttet til betydningen saltholdighet i vannet har for 
avlusing, usikre tellinger av lus i merd og utfordringer med å bestemme 
luseinfestasjon på utvandrende smolt. I tillegg påpeker rapporten at det 
er utfordrende å tallfeste betydningen luseinfestasjonen har for den totale 
populasjonen av laksefisk, siden det er mange faktorer som påvirker lak- 
sefisken mens den er ute i havet. Disse usikkerhetene er knyttet til tall- 
festing av effekter. Kunnskapen er likevel ansett som tilstrekkelig for å 

kunne vurdere risiko som grunnlag for vekst i de ulike produksjonsom- 
rådene (Nilsen mfl., 2017a). I det følgende presenterer vi hvordan usikker- 
het er blitt forstått og diskutert av næringa og andre. 

I 2011 fikk Nofima og NINA i oppdrag å gå systematisk gjennom 
forskningslitteraturen som forvaltningen av oppdrettslaks er basert 
på. Fiskeri- og havbruksnæringens forskingsfond ba dem om å vurdere 
om oppdrett var hovedårsak til nedgangen i villaksbestanden. NINA 
og Nofima er begge forskningsinstitusjoner som tar oppdrag knyttet til 
akvakultur. Nofima konkluderte med at det ikke er «tilfeller som doku- 
menterer at lakselus er hovedårsak til endring i bestandsstørrelse» (van 
Nes mfl., 2011), og NINA konkluderte med at det ikke finnes støtte i viten- 
skapelig litteratur for at «påvirkning fra lakseoppdrett (lakselus og/eller 
rømt oppdrettslaks) ikke kan være årsak til at laksebestandene har pro- 
blemer i oppdrettsintensive områder» (Hindar, 2011). Det vil si at mens 
forskerne fra Nofima uttrykker at de ikke finner belegg for at oppdrett 
er hovedårsaken til nedgangen i villaksbestanden, benytter forskerne fra 
NINA et omvendt perspektiv, nemlig at man ikke kan se bort fra det. 
Rapportene konkluderer verken med at oppdrett er den viktigste årsaken 
eller med at oppdrett er ikke den viktigste årsaken, så konklusjonen er 
for så vidt den samme. Dette er et uttrykk for at usikkerheten delvis kan 
kategoriseres som uvitenhet, og dermed ikke kan kontrolleres med statis- 
tiske metoder. Rapportene vektlegger usikkerheten fra ulike perspektiv. 
Det vil si at de velger motsatt vinkling av konklusjonen. 

Hordaland fylkeskommune ba senere om en utredning, blant annet 
for å kartlegge oppdrettsnæringas muligheter for vekst. I den bestilte rap- 
porten står det: «Mykje tyder likevel på at dagens lusesituasjon ikkje gir 
grunnlag for produksjonsauke i planområdet før lusesituasjonen er meir 
under kontroll» (Møklebust, 2015: 5). Denne konklusjonen ble motsagt i 
en rapport bestilt av oppdrettere i Hardanger. Oppsummeringen av den 
sier at «Lakselus er ikke årsaken til at bestandene av villaks og sjøaure ble 
svekket i Hardanger» (Gjøvik, 2015). Mens rapporten fra Hordaland fyl- 
keskommune bruker formuleringen «tyder på», som implisitt uttrykker 
usikkerhet, skriver Gjøvik «er», som uttrykker sikkerhet. 

Skaala mfl. (2014) oppsummerer flere års undersøkelser på smolt som 
vender tilbake til Guddalselva. Blant annet konkluderer studien med at 

overlevelsesraten av merkede ørret som er behandlet med et avlusings- 
middel, er høyere enn hos de fiskene som ikke fikk det. Basert på dette 
og andre undersøkelser argumenterer forfatterne for at lakselus kan ha 
stor innvirkning på dødeligheten. Samtidig påpeker de en rekke andre 
faktorer som kan påvirke resultatene deres i både positiv og negativ ret- 
ning. Oppdrettsavisa iLaks.no' karakteriserer denne artikkelen som en 
«Verdiløs diskusjon av luspåvirkning», fordi den ikke tar for seg andre 
påvirkninger enn lus fra oppdrettsfisk (Berge, 2015). 

Det kreves av forskere at de uttrykker usikkerhet ved å diskutere 
betingelser eller forhold som kan svekke funn og konklusjoner, slik 
Skaala og medforfatterne gjør. Det samme kreves kanskje ikke av andre 
aktører, en utfordring også Nelkin (1975) og Yearley (2005) peker på. 
Mens forskerne må grunngi sine påstander med data og teori, kan det for 
andre aktører være tilstrekkelig å stille spørsmål til funnene. Eksempler 
og utsagn som er presentert over, tyder på at det er uvitenhet knyttet til 
forhold som påvirker villaksens overlevelse på bestandsnivå, og hvor vik- 
tig smitte av lus fra oppdrettsfisk er. Ikke overraskende er det utfordrende 
å forklare i hvilken grad ulike faktorer påvirker villaksen. I slike tilfel- 
ler er statistiske metoder ikke tilstrekkelige for å beskrive usikkerheten, 
eller kontrollere den. Trolig vil forskningsprosjekter øke kunnskapen om 
ulike påvirkninger på villaksbestanden, men det er vanskelig å se for seg 
at alle forklaringsfaktorer blir avdekket og kvantifisert såpass tilfreds- 
stillende at ulike interesseparter blir enige om alle «fakta». Kompleksite- 
ten i økosystemenes sammenhenger blir for stor til å kunne redusere all 
usikkerhet. 

Et premiss for forvaltningen er nettopp at villaksbestanden kan minke 
som følge av at villaksen svømmer forbi et luseinfisert anlegg. Gjøvik 
(2015) hevder at det ikke er noen sammenheng mellom antall luseegg i 
merdene og infestasjonsnivået på villfisk. Han peker på at regionale 
variasjoner er betydelige fordi smittefaren også er avhengig av lokale 
vannstrømmer, vanntemperatur og topografi. Også Nofima er kritisk og 
presenterer følgende innvending: 


1 — https://ilaks.no/bevisene-om-lakselusas-herjinger-som-ble-underkjent/ 

Basert pa tilgjengelige fakta sa kan vi ikke se at det foreligger noen vitenskapelig 
dokumentasjon pa en enkel sammenheng mellom antall kjonnsmodne hunn- 
lus, i det vesentlige et produkt av antall oppdrettslaks og antall hunnlus per fisk, 
og marin overlevelse av vill laksefisk, og at beregningen av bærekraftig nivå 


derfor ikke er tilstrekkelig kunnskapsbasert. (van Nes mfl., 2011: 3) 


Nofima uttrykker at sammenhengen mellom antall lus og lusas påvirk- 
ning på vill laksefisk er så usikker at beslutningen om tillatt antall ikke 
vil være kunnskapsbasert. 

I likhet med spørsmålet om lusas påvirkning på utvandrende smolt 
vil også spørsmålet om hvor mange lus som vil utgjøre en smittefare for 
enkeltfisk, være såpass komplekst at usikkerheten ikke kan kontrolleres, 
og at deler av den ikke er reduserbar. Et relevant spørsmål er hvordan 
man best håndterer denne usikkerheten. 


Fagfellevurdering og kvalitet i usikker kunnskap 
Fagfellevurdering er en ordning for å sikre kvalitet i forskningen. Med 
kritisk blikk skal teoretisk ståsted, problemstilling, metode, data, analyse 
og tolkning av resultater vurderes. Teksten skal tydeliggjøre og diskutere 
styrker og svakheter ved studier, inkludert usikkerhet. Fagfellevurderin- 
ger skal sikre at forskningen følger normer for kvalitet og er verdinøy- 
tral (se også Nybø mfl. i denne antologien). Selv om fagfellevurdering 
har autoritet blant forskere, har deler av næringa kritisert ordningen. 
Redaktøren i oppdrettsavisa iLaks.no har ved flere anledninger hevdet at 
deler av forskningen som støtter forvaltningen, er av dårlig kvalitet. For 
eksempel uttrykker han følgende om artikkelen til Skaala og medforfat- 
tere fra 2014: «Forfatterne diskuterer ingen andre påvirkninger enn lak- 
selus, og selv dette gjøres på en forkastelig måte (...). Fagfellevurderingen 
har nok en gang spilt falitt» (Berge, 2015)’. 

Kvalitet i forskning knyttes også til forskningen og forskerens rolle. I for- 
bindelse med lakselusdebatten og at Havforskningsinstituttet protesterte 
mot NSLs krav om innsyn i e-poster, uttalte en stortingspolitiker følgende: 


2 Berge og avisen iLaks.no er blitt kritisert for å fremstå «som et reklamebyrå for oppdrettslaks». 
Se: http://nordnorskdebatt.no/article/hva-driver-dere-aslak-berge-are 

Det er ikke unaturlig at jeg har en oppfatning av at forskningen i Guddalselva 
og trolig andre steder ikke har veert av en slik kvalitet at den kan benyttes i for- 
valtningen av næringen dersom vi ikke får gode svar pa problemstillingene som 
NSL reiser. (...) Det minste vi må forvente, er at forskning er korrekt, uavhengig 
av politisk oppfatning. Og sist, men ikke minst, må forskningen være til å stole 
på. Dessverre ser det ikke ut til å være tilfellet når det gjelder forskningsinsti- 
tusjonene sine reaksjoner på ønske om innsyn i forskningen. (Trellevik, 2016, 


i Morgenbladet) 


Stortingspolitikerens krav til kvalitet synes å være at forskningen skal gi 
korrekte svar på visse problemstillinger. Videre anklager han forskningen 
for ikke å være åpen eller politisk nøytral. Med begrensede muligheter til 
å redusere usikkerhet vil forskning aldri bli verdsatt, når kravet er at den 
skal være korrekt. Mer alvorlige er anklagene NINA og Havforskningsin- 
stituttet i mange år har blitt utsatt for, nemlig at forskningen deres på 
lakselus er juks, og at forskerne er korrupte (Tollesrud & Dreyer, 2016, 
se også Myklebust i denne antologien). Blant annet kommer iLaks.no's 
redaktør med følgende beskyldninger: «Det er neppe å gå for langt å 
antyde at elendighetsfortellingen har holdt liv i ganske mange forskere 
i ganske mange år» (Berge, 2016). Det antydes at forskerne har profe- 
sjonsinteresser i å produsere forskning som kan brukes kritisk overfor 
næringa. Havforskningen har sågar blitt beskyldt for selv å skade villaks 
av et oppdrettsselskap «som mener at Havforskningsinstituttets studier 
både kan ha skadet den ville bestanden i elven og gitt et falskt bilde av at 
lakselus fra oppdrett gir nedgang i villfisk» (NRK Hordaland, 2016). 
Mens forskeres håndtering av usikkerhet kan styrke kvaliteten på og 
relevansen av forskningsbaserte råd, kan usikkerhet i kunnskap også mis- 
brukes. Forskerne kan, vel vitende eller ikke, gi en begrenset fremstilling 
av usikkerhet, slik at rådet fremstår som mer sikkert. For eksempel kan 
teksten undergrave usikkerhet hvis den ikke diskuterer graden av uvi- 
tenhet, eller vurderinger om usikkerhet kan reduseres. Interesseparter 
kan på den annen side bruke usikkerhet og fremstillingen av usikkerhet 
som et argument for å underkjenne forskningen som utilstrekkelig, ten- 
densiøs eller basert på juks (Gleick, 2007). Usikker forskning, særlig når 
det er knyttet uvitenhet til kunnskapen, muliggjør ulike tolkninger som 
kan støtte ulike interesser. Dermed skal det godt gjøres at kunnskap er 

verdinøytral når problemstillinger er komplekse — og noe av usikkerheten 
i kunnskapen ikke er kan kontrolleres eller ikke er reduserbar. Uten en 
betydelig bevissthet om usikkerhet og dens rolle, kan råd fremstå for noen 
som objektive og basert på gode fakta, mens de for andre kan fremstå som 
politiske innspill for å fremme egne interesser (MacDonald mfl., 2016). 


Forskningsetiske problemstillinger 


Lakselusdebatten er et eksempel på at spørsmålet om hva den beste kunn- 
skapen er, ikke er selvsagt. Det store spørsmålet er knyttet til smitte av 
lakselus fra oppdrettsfisk til villfisk, og vi har argumentert for at det vil 
være begrenset hvor mye av denne usikkerheten som kan reduseres og 
kontrolleres. Det er betydelige interessekonflikter i denne problematik- 
ken, og aktører uttrykker stor uenighet om kunnskap og hvordan den 
skal tolkes og anvendes. Oppsummert hevder representanter for opp- 
drettsnæringa at oppdrett ikke har påvirkning på villaksbestander, og 
de hevder at forskere sier at «oppdrett er den viktigste grunnen til ned- 
gangen i villfiskbestander». En del av forskningslitteraturen bruker heller 
formuleringer som at «oppdrett har sannsynligvis en effekt på villfiskbe- 
stander». Forskere uttrykker ofte usikkerhet gjennom forbehold og gjen- 
nom nedtoning av resultater. 

Hvis forvaltningstiltak blir knyttet til antall tillatte lus i merd, blir 
det introdusert flere usikkerheter. I tillegg til usikkerheten om hvorvidt 
oppdrett er hovedgrunnen til nedgangen i villaksbestandene, kommer 
usikkerheten om hvilket antall lus som utgjør en fare for villaksen. Vi 
har argumentert for at usikkerhet forbundet med smittens påvirkning 
på villfiskbestanders dødelighet, samt antall lus fra oppdrettsanlegg som 
utgjør en trussel, delvis kan kategoriseres som uvitenhet. Kompleksiteten 
i økosystemet gjør at man ikke kan kvantifisere effekten av alle faktorer 
som påvirker en bestand. Denne uvitenheten kan ikke representeres til- 
strekkelig av statistiske metoder, og dermed kan man ikke ha kontroll 
over den aktuelle usikkerheten. Mer forskning kan redusere noe av den, 
men det vil likevel finnes usikkerhet som ikke er reduserbar. 

Videre har vi antydet hvordan forskere og næringa har ulik forståelse 
for hva kvalitet i forskning skal bestå av. Forskersamfunnet legger vekt 

pa apenhet om alle sider ved kunnskapsproduksjonen, inkludert usik- 
kerhet og diskusjon om resultatenes gyldighet. Dette skal kvalitetssikres 
gjennom fagfellevurdering. Utsagnene vi har valgt ut, tyder pa at brukere 
av denne forskningen forstar kvalitet som sikker og relevant kunnskap. 

Navil vi diskutere disse aspektene i et forskningsetisk perspektiv, basert 
pa et utvalg av NENTs retningslinjer. Rekkefolgen for de forskningsetiske 
omradene vi har valgt, er formidling av usikkerhet, fore var-prinsippet, 
kvalitet i forskning og medvirkning. Avslutningsvis reflekterer vi over 
mulige utsikter for forskningens status og rolle. 


Formidling av usikkerhet 


En av NENTs (2016) retningslinjer sier folgende: «Forskeren skal fa 
klart fram usikkerhet i egen forskning og vurdere risiko som folge av 
forskningsfunn.» Usikkerhet er sentralt i forskningsetisk sammenheng 
fordi maten usikkerhet blir behandlet og formidlet pa, kan pavirke hvor- 
dan relevansen av og kvaliteten pa kunnskapen blir forstatt. Trafikklys- 
systemet uttrykker usikkerhet bade i form av en risikoanalyse og i form 
av en kvalitativ vurdering av hvorvidt risikoanalysen er usikker. I tillegg 
kommuniserer forskere usikkerhet gjennom diskusjoner om gyldighet av 
funn og konklusjoner i egen og andres forskning. 

Ved a bruke usikkerhetskategorier inspirert av Funtowicz og Ravetz 
(1993), har vi vist at forskning pa lakselus er preget av usikkerhet som 
ikke kan kvantifiseres eller reduseres. Det at trafikklyssystemet bestar av 
en kvalitativ vurdering av usikkerhet, er kanskje et tegn pa at de som 
har utviklet det, kan være enige i dette. Kanskje kunne usikkerheten bli 
tydeligere om kilder til usikkerhet ble karakterisert i henhold til områ- 
der av uvitenhet og hvorvidt usikkerheten var reduserbar. På en annen 
side kan usikkerhet være utfordrende å forstå og forholde seg til. Nyan- 
sene i forskernes forbehold kan være vanskelig å få med seg. Kan det 
for eksempel være at mens forskningslitteraturen konkluderer med at 
lus har en påvirkning på villaks, forstår næringa dette som at litteratu- 
ren sier at lusa er den viktigste årsaken til bestandsnedgangen? At lusa 
har en påvirkning, kan være relevant, selv om andre faktorer kan være 
mer dominerende. Eksempler tidligere i kapitlet viser at små nyanser i 

hvordan usikkerhet ordlegges, kan gi ganske forskjellig inntrykk av hvil- 
ket standpunkt utsagnet støtter. Et felles begrepsapparat — altså hvordan 
man forstår usikkerhet — vil være én metode for å sørge for bedre kom- 
munikasjon mellom de ulike aktørene. Det å skille mellom usikkerhet 
og uvitenhet, og å få klarlagt om usikkerhet er reduserbar eller ikke, kan 
være nyttige karakteristikker som både kan illustrere begrensninger 
ved kunnskap og invitere til diskusjoner om hvordan usikkerhetene bør 
håndteres. Det finnes en rekke forslag til hvordan kvalitative egenskaper 
ved usikkerhet kan kartlegges og formidles (se for eksempel Strand & 
Oughton, 2009). 

Usikkerhet kan også misbrukes bevisst i en interessekonflikt for å 
påvirke beslutninger i aktørenes favør. Gleick (2007) lister opp en rekke 
taktikker: hindre og undergrave god forskning, misbruke fakta og usik- 
kerheter, misbruke en eksperts autoritet, tilsløre verdibaserte vurderin- 
ger i argumentasjon, appellere til følelser, gå til personangrep, mistolke 
et motargument med hensikt for så å motbevise det, anvende ugyldig 
generalisering og bruke forskning med forhåndsbestilte resultater. Å 
undergrave forskning ved å påpeke usikkerhet, og kanskje tolke den på 
andre måter, kan dermed bli et virkemiddel i konflikter. Kanskje mister 
forskningen sin autoritet. Et aspekt ved dette er at forskersamfunnet, 
og kanskje samfunnet for øvrig, forventer at en forsker ikke presenterer 
bastante konklusjoner, men reflekterer over styrker og svakheter. Blir det 
en ubalanse ved disse forventningene, når det er greit at andre aktører 
uttrykker rene påstander? Eller er forskeren allerede i en maktposisjon 
ved at forskningen hennes blir brukt av myndighetene, slik at kritikk av 
forskningen ved bastante påstander utjevner maktbalansen noe? Vi kjen- 
ner ikke intensjonen bak sitatene, om målet er å påvirke bevisst på en 
slik måte Gleick (2007) beskriver. Uansett viser dette en mangel på en 
omforent forståelse for hvordan man skal forholde seg til usikkerhet. 


Føre var-prinsippet som forskningsetisk prinsipp 


NENT definerer føre var-prinsippet som følger: «Når menneskelige akti- 
viteter kan føre til moralsk uakseptabel skade som er vitenskapelig rime- 
lig, men usikker, skal man foreta handlinger for å unngå eller minske 

slik skade» (NENT, 2016: 12). I vart kapittel er det dod villaks pa grunn 
av lus i oppdrettsanlegg som er den uakseptable skaden. I henhold til 
norske bestemmelser skal regulering av fiskeoppdrett folge fore var-prin- 
sippet som et ledd i å oppnå bærekraftig utvikling (naturmangfoldloven, 
2009). Prinsippet innebærer at usikkerhet i kunnskap skal komme mil- 
joet — i vært tilfelle villaksen — til gode på bekostning av andre verdier. 
De forskningsetiske retningslinjene sier videre at de involverte forskerne 
skal «bestrebe seg på å bidra med kunnskap som er relevant for å følge 
føre var-prinsippet» (NENT, 2016: 12). Kunnskap om usikkerhet er abso- 
lutt relevant for prinsippet. Føre var-prinsippet sier ikke noe om hvordan 
det skal eller bør operasjonaliseres, hvor stor usikkerhet man kan tillate 
for å følge prinsippet, eller hvordan man skal vektlegge de motstridene 
verdiene som står på spill. Selv om føre var-prinsippet krever at det skal 
foreligge plausibel kunnskap, og at vurderingen av usikkerhet skal være 
vitenskapelig fundert, vil måten man skal ta hensyn til usikkerhet på, 
også være en politisk avveining. Derfor må forskeren samarbeide med 
relevante aktører i utarbeidelsen av hvordan prinsippet skal operasjona- 
liseres (NENT, 2016). 

I postnormal vitenskap understrekes viktigheten av medvirkning i 
viktige samfunnsspørsmål med motstridende interesser og høy usikker- 
het (Funtowicz & Ravetz, 1993). Dette begrunnes med at verdier og fakta 
ofte er vevd sammen, at usikkerheten gjør at tolkningsrommet er stort, at 
vitenskapelige metoder gjerne ikke er tilstrekkelige for å løse problemet, 
og at det på grunn av interessekonflikter og usikker kunnskap ikke finnes 
noen «beste» løsning. Diskusjoner om valg i forskning og hvordan disse 
påvirker usikkerhet, kan være relevant i prosessen fra problemformule- 
ring til beslutning: Valg om hvilken kunnskap som trengs for å forstå eller 
håndtere et problem, valg av indikatorer, kartlegging av usikkerheter og 
håndtering av usikkerhet (Strand & Oughton, 2009). Dette kan også være 
viktig for legitimiteten av resultatet og for opplevelsen av rettferdighet. 

Føre var-prinsippet er innebygd i trafikklyssystemet ved at elva som 
er forbundet med størst risiko, representerer hele produksjonsområdet. 
Trafikklyssystemet inneholder også en kvalitativ beskrivelse av usikker- 
hetsnivået (se Tabell 1). Det kan selvsagt diskuteres om systemet formid- 
ler usikkerhet på en tilstrekkelig måte, om usikkerhet er tilstrekkelig tatt 

høyde for, eller om systemet legger opp til en altfor streng eller urettfer- 
dig regulering fordi premissene ikke er rimelig vitenskapelig begrunnet. 
Man kan forstå debatten som utspiller seg, som en uenighet mellom aktø- 
rer om hvordan føre var-prinsippet bør operasjonaliseres. Forskerne fra 
de formelt rådgivende kunnskapsinstitusjonene mener kanskje at usik- 
kerheten om påvirkningen fra rømt oppdrettsfisk og lus i oppdrettsan- 
legg på villaksbestanden er liten nok til å hindre produksjonsvekst for å 
ivareta villaksen. Aktører fra næringa, sammen med representanter fra 
oppdragsforskning, gir uttrykk for at usikkerheten rundt årsakssammen- 
hengene er for stor til at det skal gå ut over næringa. Uenigheten handler 
da om det er vitenskapelig rimelig å anta at lakselus har en vesentlig effekt 
på bestandsnivået. 

Kanskje diskusjonen heller burde ha vært om hvordan man skal ta 
høyde for usikkerheten? Paradoksalt nok kan man tenke seg at formidling 
av usikkerhet fører til at kunnskapen oppfattes som at den ikke er viten- 
skapelig rimelig for å igangsette tiltak. Ett spørsmål er hvordan forskerne 
kan formidle usikkerhet på en forståelig måte — uten å ofre legitimite- 
ten til rådene. Utdragene vi har presentert, tyder på at det er behov for å 
unngå riktig-galt-dikotomien og forventningene om at kunnskapshull 
kan tettes. Der kan usikkerhetsbegrepene vi har brukt i analysen, være 
til hjelp. Et annet spørsmål er hvordan man kan balansere formidling av 
usikkerhet og formidling av kunnskap som vitenskapelig rimelig. 


Kvalitet og åpenhet i forskning 


NENT har to retningslinjer som er relevante for vår diskusjon av kvali- 
tet i forskning: «Forskeren har ansvar for å utøve redelig, sannferdig og 
etterrettelig forskning av god kvalitet, og forskningsinstitusjonen skal til- 
rettelegge for slik praksis» (NENT, 2016: 9), og «Forskningsinstitusjonen 
og de involverte forskerne skal sikre åpenhet og vitenskapelig kvalitet i 
oppdragsforskning» (NENT, 2016: 16). NENT uttrykker at etterrettelig- 
het og åpenhet er sentralt for å oppnå kvalitet og tillit i samfunnet. 
Utdragene som er diskutert tidligere i kapitlet, viser at det er betydelig 
uenighet om hva som karakteriserer kvalitet i forskningen. Representan- 
ter fra oppdrettsnæringa synes å kreve at forskningen må være sikker for 

at den skal kunne anvendes, mens forskersamfunnet vektlegger styrker 
og svakheter nar de sannsynliggjor konklusjoner. Videre er fagfellevur- 
dering sentral for forskerne, mens brukerne er mer opptatt av forsknin- 
gens relevans. Både åpenhet i forskning og verdinøytral forskning står 
sentralt for hvordan kvalitet i forskning fagfellevurderes. I forskersam- 
funnet omfatter åpenhet vanligvis det teoretiske grunnlaget, dataene, 
metoden, analysen og tolkningen. Åpenhet om habilitetsspørsmål er også 
forventet. Innsyn i e-poster, derimot, ligger langt utenfor hva som forstås 
som nødvendig for at forskningen er åpen. 

Man kan ikke kreve at en forsker ikke skal ha politiske meninger angå- 
ende saker hun forsker på. Kanskje kan personlige verdier komme frem 
på diskusjonsmøter eller i e-poster? Et annet spørsmål er hvordan egne 
verdier påvirker forskningen. Derfor skal det legges til rette for at alle 
steg i forskningen skal kunne vurderes kritisk (se også Nybø mfl., 2011). 
I fagfellevurderte tidsskrift skal vitenskapelige undersøkelser helst følge 
kjent og utprøvd metodikk. Metoder for enkle forsøk der man kan kon- 
trollere variabler i et laboratorium, kan gi sikre resultater, mens kravet 
om utprøvd metodikk på undersøkelser av økosystemer kan være utfor- 
drende. Det betyr ikke at man skal unngå slik forskning, men kvalitet må 
kanskje forstås som noe annet enn «sikkert». Kan hende er forventnin- 
gene til kunnskapsbasert forvaltning basert på fagfellevurdert forskning 
altfor høye. I forskning på saker forbundet med motstridende interesser 
kan kvalitet også forstås som relevans, slik at forskningsspørsmål, metode 
og nyanser i diskusjonen vurderes ut fra samfunnsproblemet. Det inne- 
bærer mindre grad av verdinøytralitet. 

Når kunnskapsgrunnlaget for en beslutning er usikkert, trenger ikke 
kunnskapen å være av dårlig kvalitet. Hvis usikkerheten ikke er reduser- 
bar fordi kompleksiteten er for stor, hvis forskningen vil ta for lang tid eller 
er for ressurskrevende, kan kvalitet også knyttes til gode måter å formidle 
og håndtere usikkerhet på, og til åpenhet. Man må heller finne ut hvordan 
man kan ta høyde for usikkerheten og få til konstruktiv medvirkning. 
Kvalitet i forskningsbaserte råd må også knyttes til kunnskapens relevans 
og til relevansen av håndteringen av usikkerhet. Å formidle usikkerhet 
på nye måter og diskutere hvordan forenklinger og valg i forskningspro- 
sessen kan påvirke resultatene, kan gjøre de vitenskapelige rådene mer 

verdinøytrale. Føre var-prinsippet er en mate å håndtere usikkerhet på, 
men kvaliteten på hvordan dette er operasjonalisert, er avhengig av for- 
midlingen av usikkerhet. 

Det finnes en lang tradisjon for fagfellevurdering, men tradisjonen for 
å gi opplæring i hvordan forskere skal samhandle med andre personer 
enn forskere, er heller svak. MacDonald mfl. (2016) anbefaler at forskere 
som jobber innen anvendt forskning, får nødvendig opplæring. Det vil si 
trening i å være mer oppmerksom på påvirkning av verdisyn - både hos 
seg selv og fra andre aktører, hvordan man kan kommunisere med offent- 
ligheten med hensyn til teknisk vanskelig informasjon, hva usikkerhet er 
i ulike kontekster, hva risiko innebærer, og hva kunnskapsbaserte råd kan 
være (eller ikke være). For eksempel kunne det være interessant å se om 
det vil hjelpe at brukere, interessegrupper, forvaltere og beslutningstakere 
gjøres oppmerksomme på at de ikke alltid kan forvente entydige og der- 
med verdinøytrale forskningsresultater i lakselusdebatten. 


Avsluttende refleksjon: Konstruktiv usikkerhet? 


I forvaltningen av fiskeoppdrett og våre kystområder er kunnskap et sen- 
tralt prinsipp der forskning blir brukt til å legitimere politiske avgjørelser. 
I tillegg til å skulle beskytte villaksen er forvaltningen basert på politiske, 
sosiale og økonomiske avveininger. «Den beste og mest relevante kunn- 
skapen» som skal støtte opp om forvaltningen, har vært gjenstand for 
heftig debatt og har vært med å skape — heller enn å løse — konflikter i 
lakselusproblematikken. I lys av denne «kunnskapskrigen» kan det være 
bedre for forskningens legitimitet å bruke begrepet «evidence-informed» 
fremfor «evidence-based» (MacDonald mfl., 2016). Muligens er «kunn- 
skapsinformert» et kronglete begrep på norsk, men det kan markere at 
verdi- og politikkaspektet i forvaltningen har sin rettmessige plass. Kan- 
skje fremstår forskningen i dag som hovedgrunnlaget for beslutninger, og 
blir dermed gjenstand for i overkant mye kritikk og sjikane. Vi foreslår at 
usikkerhet bør betraktes som verdifull kunnskap, og hvordan man hånd- 
terer usikkerhet i beslutningsprosesser, kan være mer sentralt i debatten. 
Dessuten er det vesentlig at forskere, næring og forvaltning utvikler et 
felles begrepsapparat. 

Føre var-prinsippet er verdibasert fordi det innebærer en risikovurde- 
ring som verdsetter natur, men medvirkning kan bidra til en annen vekt- 
legging av verdiene som står på spill. I tillegg er det viktig med kritiske 
innspill for å fremme god forskning, og kritikk og innspill fra interesse- 
parter kan sees på som nyttig «motekspertise» (van der Sluijs, 2012). 

Oppdretterne har ansvaret for å telle lus på fisk i merd regelmessig. 
De kommer med innspill til høringer, driver lobbyvirksomhet, engasje- 
rer advokater i møte med forskere og kommer med flammende innlegg 
i media. Konfliktnivået er likevel høyt, og næringa er ikke enig innad. 
Dette kan være et tegn på manglende medvirkning, noe som imidlertid 
kan løses på flere måter. Det kan åpnes opp for økt medvirkning, eller 
for at rammene for medvirkning endres (for eksempel når og hvor andre 
aktører får delta i rådgivningsprosessen). Videre vil et felles begrepsap- 
parat være et tiltak som kan bidra til bedre kommunikasjon. Konflikten 
utspilles ved at næringa peker på feil i forskningen, mens disse «feilene» 
betraktes som usikkerhet i akademia. Kjernen i konflikten er verdiene 
som står på spill, mens eksemplene i kapitlet vårt tyder på at forskningens 
kvalitet blir gjort til stridens kjerne. Kanskje kan verdier og usikkerhet 
løftes frem i medvirkende prosesser, i tråd med hva Wynne (2007), van 
der Sluijs (2012) og Funtowicz og Ravetz (1993) argumenterer for. Her kan 
føre var-prinsippet være et utgangspunkt sammen med en diskusjon om 
hvordan trafikklyssystemet tar høyde for usikkerhet og verdigrunnlag. 

Det er selvsagt ikke bare oppdrettere som er brukere av kunnskapen, 
men også lokalbefolkningen, naturvernorganisasjoner mfl. Disse er også 
sentrale for å vurdere verdier som er verdt å kjempe for, og for å vurdere 
kvalitet i forskning og forvaltning. Kanskje vil vitenskapelige råd opp- 
fattes som mer relevante og legitime. Samtidig kan uenighetene være så 
grunnleggende at konsensus er umulig å oppnå. Maktfordelingen blant 
interessepartene er et sentralt tema som vi ikke har diskutert i dette 
kapitlet, men som må håndteres i slike interessekonflikter. 

Kan vi så forklare kunnskapskrigen som et resultat av at vitenska- 
pen som skal støtte forvaltningen, er en såkalt «science in the making» 
(Latour, 1987)? Kanskje bør vitenskapen forstås som en prosess der utvik- 
ling av nye metoder og mer kunnskap kan modne den vitenskapelige til- 
nærmingen og dernest sikre legitimitet? En postnormal tilnærming vil 

heller tilsi at med sapass store interessekonflikter og uvitenhet om vare 
økosystemer, vil oppfatningen av kvalitet i forskning være mer fleksibel 
og avhengig av medvirkning og interessepartenes oppfatning av usikker- 
het, verdier og risiko. Samtidig er usikkerheten utfordrende å forholde 
seg til og krever mye av både brukere og forskere. Vi har pekt på at det 
kan være en ubalanse i kravene som stilles, og at alle aktører bør bidra i 
diskusjonen om hvordan man skal håndtere usikkerhet. 

Abstract: In this chapter we explore how the geographical position of the marginal 
ice zone in the Barents Sea became the center of a hot political debate. In 2015, new 
data sets on the retreat of sea ice were introduced by the Norwegian government, 
indicating how petroleum drilling could take place without conflicting with the vul- 
nerable ice ecosystem. In the public debate that followed, four different definitions of 

Innledning 


«Vi har ikke flyttet iskanten. Den har flyttet seg selv.» 

Det sa statsminister Erna Solberg pa konferansen Arctic Frontiers: Cli- 
mate and Energy i Tromsø 20. januar 2015 (Kristoffersen mfl., 2017). Samme 
dag skjedde to andre ting: Olje- og energidepartementet annonserte 
23. konsesjonsrunde for utvinning av petroleum på norsk sokkel. I denne 
runden var 34 av totalt 57 blokker (samt deler av blokker) plassert i det 
sørøstlige Barentshavet. Klima- og miljødepartementet annonserte sam- 
tidig at de ville oppdatere datagrunnlaget for å bestemme den geografiske 
plasseringen av iskanten i Barentshavet. Er det tilfeldig at disse tre hendel- 
sene fant sted samme dag? Neppe. De er nemlig forbundet med hverandre. 
Nærmere bestemt gjennom det Erna Solberg snakket om: iskanten. 

I dette kapittelet analyserer vi definisjonen av iskanten og hvordan den 
kan knyttes til en større politisk debatt om petroleum, klima og miljø. Var 
debatten om iskantens definisjon og plassering vitenskapelig eller politisk 
- eller begge deler? Og kan plasseringen av den «nye» iskanten sies å være 
kunnskapsbasert? Ekspertkunnskap har en sentral rolle i kunnskapsbasert 
politikk og forvaltning, og gir et spennende utgangspunkt for å reflektere 
over grunnleggende forskningsetiske prinsipper som vitenskapens sann- 
hetssøken og vitenskapelig uavhengighet. Dette kapittelet vil gi et bidrag i 
så måte ved å analysere en case av stor betydning for et oljeland med høye 
miljø- og klimapolitiske ambisjoner, og med et uttalt mål om å drive kunn- 
skapsbasert forvaltning av det særlige sårbare området rundt iskanten i 
Barentshavet. Kort fortalt viser analysen at visjonene om uavhengig og 
objektiv kunnskap står sterkt, selv om praktiseringen av en kunnskapsba- 
sert forvaltning snarere viser en sørpe av kunnskap, politikk, forvaltning, 
olje, vann og is. Fører dette til en utvanning av forskningsetiske prinsip- 
per? Og hvilke implikasjoner vil dette ha for vårt demokratiske styresett og 
vår kunnskapsbaserte forvaltning? 


Kunnskapsbasert forvaltning 


Kunnskapsbasert forvaltning har en sentral plass i norsk planlegging 
og forvaltning, og er fremhevet innenfor de fleste samfunnssektorer 
(St.meld. nr. 19 (1999-2000); St.meld. nr. 42 (2000-2001); St.meld. 

nr. 267 (2004-2005); St.meld. nr. 8 (2005-2006)). Det er høye forvent- 
ninger til ekspertkunnskapen, også i miljøpolitikken. For det første 
skal faglig kunnskap bidra til å realisere miljøkonvensjoner om ivare- 
takelse av natur- og kulturlandskap. For at ikke samfunnsaktiviteter 
skal true livsbetingelsene for arter eller ødelegge viktige naturområ- 
der, må vi ha kunnskap om spesielt verdifulle naturområder og arter 
for å kunne planlegge og gjennomføre disse aktivitetene på en bære- 
kraftig og forsvarlig måte. Når det gjelder Miljødirektoratets arbeid 
med å realisere internasjonale målsettinger om ivaretakelse av arter 
og økosystemer, heter det at «all natur skal forvaltes kunnskapsbasert» 
(se Miljøverndepartementet, 2012). Også på klimaområdet finnes det 
lignende målsettinger. For det andre skal kunnskapen bidra til å løse 
interessekonflikter og dilemmaer i byråkratisk saksbehandling. I saker 
der ulike hensyn må veies mot hverandre, blir tverrfaglig forskning 
ansett for å være nøkkelen til å møte beslutningstageres behov; Jo mer 
kunnskap man har, jo enklere vil det være å ta beslutninger (Norges 
forskningsråd, 2013). Ekspertkunnskap skal bidra til mer åpenhet og 
demokrati. En dokumentert prosess, inkludert et solid kunnskaps- 
grunnlag, vil gjøre det lettere for borgere å gjøre seg kjent med for- 
valtningens vurderinger og beslutninger. Det er en utbredt tanke at 
kunnskapen skal fjerne tvil, tette kunnskapshull og eliminere usikker- 
het i dagens samfunnsplanlegging (Giddens, 1984; Beck, 1992). Opp- 
summert kan man si at kunnskap altså har kraft til å underbygge og 
legitimere politikken. Derfor blir den også en strategisk brikke i et 
politisk spill med sterke interessemotsetninger. 


Vitenskapens sannhetsforpliktelse og kvalitet 


Vitenskapens sannhetsforpliktelse er et grunnleggende forskningse- 
tisk prinsipp. Det er anvendt og anerkjent innen alle disipliner - på 
tvers av naturvitenskap, humaniora og samfunnsfag. Sannhetsforplik- 
telsen i en kunnskapsbasert forvaltning er nært knyttet opp mot et 
overbevisningskrav. For mange er dette selve ankepunktet ved kunn- 
skapens kvalitet. Etterprøvbare argumenter gir utsagn en styrke som 
kan måles og prøves mot andre utsagn. Bevis blir ofte ansett som den 
mest overbevisende egenskapen ved et utsagn. Dette vitenskapssynet 

kan ogsa knyttes til Webers verdifrihetstese og en forventning om at 
vitenskapen skal være objektiv, i den forstand at den ikke er ledet av 
subjektive verdier og fordommer, men skal gi balanserte fremstillinger 
(Kaiser, 2015). 

Sannhet i form av objektive, vitenskapelig bevis finnes imidlertid først 
og fremst i en positivistisk vitenskapstradisjon. Som regel må vi forholde 
oss til forskning og påstander som ikke kan bevises, men som har ulike 
grader av sannsynlighet. Vitenskapens sannhetsforpliktelse er også sterkt 
knyttet til kvaliteten på argumenter, ifølge Tranøy (1986). Imidlertid er 
ikke alle argumenter eller meninger like gyldige. Vitenskapelig kvalitet 
blir på den måten knyttet til kraften i det bedre argument, som Haber- 
mas ville ha kalt det (1982). 

Hva er så gyldige argumenter i en kunnskapsbasert forvaltning, og 
hvordan dannes disse? Ifølge Asdal (2005) har dagens kunnskapsba- 
serte forvaltningsregime, vokst ut av et industrielt-økonomisk kom- 
pleks, et kunnskapshegemoni som skulle stimulere etterkrigstidens 
ambisjoner om økonomisk utvikling. Sentralt stod forventninger 
som sprang ut fra et positivistisk vitenskapssyn. Vitenskapen skulle 
estimere, modellere og gi prognoser til beslutningstagere. Også mil- 
jøpolitikken har vokst frem fra et slikt klassisk vitenskapssyn, der 
akademikere, politikere og opinionen gjentar hvordan «science speaks 
truth to power»; hvordan kunnskapen kan og skal gi fakta og svar til 
politikerne (Sundqvist mfl., 2015). 

Den empirisk funderte vitenskapssosiologien har lenge vært kritisk til 
en positivistisk vitenskapstradisjon og til forventninger om objektivitet 
eller bevisførsel i snever forstand. Forestillingen om at objektive fakta om 
en ytre natur skal kunne instruere og/eller informere normative slutnin- 
ger, har lenge vært problematisert innenfor etisk refleksjon. En deskriptiv 
påstand kan ikke gi normative slutninger, ifølge Hume (1738/2003) som 
påpekte bristen i å argumentere «fra er til bør». I en fortolkende viten- 
skapstradisjon ser man ikke på fakta som uavhengig av verdier. Snarere 
tvert imot hevdes det at etablering av fakta er en prosess som krever en 
rekke økonomiske og administrative prioriteringer, vitenskapelige og 
skjønnsmessige vurderinger samt tekniske løsninger (Bay-Larsen, 2014). 
Et konstruktivistisk vitenskapssyn fremhever derfor hvordan faglig 

skjonn og fortolkning alltid er en del av kunnskapsproduksjonen og for- 
valtning, og at det derfor ikke finnes vanntette skott mellom kunnskapen 
og omgivelsene. Et faktum blir sett på som en påstand vi har sluttet a 
diskutere, og som er blitt stabilisert, hevder Latour (1987). Dette under- 
streker hvordan sannhetssøken og kunnskapens kvalitet betinges av fak- 
tumets sosiale aksept. Vitenskapen er derfor ikke verdifri. Tvert imot må 
kunnskap alltid sees i sammenheng med kontekst. Det ontologiske og 
det normative, hvordan noe er, og hvordan noe bør være, må forstås som 
samprodusert, eller to sider av samme sak. Vitenskap og politikk betinger 
altså hverandre (Jasanoff, 2004). 

Inspirert av Sundqvist mfl. (2015) vil vi ta utgangspunkt i at kunnskaps- 
basert forvaltning vil kunne forstås langs to akser: formalisering og sepa- 
rering. Formalisering handler om vitenskapelig metode og underliggende 
ontologiske og epistemologiske premisser: Hva er sannhet, og hvordan kan 
vi vite det vi vet? Separering er knyttet til organiseringen av det vitenskape- 
lige arbeidet: Hvem kan og bør delta i forskningen, og på hvilke premisser? 
Vi vil argumentere for at disse dimensjonene er nært beslektet med sentrale 
forskningsetiske prinsipper: vitenskapens fundamentale sannhetsforplik- 
telse («rigor») og vitenskapelig uavhengighet (separering) (figur 1). 


Fakta 


Vitenskapelig sannhetssøken 


Skjønn 


Samproduksjon Separering 


Uavhengighet 


Figur 1. Videreutvikling av Sundqvist mfl. (2015) med to forskningsetiske normer i fokus: 
vitenskapens sannhetsforpliktelse og vitenskapelig uavhengighet. 

Tilhengerne av evidensbasert praksis, som er nært beslektet med 
kunnskapsbasert forvaltning, argumenterer oftest ut fra en positivistisk 
vitenskapstradisjon. «The evidence movement», som kan spores tilbake 
til medisin (evidence-based medicine), argumenterer for standardiserte 
metoder og prosedyrer for å velge ut og sammenstille vitenskapelige bevis 
for implementering i klinisk praksis. I ytterpunktet av aksen finner vi 
gjerne sannhetssøken gjennom naturvitenskapelige metoder for datainn- 
samling, bearbeiding og analyse i form av algoritmer og formler. Som et 
motstykke til «the evidence movement» finner vi den empirisk funderte 
vitenskapssosiologien. Snarere enn å fremheve standardiserte metoder 
er vitenskapsstudier (Science and Technology Studies - STS) opptatt av 
vitenskapelig praksis, altså hvordan forskere faktisk kommer frem til 
resultater. Et klassisk STS-argument er at all vitenskap er avhengig av 
«expert judgement», altså eksperters (for)tolkninger og skjønn. Et viten- 
skapelig resultat vil ytterst sjelden krystallklart apenbare seg for forske- 
ren, men tvert imot være resultatet av profesjonell fortolkning og analyse 
(Collins, 1992). Ekspertvurderinger er like viktig i vitenskapelig sann- 
hetssøken som metoder, modeller og «harde» data, hevder STS-forskere. 
Likeledes er (ekspert)vurderinger viktige i kunnskapsbasert forvaltning, 
der ekspertene blir bedt om å vise hvilke politiske, miljømessige og øko- 
nomiske implikasjoner resultatene fra de vitenskapelige arbeidene har. 


Uavhengighet 

I tillegg til sannhetssøken vil ambisjonen om en kunnskapsbasert for- 
valtning også aktualisere andre forskningsetiske prinsipper, blant annet 
uavhengighet og grensegangen mellom forskning, politikk og næringsliv. 
Forskningens uavhengighet er også rotfestet i CUDOS-normene til Merton 
(Communism, Universalism, Disinterestedness, Organized Scepticism). 
Fra de forskningsetiske retningslinjene (til NENT og NESH) heter det at 
både forskerne og forskningsinstitusjonene må unngå å bli avhengige av 
oppdragsgiverne, fordi det kan svekke deres upartiskhet og den vitenska- 
pelige kvaliteten på forskningen. Den frie forskningen, uten påvirkning 
fra politikk og næringsliv, er en forutsetning for kunnskapens trover- 
dighet i en kunnskapsbasert politikk og forvaltning. Den gir politikken 

legitimitet, fordi politikerne kan peke pa noe utenfor det verdibaserte og 
subjektive (Wilson, 2010). Kunnskapen kan fores som et bevis for at noen 
politiske prioriteringer er riktige, mens andre er gale. Og at dette er sant. 

Det er derfor viktig å skille mellom den politiske og vitenskapelige sfæ- 
ren i en kunnskapsbasert politikk og forvaltning. Kunnskapen må vise 
at den er noe annet enn politikk. Dette er blitt betegnet som separering 
(Sundqvist mfl., 2015), og handler om den institusjonelle avstanden mellom 
kunnskapsprodusenter og -brukere. I den ytre enden av skalaen finner man 
uavhengighet, mens samproduksjon (co-production) befinner seg i motsatt 
ende. Et skarpt skille, altså full separering mellom forskning og politikk, 
vil i prinsippet minimere risikoen for påvirkning av forskningsresultater. I 
en kunnskapsbasert forvaltning er imidlertid relevans nært knyttet til høy 
kvalitet. Man ønsker kunnskap av høy kvalitet som samtidig er tilpasset 
politiske problemstillinger, slik at de kan brukes for å løse samfunnsutfor- 
dringer. Dette skaper dilemmaer mellom et ønsket avhengighetsforhold og 
et avhengighetsforhold som svekker forskningens frihet. 

Vitenskapelig sannhetssøken, kvalitet, uavhengighet og relevans er 
knyttet sammen på ulike måter. Det finnes altså ulike idealer for balanse- 
gangen mellom disse, og hvordan vi skal organisere kunnskap og politikk 
i forhold til hverandre. Poenget med figur 1 er ikke å definere de ulike plas- 
seringene som bedre eller dårligere enn andre. Snarere er Sundqvist mfl. 
(2015) opptatt av at polariserte enten/eller-diskusjoner om den «riktige» 
posisjonen ikke fører debatten videre. I virkeligheten er det et stort rom 
for nyanser. Poenget med diagrammet er å illustrere dette rommet med 
grånyanser som ofte blir usynlige i en kunnskapsbasert forvaltning. Noen 
argumenterer for mer formaliserte tiltak, for eksempel standardiserte ret- 
ningslinjer for å oppsummere og bruke forskningsresultater på best mulig 
måte, mens andre vektlegger betydningen av ekspertvurderinger, ufor- 
melle møter og læringsprosesser. Noen argumenterer for mer uavhengig 
forskning som ikke er påvirket av verdimessige og politiske prioriteringer, 
mens andre argumenterer for tettere samarbeid mellom forskere og beslut- 
ningstakere for å løse samfunnsutfordringer. Målet til Sundqvist mfl. (2015) 
er altså ikke å komme med en prinsipiell kritikk av en høy grad av for- 
malisering og separering, men snarere av hvordan man kommuniserer og 
forholder seg til disse idealene. I miljøpolitikken trekkes partene ofte mot 

toppen av aksen, mot en høy grad av formalisering og separering. Gjennom 
a tilegne kunnskapen kvaliteter i form av objektivitet og uavhengighet, vil 
man nærmest kunne bevise at den ene eller andre politiske prioriteringen 
er riktig. Likeledes vil man kunne svekke den politiske motstanderen — ved 
å vise til hvordan kunnskapsgrunnlaget er tett sammenvevd med subjek- 
tive verdier og skjønnsutøvelse. 

I opphetede politiske debatter - med sterke interessemotsetninger 
knyttet til bruk eller vern, petroleum, klima, eller lakselus — vil det kunne 
oppstå et misforhold mellom hvor man oppgir at man befinner seg, og 
hvor man faktisk befinner seg (Sundqvist mfl., 2015). Som vi vil se i debat- 
ten om iskanten, tok en rekke politiske aktører til orde for en sterk sepa- 
rering og formalisering. Men var det faktisk slik — i praksis? Det er på tide 
å ta en nærmere titt på prosessen rundt definisjonen av iskanten. 


Helhetlig forvaltningsplan Barentshavet 


Saken om iskanten kan spores tilbake til 2002 og faggrunnlaget til den før- 
ste helhetlige forvaltningsplanen for havområdene Barentshavet og Lofo- 
ten, bestilt av Regjeringen Bondevik II gjennom St.meld. nr. 12 (2001-2002) 
Rent og rikt hav. Men det var først i 2013 at iskanten ble aktuell som sak, 
og at kontroversen om definisjonen av den blusset opp. Det hele startet da 
Barentshavet sørøst ble åpnet for petroleumsaktivitet under regjeringen 
Stoltenberg II, gjennom Meld. St. 36 (2012-2013) Nye muligheter for Nord- 
Norge - åpning av Barentshavet sørøst for petroleumsvirksomhet, vedtatt 
under den rødgrønne regjeringen (Arbeiderpartiet, Sosialistisk Venstre- 
parti og Senterpartiet). I denne stortingsmeldingen står det at man ikke 
skal ha petroleumsaktivitet i nærheten av iskanten: «I områdene ved iskan- 
ten og polarfronten skal det ikke igangsettes petroleumsvirksomhet nå.» 
Derfor ble det relevant å vite mer presist hvor iskanten faktisk befant seg: 
Dersom det ikke skal være petroleumsaktivitet i nærheten av iskanten, kan 
definisjonen og den geografiske plasseringen av den være med å avgjøre 
hvor det skal være tillatt å drive petroleumsaktivitet. Saken ble spesielt 
komplisert fordi sentrale aktører deretter definerte iskanten forskjellig. 
Ikke bare hos meningsmotstandere i partier eller organisasjoner, men også 
innad i regjeringen og departementene. I tabellen under viser vi en oversikt. 

Regjeringen 
Stoltenberg II 
(2005-2013) 


Miljøverndepartementet: 


Der det er is 30 prosent av dagene 
i april, 1967-1989 (unntatt 1976) 


(iskonsentrasjon større enn 15 prosent) 


DEN MENNESKESKAPTE ISKANTEN 


Miljøverndepartementet: 


Helhetlig forvaltning av det 
marine miljø i Barentshavet og 
havområdene utenfor Lofoten 
(forvaltningsplan), (St. meld. nr. 8 
(2005-2006), 2006) 


Olje- og energidepartementet: 


Den faktiske/observerte iskanten (der 


iskanten til enhver tid befinner seg) 


Olje- og energidepartementet: 


Nye muligheter for Nord-Norge - 
åpningen av Barentshavet sørøst 

for petroleumsvirksomhet, (Meld. 
St. 36 (2012-2013), 2013) 


Tilleggsmelding til Meld. St. 36 
(2012-2013) Nye muligheter 

for Nord-Norge - åpning 

av Barentshavet sørøst for 
petroleumsvirksomhet (Meld. St. 
41 Tilleggsmelding til Meld. St. 36 
(2012-2013), 2013) 


Norsk 
Polarinstitutt 


Maksimal isutbredelse de siste 30 år 


(iskonsentrasjon større enn 15 prosent) 


Høringsuttalelse - forslag til 
utlysning av blokker til 23. 
konsesjonsrunde (Winther & 
Berthinussen, 2014) 


Iskant og iskantsone (Norsk 
Polarinstitutt, 2014) 


Regjeringen 
Solberg (2013-) 


Klima- og miljødepartementet: 


Der det er is 30 prosent av dagene i april, 
målt fra de siste 30 år (iskonsentrasjon 


større enn 15 prosent) 


Den faktiske/observerte iskanten (der 


iskanten til enhver tid befinner seg) 


Klima- og miljødepartementet: 


Oppdatering av forvaltningsplanen 
for Barentshavet og havområdene 
utenfor Lofoten med oppdatert 
beregning av iskanten, (Meld. St. 
20 (2014-2015), 2015) 


Olje- og energidepartementet: 


Den faktiske/observerte iskanten (der 


iskanten til enhver tid befinner seg) 


Tabell 1. Aktører og deres definisjon av iskanten og relevante dokumenter, etter Bjørndal (2016). 


Iskanten omtales både i forvaltningsplanen for Barentshavet og Lofo- 


ten fra 2006, 2011 og 2015, og i utlysningsdokumentene i forbindelse 


med 23. konsesjonsrunde i 2015. I alle disse skriftlige kildene står det at 


det ikke skal foregå petroleumsaktivitet i nærheten av iskanten. Likevel 


beskrives den på flere måter i de forskjellige dokumentene. I den første 


forvaltningsplanen for Barentshavet og Lofoten fra 2006 er iskanten 


139 


KAPITTEL 6 


illustrert i en figur, og beskrevet som «et spesielt produktivt økosystem i 
Barentshavet» (Meld. St. 8 (2005-2006), 2006, S. 31). 

I den oppdaterte forvaltningsplanen fra 2015 beskrives iskanten som 
«overgangen mellom tett drivis og åpent hav» (Meld. St. 20 (2014-2015), 
2015, $. 13), og defineres som der det forekommer havis 30 % av dagene i 
april måned, basert på satellittmålinger fra perioden 1985-2014 (Meld. 
St. 20 (2014-2015), 2015, s. 34), altså en mer formalisert måte å uttrykke 


iskanten på - som en formel. 


0 az 


Figur 2. Iskanten illustrert i den første forvaltningsplanen for Barentshavet og Lofoten fra 2006. 

Iskanten er definert som et særlig verdifullt og 
sårbart område som omfatter de havområdene 
der iskanten vanligvis vil befinne seg gjennom 
året når den beveger seg frem og tilbake mellom 
sitt årlige maksimum og minimum. Avgrensnin- 
gen av iskanten som et særlig verdifullt og sår- 
bart område er satt der det forekommer havis 
30 % av dagene i april måned basert på en tids- 
serie med satellittobservasjon av isutbredelse 
for 30-årsperioden 1985-2014. Kriteriet for fore- 


Boks 2.5 Definisjon av iskanten som et særlig verdifullt og sårbart område 


komst av is er en iskonsentrasjonen større enn 
15%, som betyr at isen dekker mer enn 15 % av 
havoverflaten. Dette er i samsvar med interna- 
sjonal standard. Hyppigheten av havis beregnet 
på denne måten kalles «isfrekvens», og gir på 
kort sikt et utrykk for sannsynligheten for fore- 
komst av havis i den perioden beregningen er 
gjort for (se figur 2.21 og 2.22). Den oppdaterte 
avgrensningen av iskanten som et særlig sårbart 
og verdifullt område fremgår av figur 2.23. 


Figur 3. Definisjon av iskanten fra den oppdaterte forvaltningsplanen for Barentshavet og 
Lofoten (Meld. St. 20 (2014-2015), 2015, s. 34). 


Iskanten nevnes også på en tredje måte i den oppdaterte forvaltningspla- 
nen: «I tråd med de rammer Stortinget har sluttet seg til for 23. konse- 
sjonsrunde, settes det tidsbegrensninger for leteboring langs den faktiske/ 
observerte iskanten (der isen til enhver tid befinner seg) (...)» (Meld. St. 


20 (2014-2015), 2015, S. 44, var understreking). Dette er den samme måten 
Olje- og energidepartementet beskriver iskanten på. I stortingsmeldingen 
om åpningen av Barentshavet sørøst (fra Olje- og energidepartementet) 
fastslås det at det ikke skal forekomme petroleumsaktivitet nærmere enn 
50 km fra den faktiske/observerte iskanten (Meld. St. 36 (2012-2013), 2013, 
s. 38). Denne meldingen fikk en tilleggsmelding, tilsynelatende på grunn av 
en feil i trykkeprosessen. Hele tilleggsmeldingen er på to sider, og her byt- 
tes punkt 2 og 3 fra den originale meldingen ut. Denne tilleggsmeldingen 
endret innholdet om iskanten dramatisk. Fra å beskrive hvor og når det 
ikke er tillatt med leteboring i oljeførende lag, endres dokumentet betydelig: 


I områdene ved iskanten og polarfronten skal det ikke igangsettes petrole- 
umsvirksomhet nå. Spørsmålet om petroleumsvirksomhet ved iskanten og 
polarfronten vil bli vurdert på nytt i forbindelse med neste oppdatering av for- 
valtningsplanen for Barentshavet. Dette er ikke til hinder for at det kan drives 
petroleumsvirksomhet i hele Barentshavet sørøst. (Meld. St. 41 Tilleggsmelding 
til Meld. St. 36 (2012-2013), 2013, s. 2) 


Her står det implisitt at iskanten ikke befinner seg i Barentshavet sørøst: 
Man skal ikke drive med petroleumsvirksomhet ved iskanten, men dette 
er ikke til hinder for å drive petroleumsvirksomhet i hele Barentshavet 

sorost. Det er interessant at Olje- og energidepartementet skrev det i 2013, 
ien tid der den gjeldende forvaltningsplanen for Barentshavet og Lofoten 
illustrerte at iskanten ligger innenfor Barentshavet sorost. 

Det finnes også forskjellige versjoner av 30 prosent-grensen. De tidli- 
gere forvaltningsplanene fra 2006 og 2011 beskriver kun iskanten i form 
av en figur (se figur 2). Men i den oppdaterte forvaltningsplanen fra 2015, 
samt i intervjuer fra Bjørndal (2016), står det at forvaltningsplanene fra 
2006 og 2011 faktisk benytter data fra perioden 1967-1989 (unntatt 1976). 
Dette kan man også se i faggrunnlaget til den første forvaltningsplanen 
fra 2002. Den oppdaterte forvaltningsplanen fra 2015 bruker imidlertid 
data fra de siste 30 år (1985-2014). Begge dataperiodene avviker fra typiske 
30-årsperioder, normalperioder, som man opererer med i meteorologi og 
klimavitenskap. Den nåværende 30-årsperioden er fra 1961 til 1990, og vil 
i 2021 endres til å gjelde fra 1991 til 2020. I en verden som allerede påvir- 
kes av klimaendringer, finnes det faglige argumenter for at bruk av en 

flytende 30-årsperiode fra den oppdaterte forvaltningsplanen bedre kan 
illustrere dagens realiteter. Samtidig kan man spørre seg hvorfor denne 
endringen ble gjort på akkurat dette tidspunktet. 

Figur 4. Tre forskjellige iskanter, basert på kart fra den oppdaterte forvaltningsplanen fra 2015 samt 
Klima- og miljødepartementets annonsering av oppdateringen i januar 2015 (Bjørndal, 2016. s. 48). 

Nar man ser pa kartene fra forvaltningsplanen for Barentshavet og 
Lofoten fra 2006 og 2011, synes regjeringens politikk å være motstridende. 
Ifølge dette kartet vil de utlyste blokkene være i konflikt med iskanten, 
der leting og utvinning av petroleum skal unngås. I den oppdaterte for- 
valtningsplanen fra 2015 er derimot iskanten ikke lenger i nærheten av de 
utlyste blokkene. Dette gjør at petroleumsaktivitet blir mulig lenger nord 
enn noensinne. 

Beskrivelsene og definisjonene av iskanten hos Olje- og energideparte- 
mentet og Klima- og miljødepartementet viser at iskanten ikke kan defi- 
neres på en enkel måte. Men når definisjonen får store konsekvenser for 
en viktig sektor som petroleum, og implisitt for miljø og fiskeri, er det også 
særdeles viktig at den er grundig og entydig. Dette reiser to fundamentale 
spørsmål om kunnskapsbasert forvaltning: For det første, hva kjenne- 
tegner vitenskapelig sannhetssøken og uavhengighet i forvaltningspro- 
sesser med sterke interessekonflikter? For det andre, er den helhetlige 
forvaltningsplanen for Barentshavet og Lofoten — og debatten om iskan- 
ten - eksempler på kunnskapsbasert forvaltning eller forvaltningsbasert 
kunnskap? Mens den første modellen legger til grunn at kunnskapens 
rolle er å utrede et politisk spørsmål, vil kunnskapen snarere ha som for- 
mål å bekrefte et politisk standpunkt. I den neste seksjonen vil vi drøfte 
disse spørsmålene mer inngående. 


A formalisere en vitenskapelig sannhetssøken 


Iskanten, eller iskantsonen, er den sonen som skiller åpent hav og havis. 
Gjennom vitenskapelig sannhetssøken og omforente forutsetninger og 
definisjoner kan forskerne i utgangspunktet frembringe fakta om hva 
iskanten er, og hvor den befinner seg. Oseanografi og målinger gjør det 
mulig å observere dens beliggenhet til enhver tid. I den helhetlige forvalt- 
ningsplanen er disse observasjonene tegnet inn på et kart, og iskanten 
blir et tilsynelatende statisk fenomen uten rom for fortolkninger. Den 
dynamiske og tredimensjonale iskanten, som egentlig er i konstant beve- 
gelse, tegnes opp som en strek på et papir. Men interessemotsetningene 
i Stortinget og mellom regjeringene løfter frem alternative definisjoner 
og plasseringer av denne streken. Med referanse til nyere data fra NPI 

erklærte den norske regjeringen at iskanten hadde flyttet seg nordover. 
Det endte med at streken, selve definisjonen av iskanten, og hvordan vi 
skulle oversette observasjonene av iskanten, ble gjenstand for debatt. 
Debatten om iskanten viste tydelig klassiske utfordringer for vitenska- 
pelig sannhetssøken. Det er rett og slett vanskelig å bevise hva iskanten 
er, og hvor den befinner seg. Med utgangspunkt i Latour må aktørene bli 
enige og forhandle for å etablere fakta. Men en omforent definisjon basert 
på den «best tilgjengelige kunnskap» viste seg å være komplisert. Til det 
var det for store politiske og økonomiske interesser som stod på spill. 

Dette bringer oss til mer grunnleggende spørsmål om kunnskapsba- 
sert forvaltning, vitenskapelig sannhetssøken og etablering av fakta. Er 
det å definere iskanten et vitenskapelig eller politisk anliggende? Selv 
om havisen og iskantsonen eksisterer i Barentshavet, er kunnskapen om 
iskanten menneskeskapt. De geofysiske teoriene, og kartene, er skapt av 
aktører. Gjennom nitide observasjoner, avansert teknologi og avanserte 
metoder blir forskerne i stand til å gi sin definisjon av hva iskanten er, og 
hvor den ligger. Men debatten om hva og hvor iskanten var, levde sitt eget 
liv, uavhengig av oseanografer og geofysikere. Diskusjonen om å definere 
et fysisk fenomen (vann i ulike former og fasonger) ble tatt opp av politi- 
kerne på Stortinget. Iskanten er altså på samme tid et forvaltningsspørs- 
mål og en politisk sak. Kunnskapen ble en strategisk innsatsfaktor i et 
politisk spill med sterke interessekonflikter, der politiske motstandere 
vinner på å fragmentere og hemme kraften i kunnskapsgrunnlaget. De 
oppdaterte dataseriene fra Polarinstituttet skapte en het debatt i stedet for 
å komme med et kjølig svar. 

På mange måter forflyttes politiske spørsmål om oljeboring i nord 
over til den akademiske dagsordenen og til drøftinger om definisjo- 
ner av iskanten, og videre inn i Stortinget. Det som i utgangspunktet 
var en politisk uenighet om utlysning av blokker for petroleumsleting i 
Barentshavet, endte opp i en debatt om vitenskapelige begreper, defini- 
sjoner, metoder og tolkninger av data og usikkerhet. Konflikt med vik- 
tige politiske mål som petroleumsutvinning, arbeidsplasser og velferd ble 
et spørsmål om å tolke vitenskapelige observasjoner og målinger. Med 
andre ord oppstår det en proxy-debatt: en debatt som føres som en viten- 
skapelig debatt, men som egentlig er en politisk debatt, og delvis føres 

utenfor demokratiske arenaer. Hva sier det om kunnskapens uavhengig- 
het, og om grensen mellom vitenskap og politikk? 


Et (u)avhengig kunnskapsgrunnlag 


Debatten om iskanten viser at det er vanskelig å separere kunnskap og 
politikk i en kunnskapsbasert forvaltning. Poenget med kunnskapsbasert 
forvaltning er å bringe kunnskap og politikkutforming tettere sammen. 
Kunnskap skal danne grunnlaget for politikk, og da må det være forbin- 
delseslinjer mellom dem. Helhetlig forvaltningsplan Barentshavet viser 
hvordan produksjon av vitenskapelig kunnskap og politikkutvikling 
ikke på en enkel måte kan deles inn i to adskilte prosesser. Tvert imot vil 
en slik forestilling bryte med det som faktisk skjer i praksis. Politikk og 
kunnskap samproduseres, delvis av de samme aktørene, gjennom (ulike 
deler av) de samme prosessene. Dette er åpenbart når man for eksempel 
ser på Norsk Polarinstitutt, hvor samproduksjon av politikk og ekspert- 
kunnskap er institusjonalisert. Polarinstituttet er den statlige institu- 
sjonen for kartlegging og gjennomføring av praktiske og vitenskapelige 
undersøkelser i polarområdene, samtidig som institusjonen er strategisk 
og faglig rådgiver for forvaltningen i polarspørsmål (Klima- og miljøde- 
partementet, [s.a.]). Med andre ord har instituttet både forsknings- og 
forvaltningsoppgaver. Polarinstituttet, som ikke ønsker å uttale seg poli- 
tisk, har publisert to dokumenter som omhandler iskanten: høringsut- 
talelsen til 23. konsesjonsrunde, og et notat om iskanten som skulle danne 
grunnlag for den oppdaterte forvaltningsplanen fra 2015. I høringsut- 
talelsen benytter de den maksimale isgrensen for å beskrive iskanten. Her 
konkluderer de blant annet med at fire av de utlyste blokkene i konse- 
sjonsrunden berører områdene polarfront og variabel iskant (Winther & 
Berthinussen, 2014, s. 3).! I iskantnotatet beskriver de hvordan det er mer 
anvendelig å benytte maksimums- eller minimumsgrensene for is for å 


1 Polarfronten er et område preget av høyt biologisk mangfold, i likhet med iskanten. I forvalt- 
ningsplanen fra 2011 står det at det ikke skal igangsettes petroleumsvirksomhet verken ved po- 
larfronten eller ved iskanten i løpet av den daværende stortingsperioden (Bjørndal, 2016). 


145 


KAPITTEL 6 


beskrive iskanten, fordi de sier noe om «hvor grensen egentlig ligger og 
sammen med isfrekvens* hvordan grensen forandrer seg over tid» (Norsk 
Polarinstitutt, 2014a, s. 6; Bjørndal, 2016). Samtidig står det i notatet at 
definisjonen som benyttes i forvaltningsplanen, ikke sier noe om vari- 
asjon gjennom måneden, og derfor ikke gir noen informasjon om hvor 
iskanten befinner seg i løpet av samme periode (Norsk Polarinstitutt, 
2014a, S. 6). 

Polarinstituttet - den offisielle norske kunnskapsleverandøren til nor- 
ske myndigheter i polarsaker - hevder altså at «maksimal isutbredelse med 
null prosent isfrekvens» er den mest adekvate definisjonen. En informant 
ved Polarinstituttet forklarer at det var en faglig beslutning fra deres side: 
«Vi sier jo det, fra et sårbarhetsperspektiv, at der det er is, der bør det ikke 
være oljevirksomhet» (Bjørndal, 2016, s. 67). Videre sier vedkommende at 
det for Polarinstituttet var helt naturlig å bruke maksimal isutbredelse, 
null prosent isfrekvens, i motsetning til 30 prosent isfrekvens, og at det 
er viktig å skille mellom en faglig og en politisk vurdering: «Faglig er 
det jo helt logisk å bruke nullprosentlinjen. (...) Så vi må skille veldig 
på en faglig vurdering og en politisk vurdering» (Bjørndal, 2016, s. 67). 
Her kommer det altså tydelig frem at Polarinstituttet mener det faglig 
forsvarlige er å bruke maksimal isgrense i stedet for 30-prosent-grensen 
som faktisk benyttes. 

Eksempelet iskanten viser en samproduksjon av kunnskap, politikk, 
olje, vann og is. Snarere enn en separert og lineær prosess er det snakk 
om iterative prosesser der kunnskap og politikk utvikles i et tett samspill 
med hverandre, og der tilsynelatende formalisert naturvitenskap overset- 
tes og fortolkes. Å lage en definisjon er derfor et resultat av et høyt antall 
forhandlinger, kompromisser mellom verdier og interesser, observasjo- 
ner og modeller av biologiske, kjemiske og fysiske fenomener - og ikke 
minst penger og kompetanse satt av til kartlegginger. 


2 Maksimum og minimum isutbredelse viser til utbredelsen av is (15 prosent eller mer) i løpet av 
en gitt periode (Norsk Polarinstitutt, 2014a). 

3 — Isfrekvensen sier noe om hvor mange dager i løpet av en periode det er is i et gitt område. Der- 
som det er 10 prosent isfrekvens i en periode på 100 dager, har det forekommet is i det området i 
10 av de 100 dagene. Isfrekvensen sier kun at det har vært is et sted, ikke noe om hvor mye is det 
har vært (Bjørndal, 2016). 

Evidens og uavhengighet - misforhold mellom 
etos og praksis 


De vitenskapelige idealene om formalisering og separering er ifølge 
Sundqvist mfl. (2015) kanoniske, altså tungt innarbeidet i den viten- 
skapelige diskursen, og ikke minst i synet på hvordan vitenskap skal 
forholde seg til politikk. Polarinstituttet ble stilt i en vanskelig situ- 
asjon. For å være tro mot idealene i en kunnskapsbasert forvaltning 
må de plassere seg høyt oppe på begge akser, med høy grad av sepa- 
rering og tunge, objektive fakta. Som kunnskapsleverandør skal de gi 
en objektiv beskrivelse av iskantsonen - de skal ikke blande seg i poli- 
tiske prioriteringer. Men da debatten om å definere iskanten flyttet inn 
på Stortinget, ble Polarinstituttet ute av stand til å gi et entydig, klart 
svar på hvordan observasjonene skulle tolkes. Det lot seg ikke gjøre å 
bevise hvor iskanten egentlig var plassert, uten samtidig å ta stilling til 
et politisk spørsmål om petroleumsutvinning. 

Ved å studere hvordan forskningsetiske idealer utøves i praksis — 
snarere enn å hevde viktigheten av dem - kan vi få en mer nyansert 
debatt om hva kunnskapsbasert forvaltning faktisk innebærer av for- 
handlinger, gråsoner, utfordringer og muligheter. Problemene oppstår 
når vi påstår vitenskap er uavhengig og fri for politikk og verdier, mens 
det i praksis foregår et politisk spill, forkledd som en definisjon av geo- 
fysiske fenomener og tolkning av data. Eller hvis forvaltningen eller 
andre aktører har en forestilling og en forventning om at mer og bedre 
kunnskap skal løse verdikonflikter og fjerne tvil og usikkerhet. Debat- 
ten om iskanten demonstrerte det motsatte. Observasjoner og fakta i 
seg selv gir ikke svar på kompliserte politiske spørsmål. Når aktørene 
observerer, definerer og analyserer iskanten, gir de samtidig innhold 
og mening til et politisk standpunkt. De nye dataene kom ikke alene. 
De hadde følge av politiske ambisjoner om næringsutvikling eller vern. 
Det nye datasettet var inngangsbilletten til petroleumsutvinning lenger 
nord og øst i Barentshavet. 

Caset om iskanten illustrerer derfor med all tydelighet et misforhold 
mellom våre forventninger til kunnskap som uomtvistelig, fri og uav- 
hengig, og den samproduksjonen som foregår. Det er altså et misforhold 
mellom idealer og praksis i kunnskapsbasert forvaltning. 

Figur 5. Brist mellom forventninger til vitenskapelig sannhetssøken og uavhengighet, versus 
praksis (den sorte boksen) i kunnskapsbasert forvaltning. Kan det at slike debatter foregår i en 
sort boks føre til mindre åpenhet rundt skjønnsmessige vurderinger, fortolkninger, usikkerhet og 
uavhengighet i demokratiske beslutningsprosesser? 


Hvilke konsekvenser har så dette gapet mellom idealer og praksis for vårt 
demokratiske styresett og vår kunnskapsbaserte forvaltning? En åpenbar 
bekymring vil være at dette misforholdet gjør det utfordrende å være åpen 
på praksis. I en verden som forventer objektive fakta og uavhengig kunn- 
skap, blir det fort kontroversielt å kommunisere hvordan kunnskapen 
faktisk samproduseres mellom akademia, politikere og byråkrater. Forvent- 
ningene om en uavhengig og objektiv ekspertkunnskap rettes mot politi- 
kere og eksperter i fellesskap. De har derfor også en felles interesse i å skjule 
samproduksjon, usikkerhet og skjønnsmessige vurderinger — fordi det stri- 
der mot idealene. Dette gjør vitenskapen mindre troverdig, og politikken 
mindre legitim, i en og samme prosess. Å skjule praksis gir derfor mindre 
rom for åpen diskusjon, og mer rom for spekulasjon og strategisk spill. 

Så hvordan kan man lukke gapet mellom idealer og praksis? Må vi jus- 
tere idealene våre? Eller insistere sterkere på dem? For å styrke en kunn- 
skapsbasert forvaltning for fremtiden bør vi åpent anerkjenne at forskning 
og politikk betinger hverandre, i ulike grader i ulike situasjoner, i stedet 

for å strebe etter uoppnaelige idealer. At det finnes flere typer vitenskap, 
og flere typer kunnskap enn vitenskap, er basale erkjennelser som må 
ligge i bunnen av vår forståelse av kunnskapsbasert forvaltning. Vi bør 
derfor søke etter konstruktive måter å håndtere dette på (Funtowicz & 
Ravetz, 1991, 1993; Callon mfl., 2009). Som Tranøy påpeker: Sannhets- 
søken skjer ikke utelukkende via formaliserte vitenskapelige prosedyrer, 
men også gjennom sosiale prosesser, utenfor akademia (Tranøy, 1986). 
Ekspertvurderinger er nødvendig i kunnskapsbasert forvaltning. Men 
det kan ikke erstatte åpenhet rundt verdimessige og politiske standpunkt, 
og den fargen dette gir politiske analyser og konklusjoner. Politikk hviler 
alltid på mer enn bare vitenskap, og det er legitimt i demokratier. Men - 
vi må være ærlige om hva som er vurderinger, og hva som er den «beste» 
omforente kunnskapen, om den i det hele tatt finnes. Debatten om iskan- 
ten demonstrerer også hvordan norske myndigheter innimellom bryter 
med det faglige rådet fra sin offisielle kunnskapsleverandør. Når regje- 
ringen velger å overkjøre faglige råd fra sin egen offisielle kunnskaps- 
leverandør, og Polarinstituttet unnlater å påpeke dette i offentligheten, 
kan man spørre om det råder en snever forståelse av faglig uavhengighet 
i vår kunnskapsbaserte forvaltning. I retningslinjene fra den nasjonale 
forskningsetiske komité for samfunnsvitenskap og humaniora (NESH) 
står det at blant annet forskere, organisasjoner og forvaltningsorga- 
ner bør engasjere seg i samfunnsdebatter om rimelige fortolkninger av 
forskningsresultater. Som dette kapittelet har vist finnes det gode argu- 
menter for at denne retningslinjen også bør gjelde for naturvitenskapelig 
og teknologisk forskning. Det er legitimt at politikere i et demokrati vil 
bore etter olje i Arktis. Men da bør de også være ærlige på at dette går på 
tvers av de beste omforente faglige rådene. Hvis ikke ender man lett opp 
i en proxy-debatt, der man tilsynelatende diskuterer grensen for iskanten 
og ulike faglige definisjoner av den, mens det man egentlig debatterer, 
er hvor langt nord man ønsker å bore etter olje. Slike pseudo-tekniske 
debatter er hva Latour kaller «politics by other means» (Latour, 1988). 
Og dette er problematisk i demokratier, fordi det kan føre til illegitim 
maktutøvelse utenfor etablerte demokratiske arenaer og kanaler. Derfor 
bør vi ha innsyn, åpenhet og en bred refleksjon rundt begrensningene og 
mulighetene ved kunnskapen i en kunnskapsbasert forvaltning. 

Forskning for politikk: Om 
uavhengighet i direktoratsektoren 


Gisle Andersen 
Seniorforsker ved NORCE Samfunn Rokkansenteret 


Abstract: This chapter analyzes the establishment of ecosystem-based petroleum 
management in Norway since 2001. Based on interviews with researchers invol- 
ved in the processes and document analysis, it is argued that research has a much 
less autonomous role for policy development than the public debate presupposes. 
Rather than being a scientific corrective to policy, research is deeply intertwined 
with political decision-making and management processes. This is often the case 
when research is to inform policymakers. What is particular in this case, is the 
organization of research. The core research institutions are themselves hybrids, as 
the boundary between science and policy is drawn within these institutions. This 
way of organizing research is resource-effective, flexible and secure policy-relevant 
knowledge creation. However, it also reduces researchers’ autonomy, it puts limits 
on when and how they choose to participate in public debates, and it can create a 
false impression of knowledge consensus. The prevailing organization of research 
makes it easier to define policy decisions as “knowledge-based”, but at the same 
time potentially limits the quality of knowledge available to the public. Rather than 
asking for “purer” knowledge production, we need to discuss the consequences of 
different ways of organizing policy-relevant knowledge creation. 


Keywords: autonomy, knowledge-consensus, policy-relevant research, organization of 
research 


Introduksjon 


Hvilken rolle har forskning og andre kunnskapsprosesser spilt for 
utformingen av norsk petroleumspolitikk fra 2001 og frem til i dag? 
Oppmerksomheten i dette kapittelet skal szerlig rettes mot det som kan 
kalles petroleumspolitikkens marine miljodimensjon - konsekvensene 
Sitering av dette kapitlet: Andersen, G. (2019). Forskning for politikk: Om uavhengighet i direktoratsek- 
toren. I H. Ingierd, I. Bay-Larsen & K. Hiis Hauge (Red.), Interessekonflikter i forskning (s. 153-175). Oslo: 


Cappelen Damm Akademisk. https://doi.org/10.23865/noasp.63.ch7 
Lisens: CC BY 4.0 

petroleumsaktivitetene har for livet i havet. Mange av endringene pa 
feltet er knyttet til stortingsmeldingen Rent og rikt hav, som ble frem- 
met våren 2002 (St.meld. nr. 12 (2001-2002)). Meldingen slo fast at man 
manglet en tilstrekkelig forstaelse av petroleumsneringens miljopa- 
virkning. Det ble derfor igangsatt en rekke prosesser for a gi et bedre 
grunnlag for en helhetlig eller økosystembasert havmiljøpolitikk, «dvs. 
en politikk hvor summen av alle påvirkninger vurderes i sammen- 
heng og baseres på kunnskap om økosystemenes struktur, virkemåte 
og tilstand» (St.meld. nr. 12 (2001-2002), s. 15). Det ble også påpekt at 
bruken av havet var preget av sektor- og næringsinteresser. Selv om de 
ulike aktørene tok miljøhensyn, var det et problem at tiltak og inngrep 
ofte ble gjort «uten grunnlag i tilstrekkelig kunnskap om sammenhen- 
gene mellom belastningene og effektene på økosystemene» (ibid., s. 13). 
Kunnskapsgrunnlaget ble omtalt som «mangelfullt», og ytterligere 
«forskning og kartlegging» var nødvendig for å etablere en mer økosys- 
tembasert havforvaltning (ibid., s. 22). 

For å løse denne utfordringen skulle man utvikle kunnskapsbaserte 
forvaltningsplaner som definerte noen overordnede rammer for nærings- 
aktivitet. Tanken var at forvaltningsplanene skulle gi et faglig fundament 
for å legge begrensninger på bruken av havområdene. På den måten ville 
regjeringen «sikre konsensus om retningslinjene og redusere mulighetene 
for konflikter mellom forskjellige interesser» (ibid., s. 21). Sitatene oven- 
for - og særlig bruken av ordet «konsensus» - illustrerer hvilken rolle 
forskningsaktiviteter ble tillagt i denne prosessen: Gjennom å etablere 
et felles faktagrunnlag om miljøstatus for havområdene og virkninger 
av menneskelig aktivitet skulle man få et lavere konfliktnivå og en bedre 
koordinering på tvers av sektorer. 

At meldingen la vekt på at ny og bedre kunnskap om miljøpåvirk- 
ning kunne løse interessekonflikter mellom sektorer, kan tolkes i lys av 
at det i flere år hadde pågått en diskusjon om miljøkonsekvensene ved 
petroleumsaktivitet. Våren før meldingen ble lansert, hadde Regjerin- 
gen innført et midlertidig forbud mot leteboring etter petroleum - et 
moratorium - i hele det nordlige havområdet. I pressemeldingen som ble 
sendt ut, ble boreforbudet eksplisitt begrunnet med endret kunnskap om 
miljørisikoen. 

Vi har fått ny kunnskap om konsekvensene av petroleumsvirksomhet i slike 
miljøsårbare områder. Ny forskning viser at kjemikalieutslipp kan true gyte- og 
oppvekstmulighetene for fisk og sjøfugl, sier [miljøvernminister] Siri Bjerke. 


(Regjeringen Stoltenberg I, 2001) 


Den nye kunnskapen det ble vist til, var eksperimentelle studier ved Hav- 
forskningsinstituttet som undersøkte hvordan torskens reproduksjons- 
evne kunne bli påvirket av svake konsentrasjoner av olje. Eksperimentet 
var utformet for å etterligne produsert vann, som slippes ut fra petrole- 
umsinstallasjoner (Meier et al., 2002). De foreløpige resultatene fra pro- 
sjektet var klare høsten 2000 og førte både til avisoppslag (Haukli, 2000) 
og til et bekymringsbrev fra Statens forurensningstilsyn til Miljøvernde- 
partementet (SFT, 2001). 

Sammen med stortingsmeldingen Rent og rikt hav utgjorde moratoriet 
i 2001 startskuddet for omfattende forsknings- og utredningsprosesser 
som har resultert i «helhetlige» forvaltningsplaner for alle de norske hav- 
områdene. Hendelsesforløpet kan tolkes som at forskning hadde spilt en 
rolle for politikkutforming: Nye forskningsresultater hadde gitt grunn- 
lag for en politisk beslutning om å stoppe leteboring etter olje. Deretter 
ble det satt i gang et forskningsarbeid for å legge et bedre fundament for 
retningslinjene for bruken av havområdene. Dette er tilsynelatende i tråd 
med det som kan forstås som en idealmodell for forskningens betydning 
for politikk (Douglas, 2009). Den forstår forskning som en autonom og 
sannhetssøkende aktivitet. Derfor kan det frembringes ny kunnskap som 
igjen kan korrigere politiske beslutninger og forme politiske målsettin- 
ger. På den måten kan forskning bidra til en kunnskapsbasert politikk, 
som i denne sammenheng kommer til uttrykk i etableringen av en øko- 
systembasert petroleumsforvaltning. 

Dette er helt klart én av dimensjonene ved relasjonen mellom 
forskning og politikk på dette feltet. Men denne dimensjonen er util- 
strekkelig for å forstå forskningens betydning og begrensning i relasjon 
til politikkutforming. Resten av dette kapittelet skal særlig ta for seg pro- 
sessen fra 2001 og frem til 2015, og vil belyse tre andre dimensjoner ved 
denne relasjonen: 

1) 


2) 


3) 


For å kunne bidra til å lose politiske problemer er det som en hoved- 
regel avgjørende at forskningen kommer med relativt klare svar. 
Faglig uenighet blir derfor ofte ansett som et problem; faglig kon- 
sensus er ønskelig. 

I Norge har vi en ganske stor forskningssektor som er innrettet 
mot å drive forskning for politikk. Denne er ofte organisert med 
begrenset formell autonomi og består av forskningsinstitutter som 
er underlagt et departement. De er formelt sett fagdirektorater og 
er en del av statsbyråkratiet. Således er de en del av en hierarkisk 
linjeorganisasjon preget av vertikalfordelt autoritet. Her blir dette 
omtalt som «direktoratsektoren», og det blir argumentert for at 
dette er en tredje og ofte oversett forskningssektor som spiller en 
vesentlig rolle i politikkutformende prosesser. 

Mange av spørsmålene som forskningsinstituttene i direktoratsekto- 
ren arbeider med, er både faglige og politiske. Slik forskning for poli- 
tikk er viktig og nødvendig for de politiske prosessene. Å rendyrke det 
arbeidet som direktoratsektoren gjør som enten faglig eller politisk, 
er ikke nødvendigvis en god løsning, men måten sammenvevingen 
av faglige og politiske hensyn blir gjort på, har likevel en rekke kon- 
sekvenser. Den setter rammer for samhandlingen mellom forskere og 
politiske aktører, og for hvordan forskningsbasert kunnskap brukes i 
den brede offentlighet og i politiske beslutningsprosesser. 


Analysen i kapittelet underbygger at vi trenger en bred offentlig debatt 


om hvordan kunnskapen er organisert og knyttet til politiske prosesser, 


men den gir også innsikt i hvorfor en slik debatt er vanskelig å få til. 


Metode og empiri 


Dette kapittelet er en omarbeidet og forkortet versjon av kapittel 8 og 9 i 


Andersen (2017), og en del av teksten er hentet fra denne publikasjonen. Det 


underliggende forskningsarbeidet analyserer dokumenter fra arbeidet med 


forvaltningsplanene, både fra den formelle politiske saksbehandlingen (stor- 


tingsmeldinger, innstillinger, stortingsdebatter), fagrapporter, miljørisikoa- 


nalyser og kunnskapsoppsummeringer fra både forskningsinstitusjoner og 

konsulenter (se Andersen, 2017: 710-733 for en full oversikt). I tillegg kommer 
13 forskningsintervjuer med forskere og rådgivere ved Havforskningsinsti- 
tuttet og Norsk Polarinstitutt i 2010 og 2011. De fleste av disse hadde vært 
involvert i arbeidet med forvaltningsplanene.’ Analysen av det empiriske 
materialet er brukt for å løfte frem problemstillinger knyttet til faglig uav- 
hengighet. Kapittelet bygger altså på en på en større studie av den historiske 
utviklingen av miljø- og petroleumspolitikken i etterkrigstiden. Derfor er 
det grunnlag for å hevde at dimensjonene som diskuteres her, ikke er unike 
for forvaltningsplanprosessen etter 2001, men at de representerer generelle 
trekk ved relasjonen mellom forskning og politikk på miljøfeltet i Norge. 


Etablering av en ny havmiljøpolitikk og endring 
av forskningen på feltet 


Prosessen som ble satt i gang med moratoriet og Rent og rikt hav, hadde 
et klart formål. Den skulle gi et grunnlag for å utforme en ny havmiljøpo- 
litikk. Det var en klar politisk forventning om at det skulle finne sted en 
forskningsbasert kunnskapsproduksjon som var relevant for den politiske 
målsettingen om å etablere en mer økosystembasert havmiljøpolitikk (St. 
meld. nr. 12 (2001-2002), s. 21, og Stortingets behandling av meldingen i 
S.tid. 2002-2003, S$. 2305-2321). Mens vitenskapsbasert kunnskap spilte en 
vesentlig rolle i å problematisere havmiljøpolitikken før 2002, var altså 
planen at forskning skulle ha en konstruktiv rolle i politikkutformingen. 
Prosessen skulle gi grunnlag for å utforme en ny politikk. Siden 2001 har 
arbeidet med å legge og senere revidere kunnskapsgrunnlag for forvalt- 
ningsplanene vært organisert på litt varierende måter. Grunnprinsippene 
kan likevel oppsummeres som i figur 1. 

Det faglige grunnlaget har blitt lagt i form av en lang rekke rappor- 
ter. Bare i tilknytning til forvaltningsplanen for Lofoten og Barentshavet 
ble det i perioden 2003 til 2011 laget rundt to hundre faglige rapporter 
med et omfang fra alt fra ti til tre hundre sider.* De færreste av disse er 


1 Av hensyn til informantenes anonymitet oppgis kun arbeidssted når disse siteres. For at leseren 
skal kunne skille informantene fra hverandre, er intervjuene nummerert fra 1 til 13. 

2 Dette tallet inkluderer samtlige faglige grunnlagsrapporter fra prosessen med forvaltningspla- 
nen for Lofoten og Barentshavet fra 2003 og frem til revisjonen av forvaltningsplanen i 2011. De 

Regjering Storting 
Berørte departementer 


Politiske mål 


Interdepartemental €- Ressurser P | Forvaltningsplan 
Forslag fremmes av Regjering, vedtas av Storting 


styringsgruppe Prioriteringer 


Politiske mål 

Ressurser (tid og penger) 
Prioriteringer 
Kunnskapsbehov 


v 


Faglig forum Status for 

Felles arena for faglige kunnskä > Kunnskapsgrunnlag for forvaltningsplan 

diskusjoner A P Presentert som rapport fra Faglig forum 
Måloppnåelse P 8 

Ansvarlig for å lage kunnskaps- 


oppsummeringer 


Grunnlagsrapporter 


Laget på oppdrag og anbud 
Data og analyser fra fagdirektorater 


Figur 1. Illustrasjon av hvordan kunnskapsproduksjonen i forvaltningsplanen har vært organisert. 


forskningsrapporter i den forstand at de ville ha egnet seg for publisering i 
et vitenskapelig tidsskrift. Grunnlagsrapportene er typisk vurderinger som 
tar i bruk vitenskapelige metoder og tilnærminger for å belyse spørsmål 
som er relevante for forvaltningsplanarbeidet. De redegjør for hvilke data 
og metoder man bygger på, og de gir referanser til publiserte og upubliserte 
studier samt rapporter for å underbygge egne vurderinger og analyser. 

Ansvaret for å koordinere og sammenfatte alle disse rapportene har blitt 
lagt til Faglig forum, et sett med faggrupper. Medlemmene i disse gruppene 
har i hovedsak kommet fra direktorater og forskningsinstitutter, men også 
enkeltforskere har deltatt. Norsk Polarinstitutt (NP), Kystverket (KYD) og 
Havforskningsinstituttet (HI), Miljødirektoratet, Oljedirektoratet (OD) og 
Petroleumstilsynet (PTIL) har hatt viktige funksjoner. Analysen av proses- 
sene viser at HI og NP er helt sentrale når det gjelder å gjennomføre deler 
av forsknings- og overvåkningsarbeidet på miljøfeltet. Årsaken er at disse 
instituttene har relevante forskningsprogram og har ansvar for en lang 
rekke vesentlige overvåkings- og kartleggingsaktiviteter, også på tilstø- 
tende områder. Havforskningsinstituttet gjennomfører eksempelvis årlige 
tokt i norske havområder, hvor de samler inn relevante data. 


fleste av disse rapportene er samlet på nettsidene til Miljøverndepartementet og Norsk Polarin- 
stitutt (se Norsk Polarinstitutt, 2015). 

Faglig forum har også hatt som oppgave å identifisere hvilke grunnlags- 
rapporter som trengs, og har satt slike oppdrag ut på anbud, i tillegg til 
å oppsummere og syntetisere grunnlagsrapportene. Medlemmer av 
forumet har vært redaktører for kunnskapsoppsummeringer som har 
lagt et faglig grunnlag for forvaltningsplanene. Disse oppsummerings- 
rapportene er således sentrale i overføring av vitenskapsbasert kunn- 
skap til departementene. Kunnskapsoppsummeringene er ment å være 
rådgivende for den videre politiske prosessen. De skal gjøre opp status 
«for kartlegging, forskning og overvåking», de skal vurdere «måloppnå- 
else» (i forhold til forvaltningsplanen), og de skal gjøre rede for «viktige 
utviklingstrekk og ny kunnskap» ([Anon], 2006a, 2006b). Faggruppene 
har også hatt en politisk forankring i en styringsgruppe med represen- 
tanter fra overordnede departementer. 

Forslaget til forvaltningsplaner ble utarbeidet i Klima- og miljødepar- 
tementet. Forslaget ble så fremmet av regjeringen som en stortingsmel- 
ding, før det ble behandlet og endelig vedtatt i Stortinget. Når Stortinget 
vedtok den første forvaltningsplanen i 2006, ble planen presentert som 
forankret i en rekke kunnskapsoppbyggende prosesser: «forskning, kart- 
legging, miljøovervåking, annen datainnhenting og rapportering innen- 
for mange sektorer og institusjoner» (St.meld. nr. 8 (2005-2006), s. 101). 
Også når den første forvaltningsplanen ble revidert i 2011, het det at «pla- 
nen bygger på den styrking av kunnskapsgrunnlaget som har skjedd siden 
2006 (Meld. St. 10 (2010-2011), s. 6). Styrkingen av kunnskapsgrunnlaget 
i perioden etter 2001 har også blitt vektlagt av Stortinget. 

Kort oppsummert kan vi si at prosessen med forvaltningsplanene 
var viktig for Stortingets vurdering av kunnskapsusikkerheten knyttet 
til miljøkonsekvensene av petroleumsvirksomheten. Mens situasjonen i 
2001 var usikker nok til at man innførte midlertidig boreforbud og la 
ekstra begrensninger på petroleumsvirksomheten i store deler av den 
nordlige sokkelen, brukte regjeringen og Stortinget kunnskapen i for- 
valtningsplanene for å tillate petroleumsaktivitet i noen områder og ha 
restriksjoner i andre områder (se Andersen, 2017, kap. 8 og 9). Prosessene 
knyttet til forvaltningsplanene hadde altså uomtvistelige politiske konse- 
kvenser. Og endringene i politikken ble eksplisitt forankret i endringer i 
kunnskapsgrunnlaget. 

Figur 1 illustrerer tydelig at prosessen minner mer om det man vil 
tenke pa som et utredningsarbeid enn det man gjerne vil forbinde med et 
typisk forskningsprosjekt. Betyr dette at det i mindre grad tilfredsstiller 
kravene til vitenskapelighet? Hvordan kunne eller burde prosessen veert 
organisert? Slike spørsmål impliserer at det finnes noen mater å organi- 
sere forskningen på som er bedre enn andre; «forskning» er bedre enn 
«utredning». Slike vurderinger bør begrunnes, og helst med eksplisitte 
kriterier. Innenfor vitenskapsteorien finnes en rekke forsøk på etablere 
slike kriterier. Prinsipielt sett bygger de på normative vurderingskriterier. 
Slike prinsipper er viktige, men de gir oss ikke et godt grunnlag for å for- 
stå hva aktørene i feltet gjør og sier. Og det er dette jeg er særlig interessert 
å utforske her. 

I dette kapittelet går jeg derfor ikke inn i diskusjonen om hva som 
egentlig kjennetegner forskning og vitenskapelighet, eller hvilke viten- 
skapsteoretiske kriterier som brytes eller overholdes i disse prosessene. 
Utgangspunktet er istedenfor en analyse av hvordan aktørene selv anven- 
der og vurderer begreper og kriterier som «forskning», «utredning» eller 
«vitenskapelig». I gjennomgangen over har vi for eksempel allerede sett 
at prosessene med forvaltningsplanene ble definert som vitenskapelige og 
forskningsbaserte av de politiske aktørene. Vi har også sett at de politiske 
aktørene ga denne kunnskapsproduksjonen et klart formål: Den skulle 
bidra til å utvikle en ønsket politikk på dette området, noe som gjerne 
omtales som «mandated science» (Salter, 1988) eller «regulatory science» 
i forskningslitteraturen (Irwin, Rothstein, Yearley & McCarthy, 1997; 
Jasanoff, 1995). På norsk fanger begrepet forskning for politikk opp de mest 
vesentlige dimensjonene. Det karakteristiske er at forskning blir ansett 
for å være nødvendig for å utforme politikken på et område. Denne for- 
men for kunnskapsproduksjon spiller en viktig rolle i dagens samfunn. 
Som illustrert så langt betyr det at politiske begrunnelser for endret poli- 
tikk ofte vil underbygges med at man har fått ny og bedre kunnskap. 

I den neste delen av kapittelet skal vi se nærmere på hvordan de faglige 
institusjonene og involverte fagfolk vurderte og opplevde prosessen. I til- 
legg til analyser av dokumenter bygger denne analysen på 13 kvalitative 
intervjuer med ansatte ved Havforskningsinstituttet (HI) og Norsk Pola- 
rinstitutt (NP). 

Konsensus og faglig uavhengighet? 


Hvordan presenterte de faglige aktørene arbeidet som ble utført? I de 
skriftlige oppsummeringene som definerte kunnskapsgrunnlaget for 
å etablere en forvaltningsplan i 2006 og revidere den i 2010, blir kunn- 
skapsgrunnlaget fremstilt som konsensus. Ved revisjonen i 2010 ble dette 
eksplisitt vektlagt på pressekonferansen for lanseringen av kunnskaps- 
grunnlaget. Leder for prosjektet ved Norsk Polarinstitutt (NP), Bjørn 
Fossli Johansen, understrekte at selv om arbeidet hadde involvert over 
hundre personer fra 26 ulike institusjoner, var «det konsensus om rap- 
porten, det er ingen dissenser i rapporten». 

Selv om rapporten ikke inneholdt eksplisitte dissenser, avviker denne 
fremstillingen betydelig fra det bildet av prosessen som ble tegnet i inter- 
vjuer med involverte forskere og rådgivere. I disse intervjuene kom det 
frem at det hadde vært og fremdeles var faglige konflikter om hvordan 
flere tema burde beskrives i rapporten. Mens noen av de jeg intervjuet, 
fortalte om aspekter ved prosessen som bare antydet at det var en for- 
ventning både fra departementene og fra deltagerne om at prosessen 
skulle munne ut i en felles «konsensusrapport», var det andre som var 
helt eksplisitte på dette: 


7 HI: [Viser til et konkret møte] Det ble en litt sånn selsom opplevelse. For vi 
visste jo at der satt folk som gjerne ville at ting skulle være annerledes. Og alli- 
kevel så var vi alle innstilt på at det skulle bli en konsensus, Og hva måtte da ut? 
Intervjuer: Hvorfor var alle innstilt på at det skulle være konsensus? 

7 HI: Jo, for det vi har jobbet med i disse årene, fra 2006 og fremover, har vært 
en konsensusrapport. Så vi kunne ikke gi opp når vi skulle levere det siste faglige 
grunnlaget. For hvis vi da hadde sagt «okei, dere får lov til å lage deres egne rap- 
porter», så ville hele systemet raknet. For alt var bygd opp, hele prosessen mot 


at denne rapporten skulle leveres som én stor rapport. 


10 NP: Det var [den interdepartementale] styringsgruppen som besluttet at det 
møtet skulle komme til ja. For de ville ha en konsensus på den krangelen, før 


rapporten gikk i trykken. 


3 — Pressekonferansen er tilgjengelig i en nett-tv løsning: http://www.regjeringen.no/nb/dep/md/ 
lyd_bilde/nett-tv/pressekonferanse1.html?id=600673 (sitatet er fra ca. 3:20 til 3:36 i tidslinjen). 

Intervjuer: Sa du vil si at det var eksplisitt, alle visste at målet var å bli enig? 
10 NP: Ja, det var et direkte oppdrag det, for alle parter. For i og med at dette 
er et faglig grunnlag som skal forelegges storting og regjering, og det skal være 


konsensus - det er oppdraget vårt å opprette konsensus — så må vi ha enighet. 


Beskrivelsene fra de jeg har intervjuet om prosessen, viser at det på flere 
områder kun i liten grad var faglig konsensus om innholdet, og at den 
faglige uenigheten ikke fremkom i kunnskapsoppsummeringen. 

Hvordan var det mulig å komme frem til denne typen «tvungen kon- 
sensus»? Et vesentlig moment i så måte er den institusjonelle autonomien 
til de involverte institusjonene. De fleste av disse - inklusiv forsknings- 
rettede institusjoner som Norsk Polarinstitutt og Havforskningsinsti- 
tuttet - er deler av sentralforvaltningen. Senere i kapitlet vil vi komme 
nærmere inn på organiseringen av dem. Det vesentlige her er at disse 
institusjonene kan bli pålagt spesifikke oppgaver og bli bedt om å gi fag- 
lige råd i pågående politiske prosesser. Intervjuene med forskerne som 
var involvert i forvaltningsplanprosessen, samt analyser av tilsvarende 
prosesser antyder at dette ofte kan føre til spenninger mellom den opp- 
gaven som forskningsinstitusjon er blitt pålagt fra overliggende departe- 
ment, og den enkelte forskerens mulighet for aktivt å gi uttrykk for sin 
faglige vurdering. 

At kunnskapsoppsummeringen til forvaltningsplanene kunne bli pre- 
sentert som «konsensus» på en pressekonferanse, er et godt eksempel på 
dette. I denne situasjonen var rollen til NP og HI først og fremst å bidra 
til å produsere et faglig grunnlag for den videre politiske prosessen. Det 
innebærer også at muligheten til at enkeltforskere kan fremme sine egne 
faglige vurderinger, blir begrenset, fordi det gjør det svært vanskelig å 
oppnå konsensus. 

Intervjumaterialet med de ansatte på HI og NP antyder at prosessen 
med å skrive en faglig forsvarlig oppsummeringsrapport, samtidig som 
man skulle oppnå konsensus, var det de opplevde som mest problema- 
tisk med forvaltningsplanprosessen. Det er i denne prosessen spennin- 
gen mellom meningene de involverte forskerne og rådgiverne har som 
fagpersoner, og den posisjonen og rollen HI og NP som statlige etater 
er forventet å innta, i størst grad kommer til uttrykk. Det ser også ut til 
at det er her arbeidet med forvaltningsplanen avviker mest fra en faglig 

eller vitenskapelig prosess. Flere av informantene omtaler enkelte av pro- 
sessene i forvaltningsplanarbeidet som et «spill». Tydeligst er dette hos 
de av informantene som eksplisitt betegner spillerne som «oljesiden» og 
«miljøsiden». På spørsmål om hvorfor de brukte disse begrepene, ble det 
vist både til prosessen med å avgjøre hvilke underrapporter som burde bli 
laget, og til prosessen med å skrive sluttrapportene. 


6 NP: Hvis du ser på hvem som deltar her, så er jo det forvaltningsinstitusjoner 
og sektordepartementer som dominerer. Og de har jo alle sammen en blanding 
av sektorinteresser og forvaltningsansvar, i mer eller mindre grad, innenfor den 
sektoren. Og forskning og fagkompetanse. Sånn at å skille snørr og bart, hva 
som er fag og hva som er politikk, det er ikke alltid like enkelt. Så du finner jo 
sterke elementer av begge deler. Men jeg vil vel i rettferdighetens navn si at det 


har vært mest, mest faglig. 


Sitatet illustrerer også hvordan informantene ofte trakk et skille mel- 
lom «faglig» og «vitenskapelig» i omtalen av de ulike delene av arbeidet 
med forvaltningsplanen. I noen sammenhenger brukes begrepene syno- 
nymt, i andre tilfeller knyttes betegnelsen «vitenskapelig» til det som har 
gjennomgått, eller er basert på, en fagfellevurdert publiseringsprosess. 
Intervjuene kan tolkes slik at forholdet mellom faglige og vitenskapelige 
vurderinger er et gradsspørsmål, og at situasjonen ofte krever at man 
er pragmatisk. For eksempel uttrykte én informant at de måtte «bruke 
fagrapporter der vi ikke har vitenskapelige publikasjoner» (1, NP). I en 
samtale om hvordan instituttet generelt sett arbeidet, ble sagt at gjengi- 
velsen av kunnskapen i rådgivning noen ganger var «bare seksti prosent 
korrekt», men at det likevel kunne være viktig fordi «det hjelper jo på 
en måte å skape en forståelse hos politikerne» (12, NP). Selv om rådene 
man gav, ikke alltid var formulert med vitenskapelig presisjon, var altså 
perspektivet at man noen ganger måtte forenkle for å få frem budskapet 
til beslutningstagerne. 

Hovedinntrykket fra hele materialet er at kriteriet intervjuobjektene 
anvendte når de omtalte eller vurderte idealet for forvaltningsplanproses- 
sen, var at det var den «beste» kunnskapen som burde legges grunn for 
de rådene som ble gitt. Den kunnskapen som var «best», var den som var 
mest «vitenskapelig», og idealet var veletablerte fakta understøttet av flere 

fagfellevurderte publikasjoner. Dette ble satt i kontrast til rad som hvilte 
pa meningene eller vurderingene til enkeltpersoner, og til vurderinger 
som ikke var basert på flere fagfellevurderte publikasjoner. De ansatte ved 
disse instituttene beskriver det altså som sin arbeidsoppgave å medvirke 
til en mest mulig vitenskapelig underbyggelse av forvaltningsplanen. Når 
forvaltningsplanen likevel «bare» blir karakterisert som «faglig» i mange 
av intervjuene, er det fordi den også tar i bruk upubliserte data, fordi den 
er forankret i hvordan disse tolkes hos enkelte involverte aktører heller 
enn i etablerte og fagfellevurderte analyser, og fordi oppsummeringsrap- 
portene bærer preg av forhandlinger om hvordan kunnskapsstatus skal 
beskrives. Enkelte av de involverte knytter denne vurderingen eksplisitt 
til deres oppfatning av at en rekke ikke-vitenskapelige hensyn også påvir- 
ket prosessen, slik det er illustrert i sitatet med 6 NP over. 

At forskningsbasert rådgivning blir presentert som mer formalisert 
på en offentlig pressekonferanse enn i personlige intervjuer, samsvarer 
for øvrig med andre studier av denne typen prosesser (se diskusjon og 
referanser til denne litteraturen i Sundqvist, Bohlin, Hermansen & Year- 
ley, 2015). Dette kan forstås som uttrykk for at involverte aktører — både 
forskere, rådgivere og politikere — føler at denne typen prosesser må til- 
fredsstille noen idealer for vitenskapelighet for å være legitime i en bred 
offentlighet. Det er altså ikke særlig spesielt at faglig uenighet blir under- 
kommunisert i en slik prosess. 

Det spesielle i denne sammenheng er at enigheten skapes og forankres 
gjennom en særskilt organisering av prosessen. «Alle» visste at man måtte 
forhandle seg frem til et sluttresultat som ble levert til riktig tid og som 
kunneaksepteresav de involverte institusjonene. Selv om enkeltpersonene 
ikke var enige seg imellom, ser det ut til at forpliktelsen til instituttene de 
var ansatt ved, medførte at de måtte akseptere skriftlige fremstillinger 
som de var uenige i. Behovet for å skape konsensus ble slik en viktig del 
av rådighetsrommet som var tilgjengelig i selve skriveprosessen. 

At konsensus var viktig, fremstår derfor som sentralt for å forstå 
forskningens betydning og begrensning for arbeidet med å lage forvalt- 
ningsplanen. For det første kan det forstås som relatert til den politiske 
målsettingen om at prosessen skulle føre til bedre «koordinering mellom 
sektorer» samt gi et felles kunnskapsgrunnlag. Dette ser igjen ut til å være 

krav til prosessen som de involverte forskerne og rådgiverne opplevde at 
departementet eller det politiske feltet stilte til de involverte instituttene 
og etatene. Et krav om konsensus bidrar ikke bare til å forme hvilken 
representasjon av prosessen det er nødvendig å gi til offentligheten. Det 
setter også noen rammer for hva slags kritikk som må tas internt, og når 
i prosessen det er rom for kritikk. Dette kan føre til et spenningsforhold 
mellom den enkelte ansattes vurdering av rapporten og dens innhold, og 
hva de involverte instituttene kan si og mene om «konsensusrapportene». 


9 NP: Alle etatene som har vært med på å skrive rapporten, skal levere en hø- 
ringsuttalelse, og det er noe som enkelte kanskje fortsatt stiller spørsmål ved. 
Og da er det at man tar på seg hatten til institusjonen. Altså, man har jo hatt 
noenlunde fred i forkant. For det er jo litt viktig, nar vi har en rapport med kon- 
sensus som disse forskjellige direktoratene har vært med på, så er det jo litt vik- 
tig at vi i hvert fall ikke går ut og sier at alt som står der er feil, for å sette det på 


spissen. [...] Det bør vi ikke gjøre, for den diskusjonen bør vi ha tatt i forkant. 


Noen av de som hadde deltatt i arbeidet med det skriftlige sluttresultatet, 
ga også konkrete eksempler på deler av sluttrapporten som de mente var 
sterkt påvirket av forhandlinger mellom de involverte i selve skrivepro- 
sessen. Et av de konkrete eksemplene jeg ble gitt, var fra en ansatt ved NP 
som påpekte at beskrivelsen av oljevernberedskapen ofte var et konflikt- 
tema, og at «oljesiden» ofte hadde sterke meninger om hvordan denne 
ble beskrevet. Konklusjonen til denne informanten var at «man vil nok 
ikke få inn realiteten i en sånn rapport». Poenget var at dette var et så 
viktig tema for «oljesiden», at presise beskrivelser av når oljevernutstyret 
virket og ikke virket, ble omskrevet til et litt ullent språk. De færreste jeg 
intervjuet, var så tydelige som dette i sin kritikk av prosessen. Når slike 
tema ble berørt, ble kritikken mer forsiktig formulert, og de jeg inter- 
vjuet, understreket ofte - med ulike formuleringer - at deres rolle bare 
var å bidra til et faglig beslutningsgrunnlag. 

Informantene trakk på denne måten et skarpt skille mellom det 
faglige bidraget fra HI og NP og de delene av prosessen som de anså 
som politiske: «Det eneste vi kan gjøre, er å si: 'Dette vet vi, dette er 
konsekvensene, dette er usikkerhetene. Og så er jo rollefordelingen i 
samfunnet sånn at da er det politikerne som tar beslutningen» (1, HI). 

Sitatet illustrerer hvordan mange av informantene i sine refleksjo- 
ner over prosessen ofte papekte at kunnskapsprosessene var del av en 
storre politisk og demokratisk prosess. Enkelte av utsagnene kan tolkes 
som uttrykk for at det er begrenset hvor sterke faglige foringer som bor 
legges pa et slikt dokument, fordi dokumentet er en viktig del av en 
politisk prosess. Det paradoksale er at de politiske aktorene definerer 
kunnskapsoppsummeringen som et faglig og vitenskapelig dokument. 
I de politiske dokumentene fremstar kunnskapsoppsummeringen som 
objektiv, mens de faglig ansvarlige i intervjuene vektlegger rappor- 
tens politiske relevans. At rapportens betydning er fleksibel pa denne 
måten, er nettopp et tegn pa at den er sammenvevd av både faglige og 
politiske hensyn, at den er samprodusert. Rapporten kan slik forstås 
som et potensielt vellykket grenseobjekt, hvor faglige og politiske hen- 
syn er sammenvevd på måter som gjør det vanskelig å definere hva som 
er rent faglig og hva som er rent politisk, og hvor de ulike aktørene der- 
for finner grunnlag for å definere betydningen av rapporten på ulike 
måter (Bowker & Star, 1999; Star & Griesemer, 1989). 

Intervjuene illustrerer også at prosessen innebærer et visst krysspress 
mellom vitenskapelig objektivitet og politisk relevans for ansatte i denne 
typen forskningsinstitutter. For den enkelte forsker eller rådgiver kan 
den faglige eller akademiske friheten bli underlagt den rollen HI og NP 
har som direktorater. Hvor problematisk dette oppleves, varierer sann- 
synligvis mye mellom ulike prosesser. Arbeidet med forvaltningsplanen 
berørte sterke nærings- og samfunnsinteresser, og det er tydelig at infor- 
mantene er oppmerksom på at vurderingene deres kan få politiske kon- 
sekvenser. Saken står dessuten høyt på dagsordenen og har massemedias 
interesse, slik at utsagn fra personer som deltar i prosessen, vil kunne få 
betydelig oppmerksomhet. På den annen side setter idealet om objekti- 
vitet og vitenskapelighet noen grenser for hvordan politisk innflytelse på 
den faglige prosessen kan utøves. Fordi det er en forutsetning for politisk 
relevans at kunnskapen kan defineres som objektiv, har ansatte i direk- 
toratsektoren og institutter som HI og NP et maktpotensial. Det vil være 
rimelig å forvente at det vil få politiske implikasjoner dersom involverte 
forskere offentlig kritiserer en slik prosess som uvitenskapelig eller preget 
av politisk overstyring. 

Flere av beskrivelsene av prosessen som ble gitt til meg i intervjuene, 
synes å bryte ganske klart med den politiske forventingen om et best 
mulig og politisk nøytralt kunnskapsgrunnlag. 

Derfor er det relevant å spørre om hvorfor en slik kritikk ikke ble frem- 
met i den offentlige debatten. Flere aspekter ved organiseringen synes å 
være vesentlig for å forstå dette. For det første ville en slik kritikk av hele 
prosessen delvis også ha vært en selvkritikk. HI og NP har jo selv vært 
med å legge frem disse rapportene, og de involverte står som forfattere 
av de dokumentene de da skal kritisere. For det andre ville en slik kri- 
tikk, fremført i offentligheten og kanskje særlig i massemedia, vært et 
brudd med det vertikale statlige hierarkiet som HI og NP er en del av. For 
enkeltforskere innebærer det kanskje også at man setter egen karriere på 
spill om man skal gå ut med en slik kritikk, særlig dersom det blir gjort 
uten oppslutning fra ledelsen ved instituttet. Inntrykket fra intervjuene 
er at den øverste ledelsen ved instituttene ofte har tett kontakt med depar- 
tementet samt innsikt i hvilke politiske implikasjoner instituttets rådgiv- 
ning kan få. For det tredje er prosessene organisert slik at det er en rekke 
«sikkerhetsventiler» for faglig kritikk, så lenge den skjer på riktig tid og 
sted. HI og NP kan uttale seg om saken, og de gjør det - både i formelle 
prosesser og i massemedia. Det at de kan avgi høringsuttalelser til den 
rapporten de har vært med på å skrive, kan forstås som en slik sikkerhets- 
ventil, hvor faglige kontroverser kan bli kommunisert på en akseptabel 
måte. Et fjerde poeng er at mange av de spørsmålene hvor instituttene 
blir bedt om å komme med råd, bærer preg av å være både faglige og 
politiske. Spørsmålene som skal besvares, er i den forstand hybride og 
kan ofte vanskelig besvares på en måte som tilfredsstiller krav til vur- 
deringer i fagfellevurderte publikasjoner. Det å «gå høyt på banen» vil 
således ofte innebære at man inntar et standpunkt i et normativt spørs- 
mål som ikke lar seg begrunne faglig, eksempelvis hvor man bør tillate 
en neringsvirksomhet. Å aktivt formidle synspunkter på slike spørsmål 
i en offentlig debatt kan således bli definert som å innta en politisk posi- 
sjon fremfor «bare» å formidle en vitenskapelig fundert vurdering. I så 
fall står både enkeltforskere og instituttene de arbeider ved, i fare for ikke 
lenger å bli forstått som vitenskapelige aktører, og de kan slik bli mindre 
relevante for den politiske prosessen. Et interessant aspekt er således at 

nettopp instituttenes hybride karakter kan begrense mulighetene de har 
for å komme med en faglig fundert kritikk i offentlige debatter. Samtidig 
kan det at de er tett knyttet til de politiske prosessene, gi dem mulighet til 
å påvirke politiske prosesser utenom det offentlige ordskiftet eller i offisi- 
ell kommunikasjon (som i brev eller dokumenter), eksempelvis gjennom 
personlig kontakt med politisk og faglig ledelse i departementene. 


Direktoratsektoren - en glemt 
forskningssektor? 


Analysen så langt viser at når man skal gripe forskningens betydning 
og begrensning for politiske prosesser, er det viktig å forstå den typen 
forskningsinstitusjoner som HI og NP representerer. NP og HI er både 
forskningsinstitutter og en del av den sentrale statsforvaltningen. I sist- 
nevnte funksjon er de formelt sett å regne som fagdirektorater. De fleste 
direktorater vil ha som rolle å gi faglige råd til departementene. Utformin- 
gen av politikken på et område skjer imidlertid primært i departementene, 
som igjen har en politisk ledelse forankret i regjeringen. Direktoratene 
har på sin side ikke en politisk valgt ledelse som utgår fra regjeringen, 
og er heller ikke å regne som politiske organer slik som departemen- 
tene. Likevel er de underlagt departementer og kan bli instruert av disse. 
Direktoratene er således formelt sett en del av det byråkratiske hierarkiet. 
NP er underlagt Miljøverndepartementet, mens Havforskningsinstituttet 
er underlagt Nærings- og fiskeridepartementet. 

Både NP og HI har noen få forvaltningsoppgaver, men innenfor 
arbeidsområdene deres ivaretas dette primært av henholdsvis Miljødi- 
rektoratet og Fiskeridirektoratet. NP og HI har forskning og rådgiving 
som sin primære oppgave. De er faginstanser på sine områder for andre 
deler av forvaltningen og departementene. Det som bidrar til å gjøre HI 
og NP til noe annet enn hva man vanligvis forbinder med en statlig etat, 
er at de driver en omfattende forskningsvirksomhet, og at rundt en tredel 
av de ansatte har vitenskapelige stillinger.* Instituttene gjør mer enn å gi 


4 Med vitenskapelige stillinger mener her stillingskategoriene forsker (med underkategorier), 
postdoktor, stipendiat og vitenskapelig assistent. 

råd i form av rapporter, de har også en ganske høy vitenskapelig produk- 
sjon. I omfang publiserer de like mye som de største grunnenhetene ved 
universitetene i Norge. HI og NP får rundt 50-60 % av inntektene sine 
direkte over statsbudsjettet. Som for universitetene blir disse midlene 
gitt sammen med et tildelingsbrev som gir overordnede føringer for hva 
departementet forventer at instituttet skal utføre i det kommende året. 
De resterende inntektene kommer i form av ekstern forskningsfinansi- 
ering, hovedsakelig fra det norske forskningsrådet og EU, samt betalte 
rådgivningsoppdrag. I forskningspolitisk sammenheng blir instituttene 
omtalt som «forvaltningsinstitutter», og de er kategorisert som en del 
av den norske instituttsektoren (Meld. St. nr. 18 (2012-2013)). I den siste 
forskingsmeldingen begrunner Nærings- og fiskeridepartementet rollen 
til Havforskningsinstituttet med det «omfattende og kontinuerlige behov 
for vitenskapelig rådgiving» (ibid.: 135). Det er typisk for slike dokumen- 
ter at HI og NP ikke presenteres som direktorater, men som vitenskape- 
lige forskningsinstitutter. Også i instituttenes egenpresentasjoner brukes 
som hovedregel betegnelsen «forskningsinstitutt» og andre formulerin- 
ger som vektlegger det vitenskapelige arbeidet de gjør. 

Det er således problematisk å klassifisere HI og NP som enten en del av 
forskningssektoren eller som forvaltningsorgan som er underlagt sitt sek- 
tordepartement. Inntrykket er heller at instituttene er begge deler, og at 
en eventuell grenseoppgang mellom forskning og rådgivning går internt i 
instituttene. Dette er ikke unikt for disse to instituttene; det er tvert imot 
et ganske vanlig trekk ved en lang rekke forskningsinstitutter med bånd 
til et sektordepartement. Blant de med flest forskningsårsverk (i parentes) 
finner vi Forsvarets forskningsinstitutt (500), Havforskningsinstituttet 
(600), Nasjonalt folkehelseinstitutt (500), NIBIO (500), Norsk Polarin- 
stitutt (200), SSB (200) og Veterinærinstituttet (200) (NIFU, 2017). Det 
finnes altså en rekke forskningsinstitutter i Norge med en formell til- 
knytning til et departement. De er ofte viktige kunnskapsprodusenter på 
sine felt, og samlet har de minst like mange vitenskapelige ansatte som 
et stort norsk universitet. Disse instituttene skiller seg fra universitets- og 
høyskolesektoren som er gitt ansvaret for statlig finansiert undervisning 
og forskning, hvor blant annet retten til akademisk frihet er lovfestet i 
universitets- og høyskoleloven (2005: $ 1-5). De skiller seg også fra den 

delen av instituttsektoren som ikke har en formell binding til det statlige 
hierarkiet, som typisk er organisert som stiftelser eller aksjeselskap. De 
formelle bindingene til departementene gir grunnlag for å definere dette 
som en egen del av norsk forskningssektor — direktoratsektoren. 

Direktoratsektoren generelt, og organiseringen av forvaltningsplan- 
prosessen spesielt, kan forstås som én måte å integrere faglig-politiske 
spørsmål i avgjørelsesprosesser på. HI og NP er på den ene siden en del 
av statsbyråkratiet - og med det en hierarkisk linjeorganisasjon preget 
av vertikalfordelt autoritet, der de ansatte er tjenestemenn. På den andre 
siden er de tildelt rollen som fagekspertise som både skal produsere og 
oppsummere faglige innsikter i rådgivningsprosesser. Slik representerer 
de også en faglig ekspertise som skal være uavhengig av den politiske 
prosessen. Den dobbeltrollen disse forskningsinstituttene har, bidrar til 
en «rolleflertydighet» (Jacobsen, 1960) som gir fleksibilitet i relasjonen 
mellom «ren faglig vurdering» og «politikk». 

De jeg intervjuet ved HI og NP, synes primært å gi uttrykk for at de 
har, eller bør ha, akademisk frihet. Dette er en fremstilling som de fleste 
av intervjuobjektene gjorde gjeldende, selv om analysen av forvaltnings- 
planprosessene tydelig viser at enkelte, særlig de som er involvert som 
rådgivere, også er klar over at de er forventet å bidra konstruktivt til den 
politiske prosessen. 


Avsluttende drøfting 


Den omfattende litteraturen om hvordan faglige og politiske hensyn 
blir vevet sammen, er tydelig på at arenaer for sammenveving kreves 
for å transformere vitenskapelige innsikter til politisk relevant kunn- 
skap. Således blir de både nødvendige og viktige for politiske prosesser i 
moderne samfunn (Sundqvist et al., 2015). Analysen i dette kapittelet har 
antydet at direktoratsektoren er viktig for sammenvevingen av kunnskap 
og politikk på miljøfeltet i Norge. Imidlertid ser vi også (se også Andersen 
2017) at den faglige autonomien til direktoratsektoren er avgrenset. Heller 
enn direkte politisk innflytelse på hva de skal mene i faglige spørsmål, er 
autonomien begrenset gjennom politiske forventinger til hva slags faglige 

råd man trenger, til at rådene må ha politisk relevans (kunne gjennom- 
føres), og til at de skal bidra «konstruktivt» til den politiske prosessen. 

Utfordrer konsensuskravet den faglige uavhengigheten i direktorat- 
sektoren? Dersom utgangspunktet er at forskning og politikk kan - og 
bør - være adskilte sfærer, er svaret utvilsomt ja. Som vist i analysen 
kan mangelen på autonomi bidra til å forme fremstillingen av det faglige 
beslutningsgrunnlaget og dermed også politiske debatter. For eksempel 
kunne forvaltningsplanene kanskje fått en annen utforming dersom den 
faglige uenigheten kom tydeligere frem. Og det ville igjen kunnet påvirke 
reguleringen av petroleums- og annen næringsaktivitet i disse havom- 
rådene. Således er det gode grunner til å ha et kritisk blikk på hvordan 
denne typen prosesser fungerer. 

Samtidig er det en omfattende og mangfoldig litteratur som viser at 
relasjonen mellom forskning og politikkutforming sjeldent er, og som 
hovedregel ikke kan være, enveis og klart adskilt. Dette gjør det etter mitt 
syn mindre fruktbart med en diskusjon som kun handler om hvordan 
fag og politikk kan separeres. Jeg mener man heller bør ta utgangspunkt 
i at sammenveving kan skje på mange ulike måter, og at ulike relasjoner 
vil ha konsekvenser — både for de politiske og de vitenskapelige dimen- 
sjonene ved slike prosesser. Argumentet er således at det viktige er å dis- 
kutere hvordan forskning for politikk kan — og bor - organiseres. Denne 
analysen har helt klart vist flere problematiske dimensjoner ved organi- 
seringen slik den er i dag. Fremfor å argumentere for økt autonomi for 
forskningen mener jeg vi trenger en debatt som tar utgangspunkt i at 
sammenveving både er nødvendig og viktig, men også potensielt proble- 
matisk. Avslutningsvis vil jeg løfte frem noen av aspektene som jeg mener 
det er særlig viktig å være oppmerksom på. 

Organiseringen i direktoratsektoren er problematisk fordi den gir 
stor grad av fleksibilitet angående hva som defineres som vitenskapelig. 
Dette er illustrert i analysen gjennom at fagfolkene definerer en rapport 
som politisk, mens politiske aktører definerer den samme rapporten som 
vitenskapelig. Den hybride karakteren til direktoratsektoren gir også 
fleksibilitet i hvordan disse forskningsinstituttene kan defineres. I noen 
sammenhenger blir institutter i direktoratsektoren primært definert 
gjennom hvilket sektordepartement de tilhører. Da blir gjerne de faglige 

radene betraktet som tett knyttet til sektorens interesser, og gitt liten 
epistemisk autoritet. Andre ganger blir (det samme) instituttet i direk- 
toratsektoren definert som det fremste fagligmiljoet, og som et institutt 
man bor lytte til. Hvor godt de faglige radene passer med det politiske 
handlingsalternativet man ønsker å gjennomføre, kan noen ganger være 
avgjørende for hvordan instituttene i direktoratsektoren blir fremstilt. 
Den offentlige samtalen er ikke tjent med en slik fleksibilitet. Ofte vil det 
ikke komme klart nok frem at det finnes ulike faglige perspektiver på 
politiske problemstillinger, og det vil være uklart hva som er de faglige og 
hva som er de politiske dimensjonene ved problemet. 

Et annet problem kommer til syne dersom vi ser for oss at forskningen 
kan ha ulike roller i politiske prosesser. Den kan spille en konstruktiv 
rolle, ved å løse politiske konflikter og peke på politiske handlingsalter- 
nativer. Den kan spille en kritisk rolle, ved å undersøke uheldige kon- 
sekvenser av politikk eller løfte frem oversette eller nye spørsmål. Og 
mellom disse to kan det være mellomposisjoner. Diskusjonen om hvilken 
rolle forskningen bør ha, forutsetter gjerne at forskerne selv kan velge sin 
rolle (eksempelvis som hos Pielke, 2007). Analyser av hvordan miljøfors- 
kningen blir integrert i politiske beslutningsprosesser, tegner imidlertid 
et annet bilde (Andersen, 2017: særlig kap. 9). Forskere og forskningsin- 
stitutter blir ofte tildelt roller i slike prosesser, og forskernes mulighet til 
å velge roller er begrenset. Begrensingene skyldes dels måten forsknings- 
prosessene er organisert på, men ikke sjelden blir det stilt eksplisitte krav 
til kunnskapen som skal leveres. Et godt eksempel her er kravet om faglig 
konsensus. Forskere og forskningsinstitutter kan motarbeide slike pro- 
sesser, men i direktoratsektoren er det å levere den kunnskapen som er 
etterspurt, ansett som en «en del av jobben». 

Fordelen med en stor og ressurssterk direktoratsektor er at dette mulig- 
gjør ressurseffektiv produksjon av politisk relevant kunnskap. Dette er 
viktig for de politiske prosessene og sikrer et system som både evner å ta 
opp i seg faglige innsikter og som er beslutningsdyktig. Noen av ulem- 
pene er redusert faglig autonomi både for institutter og enkeltforskere, 
begrensninger på fagmiljøenes rolle i den brede offentlige debatten, og at 
det noen ganger kan være uklart hvorvidt det som blir fremstilt som en 
faglig vurdering, også er preget av politiske hensyn. Videre er det viktig 

å huske på at direktoratsektoren er relativt omfattende, med flere tusen 
forskerårsverk samlet, og at det på en del områder i liten grad finnes 
alternative fagmiljøer i Norge. Direktoratsektoren har en stabil tilgang 
til ressurser som sikrer en solid forskningsinfrastruktur og verdifulle 
dataserier. Dette er verdifullt for de analysene som gjøres, men bidrar 
også til at det er vanskelig å mobilisere motekspertise. Selv om institut- 
tene i direktoratsektorene er spesielle gjennom sin formelle tilknytning 
til departementene, vil mange av de problemstillingene som er løftet frem 
her, angå forskernes roller i politiske prosesser mer generelt. 

Det finnes ikke enkle svar på hvordan forskning best kan integreres i 
politiske beslutningsprosesser. Bør for eksempel rollen som kunnskaps- 
produsent skilles fra rollen som rådgiver? Bør departementene ha egne 
analyseavdelinger? Bør direktorsektoren få større autonomi? Og hvor- 
dan kan dette best sikres? Heller enn å satse på kun én rett løsning bør 
man veie ulike hensyn mot hverandre. Første steg vil være å få til en bred 
offentlig debatt om hva som kjennetegner dagens organisering, og hvilke 
fordeler og ulemper den gir. Denne artikkelen har forhåpentligvis gitt 
noen sporer til en slik debatt. 

Abstract: This essay problematizes roles in environmental impact assessments 
(EIAs), with the Norwegian EIA regulations as the outset for discussions about 
trust, legitimacy and quality in EIAs. While Norwegian regulations formerly 
included rules for the organisation of EIA and defined clear roles for its exe- 
cution, the current regulations lack definitions of roles, and instead focus on 
procedure and topical quality. The lack of focus on roles in EIA regulations are 
in stark contrast to concern for impartiality in public decision-making in gene- 
ral. The paper includes examples of actors assuming more than one role in an 
EIA process. They are for instance combining the roles of developer and expert 
assessor, NGO and expert assessor. I argue why this mixing of roles can weaken 
important objectives for EIAs, such as being participatory, transparent and cre- 
dible. The Nordic countries organise the EIA processes differently. In Sweden and 
Denmark, regional state authorities lead and organise EIAs, while in Norway this 
is left to the developer. The various models provide a good basis for further dis- 
cussion on how to best organise EIAs to ensure their independence and credibi- 
lity. More research is needed to reveal the underlying causes of the organisational 
changes in Norwegian EIA, e.g. within the framework of post-normal science, 
asking questions not only about good or bad quality, but also the more interesting 
what kind of quality EIAs should possess. 


Keywords: Environmental Impact Assessment (EIA), trust, legitimacy, organisati- 
on, formal roles, expertise, quality 

Innledning 


Dette kapittelet drofter hvordan definisjonen av aktorer og roller i kon- 
sekvensutredninger (KU) har endret seg over tid her i Norge, sam- 
tidig som dette holdes opp mot hvordan noen av vare naboland har 
organisert seg. Gjennom eksempler vil jeg vise hvordan aktor- og rol- 
ledefinisjoner (eller mangelen på sådanne) kan påvirke KU-prosesser 
slik at det kan reises spørsmål om uavhengighet og legitimitet. Spørs- 
mål om aktører og roller handler dermed også om den faglige etikken i 
konsekvensutredningsinstituttet. 

Formålet med konsekvensutredninger (KU) er å klargjøre - på et 
best mulig faglig grunnlag - virkningene av utbyggingstiltak for miljø, 
naturressurser og samfunn, og sikre at eventuell gjennomføring skjer på 
økonomisk og miljømessig forsvarlig vis. Slik sett kan konsekvensutred- 
ninger også karakteriseres som oppdragsforskning, der de samme kra- 
vene til forskningsetikk gjelder (Holden & Fløtten, 2018). KU er et av de 
mest sentrale beslutningsverktøyene i samfunnet, og skal også bidra til 
enklere, åpnere og mer demokratiske plan- og utbyggingsprosesser (Tesli 
& Lund-Iversen, 2014). I Norge har vi etter hvert en ganske lang histo- 
rie med gjennomføring av konsekvensutredninger (se f.eks. Falkanger & 
Haagensen, 1988). I flere årtier var de knyttet til sektorspesifikke lovverk, 
og forbindes oftest med vassdragsreguleringer, petroleumsvirksomhet og 
andre større utbyggingsprosjekter av nasjonal interesse. Fra og med 1990 
ble KU forankret i plan- og bygningsloven, og det gjennomføres nå også 
KU rutinemessig knyttet til planprosesser - både overordna planer og 
reguleringsplaner. Opp gjennom årene har KU-regelverket gjennomgått 
endringer (dagens regelverk forankret i plan- og bygningsloven ble for 
eksempel sist revidert og harmonert med EUs regler i 2017). Videre er det 
høstet erfaringer og gjennomført mye forskning for å styrke KU-proses- 
sene både internasjonalt og i Norge (se Holth & Winge, 2014). 

Norges anerkjente jurist og ekspert på forvaltningsrett og naturvern- 
lovgivning, professor Inge Lorange Backer, sa i sin store avhandling 
«Naturvern og naturinngrep» fra 1986 at organiseringen av arbeidet 
med en konsekvensutredning reiser flere viktige spørsmål (Backer, 1986 
s. 622). Noen av de sentrale organisatoriske spørsmålene som han der 
trakk opp, var: «Er det søkeren eller den offentlige forvaltningen som skal 

lede en slik utredning, og i så tilfelle hvilket forvaltningsorgan?» «Skal det 
benyttes fagkyndige, i tilfelle fra hvilke fagområder, og skal disse være 
uavhengige, eller kan det brukes fagfolk i søkerens eller forvaltningens 
tjeneste?» Spørsmål rundt organisering av norske konsekvensutredninger 
er senere blitt så godt som borte fra debatten omkring KU-regelverk 
og -praksis i norsk planpraksis (men se Tesli & Lund-Iversen, 2014, og 
Tennøy, 2014). Enkelte spørsmål er besvart i gjeldende regelverk, men 
mange er det ikke. 


Hva innebærer «kvalitetskravet»? 


Det sentrale målet for KU-prosessene er å sikre at de holder tilstrek- 
kelig god [faglig] kvalitet (Leknes & Lerstang, 2003; IAIA, 2006; For- 
skrift om konsekvensutredninger, 2017). Som regel har dette vært 
drøftet med utgangpunkt i kvaliteten på innholdet i de ulike stegene 
i en KU-prosess, altså de mer konkrete resultatene — slik de materia- 
liserer seg i form av meldinger, utredningsprogrammer, fagrapporter 
og endelige konsekvensvurderinger (Leknes & Lerstang, 2003). Selve 
prosessen med melding, utredningsprogram, utredning og beslutning 
er nøye beskrevet i regelverket, og dessuten underlagt faglige vurde- 
ringer. Et tema som derimot i mindre grad er problematisert de siste 
årene, er altså hvordan de ulike aktørene organiserer seg og tar eller får 
roller i en KU-prosess. 

Den internasjonale organisasjonen for konsekvensutredninger, Inter- 
national Association for Impact Assessment - IAIA, har etablert 14 
hovedprinsipper som skal sikre en god og forsvarlig KU. Tre sentrale 
kriterier her er kravet om at en KU-prosess skal være gjennomsiktig og 
åpen (Transparent), den skal sikre delaktighet (Participative), og den skal 
være tillitsskapende (Credible). Disse er igjen nært knyttet den såkalte 
Århuskonvensjonens mål om at borgere skal ha tilstrekkelig tilgang til 
miljøinformasjon, at de skal kunne delta i planlegging, og at de skal ha 
tillit til at beslutninger om miljøinngrep er rettferdige (Hartley & Wood, 
2005). Hvorvidt disse kravene oppfylles, er selvsagt nært knyttet til pro- 
sessen og de deltagende aktørenes roller og oppgaver i gjennomføringen 
av konsekvensutredninger. 

Roller i norske KU for og na 


Et naturlig utgangspunkt for en drøfting av roller i norsk KU-praksis 
kan være å ta for seg de formelt definerte rollene i lovverket knyttet til 
energilovgivningen, i første rekke vassdragslovgivningen, og sammen- 
ligne dem med rollene i dagens generelle regler forankret i planlovverket 
(Aas, 2006). Dette fordi mye av den tidlige norske erfaringen med KU ble 
utviklet i vassdragsreguleringssaker. Konsekvensutredninger som tema 
kom for alvor inn i samfunnsplanleggingen når kravene om miljøhen- 
syn økte i etterkrigstiden. Fra begynnelsen var de nært knyttet til statlige 
organers generelle utredningsplikt (Backer, 1986), og når det gjaldt vass- 
dragskonsesjoner, ble kravene om konsekvensutredninger formalisert på 
slutten av 1960-tallet (Falkanger & Haagensen, 1988). 


Den enkle tabellen under viser de formaliserte rollene før og nå. 


Søker Tiltakshaver 


Myndighet Ansvarlig myndighet 
Ekspert/utreder Parter; interesseorganisasjoner, fagmyndigheter 


Fagmyndigheter 


Allmenne interesser 


Som vi ser, er det nå færre roller og aktører som er eksplisitt definert, 
samtidig som det har vært viktige endringer i rolledefinisjonene før og 
etter 1990. For det første var det flere roller som var definert tidligere, 
og som ansatt i et forskningsinstitutt er det interessant å merke seg at en 
eksplisitt rolle som ekspert nå er helt fjernet fra regelverket. 

Rollene knyttet til den gamle sektorlovgivningen' (her vassdragslov- 
givningen) opererte med det sentrale myndighetsorganet i en hovedrolle. 
Søkeren var ansvarlig for å bekoste de utredningene den ansvarlige myn- 
digheten fant nødvendig. Det var også etablert en praksis med en defi- 
nert utreder-/ekspertrolle, som det ble tilstrebet skulle være uavhengig 
av søker. Et godt eksempel på dette er opprettelsen av det såkalte regu- 
leringsteamet i Direktoratet for vilt, jakt og ferskvannsfiske (DVF) på 
slutten av 1960-tallet (Gunnerød, 1999). Dette var et fagteam av eksperter 


1 I motsetning til sektorlovgivning kan plan- og bygningsloven anses som sektorovergripende. 

(med anerkjent vitenskapelig kompetanse), ansatt i DVF, som skulle 
forestå undersøkelser i regulerte eller planlagt regulerte vassdrag, finan- 
siert av konsesjonsavgiftsfondet. Et annet fagteam ble opprettet ved de 
naturhistoriske museene i Oslo, Bergen og Trondheim, laboratoriene for 
ferskvannsøkologi og innlandsfiske. Et tredje team var det såkalte Fag- 
utvalget for vassdragsreguleringer som på initiativ fra NVE ble opprettet 
ved Universitetet i Oslo. Dette teamet, som gikk under navnet Vass- 
dragsforsk, gikk midt på 1980-tallet inn i Okoforsk.’ Disse ekspertteam- 
ene hadde dels komplementær, dels supplerende kompetanse på sentrale 
miljøfaglige områder som fisk og fiske, vilt, vegetasjon og flora, og etter 
hvert også på mer tverrfaglige temaer som friluftsliv og turisme. Poenget 
med denne historiske gjennomgangen er å vise hvor stor vekt som ble lagt 
på å sikre at beslutninger om vassdragsreguleringer ble bygd på ekspert- 
team forankret i uavhengige akademiske institusjoner eller hos sentrale 
fagmyndigheter. 

I Norge er det nå kun tre formelle roller i en KU. Disse er tiltaksha- 
ver (utbygger), myndighet og parter i saken. I en samlepost, og i det en 
kan tolke som biroller, finner vi andre myndighetsorganer enn ansvarlig 
KU-myndighet og allmenne interesser. Istedenfor vektlegging av roller 
samt organisering av KU-prosessen, er det målsettinger om kvalitet som i 
første rekke skal ivaretas gjennom høring og myndighetsgodkjenning av 
melding, utredningsprogram og selve KU. Selv om det i de fleste KU-pro- 
sesser brukes en eller annen form for ekstern rådgiver, konsulent, utreder 
eller ekspert, er denne rollen altså ikke beskrevet eller blitt gjenstand for 
krav om kompetanse eller uavhengighet i dagens regelverk. Det er utred- 
ningsprosessen og de produktene som fremkommer der, som ifølge regel- 
verket alene skal benyttes i vurderingen av «kvalitet i KU». 


Rolleblanding i norsk KU 


La oss se på noen eksempler på KU-prosesser der aktører tar flere eller 
uvante roller. 


2 11988 dannet Økoforsk og Forskningsavdelingen ved DVF (som nylig hadde fått navnet Direk- 
toratet for naturforvaltning) grunnlaget for etableringen av NINA. 

Eksempel 1: Tiltakshaver (utbygger) 
som utreder 


I dagens Norge kan det hende at tiltakshaver selv forestår de faglige 
utredningene, enten med egne fagfolk eller med varierende grad av inn- 
leid ekspertise. I en del mindre saker kan dette skje både for avgrensa 
faglige utredninger og for hele KU, mens i større saker vil tiltakshaver 
kanskje ta ansvaret for syntesen av ulike fagutredninger, selve KU-en. 
Dette innebærer både fordeler og ulemper. Fordelene er flere. For det 
første kan det bidra til at utbygger ansvarliggjøres med tanke på tilta- 
kets virkninger. For det andre vil det ofte føre til at utbygger opparbeider 
en viss faglig kompetanse på feltet. Ulempen er, selv med myndighetens 
tilsyn med KU-prosessen, at en kan mistenke utbygger for å ikke gjøre 
en tilstrekkelig objektiv jobb med selve konsekvensutredningen. Nega- 
tive virkninger kan underslås eller bagatelliseres, og positive virkninger 
kan fremheves og forstørres mer enn det er grunnlag for. Dette kan altså 
svekke utredningens grunnleggende legitimitet, uavhengig av om det er 
reelt grunnlag for å kritisere den faglige kvaliteten på arbeidet som er 
gjort. Dette er altså en problematikk nært knyttet til habilitetsprinsippet. 


Eksempel 2: Representanter for parter og 
allmenne interesser som utreder 


Et annet, ikke uvanlig eksempel fra dagens Norge, er at frivillige orga- 
nisasjoner som representerer anerkjente parter i saken (f.eks. miljøvern, 
kulturminnevern og/eller lokalmiljø) og allmenne interesser deltar i 
KU-prosessen, oftest i en slags utreder- eller ekspertrolle. Ett eksempel 
på dette er en ornitologisk forening som deltar i de faglige utredningene i 
en KU om temaet virkninger for fuglelivet. Vi har i dag enkelte frivillige 
organisasjoner som enten ved hjelp av tillitsvalgte eller ansatte, eller gjen- 
nom «konsulentaktige» deler av en administrasjon deltar i KU-prosesser 
i en ekspert-/utrederrolle. 

Dette medfører åpenbart visse fordeler. Det kan sikre en kostnadsef- 
fektiv bruk av aktørens detaljkunnskap i selve utredningen. Slik sett kan 
det også oppfattes som en arbeidsmåte som åpner opp prosessen og gi 

inntrykk av tillit. Likevel mener jeg at denne arbeidsmåten samlet sett 
kan skade KU-prosessen. Årsaken er at den kan skape problemer for 
organisasjonens videre deltagelse i prosessen. Partsrepresentanter eller 
ivaretagere av allmenne interesser skal ha en hovedrolle som høringsin- 
stans gjennom hele KU-prosessen, fra tiltaket blir kjent til beslutning om 
gjennomføring eller ikke er fattet. Denne kan være vanskelig å utføre når 
en slik aktør har vært tungt inne i en rolle som utreder. Kanskje føler 
parten eller organisasjonen at den gjennom utredningsarbeidet har «fått 
sagt sitt», og ser på et slikt engasjement som en mulighet til å få økte 
ressurser til å få frem sin kunnskap og sitt syn på saken. Like fullt vil 
en slik rolle lett kunne føre til at interesser som frivillige organisasjoner 
forventes å ivareta, ikke ivaretas på de sentrale beslutningspunktene i en 
KU-prosess. 


Eksempel 3: Kombinert myndighets- og 
tiltakshaverrolle 


Den kanskje vanligste situasjonen der en aktor har flere roller, er der 
utbygger også er KU-myndighet, eller der det er nære band mellom til- 
takshaver og KU-myndighet. Slike situasjoner kan oppstå når en statlig 
etat er utbygger, og samtidig har myndighetsfunksjoner i KU-en. Men 
oftest oppstår de trolig i lokale KU-prosesser, der kommunen er KU-myn- 
dighet. Utbygginger i kommunene skjer stadig oftere i et tett samarbeid 
mellom myndighet og privat utbygger, for eksempel gjennom utbyggings- 
avtaler. Hovedproblemet dette skaper, er selvsagt at en kan stille spørsmål 
ved hvordan kommunen evner å ivareta kontrollfunksjonen og opptre 
habilt når myndighetsorganet selv har interesser i utbyggingen. 


Krav til ekspert/utreder? 


En rekke veiledere legger til grunn at ekspertisen som brukes i KU, skal 
opptre på en faglig tilfredsstillende måte. Et eksempel på dette er De 
nasjonale forskningsetiske komiteenes retningslinjer innenfor naturvi- 
tenskap og teknologi når det gjelder oppdragsforskning. Utredere skal i 

henhold til disse være åpne om eventuelle interessekonflikter og tilstrebe 
de samme prinsipper for vitenskap også i utredningsarbeid, som KU er 
en del av. Målet om vitenskapelig kvalitet knytter seg blant annet til at 
utredningen skal bygge på anerkjent metodikk og oppdatert fagkunn- 
skap, være etterprøvbar, transparent på forutsetninger samt klargjøre 
usikkerhet (NENT, 2016; Holden & Fløtten, 2018). 

Likevel er det omfattende forskning som påviser at KU kan ha en rekke 
skjevheter som - bevisst eller ubevisst - svekker kvaliteten. Tennøy et 
al. (2006) påviser ulike svakheter i en rekke norske KU, som deles inn i 
modellfeil, datafeil/feil i forutsetninger, og partiskhet. Videre gjennom- 
går Tennøy (2014) KU-litteraturen på feltet og drøfter nærmere årsaker til 
såkalt vinklede KU (beslektet med partisk KU), der utreder bevisst eller 
ubevisst vinkler, vrir eller manipulerer resultater og vurderinger. Videre 
forklares tre hovedtyper av vinkling: A) Strategisk feilaktig fremstilling 
som ofte handler om å velge forutsetninger som for eksempel tilslører hel- 
ler enn avdekker konsekvenser, eller som fremmer positive og reduserer 
negative virkninger. Dette kan handle om å velge selektivt i kunnskaps- 
grunnlaget og på den måten komme frem til mer positive virkninger enn 
en mer «objektiv» og balansert bruk av foreliggende kunnskaper. B) For- 
virring, skjulte forutsetninger eller underkommunisering. Her er en mye 
brukt taktikk å vektlegge usikkerhet. En annen er å dekke over eller ikke 
redegjøre for forutsetninger, modeller og data som brukes som grunnlag 
for analysen. I sum fører dette ofte til at KU blir vanskelig å forstå og i 
mindre grad vektlegges i beslutningen. C) Endre fokus vil si at en sak for 
eksempel bare belyses på en enkel måte og i et lokalt perspektiv, mens 
overordna, strategiske, langsiktige og sumvirkninger ikke analyseres. 

Ståvi (2014) presenterer interessante perspektiver fra en erfaren rådgi- 
ver i Holth & Winges (2014) antologi. Ståvi har ofte operert som utreder 
eller ekspert i utarbeiding av KU-er. Han legger til grunn en praksis, eller 
en mer uformell rolleforståelse der eksperten inntar en posisjon mellom 
tiltakshaver og myndighet, og argumenterer for at det først og fremst 
er faglig integritet og balanse i posisjonen mellom tiltakshaver og myn- 
dighet som bidrar til upartiske utredninger. Ser vi på regelverket, er det 
imidlertid ingen tvil om at utreder arbeider for tiltakshaver. Om myndig- 
heten ikke finner at kvaliteten er god nok og krever tilleggsutredninger 

(jf. forskriftens $ 27), er det tiltakshaver myndigheten går tilbake til, 
ikke utreder. I de (relativt sjeldne) tilfellene der det oppstår usikkerhet 
om kvalitet eller partiskhet, kreves det av og til at en tredjepart (dvs. ny 
fagutreder) skal gjøre tilleggsutredning (se for eksempel NUSSIR-saken, 
jf. Bjørgo & Bay-Larsen, 2017). 


Kan rollene og oppgavene fordeles annerledes? 


Dagens norske KU-veiledere og KU-evalueringer preges altså i stor grad 
av «hvordan»- og «hvorfor»-spørsmål, og i liten grad av «hvem»-spørs- 
mål. Andre nordiske land har definert rollene og oppgavene i KU-proses- 
sen på andre måter enn vi i dag gjør i Norge (Bjarnadottir, 2001; Brekke & 
Sataøen, 2012). I Danmark har regionale myndigheter ansvaret for å gjen- 
nomføre utredningen, på utbyggers bekostning, altså en situasjon ikke så 
ulik den vi tidligere hadde, men mer gjennomført og med regionalt stat- 
lig nivå som en naturlig og sentral aktør. I Sverige har også Lånsstyrel- 
sen (regional myndighet, en rolle ikke så ulik den norske Fylkesmannen) 
en nøkkelrolle i gjennomføringen av såkalt miljökonsekvensbeskrivning 
(MKB), som gjennomføres etter Miljöbalken (Sveriges helhetlige miljølov 
fra 1999). Her har for eksempel Lånsstyrelsen mulighet for å bestemme 
hvilket endelig utbyggingsalternativ som tillates. Det svenske regelverket 
har også mer detaljerte regler om flere samråd underveis. På denne måten 
får man en annen rollefordeling, som igjen kan bidra til en annen prosess 
der både legitimitet og åpenhet styrkes. Et uavhengig myndighetsorgan 
styrer og gjennomfører MKB-prosessen, og eventuelle eksperter og utre- 
dere forholder seg til denne myndigheten. 

Ser vi på de eksemplene som knytter seg til partiske og vinklede utred- 
ninger som er påvist over, bør det være ganske åpenbart at om utrederen 
jobber på oppdrag fra og under styring av myndighetene heller enn til- 
takshaver, vil dette føre til flere endringer. Utreder vil unngå å komme i 
en (implisitt) kjøpslåingsprosess med tiltakshaver (som kanskje kan være 
oppdragsgiver for konsulenten ved en senere anledning, og som på denne 
måten — bevisst eller ubevisst — påvirker fagutreders vurderinger, først og 
fremst knyttet til fastsetting av forutsetninger, bruk av skjønn og kom- 
munikasjon av usikkerhet). Det er naturlig at utreder tar tiltakshavers 

perspektiv og utgangspunkt med dagens organisering. Med en annen 
organisering vil perspektivet bli et annet, og da gjerne mer helhetlig. 
Videre er det mulig at parter og allmenne interesser lettere kan komme 
til orde i en prosess gjennomført av det offentlige, ikke bare som nå — i en 
prosess som skal kontrolleres av KU-myndigheten. 


Habilitet - eller hva slags prosess 
er egentlig en KU? 


Offentlige beslutningsprosesser i Norge har detaljerte og strenge krav til 
habilitet, jf. for eksempel forvaltningslovens bestemmelser. Slik jeg tolker 
utviklingen av norsk KU-praksis, har vi gått fra en prosess der habili- 
tetsproblematikk har vært sentralt (jf. Backers drøfting), til en prosess 
der dette har mindre betydning, og der et klart skille mellom ulike roller 
ikke er noe krav i reglene, og i hvert fall noe aktørene ikke alltid er særlig 
bevisst på (Bjørgo & Bay-Larsen, 2017). Isteden fokuserer man på å få til 
de rette stegene i en prosess slik de er beskrevet med oppstart og melding, 
utredningsprogram, KU og beslutning, der man også legger mer vekt på 
effektivitet og beslutningsrelevans (Arge et al., 2005). 

Hva er de underliggende årsakene til den utviklingen som er beskrevet 
over? Kan disse utfordringene lett løses med en klar eller eventuelt økt 
«uavhengig» rollebevissthet (jf. Ståvi, 2014)? Etter mitt syn er det ingen 
grunn til at «myke» henstillinger til veiledere om å tilstrebe upartiskhet 
hos utbyggerstyrte konsulenter og eksperter vil være tilstrekkelig. I den 
videre forskningen er det derfor behov for å se nærmere på hva de store 
endringene som har skjedd i organiseringen av norsk KU, egentlig er 
uttrykk for. 

Her kan man benytte flere mulige hypoteser. Er det en interessefor- 
klaring, dvs. at gjeldende organisering er et uttrykk for at næringsin- 
teressene har fått gjennomslag for dagens modell som følge av politisk 
påvirkning? Skyldes det at det norske samfunnet har en sterk tro på at 
faglige eksperter opptrer objektivt og uavhengig av måten vi organiserer 
KU på? Er det et politisk forsøk på ansvarliggjøring av nærings- og sek- 
torinteressene gjennom at de selv må ta ansvar for kunnskapsgrunnla- 
get? Eller er det kombinasjoner av disse forklaringene? Mer kunnskap om 

dette er viktig for å fremme en fortsatt diskusjon om hva som er en god 
og hensiktsmessig organisering og rolleavklaring i norsk KU. Et interes- 
sant utgangspunkt for videre analyser kan være rammeverket for post- 
normal vitenskap og diskusjonen om «quality as fit for purpose», dvs. at 
den videre diskusjonen kanskje ikke skal handle om kvaliteten som enten 
god eller dårlig, men heller ta for seg det mer interessante spørsmålet om 
hva slags kvalitet en får. Dette er et rammeverk som blant annet er brukt 
til å belyse KU praksis i Nederland (Petersen, Cath, Hage, Kunseler & van 
der Sluijs, 2011). 


Kun en syk mor? 


Som ansatt ved et forskningsinstitutt, hvis forløper ble etablert på vass- 
dragslovens definisjon og påfølgende ekspansjon av en uavhengig fag- 
ekspertetat (se Gunnerød, 1999), tenker leseren kanskje at jeg først og 
fremst ønsker meg tilbake i historien — og til en veldefinert og eksplisitt 
ekspertrolle i KU-regelverket. 

Skal vi få bedre kvalitet på og økt tillit til norsk KU, er det viktig å få 
mer kunnskap om hva som er årsakene til dagens organisering, og en mer 
nyansert diskusjon om hva vi mener med kvalitet. 

På kort sikt er det behov for økt bevissthet om at det er krevende om 
noen aktører antar mer enn én rolle, for eksempel om representanter for 
allmenne interesser går inn i utrederroller. Etter min mening er det også 
et stort behov for å drøfte hvem som skal ha rollen som ansvarlig myn- 
dighet, særlig knyttet til om det er hensiktsmessig at kommunene har den 
i samme utstrekning som i dag, og om det ikke ville være riktigere om 
de ulike statlige sektormyndigheter som i dag godkjenner KU-prosesser 
på egne områder, burde avgi denne rollen enten til Kommunal- og mod- 
erniseringsdepartementet eller til Klima- og miljødepartementet, om 
ikke annet for å sikre harmonisering og en mer enhetlig tverrsektoriell 
praksis. Regelverk og kvalitetslovgivning kan i større grad stille krav til 
prosessuelle forhold enn det som er tilfellet i dag, og blant annet si noe om 
hvordan aktørene bør organisere seg samt hvilke roller og oppgaver de 
kan og bør ha i en KU. Et viktig mål er å unngå problematiske bindinger 
mellom utbyggere og fagkonsulenter - og dermed også problemet med 

vinklede KU-er - enten dette er en realitet eller kun noe dagens rammer 
gir et legitimt grunnlag for mistanke om (Tennøy, 2014; Bjørgo & Bay- 


Larsen, 2017). 

Kartlegging og verdisetting av 
naturtyper 


Geir Gaarder og Kristin Wangen 
Miljofaglig Utredning 


Abstract: Mapping of habitats is central to preserve biodiversity in Norway. This 
article describes the historic development of the methodology used to classify and 
assign value to nature types, a process that has been going on for almost ten years. A 
positivistic view of science has characterized the process, especially over the last few 
years, both among the authorities and in central specialist fora. 

This article discusses several challenges related to the development of the met- 
hodology. It is especially critical of Parliament’s demand for value-free methodo- 
logy, which it argues is in fact impossible. Further, it discusses the need to employ 
expert opinion and to describe uncertainty. It also criticizes the lack of analyses that 
expose possible model errors of the methodology. This is especially applicable with 
respect to relevance and precision, where high precision in the method may increase 
the risk of failing to achieve the objective. 

The article concludes that sufficient focus has not been placed on the challenges 
that appear in the intersection between natural science and practical management 
during the development of the new methodology for habitat mapping. This process 
has demonstrated the importance of broad competence, of being open about choices 
and acknowledging the consequences of these, and of having enough patience to 
develop a good methodology. 


Keywords: habitat mapping, expert opinion, uncertainty, value-free 


Innledning 


Naturtypekartlegging er et sentralt virkemiddel for miljoforvaltningen 
i arbeidet med a bevare naturmangfoldet. Pa slutten av 1990-tallet ble 
det utviklet en metode for å registrere og verdisette viktige naturtyper 


(Direktoratet for naturforvaltning, 1999), og det har i etterkant vært 
Sitering av dette kapitlet: Gaarder, G. & Wangen, K. (2019). Kartlegging og verdisetting av naturtyper. 
I H. Ingierd, I. Bay-Larsen & K. Hiis Hauge (Red.), Interessekonflikter i forskning (s. 191-214). Oslo: Cappelen 


Damm Akademisk. https://doi.org/10.23865/noasp.63.cho 
Lisens: CC BY 4.0 

omfattende kartlegginger basert pa denne metodikken. Samtidig har 
systemet fått relativt tungt gjennomslag i norsk arealforvaltning. Metoden 
harhattennaturvitenskapeligbasisgjennomsinfokuseringpåartsmangfold 
og etablerte inndelingssystemer for vegetasjonstyper og tilstandsvariasjon 
i naturen. I tillegg har den vært forvaltningsrettet, med et verdisettings- 
system basert på miljøer med bl.a. høy artsrikdom, rødlistearter og 
sjeldenhet. Ved bruk av dette systemet kan ethvert areal i prinsippet gis 
en verdi for naturmangfoldet etter en firedelt skala (svært viktig - A, 
viktig - B, lokalt viktig - C, eller ingen spesiell naturverdi). 

En del norske politikere har vært bekymret for manglende nøytralitet 
i naturtypekartleggingen. I et representantforslag til Stortinget uttrykte 
stortingsrepresentantene Lundteigen og Arnstad (2014) blant annet sterk 
bekymring for at denne kartleggingen var overlatt til private aktører, og at 
dette «står i direkte motstrid til behovet for langsiktig oppbygging av mest 
mulig objektiv og verdinøytral kunnskap». Enkelte fagfolk innenfor kart- 
leggingsmiljøene har tatt til motmæle mot deler av kritikken (Blindheim, 
2015; Framstad, 2015). Dette synet på manglende objektivitet og nøytrali- 
tet har likevel preget den videre utviklingen av metoden og anvendelsen 
av den, senest i statsbudsjettet for 2017: «Stortinget bestemte samtidig at 
all naturkartlegging i alle økosystemer i Norge skal gjennomføres etter 
en mest mulig objektiv, verdinøytral og etterprøvbar metode» (Klima- og 
miljøverndepartementet, 2016). Samtidig er det lagt til at det nye kartleg- 
gingssystemet NiN (Natur i Norge), et system som nettopp baserer seg på 
et slikt positivistisk vitenskapssyn, skal utgjøre kjernen i dette. 

Hvordan bør så ulike fagmiljøer i framtiden operere innenfor denne 
grensesona mellom vitenskap og forvaltning? Hva bør kartleggingsinsti- 
tusjonenes rolleforståelse og funksjon være? Og ikke minst, hvordan skal 
de tilfredsstille disse politiske forventningene? Erfaringer med utvikling 
av ny metodikk for naturtypekartlegging de siste par årene har vist at 
slike prosesser er svært krevende. Det har nemlig dukket opp flere vik- 
tige problemstillinger som verken fagmiljøene med naturvitenskapelig 
bakgrunn eller forvaltningen har virket særlig forberedt eller bevisst på. 
Kun i begrenset grad har det blitt stilt spørsmål ved det positivistiske 
vitenskapssynet, og troen på dette står tydelig sterkt innenfor både miljø- 
forvaltningen og de ledende fagmiljøene som styrer metodeutviklingen. 

I denne artikkelen vil vi sette søkelys på noen av disse utfordringene. Vi 
ønsker blant annet å fokusere på skillet mellom mål, i dette tilfellet beva- 
ring av naturmangfoldet, og virkemidler, her snakk om kartleggings- og 
verdisettingsmetodikken. Særlig knyttet til virkemidlene vil vi ta for oss 
rollen til vitenskapelige data og skjønn i slike prosesser. Gjennom denne 
diskusjonen vil vi sette lys på det som ser ut til å være en konflikt mellom 
teori og praksis: På den ene siden kravet fra Stortinget (Klima- og miljø- 
verndepartementet, op.cit.) til objektivitet og verdinøytralitet, og på den 
andre siden behovet for å beskrive usikkerhet og skjønn, samt balanse- 
gangen mellom detaljeringsgrad i kartleggingen og ulike brukerbehov. 


Naturtypekartlegging - historisk utvikling 


Naturtyper som et definert forvaltningsverktøy kom inn i norsk areal- 
forvaltning gjennom kartleggingshåndboken til Direktoratet for natur- 
forvaltning (1999). Stortinget bestemte i 1997 at «alle landets kommuner 
skulle gjennomføre kartlegging og verdisetting av viktige områder for 
biologisk mangfold på sine arealer», og målet var å få gjort dette innen 
2003 (St.meld. nr. 58 (1996—1997)). Nå gikk det litt mer tid før alle kommu- 
nene fikk startet opp arbeidet, og full arealdekning er ennå ikke oppnådd. 
Samarbeidsrådet for biologisk mangfold (Sabima, 2017) har oppgitt at ca. 
25 % av verdifull natur er kartlagt så langt. Blindheim (2015) opererte 
med 30-70 %. Like fullt har dette som forvaltningsverktøy fått stort gjen- 
nomslag. Det benyttes i omfattende grad som virkemiddel for å bevare 
naturverdier utenfor de nasjonale verneområdene, og det er utarbeidet 
veiledere til konsekvensutredninger som i praksis vektlegger disse natur- 
typene tungt. Dette arbeidet er utført av Statens vegvesen (2015) for veg- 
prosjekt og NVE (Korbøl mfl., 2009) for småkraftutbygginger. Begrepet 
«naturtype» ble samtidig videreført i nye naturmangfoldloven fra 2009, 
og har fått en sentral plass der,’ bl.a. gjennom en egen paragraf for beskyt- 
telse av utvalgte naturtyper. 


1  Naturmangfoldloven $ 3 - definisjoner, punkt j: «naturtype: ensartet type natur som omfatter 
alle levende organismer og de miljøfaktorene som virker der, eller spesielle typer naturforekom- 
ster som dammer, åkerholmer eller lignende, samt spesielle typer geologiske forekomster» 

Det ble likevel gradvis klarere at metoden hadde svakheter. Bade natur- 
typeinndelingen og verdsettingssystemet (prioriteringssystemet mellom 
naturtypelokalitetene) var preget av skjonnsmessige, erfaringsbaserte 
vurderinger hos metodeutviklerne. Og ikke minst la metoden opp til 
betydelig utovelse av skjonn hos den enkelte kartlegger, spesielt i verdi- 
settingen av naturtypelokaliteter. Dette gjorde det vanskelig 4 etterprove 
resultatene, mulighetene for a generere statistikk var begrenset og faren 
for bruk av personlige preferanser og subjektive valg hos kartleggerne var 
til stede. Ved utarbeidelse av en rødliste for vegetasjonstyper (Fremstad & 
Moen, 2001) hadde svakhetene med etablerte inndelinger av naturmang- 
foldet i Norge blitt tydelige, og et bedre system ble etterlyst. 

I 2005/2006 startet derfor prosessen med å lage et nytt inndelingssys- 
tem - Natur i Norge (NiN) - i regi av Artsdatabanken. En første versjon 
kom i 2009 (NiN1.0), og en ny, vesentlig bearbeidet versjon kom i 2015 
(NiN2.0) (Bryn & Halvorsen, 2015). Samtidig satte Direktoratet for natur- 
forvaltning (som ble omorganisert og skiftet navn til Miljødirektoratet 
i 2015) i 2011 i gang en prosess med å revidere håndboka for kartlegging 
av verdifulle naturtyper. Formålet var både å integrere NiN-systemet i 
metodikken, å redusere deler av skjønnsbruken (særlig hos kartleggerne) 
og å forbedre verdisettingssystemet. 

Metodeutviklingen tok en ny retning i 2014. Politiske prosesser med- 
førte på den ene siden en del omorganisering av arbeidet i Miljødirekto- 
ratet. I tillegg kom et politisk vedtak om å satse på utvikling av økologiske 
grunnkart, noe som førte til en vesentlig økning i de statlige tilskuddene 
til kartlegging av naturtyper. I 2017 ble det satt av nesten 70 millioner 
kroner på statsbudsjettet til arbeidet med disse grunnkartene. Samtidig 
bestemte Miljødirektoratet i 2015 seg for å stanse den opprinnelige revi- 
sjonen av DN-håndbok 13 (Bjørkvoll & Riisberg, 2016), og i stedet foreta 
en større endring i metodikken, bl.a. basert på en kartleggingsveileder for 
NiN, utarbeidet av Universitetet i Oslo (Bryn & Halvorsen, 2015). Et nytt 
system for verdisetting ble lagt fram tidlig i 2017 (Evju mfl., 2017a). Dette 
ble utprøvd samme sesong, og en revisjon presentert på høsten (Evju mfl., 
2017b). Miljødirektoratet har i denne prosessen etterstrebet å skille ver- 
disettingen mest mulig fra registreringsdelen, der kartleggerne primært 
utfører sistnevnte del av prosessen. Fokuseringen på kartlegging av norsk 

natur har altså økt i denne perioden, samtidig som metodene har vært i 
mer eller mindre kontinuerlig endring i snart ti år. 


God måloppnåelse krever bruk av 
strategier og verdier 


En ryddig beslutningsprosess krever et klart skille mellom underliggende 
fakta og i neste omgang bruken av disse når en treffer valg basert på fast- 
lagte mål, gjerne kalt en separering (Sundqvist mfl., 2015). Dette har hele 
tiden vært en ambisjon i naturtypekartleggingen, der et vitenskapelig 
basert registreringsgrunnlag (fakta) tilsynelatende har vært tydelig adskilt 
fra verdisettingen (der fakta selekteres ut fra fastlagte bevaringsmål). Når 
det kommer til stykket, er virkeligheten ikke likevel like klar og enkel. 
Mål kan oppnås gjennom ulike framgangsmåter, men disse kan gi 
varierende grad av måloppnåelse og ressursbruk. I metodeutviklingen 
stilles vi derfor overfor valg, både når det gjelder hvilke fakta man skal 
innhente, og hvor mye man skal vektlegge ulike deler av disse faktaene. 
Derfor er det hensiktsmessig å utvikle strategier for å treffe gode valg, 
samt for å forstå sammenhengen mellom valgene og målet. I naturty- 
pekartleggingen kan målet enkelt beskrives som å ta vare på biologisk 
mangfold. En god strategi for å oppnå dette kan være å skille arealer med 
høy artsrikdom og sjeldne arter fra «vanlig» natur gjennom kartlegging. 
Ressursmessig kan det være en god strategi å stille ulike kartleggingskrav 
- avhengig av naturtype. Målet oppnås i første rekke gjennom det utval- 
get av naturtyper som man ender opp med å kartlegge som viktige. For å 
gradere måloppnåelsen, i dette tilfellet hvor godt utvalget av naturtyper 
treffer målet om å ta vare på biologisk mangfold, er det nyttig å bruke et 
verdisettingssystem. I virkeligheten er det sjelden man kan oppnå målet 
fullt ut, blant annet fordi man gjerne står overfor ulike mål som er i kon- 
flikt med hverandre, noe som tvinger fram kompromiss. Konsekvensu- 
tredninger og høringsrunder i arealplansaker er derfor sentrale verktøy 
for å kunne veie ulike interessegrupper og mål opp mot hverandre på 
en ryddig måte. Et harmonisert verdisettingssystem vil da hjelpe oss 
med å sammenligne måloppnåelsen mellom ulike forvaltningsmål. 
Verdisetting er et metodisk virkemiddel for å gradere måloppnåelsen. 

Forholdet mellom strategier, verdier og mal kan lett bli uklare, der det 
er vanskelig å se hva som er hva. Dette er behandlet av Erikstad (2015), 
som argumenterer for at det som i naturtypekartleggingen blir kalt ver- 
disetting, kanskje heller burde vært betegnet som strategier for bevaring 
av naturmangfold. Dette er fulgt opp av Miljødirektoratet i arbeidet med 
naturtyper av nasjonal forvaltningsinteresse, hvor det tydelig uttrykkes 
at naturverdien til lokaliteter vil være avhengig både av forvaltningens 
strategi for å ta vare på slike, og naturkvaliteter ved den enkelte lokalitet 
(Bjørkvoll & Riisberg, 2016). 

Erikstad (op.cit.) ser videre en utfordring i den nære koblingen mellom 
verdibegrepet og våre grunnleggende holdninger, altså verdisyn.* Det 
kan være at denne egentlig svært ulike bruken av begrepet «verdi», dels 
som et system for å systematisere våre valg og dels for å beskrive grunnen 
(målet) til de valgene man har foretatt, er noe av grunnlaget for en skepsis 
til verdisetting blant flere. Og det kan i neste omgang skape forvirring i 
begrepsforståelsen for mange. Det blir med andre ord lett til at en blander 
mål og virkemidler, og at en kan ende opp med å debattere og kritisere 
virkemidlene når det egentlig er målene som utgjør konflikten. 


Et verdinøytralt naturtypesystem er 
ikke gjennomførbart 


Det er et ønske i naturtypekartleggingen at verdsettingsmetodikken, 
altså strategiene for å oppnå målet om å ta vare på biologisk mangfold, 
skal bygges på underliggende, verdinøytrale fakta. Dette er etterspurt 
av Stortinget, men hva som menes med verdinøytralitet, virker ikke like 
klart. Skal det gjelde både i metodeutviklingen og ved kartlegging? Natu- 
ren kan nok sies å være verdinøytral, den har ikke noe mål eller noen 
bevisst retning. Vår kunnskap om den og organiseringen av denne kunn- 
skapen er derimot menneskeskapt, og denne er det vesentlig mer tvilsomt 
å betegne som nøytral. 


2 Erikstad (2015): «Verdi kan kobles til en varig overbevisning om hva som er viktig og riktig (for 
oss) og representer grunnleggende og dypt forankrede standarder og oppfatninger.» 

Ved utvikling av NiN-systemet, som i naturtypekartleggingen repre- 
senterer underliggende fakta for verdisettingsmetodikken, uttrykte blant 
annet Bryn (2015) et klart ønske om at dette skulle være mest mulig ver- 
dinøytralt. Det skulle gjelde både selve systemet og anvendelsen av det i 
praktisk kartlegging. 

Om en med verdinøytralitet primært mener målet en sikter mot, dvs. 
at metodikken skal kunne benyttes til ulike formål, blir holdningen til- 
synelatende fornuftig og delvis gjennomførbar. Desto flere bruksområder 
en metodikk kan ha, desto mer etterspurt kan den i teorien bli. Og det bor 
være mulig å utvikle en metode som kan anvendes i ulike sammenhenger. 
Faren er likevel at svakhetene blir større enn fordelene, og dette ser i liten 
grad ut til å ha blitt diskutert av myndighetene eller blant metodeutvi- 
klerne. For at kartleggingen skal kunne innhente de faktaene som trengs 
for å gjennomføre den videre verdisettingen, må naturtypesystemet og 
kartleggingsmetodikken være rettet mot det endelige målet. Dermed kan 
idealet om en verdinøytral kartlegging virke merkelig, også med tanke 
på sammenhengen mellom mål, verdier og strategier, som ble beskrevet i 
forrige kapittel. Det er sjeldent effektivt å forsøke å strekke seg etter flere 
mål samtidig. Ikke minst er det ressurskrevende, og det kan føre til mer 
utydelig målfokusering og dårligere måloppnåelse (modellfeil). 

Om en med verdinøytralitet derimot sikter til verdisetting som vir- 
kemiddel for å gradere måloppnåelsen (se over), blir det vanskelig å for- 
stå fornuften i en slik ambisjon. En metodikk vil sannsynligvis bli mest 
mulig ryddig, oversiktlig og ikke minst etterprøvbar hvis den inneholder 
systemer for verdisetting. Alternative løsninger må i større grad basere 
seg på skjønn og subjektive valg. Det er flere grunner til at det ved utvik- 
ling av avanserte sivilisasjoner blir en overgang fra byttehandel med 
reelle varer til transaksjoner med fast definerte valutaer. Mulighetene for 
å forenkle transaksjonene og kunne sammenligne og etterprøve byttene 
som foretas, gjør vel at de fleste ikke ser noen seriøs vei tilbake. 

Det er viktig å være klar over at NiN-metodikken og anvendelsen av den 
heller ikke har klart å bli verdinøytral i betydningen av fravær av grunn- 
leggende holdninger, altså verdisyn. For den praktiske kartleggingen ble 
dette klart uttrykt i den første kartleggingsveilederen (Bryn & Halvorsen, 
2015). Allerede på innsiden av omslaget presenterte de en rekke sitat for å 

underbygge utfordringene knyttet til kartleggingsvalg,’ og det virker opp- 
lagt at underliggende holdninger - og dermed verdisyn - vil spille en rolle 
hos de som tar valgene. Det er urimelig å forvente at valgene som tas, blir 
helt tilfeldige. 

Samtidig var det også nødvendig å foreta en rekke valg ved utvikling 
av metodikken. Det skjedde flere viktige endringer i overgangen mellom 
NiN1.0 og NiN2.0, der målet var å få et mest mulig stabilt system (Halv- 
orsen mfl., 2015). Et av de mest sentrale grepene som ble tatt, var å eta- 
blere en vekting av de ulike organismegruppenes betydning for å definere 
hovedtyper og grunntyper i det reviderte systemet (se Halvorsen mfl., 
2015, S. 55-57). Her foretok de et tydelig verdivalg med hensyn til hvilke 
arter som skulle vektlegges, og hvor stor vekt disse skulle bli tillagt, for å 
få en systematisk og etterprøvbar metode. 

Utprøvingen av nytt verdisettingssystem for å ta vare på naturmang- 
foldet (Evju mfl., 2017a) har vist hvordan ulike, mer eller mindre bevisste 
valg medfører store forskjeller i utformingen av operativ metodikk. Ikke 
minst beskriver Thylén mfl. (2017) utfordringene i sin evaluering av for- 
slaget til system, og er kritiske til løsningen. De viser til det store omfan- 
get av valg i utforming av NiN, både gjennom rammene for metoden, i 
dens valg av komponenter og parametere, og gjennom bruk av ulike ver- 
diskalaer. Samt i neste omgang valg som foretas både av kartleggerne og 
av databrukerne. De kritiserer videre den skjematiske og detaljerte meto- 
dikken for i for liten grad å synliggjøre skjønnsmessige valg, og argumen- 
terer for økt anvendelse av erfaringsbasert kunnskap og prosa. 

Også de andre miljøene (Gaarder mfl., 2017; Johansen mfl., 2017; Mykle- 
bust mfl., 2017) som prøvde ut metodikken, hadde mange, sprikende og 
til dels vidtrekkende forslag til endringer. Det bød i neste omgang på 


3 Halvorsen & Bryn, 2015, innsiden av omslaget: «You map what you value, and you value what 
you map. Om pandaer i kartleggingsarbeid, fritt omskrevet av undertegnede. '- I denne jobben 
er det sjelden svart-hvitt-beslutninger. — Vi veier for og imot og gjør det vi tror er mest riktig, 
men det er hele tiden under tvil? Rentedirektør Trond Bentestuen i DNB, Aftenposten, søndag 
4. mai 2014. '-Varje beskrivning av vegetationen har den bristen, att skarpa gränser mellan ve- 
getationstyper nåstan aldrig finns. - Avgrånsningarna och benåmningarna måste alltså bli god- 
tyckliga. - Genom tradition, förmedlat i litteraturen och vid gemensamt inventeringsarbete, kan 
dock avgränsningar och benämningar bli mer allmängiltiga? Naturinteressert kirurg, Anders 
Delin. Svensk Botanisk Tidsskrift 1992.» 

store utfordringer a analysere og evaluere alle disse innspillene uten a 
basere seg pa mer eller mindre bevisste verdivalg. Evju mfl. (2017b) unn- 
gikk i sin oppsummering av metodeutprovingen stort sett 4 referere til 
evalueringsrapportene. De fokuserte i stedet pa 4 presentere sin oppfat- 
ning av problematikken (et fast punkt i deres rapport var «ekspertgruppa 
mener») og i neste omgang sitt forslag til losning. En slik framgangsmate 
fører sannsynligvis til at de subjektive og skjønnsmessige elementene i 
anvendelsen av ny verdisettingsmetodikk blir redusert. Derimot er det 
vanskelig å se at den sikrer at selve metodikken får et mer objektivt og 
nøytralt grunnlag. Faren er fortsatt til stede for resultater bygd på et like 
subjektivt og usikkert grunnlag som tidligere, men det har blitt lettere å 
framstille dem som objektive og sikre. Det bør være velkjent at det er fris- 
tende og effektivt å skjule svakheter i konklusjoner bak tall og statistikk. 

Til tross for innvendingene som kan fremmes mot nøytralitetsbe- 
grepet, påvisning av diskutable valg som tas, og usikkerhet i resultater, 
insisterer likevel Miljødirektoratet fortsatt på at metodikk og resultater 
er verdinøytrale og uten forbehold. Dette skjer senest i planene for natur- 
typekartlegging i perioden 2018-2020 (Miljødirektoratet, 2018). Behovet 
for å tilfredsstille Stortingets ønsker, og dermed skjule alle svakheter ved 
bestillingen derfra, virker tydelig. Dette øker i neste omgang presset på 
fagmiljøene som skal stå for den praktiske gjennomføringen, og faren for 
at også de får problemer med å presentere og diskutere metodikk og data 
på en åpen måte. Ikke minst ser det ut til at dilemmaene som oppstår i 
møte mellom forskning og politikk, blir lite fristende å ta opp. 


Bruken av skjønn og beskrivelse av usikkerhet 


Halvorsen mfl. (2015) hadde ved revisjonen av NiN som mål om å unngå 
at «subjektive oppfatninger, personlige preferanser, ubevisste eller bevis- 
ste verdivalg og skjulte agendaer» skulle påvirke utviklingen av metoden. 
Dette var en svært ambisiøs målsetting og indikerer et utpreget positivis- 
tisk vitenskapssyn, altså en tro på at det er mulig å foreta objektive, ver- 
dinøytrale og interessefrie valg. Særlig det å unngå ubevisste valg virker 
både naivt og urealistisk, selv om en i utgangspunktet er klar over utfor- 
dringen. I tillegg er vi uenige i at en ikke skal benytte bevisste verdivalg 

som virkemiddel for å fa et etterprøvbart system basert pa en overordnet 
målsetting. Halvorsen mfl. (2015) unngikk da heller ikke slike valg, jf. 
forrige kapittel. Vi er også uenige i at en skal unngå bevisste verdivalg i 
betydningen å sette seg klare mål, da dette er nødvendig for å få en ryd- 
dig, relevant og forståelig metodikk. Å unngå subjektive oppfatninger, per- 
sonlige preferanser og skjulte agendaer vil derimot være allmenngyldige 
prinsipper. 

Bay-Larsen (2014) trekker fram at etablering av fakta i en kunnskaps- 
basert forvaltning krever en rekke prioriteringer og vurderinger, ikke 
bare vitenskapelige, men også økonomiske, administrative og skjønns- 
messige. Dette gjelder også ved utvikling av ny metodikk for verdisetting 
av naturtyper. Eksempelvis understreket Miljødirektoratet i sin bestilling 
at de ønsket en kostnadseffektiv metodikk, og Evju mfl. (2017b) trekker 
fram variasjon og begrensninger i kartleggernes artskompetanse som et 
sentralt argument for å redusere vektleggingen av arter i metodikken. 

I praksis er det i en slik prosess umulig å unngå subjektive oppfatnin- 
ger og ubevisste verdivalg. Det kan bli mange trinn i prosessen mellom et 
overordnet mål og den operative metoden som utvikles for å nå dette, og 
faren er stor for at metoden gir resultater som i større eller mindre grad 
bommer på målet. De Jongh (1988) beskriver tre aktuelle typer struktu- 
relle modellfeil: 


- — Prosessfeil: En modell skal forenkle virkeligheten, og faren er at den 
kan utelate vesentlige sammenhenger. 

- Funksjonsfeil: Modellen klarer ikke å beskrive sammenhengene, 
dvs. forholdene mellom årsak og virkning. 

-  Beslutningsfeil: Modellen er ikke gyldig for den aktuelle 
problemstillingen. 


Uansett om en kaller det feil eller bare unøyaktighet, vil ikke en metode 
bli perfekt. Den vil inneholde en viss grad av usikkerhet på alle de punk- 
tene De Jongh (1988) lister opp. Og for alle de tre typene modellfeil vil 
årsakene delvis kunne tilskrives subjektive eller ubevisste verdivalg, 
kanskje også skjulte agendaer. Dette er ikke minst utfordrende ved 
naturtypekartlegging. Halvorsen mfl. (2009) slo allerede ved oppstarten 

av NiN-metodens utvikling fast at naturen er dominert av gradvise 
overganger i artssammensetningen. Skarpe, tydelige grenser forekom- 
mer kun i liten grad. En viss grad av unøyaktighet er derfor ikke til å 
unngå, både ved utvikling av metoden og ved praktisk anvendelse av 
den. Ikke minst i dette perspektivet var det store utfordringer knyttet 
til kartleggingsvalgene som Halvorsen mfl. (2015) innledet sin veileder 
med. 

I praktisk naturmangfoldkartlegging kunne mange av disse valgpro- 
blemene trolig vært unngått om en i stedet hadde basert systemet mer 
direkte på registrering av arter, og ikke forsøkt å utlede en naturtype- 
inndeling basert på ulike artssammensetninger. Arter representerer en 
objektiv og relativt stabil økologisk enhet, der gradvise overganger eller 
behov for etablering av subjektive inndelingssystemer er mindre aktuelle 
problemstillinger. Spørsmålet er om det store artsmangfoldet og det uen- 
delige antallet kombinasjoner dette opptrer i, likevel kan bli for kompli- 
sert å forholde seg til - både for kartleggerne og i forvaltningen. Vi har 
alle klare begrensninger i kompetanse og kognitiv arbeidskapasitet, og 
det er også grenser for hvor komplisert en metode kan være uten at en 
mister oversikten. I stedet må en forenkle gjennom å fokusere på natur- 
typer, og dermed akseptere en fare for å havne i en eller flere av De Jonghs 
(op.cit.) modellfeil, ikke minst prosessfeil. Dessverre virker det som om 
både politikere, byråkrater og deler av det naturfaglige miljøet har vært 
lite villig til å evaluere disse utfordringene. Evju mfl. (2018) har i liten 
grad diskutert dette, og i det minste offentlig har Miljødirektoratet ikke 
gitt uttrykk for noen kritisk evaluering av den nye metodikken på dette 
punktet. 

En annen måte å beskrive lite kvantifiserbare og usikre valg på i prak- 
tisk kartlegging er å anvende faglig skjønn. Best mulig faglig skjønn er 
framhevet av Tennøy (2014) som et av de viktigste grunnlagene for høy 
faglig kvalitet i konsekvensanalyser. Dette er i samsvar med et konstruk- 
tivistisk vitenskapssyn, der faglig skjønn og fortolkninger er en viktig 
del av kunnskapsproduksjonen. For naturtypekartlegging ble behovet for 
bruk av faglig skjønn behandlet av Løvdal mfl. (2002) i utviklingen av 
Siste Sjanse-metoden. De tok for seg avveiningene mellom bruk av skjønn 
og vitenskapelig kunnskap i sin metodikk, og vektla tydelig behovet for 

skjønnsutøvelse.* Denne metoden var et viktig grunnlag for metodikken 
til Direktoratet for naturforvaltning (1999). 

Løvdal mfl. (2002) kritiserte enkelte andre metoder for verdisetting av 
naturmangfold for å ha skjult skjønnsutøvelsen og de valgene som ble tatt 
i utviklingen av metodene. Denne kritikken ble rettet mot skogbrukets 
Miljøregistrering i Skog (MiS) og miljøforvaltningens system for verdi- 
setting av vassdrag i Samlet plan. Her kan det ligge en interessant for- 
skjell mellom NiN og Siste Sjanse-metoden på den ene siden og MiS og 
Samlet plan på den andre. Mens de to førstnevnte i hovedsak har vært 
utviklet i reine naturfaglige miljøer, ble de to sistnevnte i mye sterkere 
grad utviklet av det offentlige byråkratiet. Det er også stor uenighet innad 
i de naturfaglige miljøene om hvor mye og hvordan skjønnet synliggjø- 
res. Dette ble synlig i evalueringen av den nye verdisettingsmetodikken. 
Blant annet viste Myklebust mfl. (2017) til ønsket om en mer objektiv 
kartlegging med resultater uavhengig av kartleggerne. Samtidig trakk de 
fram at «Våre mest erfarne kartleggere mener imidlertid at en ren objek- 
tiv kvantitativ analyse ikke er nok, og at kvantifiserbare parametere ikke 
kan fange opp alle verdiaspekter. Det må være rom for faglig skjønn, der 
man ser at spesielle verdiaspekter ikke fanges opp.» Evju mfl. (2017b) fore- 
slår at anvendt metodikk skal basere seg på en viss grad av faglig skjønn i 
flere situasjoner, men diskuterer ikke temaet på et generelt eller prinsipielt 
grunnlag, bortsett fra at de mener sentrale variabler ikke bør baseres på 
skjønn. Samtidig har miljømyndighetene, eksempelvis Bjørkvoll og Riis- 
berg (2016), de siste årene helt unnlatt å ta opp skjønn som tema. 

Noe av forklaringen på dette spriket i synliggjøring av skjønnsutø- 
velse i anvendt metodikk kan også ligge i at beslutningstakere, enten de 
befinner seg i byråkratiet eller er politikere, stilles direkte til ansvar for de 
valgene de tar. Da er det ikke uventet at de ønsker mest mulig pålitelige og 
konkrete svar - som ikke er påvirket av hvem som har framskaffet dem. 
Og at de frykter usikkerhet og tvilsom skjønnsbruk. I metodeutviklingen 
kan dette i neste omgang gjøre dem mindre villig til å beskrive valgene 


4 Løvdal mfl. (2002): «Med kvalifisert biologisk skjønn mener vi en faglig vurdering som baserer 
seg på fagbiologisk teori og erfaring, og som oftest lar seg begrunne, men som ikke uten videre 
lar seg kvantifisere.» 

de star overfor eller uttrykke usikkerhet ved disse valgene. En annen for- 
klaring kan vere at byrakrater og politikere i mindre grad er kjent med 
prinsippene for utvikling og anvendelse av vitenskapelige metoder, der- 
iblant hva som anses som god praksis for synliggjoring av usikkerhet og 
skjonnsbruk. 

Politisk motstand mot skjonnsbruk kan ytterligere presse metodeutvi- 
klerne til å beskrive metodene og valgene som tas, som vesentlig mer opp- 
lagte og sikre enn de i virkeligheten er. Nar eksempelvis Stortinget krever 
en mest mulig verdinøytral naturtypekartlegging og samtidig sier at NiN 
skal legges til grunn, er det ikke lett å stå der som metodeutvikler og for- 
telle at metoden verken er helt objektiv eller nøytral. Selv om de klarer å 
framstille dette balansert, er det fortsatt en fare for at sekundærbrukere 
forsøker å skjule eller underdrive valgene og skjønnet som ligger bak. 

Miljødirektoratet (dvs. det tidligere Direktoratet for naturforvaltning) 
ser som nevnt ut til å slite med åpenhet omkring skjønnsbruk og usikre 
valg som er tatt i naturtypekartleggingene. Nye kartlegginger og kon- 
troller av arealer som ble kartlagt tidlig på 2000-tallet, utført av kon- 
sulenter på oppdrag fra miljøforvaltningen, avslørte svært varierende 
kvalitet på de gamle undersøkelsene. Miljøvernmyndighetene omtalte 
selv disse svakhetene i datasettene som var lagt ut på nettet, samtidig 
som de iverksatte nye kontroller. Både i den praktiske kartleggingen og 
i metodeutviklingen siden DN-håndbok 13 ble skrinlagt, virker derimot 
vektleggingen av kvalitet i beste fall uklar. Kartleggerne har hatt små 
muligheter til å beskrive ulike former for usikkerhet. Ved ferdigstillelse 
av datasett for heldekkende naturtypekartlegging høsten 2015 fikk kart- 
leggerne beskjed om å fjerne (skjule) avvik som oppstod der to personer 
kartla inntil hverandre. I forkant av feltsesongen 2016 ble den forhånds- 
definerte usikkerheten knyttet til avgrensning (som var den eneste for- 
men for usikkerhet som kunne legges inn i kartleggingsprogrammet på 
en standardisert måte) satt til maksimal sikkerhet (0-5 meter). Kartlegger 
måtte selv overstyre dette manuelt. Usikkerhet knyttet til naturtypevalg 
eller andre miljøvariabler kunne heller ikke uttrykkes på en ryddig måte, 
siden det nye systemet baserte seg fullt og helt på et databasesystem med 
avkrysning, uten muligheter for å angi usikkerhet i avkrysningsvalgene. 
Mangelen på muligheter for å uttrykke usikkerhet i kartleggingen gjør at 

kartleggingen foregår i en «svart boks», der etterprovbarheten blir sterkt 
redusert. Det er underlig at Miljødirektoratet, som virker opptatt av at 
kartleggingsmetodikken skal være vitenskapelig basert, ikke tillater syn- 
liggjøring av usikkerhet. Usikkerhet rundt metode og feilkilder til resul- 
tatene bør være obligatorisk i enhver vitenskapelig artikkel, og mangel 
på muligheten til å synliggjøre usikkerhet strider dermed med etablert 
vitenskapelig praksis. Derimot kan høy usikkerhet i kartleggingen tolkes 
som et stort rom for skjønn, noe som kan komme i konflikt med opp- 
gaven Miljødirektoratet har fått fra Stortinget. 

Det er fortsatt fare for at kvaliteten på naturtypedata er svært vari- 
erende og har stor usikkerhet knyttet til seg, også der de er innhentet 
for å gjøre konkrete forvaltningsvalg. På oppdrag fra NVE ble det utført 
en kontroll av naturmangfolddata, som var kartlagt som del av utred- 
ningene for småkraftutbygginger (Gaarder & Høitomt, 2015). Her ble det 
påvist svært store avvik i resultatene. Forklaringene virket sammensatte 
og omfattet både uklar skjønnsbruk, manglende ressurser og sviktende 
kompetanse. I etterkant er det likevel klart at tiltroen til å kunne utvikle 
et svært presist kartleggingsverktøy ble svekket som en følge av dette pro- 
sjektet, både hos kontrollørene og hos oppdragsgiver. 

Faglige svakheter ved konsekvensutredninger er et kjent fenomen, og 
det er viktig å utvikle metoder og rutiner som forebygger dette. Tennøy 
(2014) diskuterer kvalitet på data på biologisk mangfold i konsekvensu- 
tredninger og trekker fram eksempler på utredninger der kontroller gir 
store avvik i resultatene, samt data og presentasjoner som er vinklet for 
å framstå mest mulig positive fra ståstedet til utreder/tiltakshaver. Hun 
setter samtidig opp fire kriterier for å sikre høy kvalitet på utredningene: 


- usikkerhet i både forutsetninger, data og resultater ma komme tyde- 
lig fram 

- analyser må være transparente og etterprøvbare 

- analyser og framstillinger ma være hederlige 

- analyser og framstillinger må være forståelige 


Tennøy fokuserer på konsekvensutredninger, men de samme kriteriene 
bør være like sentrale ved anvendelsen av alle typer metoder. Selv om det 

kan foles ubehagelig bade for utredere og oppdragsgivere at usikkerhe- 
ten beskrives, ma det likevel være en sentral del av oppdragsbesvarelsen. 
Bruk av skjønn vil ofte være en viktig forutsetning for å gjøre resultatene 
forståelige. 


Balansegangen mellom relevans og presisjon 


Skjønnet kan reduseres hvis metoden har et målbart og presist regel- 
verk, noe som er positivt med tanke på Tennøys (2014) målsetting om 
etterprøvbarhet. Flytting eller fjerning av skjønnsbruk i naturtype- 
kartleggingen har vært diskutert av bl.a. Løvdal mfl. (2002). Gaarder 
(2015) beskrev dette som en utfordring ved revisjon av Miljødirektora- 
tet sin gamle naturtypemetodikk (DN-håndbok 13), og det er slett ikke 
uproblematisk. 

En risiko ved å forsøke å fjerne skjønn er at det kan medføre økt res- 
sursbehov ved innhenting og bearbeiding av data. Faren for økte kost- 
nader har vært trukket fram i lengre tid, og senest Thylén og Blindheim 
(2017) advarer mot dette og frykter at kostnadene kan stige betydelig for 
naturtypekartleggingene. Ved utvikling av forvaltningsrettede metoder 
kan dette bli en viktig forstyrrende faktor med tanke på kvalitetskravene. 
Det vil være svært fristende for bevilgende myndigheter å foretrekke en 
metode med lavere grad av presisjon og økt skjønnsbruk, hvis det reduse- 
rer ressursbruken vesentlig. 

Det er også et spørsmål om redusert skjønnsbruk kan påvirke målopp- 
nåelsen. Dette har blitt debattert de siste par årene ved overgangen til 
bruk av NiN som grunnlag for naturtypekartleggingen (Gaarder, 2015b; 
Wegener, 2015). Kort formulert er målet å bevare naturmangfoldet. Defi- 
nisjonen av naturmangfold er imidlertid svært vidtfavnende» noe som 
skaper store utfordringer ved operasjonalisering via en kartleggingsme- 
todikk, hvis en samtidig ønsker å redusere skjønnsbruken. Selv det å 


5 — Naturmangfoldloven $ 3, punkt i: «naturmangfold: biologisk mangfold, landskapsmessig mang- 
fold og geologisk mangfold, som ikke i det alt vesentlige er et resultat av menneskers påvirk- 
ning», og samme paragraf, punkt c: «biologisk mangfold: mangfoldet av økosystemer, arter og 
genetiske variasjoner innenfor artene, og de økologiske sammenhengene mellom disse kompo- 
nentene». 

utlede delmål kan være vanskelig nok. Eksempelvis mente Pedersen mål. 
(2017) at Miljødirektoratet hadde for vagt utformede målsettinger i arbei- 
det med å bevare naturmangfoldet i skog. 

Ikke bare er tolkningen av målet krevende. I metodeutviklingen er 
det samtidig nødvendig å ta en rekke valg før en får et regelverk som er 
presist, operativt og etterprøvbart. Ethvert valg innebærer at alterna- 
tive løsninger velges vekk, og faren for modellfeil oppstår, jf. De Jongh 
(1988). Valg må likevel tas, og jo mer vidtfavnende målet er, desto større 
kan kuttene bli. Dette kan så lede inn i en annen av De Jonghs feilkilder: 
at metoden ikke egentlig er relevant/gyldig med tanke på hva som skal 
besvares. 

Derfor er det nødvendig å være varsom når en forsøker å redusere 
skjønnsbruken og øke graden av etterprøvbarhet, og ikke minst se kritisk 
på balansegangen mellom presisjon (nøyaktighet) og relevans (målopp- 
nåelse). I utgangspunktet bør en ved utformingen av metodikk og bruken 
av den gå ut fra at alle valg som tas, reduserer graden av måloppnåelse. 
Utfordringen ligger dels i å være svært målbevisst når valgene tas, slik 
at en ikke beveger seg vekk fra målet, og dels i å beholde et tilstrekkelig 
bredt utvalg av løsninger (beholde ulike veier mot målet), slik at resulta- 
tene i det minste gir et dekkende/representativt bilde av målet, og at en 
unngår for store modellfeil. 

Pedersen mfl. (2017) evaluerte et forsøk på å benytte NiN ved utvik- 
ling av ny skogvernmetodikk, og advarte da mot slike farer. De kom med 
flere råd angående behovet for et godt målfokus: «De praktiske metodene 
for registrering, kvantifisering og kartlegging av verneverdirelevante 
indikatorer må i første omgang utvikles og evalueres i lys av formålet 
med undersøkelsene og ikke ut fra hensyn til andre kartleggingsformål.» 
Samtidig var de skeptiske til en høy grad av presisjon: «For å oppnå repe- 
terbar verdifastsetting bør robusthet i metodene vektlegges framfor fokus 
på økt presisjon i de innsamlede data.» 

Etter vårt syn kan dette dilemmaet oppsummeres slik: Jo mer pre- 
sis en metode er, desto større er risikoen for at den blir lite relevant for 
målet. Dette er illustrert i Figur 1. 

Hvordan en skal opprettholde uavhengigheten til fagmiljøene og sam- 
tidig sikre en relevant metode, der kvaliteten på resultatene er sterkt 

Figur 1. Hva er best, a ha en ganske grov, upresis metode, men der en tross alt er rimelig sikker 
på å treffe store deler av målet? Eller å ha en detaljert, svært presis metode, som bare treffer en 
liten del av målet, og kanskje til og med skjevt? Figuren er hentet fra Gaarder (2015a). 


knyttet til relevansen, har tydeligvis ikke vært enkel. Det er utarbei- 
det et stort antall dokumenter som beskriver, forklarer og underbygger 
NiN-metodikken, der selv de overordnede, grunnleggende dokumen- 
tene gjerne er på flere hundre sider, tettpakket med faglig informasjon. 
Metodeutviklerne har i neste omgang gitt klar beskjed til bl.a. offentlige 
myndigheter om at NiN er ei verktøykasse der det blir opp til brukerne å 
plukke de delene de ser behov for. Likevel har de kommet med råd og vei- 
ledning om hvordan systemet i praksis skal brukes, inkludert den detal- 
jerte kartleggingsveilederen (Bryn & Halvorsen, 2015). 

Den umiddelbare konsekvensen av disse utfordringene bør være at 
brukerne må ha en klar forståelse av egne behov og mål, samtidig som 
de må ha god oversikt over NiN-systemet og hva de ulike delene kan 
benyttes til. Dette er imidlertid svært kompetansekrevende. Brukerne må 
derfor utvikle en solid bestillerkompetanse, fordi fallgruvene er mange 
og lette å falle i. På den ene siden har de alltid ressursbegrensninger og 
må derfor unngå å bruke deler av NiN-systemet som er uforholdsmessig 
kostnadskrevende. På den andre siden skal de faktisk forsøke å oppfylle 
et svært bredt oppsatt mål og må passe på at kartleggingene gir tilstrek- 
kelig informasjon til å fange opp målet på en tilfredsstillende måte. Hvor- 
dan skal de klare å foreta best mulig avveininger her? 

Noen av disse utfordringene ser vi tydelig gjennom Miljødirekto- 
ratets videreutvikling av metoden for naturtypekartlegging fra den 

startet på 1990-tallet og fram til i dag. Opprinnelig fantes det svært 
generelle, grove regler for kartlegging og verdisetting av naturtyper. 
På den ene siden gav dette kartleggerne stor frihet og fleksibilitet, 
noe som potensielt sett kunne benyttes til å gjennomføre effektive 
kartlegginger godt tilpasset den store naturvariasjonen i Norge. På 
den andre siden førte det til stor variasjon i hvordan kartleggin- 
gene ble utført, og det var vanskelig for utenforstående å etterprøve 
resultatene. 

En sentral målsetting ved revisjonen av DN-håndbok 13, som ble 
startet opp i 2011 og stanset i 2015, var å redusere denne anledningen 
til å utøve individuelt skjønn, og dermed forbedre mulighetene for 
sammenligninger og etterprøving. Dette skulle oppnås nettopp ved å 
etablere et klarere regelverk. Konsekvensene ble i neste omgang mer 
komplekse regler og ressurskrevende kartlegginger. En stor utfordring 
ble å passe på at en fortsatt klarte å fange opp mest mulig av ønsket 
variasjonsbredde i naturmangfoldet, dvs. beholde relevansen med tanke 
på det overordnede målet, til tross for økt presisjon i kartleggingen. Til 
å begynne med antok man at det ikke var mulig å unngå verdivalg og 
skjønnsutøvelse i metoden, men det var en målsetting å tydeliggjøre 
hvor i prosessen disse ble tatt (Angell-Petersen, 2015; Gaarder, 2015). 
Det ble også forsøkt uttrykt klart at skjønnsutøvelsene ikke forsvant, 
men i første rekke flyttet, fra den enkelte kartlegger og over til de fagan- 
svarlige for utarbeidelse av faktaark for hver naturtype (med tilhørende 
naturtypedefinisjoner og regelverk for verdisetting) (Angell-Petersen, 
2015; Gaarder, 2013). 

Faren var likevel hele tiden at skjønnsbruken i større grad kunne bli 
skjult. Det kunne skje ved at valgene bare ble tatt på et mer overordnet og 
mindre synlig nivå, samt av personer med større grad av faglig autoritet, 
men ikke nødvendigvis mindre preget av personlige preferanser. Der- 
med var det langt fra sikkert at kvaliteten på kartleggingene reelt sett ble 
bedre. De kunne like gjerne bli dårligere, målt etter Tennøys (2014) krav 
til beskrivelse av usikkerhet, hederlighet og forståelighet. Evalueringer av 
de nyeste forsøkene på verdisetting av naturtyper fra Miljødirektoratets 
side har da også faktisk medført en økende kritikk og skepsis til kvalite- 
ten (se bl.a. Gaarder et al., 2017). 

Behov for økt åpenhet og beskrivelse 
av usikkerhet 


Selv om en metode virker solid og god på enkelte punkt, vil den alltid ha 
svakheter på andre felt, og balansegangen mellom ulike hensyn og formål 
vil alltid være vanskelig. Da kan en falle for fristelsen til å overdrive de 
sterke sidene og være tilbakeholdne med de svake. Faren blir med andre 
ord at en forsøker å skjule: 


-  diskutable valg 

- upresise sider 

- kostnadsokninger 
- skjonnsbruk 


Nar en ser pa den offentlige presentasjonen av resultater fra naturtype- 
kartleggingene de siste par årene og myndighetenes omtale av systemet, 
er det vanskelig å finne spor etter bekymring for disse utfordringene. 
Resultatene framstilles som vellykkede, og kritiske diskusjoner i regi av 
myndighetene omkring måloppnåelse eller ressursbruk er sparsomme og 
fragmentariske. De naturvitenskapelige miljøene som har vært involvert 
i utviklingen av systemet, har i hovedsak vært tause utad. 

For å redusere risikoen for at svakheter i metodikk og bruken av den 
blir skjult, tror vi en viktig del av løsningen ligger i vitenskapens krav til 
åpenhet. Og dette kan ikke minst synliggjøres gjennom å fokusere på 
usikkerhet i alle ledd i prosessen. Her viser vi til Strand og Orton (2009), 
som identifiserer seks ulike former for usikkerhet: 


- usikkerhet i vitenskapelig/faglig kunnskapsgrunnlag 
- usikkerhet i variasjon 

- usikkerhet i data / numerisk usikkerhet 

- usikkerhet i modellering 

- usikkerhet knyttet til å spå om framtiden 

- konseptuell usikkerhet 


Det kan diskuteres om alle disse er like relevante for utviklingen av en 
naturtypemetodikk, men vi vil ikke gå mer detaljert inn på dem her. 

Poenget er a framheve nytten og viktigheten av 4 vinkle mot den usikker- 
heten som vil oppsta nar en lager en ny metodikk og senere anvender den. 
Det er så lett å se seg blind pa de positive sidene og la seg overbevise av 
tilsynelatende presise konklusjoner. Fokusering på usikkerhet kan deri- 
mot gjøre oss mer forsiktige - og forhåpentligvis ydmyke — når vi forsø- 
ker å lage en ny metode, og vi kan bli mer oppmerksomme på fallgruver, 
svakheter og målfeil. Kanskje kan vi også bli mer nyanserte og åpne for 
alternative løsninger? 

I anvendelsen av metoden er fokusering på usikkerhet selvsagt sentralt 
- både for å unngå misbruk av resultatene og for å kunne gi konstruktive 
advarsler om at virkeligheten kanskje kan være en annen. I tillegg kan det 
forhåpentligvis også føre til at de som utfører utredningene, anstrenger 
seg mer nettopp for å redusere usikkerheten. 


Avsluttende merknader 


Utvikling av ny metodikk for naturtypekartlegging har blitt en kompli- 
sert og langvarig prosess, der det har vist seg vanskelig å utvikle et veleg- 
net, solid og målrettet verktøy. I praksis har en her havnet i fallgruva som 
Sundqvist mfl. (2015) har advart mot, der ledende miljøer i utformingen 
av den kunnskapsbaserte forvaltningen har reflektert lite over dynamik- 
ken mellom de to dimensjonene separasjon (mellom naturvitenskap og 
forvaltning) og formalisering (av metodikk). En har stått ovenfor mange 
vanskelige avveininger, der det spenningsfeltet som oppstår når en skal 
tilpasse naturvitenskapelig kunnskap til forvaltningsmål satt fram av 
politikere, kanskje er den største utfordringen. Dessverre har temaet hit- 
til kun i liten grad blitt kritisk diskutert innenfor en bred fagteoretisk 
ramme, der forskjeller i verdisyn og utfordringer knyttet til modellfeil 
og usikkerhet burde vært noen av grunnlagene for debatten. I stedet 
fremmer miljøvernmyndighetene en oppfatning om at det kan etable- 
res et skarpt skille mellom den naturfaglige kunnskapsproduksjonen og 
bruken av den i forvaltningen, og at ny metodikk gir resultater med høy 
presisjon og høy grad av måloppnåelse. Dette fører lett til en polarisert 
debatt som stanser konstruktiv videreutvikling. Vi mener i stedet at disse 
utfordringene krever en bevissthet og ydmykhet hos alle medvirkende 

aktører, enten de befinner seg i forskningsmiljøer eller i forvaltningen, 
for at vi skal komme fram til et godt sluttprodukt. Og det er behov for en 
kontinuerlig debatt omkring både metodikk og anvendelsen av den. Det 
vil hele tiden være et press mot raske, enkle og billige løsninger, samtidig 
som forventninger og mål kan være vage og ufullstendig formulert. Erfa- 
ringene med revisjon av naturtypemetodikken tilsier etter vårt syn at i 
hvert fall følgende rettesnorer er nødvendige: 


- kompetanse: En setter seg på forhånd godt inn i premisser, begreps- 
bruk, ulike relevante fagfelt og bruksformål, slik at en har oversikt 
over valgene som må tas, og er bevisst på både dilemmaene og 
konsekvensene. 

- åpenhet: Valgene og konsekvensene av dem framstilles åpent, 
inkludert beskrivelse av usikkerhet knyttet til dem — og helst også 
alternative løsninger. Både reint naturfaglige problemstillinger og 
virkninger av ressursbruk må behandles. 

- tålmodighet: En har tålmodighet til å prøve ut og reflektere over 
ulike løsninger og godta at det faktisk krever mye tid og mange res- 
surser for å utvikle en god metode. 


For kartlegging av naturtyper som er viktige for bevaring av naturm- 
angfoldet, kreves det klare, operative målformuleringer, utstrakt bruk av 
verdisetting, bevisst skjønnsbruk og oppmerksomhet rundt usikkerhet 
i hele prosessen. Verdinøytraliteten som Stortinget har etterspurt, bør 
derimot ha lav prioritet i en slik prosess. Hvis ikke er faren tvert imot at 
resultatet faktisk blir i samsvar med hva ønsket tilsynelatende kan bety: 
Kartleggingen blir uten verdi — altså verdiløs. 

«...Sa korrupte at jeg har ikke ord!» - 
Hets og sjikane i forskning 


Norunn S. Myklebust 


Administrerende direktor i Norsk institutt for naturforskning 


Abstract: Critical feedback is an important driving force in research. Conducted 
in the appropriate arenas, within established ethical principles, it leads to pro- 
gress. Social media provides a new, important channel for communicating rese- 
arch findings. However, social media has also become an arena for uncontrolled 
campaigns of criticism, lies and harassment against both individual researchers 
and research groups. While debate and critique are positive, systematic harassment 
and accusations of cheating and corruption are completely unacceptable. Applied 
research, by its nature, addresses issues of importance to society. Results are often 
used directly in political decisions and management decisions, creating potential 
for conflicts of interest. Two examples from NINAS research are the cause of losses 
in tame reindeer production and the effects of aquaculture on wild salmonids. In 
both cases, research results have had a decisive influence upon important industry 
and societal interests, leading to conflict. In this chapter I use my experience as 
director of NINA over the past ten years to reflect upon conflicts of interest in 
research. This experience has taught me that robust researchers with quality and 
integrity in their work are, with good support, able to face the storm when contro- 
versial research is publicised. Open debate in connection with research findings 
is vital for progress, and commitment demonstrates the relevance of research. An 
informed debate requires a sound information basis, which in turn will release 
further research funding. In the long term, research consequently benefits from 
debate, if the researcher can weather the storm. 


Keywords: social media, harassment, conflict of interest, controversial research 

være krevende selv for erfarne forskere å stå i stormen når det hagler med 
usaklige påstander om juks og korrupsjon. Spesielt krevende er det når 
kritikken pågår over lang tid, og hvor dette fra forskernes ståsted opp- 
leves som kampanjer for å devaluere forskningsresultater og svekke for- 
skernes integritet og innflytelse. Dette er hverdagen for flere av NINAs 
forskere, men intensiteten og omfanget varierer selvfølgelig fra sak til sak. 

Med utgangspunkt i eksempler fra forskning på tamrein og vil- 
laks vil jeg her utdype hvordan dette oppleves for forskerne og deres 
arbeidsgiver. I tillegg reflekterer jeg over noen forskningsetiske pro- 
blemstillinger samt hvilke implikasjoner hets og sjikane kan ha for 
kunnskapsutvikling og demokrati. 


Kritikk av forskning 


Kritikk av ideer, hypoteser og forskningsresultater er en viktig drivkraft i 
forskningen. Publisering i vitenskapelige journaler er hovedarenaen både 
for forskning og for kritikk av den. Allerede under utdanning blir forskerne 
kjent med denne arenaen. Her råder anerkjente forskningsetiske prinsip- 
per og respekt for faglig uenighet, og kampene utkjempes med kjente spil- 
leregler. Dette gjelder for både grunnforskning og anvendt forskning. 

Å levere forskningsresultater som bidrar til bedre miljøløsninger for 
samfunnet, er en viktig drivkraft i anvendt forskning. Samtidig ser vi at 
resultatene og forskerne bak dem noen ganger blir en del av interesse- 
konflikter som er svært krevende å stå i over tid. Det er i en slik kontekst 
denne artikkelen er skrevet. Å manøvrere i dette landskapet krever mye 
av forskeren, og også av forskerkolleger og arbeidsgiver. 

Politisk sett er flere av NINAs fagfelt svært aktuelle, og forskningsre- 
sultatene benyttes ofte direkte i beslutninger om forvaltning og politikk. 
Samtidig har vi erfart at ulike aktører søker å påvirke politikerne ved 
å stille kritiske spørsmål til NINAs forskning. Dette er helt legitimt, og 
forskerne må alltid kunne gjøre rede for usikkerhet i eget datamateriale 
samt styrker og svakheter med metodene som er benyttet. Samtidig er 
jeg opptatt av at politikere og journalister tar seg tid til å sjekke om det 
er hold i kritikken som fremmes, ved at de også stiller kritiske spørsmål 
til dem som ønsker å så tvil om forskningen og resultatene av den. Vi må 

være bevisst på hva som er vitenskapelig publiserte forskningsresultater, 
og hva som er upublisert kunnskap eller veltalende synsing. Upublisert 
kunnskap og erfaringsbasert kunnskap er viktig, men den må også vur- 
deres opp mot vitenskapelig publiserte resultater. 

Å fatte beslutninger i strid med råd basert på solid vitenskapelig kunn- 
skap kan være akseptabelt så lenge kunnskapen anerkjennes, men beslut- 
ningstakere må da være klare på at det er andre forhold som vektlegges 
når beslutning fattes. Det er farlig dersom solid forskning og forsknings- 
resultater blir underkjent og stemplet som dårlig arbeid som følge av 
kampanjer fra parter med egne faglige eller økonomiske interesser. 
Beslutningstakere risikerer å fatte beslutninger på feil grunnlag dersom 
de ikke ser den faglige verdien av vitenskapelig publiserte resultater. 


Erfaringer fra NINA 


Jeg har vært administrerende direktør i NINA siden 2007. Det har gitt 
meg mer enn ti års erfaring fra interessekonflikter i forskningen, og kom- 
petanse på hvordan vi best kan støtte og veilede forskere som må stå i 
stormen. De siste årene er sosiale medier blitt en viktig kanal for formid- 
ling og diskusjon av forskningsresultater. Dessverre opplever vi at sosi- 
ale medier også er blitt arenaer for usaklig kritikk, løgn, sjikane og hets 
- bade mot enkeltforskere og mot forskergrupper. Der finnes det ingen 
redaktører eller kjøreregler som styrer diskusjonene. 

Erfaringene jeg har gjort meg, er at kvalitet og integritet i forsknin- 
gen, god rolleforståelse, åpenhet og et godt apparat for kommunikasjons- 
rådgiving og beredskap er avgjørende for å være forberedt når potensielt 
kontroversielle forskningsresultater skal formidles. 

Det spørsmålet jeg likevel ofte stiller meg, er hva usaklig kritikk og 
sjikane over tid gjør med forskerne? Hva må forskeren like — og tåle? 

Jeg vil presentere to eksempler fra NINAs forskning. Dette er ikke en 
fullstendig analyse av konfliktene og årsaksforholdene, men jeg vil for- 
søke å belyse hvordan det er å levere anvendt forskning i konfliktfylte 
landskap. Det ene eksempelet er forskning på tapsårsaker i tamreindrif- 
ten. Det andre er forskning på hvilke effekter havbruk har på vill laksefisk. 
I begge eksemplene er forskningsresultatene av stor og delvis avgjørende 

betydning for viktige nærings- og samfunnsinteresser. Naturlig nok har 
det vært store interessekonflikter med påfølgende strid om kunnskaps- 
grunnlaget rundt disse sakene. 


Tapsårsaker i reindriften 


Norsk tamreindrift foregår hovedsakelig i Nord-Norge, Trøndelag, 
Møre og Romsdal og Hedmark. Antallet rein varierer fra år til år, og i 
2016 ble det anslått at det var om lag 212 000 tamrein i Norge, mer enn 
145 000 av dem i Finnmark (Landbruksdirektoratet, 2016). En økning i 
rovviltbestandene i reinbeiteområdene regnes av næringen som en av de 
viktigste faktorene for lav kalvetilgang, store tap av dyr og dermed lav 
produksjon i tamreinflokkene i Norge. 

NINAs faggruppe på tamreinrelaterte problemstillinger består av om 
lag femten forskere. I mer enn tretti år har gruppen drevet forskning på 
hvordan reintetthet, beiteressurser, klimatiske forhold og rovviltfore- 
komster påvirker kalveproduksjon og overlevelse hos tamrein. Dette er 
viktig forskning som gir kunnskap til både forvaltningen av reindriften 
og forvaltning av rovviltbestandene. 

I 2013 utga NINA en fagrapport som analyserte ulike datasett innsam- 
let over en periode på mer enn ti år, og som støttet seg til en rekke tidli- 
gere fagfellevurderte publikasjoner. Her konkluderte forskerne med at for 
mange rein på beitene, dårlig kondisjon på dyrene og ugunstige værfor- 
hold var de viktigste tapsårsakene i reindriftsnæringen. Kun en mindre 
del av de rapporterte tapene skyldes rovvilt (Tveraa mfl., 2013). Konklu- 
sjonen var ikke i tråd med det næringen selv mente var den viktigste 
tapsårsaken (Nordlys, 2013). Landbruks- og matdepartementet, Klima- 
og miljødepartementet og Miljødirektoratet hadde finansiert prosjektet. 

Resultatene av denne forskningen ble presentert i en artikkel i papirut- 
gaven av Dagens Næringsliv i juni 2013. Saken ble slått stort opp med dob- 
beltsidig artikkel og forsiden av avisa med teksten «Dør av sult - eierne 
får rovvilterstatning» (Dagens Næringsliv, 2013). Vi valgte å presentere 
forskningen i en riksavis for å nå bredt ut med det våre forskere mente 
var viktige forskningsresultater. Temaet var svært relevant for reindrif- 
ten, landbruks- og miljøforvaltningen, og hadde ved flere tidligere 

anledninger vært presentert i riksdekkende medier. Responsen ble imid- 
lertid atskillig mer omfattende denne gangen. I ukene etter publiseringen 
ble rapporten gjenstand for mer enn 150 norske medieoppslag. I noen av 
avisinnleggene ble NINAs forskning blant annet kalt bestillingsverk og 
useriøs forskning (Nordlys, 2013; Dagens Næringsliv, 2013). Forskerne 
svarte på nesten alle innleggene med faglige og saklige innlegg som for- 
klarte forskningen og det datagrunnlaget resultatene bygget på. Også det 
internasjonale fagtidsskriftet Science fant det interessant å referere saken 
ut fra diskusjonen i norske medier (Kintisch, 2014). Debatten i de tradi- 
sjonelle mediene varte gjennom sommeren, og roet seg utover høsten. 
Dog foregår den fortsatt i sosiale medier. 

I ettertid gjennomførte vi en intern evaluering av innsatsen. Forskerne 
stod stødig i mediestormen, godt støttet av kolleger og ledelsen, og med 
praktisk bistand fra NINAs kommunikasjonsenhet. Et viktig mål for 
NINA er at resultatene fra forskningen blir tatt i bruk og kommer til 
nytte. For å oppnå det er aktiv formidling av dem nødvendig. Vi kon- 
kluderte derfor med at vi fikk formidlet forskningsresultatene bredt, og 
at hovedfunnene kom tydelig fram. Samtidig så vi at funnene våre, uan- 
sett vinkling eller presentasjonsform, ville ha skapt debatt. Avisoppslaget 
i Dagens Næringsliv, med en såpass heftig forside, genererte nok ekstra 
temperatur i saken. Men samtidig ser vi at den ble starten på en effektiv 
og kontrollerbar formidling av det viktige budskapet. Ett av punktene 
som ble understreket sterkest i evalueringen, er betydningen av god intern 
organisering og kommunikasjon - både med hensyn til faglig arbeid og 
når det gjelder omsorg og støtte til dem som fronter saken. 

Forvaltning av reindriften, reintallsreduksjon og tapsårsaker blir kon- 
tinuerlig debattert både lokalt, regionalt og nasjonalt. Kritiske spørsmål 
om kunnskapsgrunnlaget kommer opp med jevne mellomrom, men både 
intensiteten og innholdet i kritikken er ikke i nærheten av opplevelsene 
fra sommeren 2013. 


Brysom villaks 


Lenge før NINA ble skilt fra staten i 1988, og stiftelsen NINA ble oppret- 
tet, har forskning og overvåking av bestandsutviklingen hos villaks vært 

et kjerneomrade for oss. Forskning pa ulike trusselfaktorer for villaksen 
har stått sentralt. NINA har høy kompetanse på effekter av vannkraft og 
andre fysiske inngrep i vassdrag, sur nedbør, klimaendringer, laksepa- 
rasitten Gyrodactylus salaris og havbruk. Mer enn 50 forskere arbeider 
med ulike temaer knyttet til vill laksefisk, og vi legger stor vekt på viten- 
skapelig publisering i journaler med fagfellevurdering. I 2011 ble NINAs 
biologiske forskning evaluert som del av Forskningsrådets fagevaluering 
av biologisk forskning i Norge. Det internasjonale panelet som evaluerte 
kompetanse og produksjon, uttrykte følgende om fagmiljøet på vill lak- 
sefisk: «The Aquatic Ecology unit is considered world-class with regard to 
research on anadromous salmonids» (Forskningsrådet, 2011). 

Norge har om lag 440 lakseelver, som hver har sin egen laksestamme. 
Antallet ville laks som kommer tilbake fra sjøen for å gyte hvert år, er nå 
om lag 500 000 individer, noe som er mer enn en halvering fra 1983 til 
2015. Dette skyldes delvis at laksen har lavere overlevelse i sjøen nå enn 
den hadde på 1980-tallet. Hvem eller hva som har skylda for lav sjøover- 
levelse, og hva som kan gjøres for å bøte på dette, er vanskelig å vurdere. 
Det vi imidlertid vet, er at lakseoppdrett - med rømt oppdrettslaks og økt 
produksjon av lakselus — vurderes til å være de faktorene som har påvir- 
ket flest laksebestander negativt de senere årene. I ferskvann er vann- 
kraftregulering den faktoren som påvirker flest bestander. At vannkraft 
påvirker laksebestandene negativt, er anerkjent i kraftbransjen, og vann- 
kraftregulantene utfører en rekke tiltak for å kompensere for de negative 
effektene. Det har vist seg langt mer utfordrende å få en samlet oppdretts- 
næring til å anerkjenne miljøutfordringen og konsekvensene av det øko- 
logiske fotavtrykket som næringen setter. I 2015 ble det produsert om lag 
1,3 millioner tonn oppdrettslaks i Norge. Samme år ble det rapportert om 
160 000 laks på rømmen. Dette tilsvarer en tredjedel av villaksen som 
kommer tilbake til elvene for å gyte (Anon., 2016). 

Allerede på slutten av åttitallet fant forskere høye innslag av rømt opp- 
drettslaks i flere elver. I 1991 ble det påvist at de formerte seg med villaks 
(Lura & Sægrov, 1991), noe som kunne påvirke de genetiske særtrekkene 
til de 440 ulike laksestammene i Norge (Hindar mfl., 1991). Funnene var 
allerede da omstridt. Som følge av formidabel vekst i produksjonen av 
oppdrettslaks de neste tjue årene økte også miljøproblemene. Forskerne 

fant særlig økte mengder lakselus, med negative effekter på laks og sjøør- 
ret. I 2009 formidlet NINA-forskerne at mengden lakselus i oppdrettsan- 
leggene virket å være ute av kontroll, og varslet om at denne utviklingen 
kunne få store konsekvenser for vill laksefisk. Siden den gang har mange 
forskningsresultater og vitenskapelige publikasjoner bekreftet de uheldige 
effektene av lakselus og rømt oppdrettslaks (Thorstad mfl., 2015; Karlsson 
mfl., 2016; Vollset mfl., 2016; Bolstad mfl., 2017; Glover mfl., 2017). 

Disse forskningsresultatene setter begrensninger for veksten i oppdrett 
langs norskekysten, og følgelig er denne kunnskapen meget upopulær. 
Forskningsresultatene bidrar også til å forsterke konfliktene mellom vil- 
laksinteressene og oppdrettsinteressene. 

Det begynte med en diskusjon om omfanget av rømt oppdrettslaks 
i Altaelva. På forespørsel kommuniserte NINA i desember 2010 forelø- 
pige resultater til den lokale grunneierorganisasjonen. Resultatene ble 
slått opp i media på grunn av stor interesse i forbindelse med politiske 
prosesser knyttet til vekst i næringa. Nesten to år etter, i mars 2012, 
ble saken plutselig omtalt på nettstedet Kyst.no. En lokalpolitiker i en 
sentral oppdrettskommune i Sør-Trøndelag formidlet i sterke ordelag 
at han ikke stolte på NINA og deres forskere på grunn av medieopp- 
slagene i 2010 (Kyst.no, 2012). Vi tok da initiativ til et oppklaringsmøte 
hvor denne personen og andre sentrale fylkespolitikere deltok. Det var 
et godt møte, og vi trodde at saken var oppklart og ute av verden (Kyst. 
no, 2012). 

Like etter dette, i april 2012, fikk jeg en e-post fra den samme lokal- 
politikeren. Der hevdet han at forskerne i NINA hadde misbrukt sine 
stillinger da de i 2010 leverte forskningsresultatene fra Altaelva, som viste 
negative effekter av oppdrett, samtidig med at fiskeriministeren skulle 
avgjøre om det skulle tillates videre vekst i oppdrettsnæringen i Finn- 
mark. E-posten inneholdt blant annet et konkret krav om at navngitte 
forskere skulle avsettes eller gis andre oppgaver i NINA. Fiskeribladet- 
Fiskaren omtalte saken på lederplass i november samme år (Fiskeri- 
bladetFiskaren, 2012). De beskrev dette som et eksempel på den verste 
formen for maktutøvelse av en folkevalgt. I håp om at konflikten med 
lokalpolitikeren ville roe seg, valgte jeg å legge e-posten til side. Situasjo- 
nen var ganske rolig fram til 2015. 

I juni i 2015 publiserte den samme personen, som da var blitt fagsjef i 
Norske Sjømatbedrifters Landsforening (NSL), en kronikk i Adresseavisen 
med overskriften «Tvilsomt samrøre i norsk lakseforskning» (Adresse- 
avisen, 2015). I kronikken ble det hevdet at NINA fikk betalt av vann- 
kraftbransjen for å underslå kraftindustriens miljøpåvirkning. Videre 
framsatte han påstander om at NINA-forskere som har oppdrag fra flere 
oppdragsgivere, syr sammen forskningsresultater for å sverte oppdretts- 
næringen. Adresseavisen ga NINA tilsvarsrett til kronikken. Vi vurderte 
saken som såpass kompleks, og kronikken så konspiratorisk i formen, at 
vi valgte å skrive et lengre innlegg på egen nettside hvor vi både forsvarte 
forskningen vår, og forklarte hvordan forfatteren av kronikken hadde 
blandet ulike saker og trukket helt feil slutninger. Vi beskrev beskyldin- 
gene fra NSL som usaklige (NINA.no, 2015). Dette innlegget resulterte 
i et avisoppslag i nettavisa iLaks.no med intervju av stortingspolitiker 
Ove Trellevik, som karakteriserte NINAs innlegg som «Skivebom fra 
NINA» (iLaks.no, 2015). Gjennom resten av 2015 og i 2016 ble det publi- 
sert flere titalls innlegg på Facebook-gruppene «Villaksens venner» og «Ja 
til oppdrettslaks og arbeidsplasser langs kysten» med påstander om juks 
og korrupsjon i lakseforskninga og beskrivelser av NINA-forskere som 
lot seg kjøpe. I en del diskusjonstråder ble også enkeltforskere i NINA 
navngitt og hetset. Innleggene var til dels svært usaklige, og noen direkte 
sjikanøse. Både innholdet i meldingene, det store antallet meldinger og at 
dette hadde pågått over lang tid, gjorde situasjonen svært ugrei for oss. Vi 
valgte å gå til media, og Dagens Næringsliv trykket saken i mars 2016, der 
vi varslet at vi vurderte å gå til rettslige skritt (Dagens Næringsliv, 2016). 
I samme avis publiserte undertegnede og direktør Sissel Rogne ved Hav- 
forskningsinstituttet en felles kronikk med tittelen «Frykt for forskning», 
hvor vi tok til motmæle mot usaklig kritikk fra deler av oppdrettsnærin- 
gen (Dagens Næringsliv, 2016). Etter dette roet usaklighetene og sjikanen 
på sosiale medier seg. 

Neste runde startet allerede i mars 2016, med innsynsbegjæringer 
etter miljøinformasjonsloven fra Advokatfirmaet Steenstrup Stordrange. 
Innsynsbegjæringen rettet seg mot NINAs forskningsstasjon, som vi 
hadde tilbudt til miljøforvaltningen som lokasjon for ny genbank for vill 
laksefisk fra Hardangerfjorden. Behovet for en genbank oppstod som 


222 


«... SÅ KORRUPTE AT JEG HAR IKKE ORD!» - HETS OG SJIKANE I FORSKNING 


følge av påvirkning av oppdrettsfisk på vill laks og sjøørret i Hardan- 
gerfjorden. NINA er en privat stiftelse i et marked med konkurranse om 
oppdrag, og er ikke omfattet av offentlighetsloven. Dette påvirker også 
vårt forhold til miljøinformasjonsloven, gjennom at kravene til utleve- 
ring blir noe begrenset. NINA ønsker imidlertid å være en åpen institu- 
sjon, selv om lovverket ikke krever det, og vi legger alltid opp til å dele 
forskningsresultater og metoder. Begjæringen var imidlertid ikke rettet 
mot forskningsresultater, men mot de ulike tillatelsene som kreves for å 
drive en forskningsstasjon med levende fisk. Vi ble bedt om å oversende 
alt av offentlige tillatelsesgrunnlag helt tilbake til 1973 (iLaks.no, 2016). 
Advokatkontoret ville ikke opplyse hva de skulle bruke dette materialet 
til, og heller ikke hvem oppdragsgiverne var. Vi oversendte etter hvert en 
omfattende samling dokumenter som bekreftet at vi hadde alle tillatelser 
i orden. Senere samme år kom en ny henvendelse fra samme advokat- 
firma - med påstand om at NINA er underlagt offentlighetsloven, og der- 
med også arkivloven. Begrunnelsen var at mer enn halvparten av NINAs 
styre er oppnevnt av offentlige organer. NINA fikk utarbeidet en juridisk 
betenkning fra Abelia (NHO), som fastslo at vi ikke var omfattet av dette 
lovverket, med den begrunnelsen at NINA var i en konkurransesituasjon 
med private aktører. Betenkningen ble oversendt advokaten ved årsskif- 
tet 2016/17. Advokaten bad videre om ytterligere dokumentasjon på hvor 
inntektene våre kom fra, inkludert opplysninger om konkurransesitua- 
sjonen vår. I januar 2017 ble derfor ytterligere dokumentasjon om NINAs 
konkurransesituasjon oversendt advokaten. 

Jeg har her beskrevet ulike hendelser gjennom fem lange år. Rede- 
gjørelsen er langt fra komplett, men gir et bilde av ulike aktiviteter 
som kan oppleves å ha som mål å sverte en forskningsinstitusjon som 
leverer aktuell og relevant kunnskap, kunnskap som for noen er upo- 
pulær. Utallige advokathenvendelser og innsynsbegjæringer i gamle 
saker hvor det for oss var umulig å skjønne hensikten med, opplevdes 
også som en aksjon for å binde opp ressurser til andre oppgaver enn 
forskning. Kjerneoppgaven til NINA er å levere forskning og kunn- 
skap til nytte for samfunnet. Aktørene har lagt ned en stor innsats i å 
angripe forskere, spre konspiratoriske teorier om NINA og lete etter 
feil fra vår side. 

Hva ma forskeren like - og tale? 


Hva gjør sa denne typen kritikk og angrep med forskerne? I et forskningse- 
tisk perspektiv er det viktig å være oppmerksom på om dette påvirker 
deres evne og lyst til å formidle forskningsresultater. Som arbeidsgiver 
må jeg også se det i et arbeidsmiljøperspektiv. 

Forskeren må like å formidle forskningen sin. Det bidrar til at resulta- 
ter lettere blir tatt i bruk. Dette kan utløse midler til ny forskning, og gir 
ofte forskeren inspirerende tilbakemeldinger som igjen danner grobunn 
for nye ideer og prosjekter. God formidling bygger også godt omdømme 
for forskeren og forskningsinstituttet. Forskningsformidling er dessuten 
et meget viktig element i forskernes akademiske frihet. 

Forskere som arbeider på fagfelt hvor det er interessekonflikter, må 
kunne håndtere at det i perioder stormer rundt forskningen. Jeg erfarer 
at forskere både gleder seg og gruer seg til å presentere nye funn. De gle- 
der seg til å fortelle om forskningsresultater som har betydning for vik- 
tige spørsmål i samfunnet. At media svært gjerne vil skrive om saken og 
intervjue forskere, oppleves som inspirerende. Samtidig erfarer jeg at de 
gruer seg til kritikk og usakligheter som de av erfaring vet kan komme. I 
slike saker stilles det ekstra krav både til forskerne og til arbeidsgiveren, 
og det er avgjørende at forskerne er forberedt på hva som kan komme av 
kritikk. De må ha et godt apparat rundt seg av kolleger, ledelse og fagfolk 
med spesialkompetanse innen kommunikasjon. 

Jeg opplever at erfarne og faglig sterke forskere, med god rolleforståelse 
og god kjennskap til interessekonfliktens ulike aktører og interesser, tåler 
godt å stå i stormen i en periode. De tør også å innrømme og forklare 
eventuelle usikkerheter i datamaterialet, samtidig som de med autoritet 
formidler viktige funn og trender. 

Mange av NINAs forskningsområder preges av interessekonflikter. Det 
er knyttet sterke faglige og økonomiske interesser til havbruk og villaks, 
vannkraft, rovvilt og beitedyr. Økonomiske interesser, verneinteresser og 
konsekvenser for enkeltmennesker eller grupper er en fellesnevner her. 
Vi opplever et krevende politisk landskap rundt disse forskningsområ- 
dene - med næringspolitiske mål om vekst og økt lønnsomhet, samtidig 
som bærekraft og bevaring av naturmangfold skal ivaretas. 

NINA har som prioritert mål at forskningsresultater skal formidles 
aktivt til brukere og publikum. Vi har en intern «Vær-bevisst-plakat» 
for forskningsformidling - med klare råd til forskerne i kommuni- 
kasjonsarbeidet. Det er forskeren som formidler, og det er forske- 
ren som må stå i stormen når det oppstår konflikter om resultater og 
kunnskapsgrunnlag. 

Interessekonflikter og kritikk av forskning er ikke bare negativt; bil- 
det er mer nyansert enn det. Forskerne melder at kritikken er skjerpende 
og bidrar til at de gjør en enda grundigere jobb. De jobber ekstra nøye 
med formuleringer, og de bruker forskere både fra egen institusjon og 
hos samarbeidspartnere til kvalitetssikring. Når stormen kommer, står 
de stødig på formuleringene og bruker forskerkollegene som sparring- 
partnere i håndteringen av kritikken. De opplever også en ekstra moti- 
vasjon til å publisere i vitenskapelige journaler. Her blir både kvalitet på 
data, metodevalg og resultater grundig fagfellevurdert. Fagfellene er ofte 
utenlandske eksperter som må skrive under på at de ikke har personlige 
interesser knyttet til forskningen de skal evaluere. Samtidig er redaktø- 
rene eksperter med god kjennskap til fagfeltet. Vitenskapelig publisering 
er avgjørende for at forskeren skal ha faglig autoritet og selvtillit i den 
offentlige diskusjonen. 

Det er imidlertid grenser for hva forskerne skal måtte finne seg i. 
Systematisk sjikane og alvorlige beskyldninger om juks og korrupsjon 
er ikke akseptabelt, og kan være uutholdelig for dem som blir ankla- 
get. Sosiale medier har gjort det lettere å kritisere forskning, forskere 
og forskningsinstitusjoner. Ordbruken er krassere, og nettroll bidrar 
til å nøre opp under konfliktene. Vedvarende og systematisk usaklig 
kritikk kan gå ut over forskernes jobbutøvelse, privatliv og viljen til å la 
seg oppnevne i ekspertutvalg og andre rådgivende organer. Vedvarende 
og systematisk usaklig kritikk kan i verste fall føre til at forskerne blir 
defensive, og de kan føle at deres akademiske frihet blir truet. Slik kan 
det oppstå en feilaktig oppfatning om at kunnskapsgrunnlaget er svakt. 
Resultatet kan bli at den allmenne tilliten til forskere og forskningsre- 
sultater svekkes. Dette kan igjen føre til at viktig kunnskap ikke når 
fram til politikere og andre målgrupper, og at beslutninger fattes på feil 
grunnlag. 

Machoforskeren 


Ikke alle forskere er robuste nok til 4 forske pa de mest konfliktfylte fag- 
omradene. Er dette bare for «machoforskeren»? Vedkommende ma ha 
bred faglig oversikt, solid vitenskapelig merittliste, stort faglig nettverk 
og god oversikt over aktorbildet. Og han ma vere hardhudet og tale en 
trokk. Jeg skriver han, fordi vi ser at arenaen av forskere som star i stor- 
men, domineres av menn (Morgenbladet, 2017; Harvest, 2017). Spors- 
malet er om de mest opphetede interessekonfliktene vil pavirke hvilken 
retning unge akademikere velger? Vil kvinner og menn velge ulikt? Ved 
rekruttering av nye forskere ser vi alltid etter de beste, og vi ma samtidig 
sikre at de er robuste nok til 4 tale skarpe diskusjoner. 

I alle saker som gjelder naturressurser, er det forståelig at enkelte akto- 
rer stiller spørsmål ved kunnskapsgrunnlaget fordi forskningsresultatene 
berører og kan ha store økonomiske eller samfunnsmessige konsekven- 
ser. Jeg anerkjenner at ulike interessenter er viktige voktere og kritikere 
av forskning. Vi blir da minnet om at forskning er viktig, og at kunnskap 
er makt. Det er dette spenningsfeltet som gjør anvendt naturforskning 
aktuell, og som sikrer at kunnskapen vi bidrar med, er etterspurt i sam- 
funnet. Samtidig er jeg ydmyk over at forskningsresultatene kan ha store 
konsekvenser for både næringer, lokalsamfunn og enkeltpersoner. 

Forskningsformidling er viktig, ikke bare via vitenskapelige kanaler, 
men også i det offentlige rom. Det er når konfliktene om kunnskaps- 
grunnlaget får stor tyngde og stort omfang, at det stilles ekstra krav til 
forskere og arbeidsgiver. Forskeren må forvalte rollen sin med faglig inte- 
gritet, klokskap og god rolleforståelse, med støtte fra sin arbeidsgiver. Jeg 
er også tilfreds med å se at både forskningsetiske komiteer og forsker- 
nes egne fagforeninger reiser spørsmål og tar aktivt del i diskusjonen 
om hvordan forskning og forskere blir behandlet i de mest opphetede 
debattene. 

Det er avgjørende at den enkelte forsker ikke blir stående alene i stor- 
men. I NINA har vi en praksis der vi etablerer en beredskapsgruppe 
bestående av berørte forskere, forskningssjef, kommunikasjonssjef og 
administrerende direktør. I perioder med høyt konfliktnivå har vi gjerne 
daglige møter. Dette er en helt nødvendig arena, hvor vi i fellesskap 
utvikler strategier for hvordan vi skal håndtere situasjonen. 

I begge eksemplene mine har konfliktene pågått over flere år. I eksem- 
pelet med havbruk har konflikten vært ekstra omfattende, og da blir det 
langt mer krevende å holde ut. Jeg har stor respekt for — og føler også et 
ansvar for — forskere som må stå i slike situasjoner over lang tid. Samtidig 
er jeg opptatt av at den usaklige kritikken ikke skal gjøre oss defensive og 
redde. Som arbeidsgiver har jeg en viktig rolle i å støtte, og om nødven- 
dig beskytte, forskerne for å unngå at arbeidssituasjonen blir en for stor 
personlig belastning. I havbrukssaken valgte vi etter en tid å ta bladet fra 
munnen og ytre oss offentlig om selve konflikten. Advokathenvendelsene 
ble håndtert administrativt i NINA, med støtte fra vår egen bransjeorga- 
nisasjon Abelia. 


Tiltak 


Som arbeidsgiver har naturligvis mitt hovedperspektiv vært arbeidsgi- 
veransvaret og de etiske sidene ved at forskernes akademiske frihet og 
plikt kan bli svekket. Det er mange som har aksjer i problemstillingene 
jeg har reist, særlig fordi de påvirker demokratiske prosesser når viktige 
beslutninger skal fattes. Politikere, forvaltning, næringsinteresser og 
organisasjoner, journalister, Norges forskningsråd, de forskningsetiske 
komiteene og fagforeningene må alle være bevisst på problemstillingene 
og konsekvensene de kan ha. Universitetenes ansvar er å bidra til at den 
faglige og forskningsetiske grunnmuren til studentene blir robust nok til 
å takle utfordringene som den anvendte forskningen av og til står overfor. 

Det har vært diskutert om Norge trenger et nasjonalt råd for viten- 
skap som kan fortelle politikerne og andre beslutningstakere hva som er 
den sikreste og beste kunnskapen innenfor aktuelle saker (Morgenbla- 
det, 2016). Jeg ville ønsket et slikt nasjonalt råd velkommen - dersom jeg 
hadde vært sikker på at det kunne løst utfordringene med usaklig kri- 
tikk og sjikane av forskere, og sikret at upopulær kunnskap ble håndtert 
like respektfullt som populær kunnskap. Interessekonfliktene på ulike 
forskningsfelt er mange og til dels svært ulike, og derfor betviler jeg at et 
nasjonalt råd vil kunne håndtere dette bedre enn det forskningsinstitu- 
sjonene gjør i dag. En del av problemstillingene er særnorske, og følgelig 
måtte utvalget fortrinnsvis bestå av norske eksperter. Norge er et lite land, 

og det finnes fa eksperter som ikke allerede er involvert i de ulike fag- 
omradene. Vitenskapskomitéen for mat og miljo og Vitenskapsradet for 
lakseforvaltning ligger begge innenfor NINAs fagomrader. Deres mandat 
er blant annet å oppsummere og gi rad ut fra all tilgjengelig forskning i 
de aktuelle spørsmålene. Et viktigere tiltak vil derfor være å sikre at det 
på kompliserte og konfliktfylte fagfelt settes sammen forskergrupper på 
tvers av sektorer og instituttgrenser. I tillegg må NENT fortsette å vokte 
de forskningsetiske aspektene ved interessekonflikter i forskning, blant 
annet gjennom å sette temaet på dagsordenen i det offentlige rom. Jeg 
registrerer også med tilfredshet at det etter hvert er etablert en rettsprak- 
sis knyttet til hets og sjikane på nett. 

Jeg erkjenner at forventningene mine til beslutningstakere og journa- 
lister om at de skal validere kunnskapen de får, er høye forventninger. 
Enkle og lettfattelige rapporter som er skrevet av en interessent i en kon- 
flikt, kan være langt lettere å forstå og bruke enn vitenskapelige publika- 
sjoner og tunge forskerrapporter hvor både teori og empiri presenteres og 
diskuteres. I den senere tid er det også pekt på at interessen for å hente 
råd fra eksperter og kunnskapselite er blitt mindre (The Guardian, 2016). 
Det stilles også spørsmål ved om tilliten til forskerne og forskningsre- 
sultater er lavere enn den burde være (Forskningsrådet, 2017). Dette er 
en utfordring som forskningen selv må ta på største alvor. Forskerne må 
utøve god og solid kommunikasjon slik at vanlige folk forstår hva de har 
forsket på, hva de har funnet, og hva resultatene kan brukes til. For for- 
skerne i NINA betyr det at vi må fortsette å delta på folkemøter og semi- 
narer for å treffe brukerne - som på godt og vondt blir berørt av våre 
forskningsresultater. 


Konklusjon 


Diskusjon om forskningsresultater i det offentlig rom viser at forsknin- 
gen er relevant. Robuste forskere med god faglig innsikt og integritet tåler 
en trøkk når arbeidsgiver og gode kolleger støtter opp om dem. Dette 
lever vi med - og av. For paradokset er at ved interessekonflikter og dis- 
kusjon om kunnskapsgrunnlaget utløses ofte mer forskningsmidler som 
det kan søkes på. 

Styrke og veiledning: 
Forskningsformidling i mate med 
særinteresser 


Bjørn H. Samset 


Fysiker, klimaforsker og fagformidler ved CICERO Senter for 
klimaforskning 


Abstract: Why do people increasingly reject science in favor of subjective opinion? 
This well-known trend, most recently embodied as "fake news”, has both put lives 
at risk (through the increasing support for the anti-vaccine movement) and delayed 
the necessary global adoption of green energy (through so-called climate change 
skepticism). In this article, I show how rejection of science is often linked to a par- 
ticular type of new knowledge, one where scientific advice does not grant us local, 
immediate gains. I also investigate societal megatrends that underlie such skepti- 
cism: the growth of social media, the rapid pace of headline news, and the enormous 
expansion of science itself. Finally, I discuss a way to combat “fake news” and its 
related phenomena, through more dedicated science communication. “Strength and 
guidance” is a good slogan for the disseminators of today and tomorrow; strength 
because the core messages from science need to be ever repeated in a world hungry 
for sensations, and guidance because the world has grown so complex that bare facts 
are no longer sufficient. Science communicators need to step out of their comfort 
zone and give actual, science-based advice — and still refrain from crossing the fine 
line between objectivity and activism. 


Keywords: communication, skepticism, fake news, social media, megatrends, pub- 
lic understanding of science 


En ny type fagformidler 


Forskning har aldri veert viktigere enn i dag. Fremskritt innen natur- og 
samfunnsvitenskap har lagt grunnlaget for det moderne samfunnet, men 
ogsa bidratt til en verden der syv milliarder mennesker star overfor store 


Sitering av dette kapitlet: Samset, B.H. (2019). Styrke og veiledning: Forskningsformidling i møte med sær- 
interesser. I H. Ingierd, I. Bay-Larsen & K. Hiis Hauge (Red.), Interessekonflikter i forskning (s. 231-251). Oslo: 
Cappelen Damm Akademisk. https://doi.org/10.23865/noasp.63.chi1 

Lisens: CC BY 4.0 

felles utfordringer. Ny, sikker kunnskap er brennende nødvendig. Derfor 
er det forstemmende å se hvordan forskning og vitenskapelig metode til- 
synelatende stadig oftere avvises i det offentlige ordskiftet, til fordel for 
subjektive meninger. 

Har veien fra forskning til anvendelse blitt så lang at folk har mistet 
tilliten? Eller har begrepet «forskning viser» blitt så systematisk misbrukt 
i interessekonflikter mellom særinteresser, at ingen lenger vet hva de kan 
stole på? 

Undersøkelser bekrefter dette inntrykket. Tilliten er dalende, både til 
forskning og til forskerne selv. De er kjøpt og betalt. Et akademisk ekko- 
kammer, til og med en konspirasjon. Konklusjonene deres må avvises, og 
alternative synspunkter må få slippe til. Det vitenskapelige prinsippet om 
evidensbasert argumentasjon ut fra fagfellevurdert litteratur må vike for 
samfunnsnormer som ytringsfrihet og respekt for mindretallet. 

Hvor kommer denne trenden fra? Ulvedebatten, vaksinemotstand, 
biodrivstoff, el-overfølsomhet og spesielt menneskeskapte klima- 
endringer er temaer hvor vitenskapens brede konklusjoner ofte avvises. 
Hva gjør vi - som forskere og akademikere — når konklusjonene vi for- 
midler, avfeies med referanser til subjektive oppfatninger? Er motstanden 
en styrke for den offentlige debatten, fordi den får frem flere sider av en 
sak? Eller er den en farlig trend som undergraver respekten for forval- 
terne av samfunnets kunnskapsgrunnlag? Og når tvilen først er gitt en 
stemme, hvordan avgjør folk hvem som er «eksperter», og hvem som bare 
uttaler seg subjektivt? Har ekspertene alltid rett? 

I denne artikkelen skal vi se at fremveksten av såkalte postfakta — eller 
avvisning av vitenskap, med henvisning til subjektive oppfatninger - i 
noen tilfeller kan utgjøre et stort problem. Samtidig springer problemet 
ut av megatrender i samfunnet som vi ellers regner som goder, og som 
vi dermed ikke så lett kan bli kvitt. Forskningen har også et ansvar selv. 

For a få bukt med utfordringene må vi først bli bevisst på hvor - i 
møtet mellom ny kunnskap og samfunnet - motstanden dukker opp. Vi 
har lært oss å være skeptiske til reklame, og til politikeres valgkampløf- 
ter. Her skal vi se at vi bør anta en tilsvarende skepsis til polemikken 
som oppstår når fersk forskning kommer med inngripende råd som ikke 
gir oss umiddelbare fordeler. Vi skal dele kunnskap inn i fire kategorier: 


232 


STYRKE OG VEILEDNING 


«wow», «kjekt å vite», «for mitt eget beste» og «altruistisk». Det er i den 
siste kategorien, som inneholder bade vaksiner og klimaendringer, at 
konflikten mellom vitenskap og særinteresser oftest står. «Altruistisk» 
kunnskap, som primært appellerer til vårt felles beste, er kritisk for sam- 
funnet, men ekstremt vanskelig å få aksept for. Vi skal se hvordan den 
naturlig motvirkes av en rekke moderne trender. 

Vi skal også vurdere en bredere strategi for kommunikasjon. I stedet 
for klassiske formidlere, som har tenkt at om de bare fyller tomme hoder 
med kunnskap, vil folk handle rasjonelt deretter (Sturgis & Allum, 2004), 
må vi gi plass for en formidlertype som definerer sin rolle nærmere det 
offentlige ordskiftet (Corner & Groves, 2014). «Styrke og veiledning» kan 
være et passende slagord. Styrke, fordi dagens mediebilde krever at de 
samme budskapene må gis igjen og igjen. Veiledning, delvis fordi dette er 
hva informasjonstrette mediebrukere gjerne ønsker seg, men mest fordi 
det er nødvendig for å opprettholde tilliten til forskning i det lange løp. 

Slik formidling kan være både uvant og kontroversiell. Vi har dyrket 
et ideal av forskerens rolle i offentligheten som absolutt objektiv. En klas- 
sisk fagformidler er en referent av etablerte fakta, og tar ikke tar stilling 
til hvordan kunnskapen bør anvendes. Men veiledning grenser av natur 
mot det subjektive. Skal samfunnsdebatten føres på et solid grunnlag, 
er noen formidlere nødt til å gå lenger i en slik retning enn de har gjort 
tidligere. Enten vi liker det eller ikke, må forskere ikle oss en ny offent- 
lig rolle. Hvis ikke mister vi raskt vår kritiske - men skjøre - posisjon 
som forvaltere av samfunnets kunnskapsgrunnlag. Den vitenskapelige 
metode fungerer, men er langt fra intuitiv. Forskerne ER ekspertene, men 
vi kan ikke forvente å få den rollen i fanget bare fordi vi kan skilte med 
doktorgrader og artikler i tidsskriftene Science og Nature. 


Når skepsis leder til skade: Vaksiner og klima 


Kan det skade at forskningens konklusjoner møter motstand? Ja, i noen til- 
feller. Forskning må tåle å bli avkrevet forklaringer og begrunnelser, men 
det er ikke det samme som å møte organiserte angrep og tvil satt i system. 

27. april 2017 la tidsskriftet Science ut nyhetssaken «Here's the visual 
proof of why vaccines do more good than harm» (Science, 2017). En flott 

infografikk viser tidsutviklingen i antall tilfeller av en rekke sykdommer 
- difteri, polio, meslinger, kikhoste og mange flere - og vaksinasjons- 
programmene mot dem. Før vaksinene er det mange sykdoms tilfeller. 
Etterpå er det få eller ingen. Selv om korrelasjon ikke nødvendigvis inne- 
bærer kausalitet, skal det godt gjøres å ikke lese av denne infografikken at 
vaksiner beskytter mot farlige sykdommer. Og tviler man likevel, gir den 
lenker til over to hundre år med forskning. 

Grunnen til at selveste Science likevel lager en slik grafikk, i år 2017, 
finner vi i begrepet «antivax». En motbevegelse, gammel som vaksine- 
begrepet selv, der kritikere stiller spørsmål ved om vaksinering faktisk 
har en effekt, og om nytten av dyre nasjonale eller globale programmer. 
Dagens antivax-ere hevder gjerne å være forskningsbaserte. De overser 
systematisk de positive effektene, og trekker isteden frem fagfellevurderte 
studier som antyder at vaksinene også kan ha skadevirkninger. Det mest 
kjente eksemplet er en forskningsartikkel fra 1998 i The Lancet, der medi- 
sineren Andrew Wakefield hevdet å ha funnet en sammenheng mellom 
vaksinering og autisme hos barn. Problemet er bare at forskningen senere 
ble avslørt som fusk, i et av de mest dramatiske eksemplene på fabrikkerte 
resultater innenfor moderne medisin. Men at Wakefield-saken har nådd 
klisjéstatus i artikler om feilaktig bruk av forskning, hindrer ikke anti- 
vax-bevegelsen i å bruke den som bensin til sine vitenskapskritiske bål. 

Vaksinemotstand er et eksempel på en skjæringsflate mellom forskning 
og samfunn, der et samlet forskerkorps gir en beskjed («vaksiner er trygge, 
og kritisk viktige for helsen vår»), mens store grupper av «folk flest» mener 
noe annet («vaksiner er farlige, og derfor skal ikke mitt barn vaksineres»). 
Ofte trekkes diskusjonen helt ned på individnivå («mitt barn er spesielt 
utsatt for bivirkninger»). Hvor skadelig er slik motstand? I mange andre 
tilfeller ville en kunne hevde at utfordringen mest ligger i formidling, og at 
infografikk som den i Science vil kunne hjelpe. Men vaksiner er spesielle. 
Om en enkelt familie vaksinerer seg mot en smittsom sykdom, så hjelper 
det dem, men ikke så mange andre. Først når så å si alle i et lokalsamfunn 
er vaksinert, får vi full effekt. Da finner ikke sykdommen nye verter å spre 
seg til, og de få som ikke er vaksinert, blir også beskyttet. 

Men hva skjer hvis en oppnår slik gruppeimmunitet, men at en stadig 
større gruppe så lar være å vaksinere seg? Da kan sykdommen få nok 

potensielle verter, og igjen begynne å spre seg. Nettopp dette ser vi i dag 
(BBC, 2017). Gruppeimmunitet krever at minst 95 % av befolkningen er 
vaksinert. Den vestlige verden har lenge vært over dette tallet, men de 
siste årene har vaksinemotstanden vært med på å drive tallene ned i bl.a. 
Frankrike, Tyskland, Italia og USA. Resultatet er nye, til dels kraftige, 
utbrudd av meslinger. Godt synlig i infografikken til Science, og enda 
mer hos de familiene som rammes. Behovet for gruppeimmunitet gjør 
at avvisning av vitenskapens resultater om vaksiner, på mer eller mindre 
subjektivt grunnlag, brått kan bli svært skadelig. 

Neste eksempel er menneskeskapte klimaendringer. Som for vaksiner 
er forskningen på feltet bygget opp over lang tid. Jordens temperatur hol- 
des på et jevnt og levelig nivå av drivhuseffekten, og blant de viktigste 
drivhusgassene i atmosfæren er karbondioksid (CO2). De siste 150 årene 
har mengden CO2 i atmosfæren økt med 40 %, fordi samfunnet vårt far 
energien sin ved å hente olje, kull og gass opp fra bakken, for så å brenne 
det (Stocker, 2013). Da flyttes millioner år gamle, såkalt fossile, karbonla- 
gre tilbake i naturens kretsløp, med en forsterket drivhuseffekt som én av 
mange konsekvenser. Dermed endres klimaet vårt på en såpass drama- 
tisk måte at det vil skape store problemer for natur og samfunn, hvis vi 
ikke bremser utviklingen i tide. 

Innholdet i «klimadebatten» har lenge stått mellom et klart bud- 
skap fra forskere («CO2-utslippene må ned, ellers får det store, globale 
konsekvenser») og sterke motreaksjoner fra ulike særinteressegrup- 
per («forskerne tar feil / fornybar energi kan ikke ta over / klimasaken 
er en liberal-sosialistisk konspirasjon / ...»). I enda større grad enn for 
vaksinedebatten har vi i klimasaken også sett systematiske forsøk på å 
undergrave de tydeligste talspersonene. Den amerikanske klimaforske- 
ren Michael Mann har for eksempel i en årrekke vært skeptikernes mest 
yndede skyteskive. Mann publiserte i 1999 den såkalte «hockeykøllen», 
en graf som illustrerer hvor voldsom den globale oppvarmingen er når 
vi sammenligner med hva vi har sett i moderne tid. Innholdet i grafen er 
for lengst bekreftet, utvidet og forbedret av en liten hær av andre forskere, 
men å diskreditere Mann er likevel et hovedmål blant grupperinger som, 
av ulike grunner, ønsker å motarbeide klimaforskningens budskap (Ore- 
skes & Conway, 2010; Mann, 2013). 

Avvisning av klimaforskning, på mer eller mindre subjektive grunn- 
lag, er skadelig ut over den forvirringen det skaper. Klimaendringer er 
et så stort og globalt problem at det vanskelig kan håndteres innenfor 
eksisterende politiske rammeverk. Å bevisst styre verden bort fra bruk 
av fossile brensler, med alt det innebærer av kostnader samt flytting av 
økonomisk og politisk makt, er et terra incognita for samfunnet vårt. 

Videre sier forskerne at jo tidligere vi tar grep, jo mindre blir risikoen 
for at noe virkelig dramatisk skjer. Her ligger hovedutfordringen: Kost- 
nadene ved en slik omlegging er store, globale, umiddelbare og relativt 
lette å kvantifisere. Men nytteverdien ligger i å redusere en risiko som er 
ujevnt fordelt geografisk, som har effekt først om en stund, og som dess- 
uten er vanskelig å kvantifisere. 

Vaksiner og klimaendringer er områder der forskere forsøker å veilede 
politikere og andre om å endre adferd. De lokker med et felles fremtidig 
gode eller advarer mot fremtidige problemer, men tilbyr få eller ingen 
umiddelbare nytteeffekter. Samtidig kan budskapet være skadelig for 
noen interessegrupper, som den internasjonale petroleumsindustrien. Vi 
skal om litt se at dette er typisk der forskning avvises i dagens medier. 

Men før vi går videre, må vi takle et kritisk spørsmål: Kan forskere, i 
kraft av å være eksperter, forvente å bli hørt på så fort de hevder seg enige 
om en konklusjon? 

Nei. Opplagt ikke. Den typen spørsmål som vaksinemotstandere og 
klimaskeptikere retter mot vitenskapen, er i første omgang helt beretti- 
get. Hvordan vet vi at vaksinene ikke er skadelige? Hvordan vet vi at glo- 
bal oppvarming skyldes CO2 og ikke noe helt annet? 

Forskere må kunne svare — og i disse to tilfellene har de gjort det. 
Grundig. Problemet er dermed ikke skepsis mot forskning i seg selv, men 
at forklaringen fra vitenskapen overses eller avvises. Uansett hvor rett 
man måtte ha: Det er mye vanskeligere for forskere å nå frem i mediene 
med gjentakelser av den samme forklaringen enn det er for skeptikere å 
nå frem med innvendinger. Etter min oppfatning er asymmetrien i hvor 
medie- og klikkvennlig en påstand er, en av de fundamentale utfordrin- 
gene som leder til at motstand mot vitenskap i dag ser ut til å spre seg så 
raskt. Formidling fortsetter å være en nøkkelutfordring for forskningen, 
selv lenge etter at hovedkonklusjonene er klare. 

Megatrender: SoMe, clickbait og en overflod 
av forskning 


Den økende avvisningen av vitenskap skjer ikke isolert. Sammenkoblingen 
av samfunnet, presset i mediene mot spissede nyheter samt forskningens 
egen fenomenale vekst er parallelle, globale megatrender som alle bidrar til 
å gjøre utfordringene større. I en av dem møter forskerne dessuten seg selv 
i døren, og vi må dermed innse at vi er med på å skape vårt eget problem. 

I dag ser vi en ekstrem sammenkobling av verden gjennom internasjo- 
nale nyhetskanaler, internett og — så klart - sosiale medier. Meningene 
våre både formes og forsterkes av folk vi kommuniserer med (Feldman, 
Myers, Hmielowski & Leiserowitz, 2014), og enhver kan nå lett finne 
grupperinger av meningsfeller. For ikke lenge siden var lokalsamfunnet 
kjernen til de fleste oppfatninger. Bygdas kultur for hva som var aksep- 
tert, var utslagsgivende for innbyggernes meninger — pa godt og vondt. 
Sosiale medier og de andre mulighetene moderne kommunikasjon har 
gitt oss, har forandret dette fullstendig. Nesten uansett hva du mener, 
kan du nå finne frem til nettverk av likesinnede, enten lokalt eller globalt, 
gjennom fysiske møter eller nettfora. Ethvert synspunkt kan dermed for- 
sterkes, rett og slett fordi det finnes aksept for det. 

Tenk deg et samfunn der de fleste rundt deg aksepterer nytten av vak- 
siner, eller at klimaendringene er menneskeskapte. Du mener det samme, 
men har ikke selv tenkt så nøye over saken. Så snubler du over en nett- 
side som avviser forskningen, gjerne i sterke ordelag og med blinkende 
advarsler. Kanskje er du klar over at aktøren bak nettsiden er i en interes- 
sekonflikt med forskerne, enten faglig eller økonomisk, men det i seg selv 
svekker ikke argumentene. Naturligvis blir du sittende igjen med spørs- 
mål. Sannsynligvis har ingen rundt deg gode svar, fordi innvendingene 
ofte er tekniske og fulle av forvirrende stråmannsargumentasjoner. Kan- 
skje er det vanskelig å ta opp temaet, fordi du ikke vil bli sett på som en 
«avviker». Men på nett og i sosiale medier, tilgjengelig ved et enkelt og 
diskré Google-søk, finner du andre som lurer på det samme. I dag er de 
som avviser vitenskap, langt flinkere enn forskere til å bruke mulighetene 
moderne medier tilbyr. Veien fra Google til å få forsterket en gryende 
skepsis er skremmende kort. 

Sosiale medier og sammenkoblingen av verden er utvilsomt et gode, men 
med den skyggesiden at de lar alle synspunkter finne forsterkning. Deri- 
blant — dessverre — avvisning av vitenskap uten solid faglig begrunnelse. 

En annen relevant megatrend er tempoet i toppen av nyhetsbildet. Vi 
er et forbrukersamfunn, ikke bare av energi og råvarer, men av under- 
holdning, informasjon og lett intellektuell stimulans. Nyhetsoverskrifter 
er noe av det vi sluker mest av, og blir skuffet hvis nettavisen har samme 
toppsak i mer enn fem minutter av gangen. 

Koblet med en økende grad av reklamefinansiering av mediehusene, 
ender vi med et press i retning av skarpt vinklede, gjerne kontroversielle 
overskrifter som får forbrukerne til å klikke, like og dele. Sosiale medier 
som Facebook og Twitter förer opp under denne tendensen. De leverer en 
evig skiftende informasjonsstrøm tilpasset brukerens spesielle ønsker og 
interesser, og belønner saker som får mye respons, med bedre synlighet. 

Konsekvensen er en positiv tilbakekobling for overskrifter som får oss 
til å heve øyenbrynene. Det samme, gamle budskapet fra forskere om hun- 
dre år gammel kunnskap faller ikke i den kategorien. Da selger skepsis, 
alternative forklaringer og angrep på etablerte forskere langt, langt bedre. 

I likhet med sosiale medier er tilgangen til raske nyheter og et sys- 
tem som gir oss den informasjonen vi er mest interessert i, goder for 
samfunnet. Skyggesiden her er imidlertid at det blir vanskeligere å nå 
frem med det etablerte og litt tørre, som vitenskap gjerne er før den blir 
samfunnsrelevant. 

En siste viktig megatrend står vitenskapen selv for. Den er til en viss 
grad et offer for sin egen suksess (Sarewitz, 2016). Ingen betviler egent- 
lig den vitenskapelige metode. Vi aksepterer at universiteter, institutter, 
professorer og doktorander stadig utvider hva vi vet om natur, samfunn 
og teknologi. Følgelig brukes det mye penger på forskning, og antallet 
forskere vokser enormt. UNESCO anslo i 2015 at det var over tre millio- 
ner årsverk globalt innen aktiv forskning, og et tilsvarende antall i støt- 
tefunksjoner (UNESCO, 2015). Disse forskerne gir ut over to millioner 
fagfellevurderte artikler i året, og tallet bare øker. 

Produksjonen av kunnskap har blitt så stor at ingen lenger klarer å 
holde oversikten over den. Det gamle systemet, der forskere først leser seg 
opp på etablert kunnskap og så tar det neste, lille steget videre, står derfor 

i fare for å kollapse under sin egen vekt. Det gjør ikke situasjonen bedre 
at unge forskeres eneste håp om å få seg fast jobb innenfor akademia, 
er gjennom å publisere mest mulig og synligst mulig, og dermed med 
spissede vinklinger på resultatene. Fersk forskning blir stadig mer tablo- 
idisert, drevet av de samme to trendene vi akkurat har sett på: sosiale 
medier og presset på toppen av nyhetsbildet. Også forskning kan tolkes 
og vinkles, og målgruppen for vitenskapelige artikler - andre forskere — 
er like mottakelige for «clickbait» som resten av samfunnet. 

Eksplosjonen innenfor vitenskap har direkte konsekvenser for trenden 
med «alternative fakta», som følge av hvordan den vitenskapelige metode 
fungerer. Si at noen har utviklet en ny vaksine. Da vil vi gjerne vite om 
den virker, og om den kan ha skadevirkninger. Dette tester vi ved å følge 
med på vaksinerte mennesker, helst i et planlagt dobbeltblindforsøk. Men 
en slik undersøkelse vil alltid innebære en viss grad av tilfeldighet, og vi 
forventer både positive og negative resultater. Så må vi bruke statistikk, 
basert på mange uavhengige forsøk, for å bedømme om nytteverdien er 
sterkere enn eventuelle bivirkninger. 

På papiret er fremgangsmåten grei, men i den virkelige verden vil noe 
helt annet skje. Forskerne bak hvert studium har behov for å få resul- 
tatene publisert og frem i nyhetsbildet, for å fremme egne karrierer og 
vise de finansierende myndigheter at de bruker pengene til noe fornuftig. 
Etisk er det ikke noe galt i å formidle egen forskning, så lenge en tar med 
hvordan resultatene passer inn i det store bildet. Så langt er det imidlertid 
vanskelig å komme med i en nyhetsartikkel. Og om en er så heldig å få 
publisert resultatene sine i Science, Nature eller et beslektet tidsskrift, er 
det store bildet gjerne skjult allerede fra starten av, fordi disse tidsskrif- 
tene også foretrekker nyhetsverdige gjennombrudd (Schekman, 2013). 

Dernest kommer skjevheten mellom «kjedelige» og kontroversielle 
nyvinninger. Når en femte forskergruppe finner en positiv effekt av 
samme vaksine, er det vanskelig å få publisert resultatene i en synlig 
journal samt oppnå nyhetsdekning. Men hvis den neste gruppen er den 
som - enten reelt eller per forventet tilfeldighet — finner lav effekt og store 
bivirkninger, blir nyhetsverdien desto større. Motstridende resultater 
favoriseres, og vinkles ofte slik at det velter all tidligere kunnskap. Dette 
til tross for at vi, statistisk sett, nesten er garantert å få slike konklusjoner. 

Den vitenskapelige metoden krever at bade positive og negative resultater 
sees ilys av summen av forskning pa samme tema. Dette er krevende, og 
ligger som regel utenfor hva selv drevne vitenskapsjournalister klarer 4 
formidle til det brede publikum. 

Sa kommer konsekvensene av en gryende skepsis. Hvis noen forst har 
blitt kritisk til vitenskapen, og soker etter informasjon i sosiale medier 
eller i det raske mediebildet, vil de sa å si alltid finne forskning som støt- 
ter opp under deres syn. Motstridende resultater, derimot, har man en 
tendens til å avvise. 

Er du kritisk til vitenskapen, eller ønsker å svekke konklusjoner der- 
fra, vil dagens forvokste vitenskap selv gi deg mer skyts. Sosiale medier 
og et hektisk, reklamedrevet mediebilde forsterker denne tendensen. 
«Alle forskere er enige om at global oppvarming er menneskeskapt», 
sier klimaforskere. «Professor X i Tyskland sier noe helt annet», svarer 
motstanderne. Slik vil det fortsette å være, fordi forskningen har blitt så 
altomfattende og stor. Bredden i resultater er et gode, fordi det betyr at 
vi har undersøkt dypere og bredere, men god bruk av resultatene krever 
modenhet fra samfunnet som bestilte dem. 

At noen titulerer seg «forsker», er dermed ikke lenger nok til at vi blindt 
kan stole på dem (i den grad det noen gang har vært det). Forbrukere av 
informasjon må lære seg å være skeptiske både til budskap og til hvem 
som fremsetter dem. Tidvis må de også selv gjøre en innsats for å sette seg 
inn i hva andre forskere sier. Da kan det være nyttig å identifisere hvilke 
nyhetssaker om forskning som er mest utsatt for motstand fra særinteres- 
ser. Det skal vi ta en titt på nå, før vi går videre til å se på hva forskere selv 
kan gjøre for å bøte på situasjonen. 


Hvor slaget mellom vitenskap og 
særinteresser står 


Det aller meste av moderne kunnskap blir ikke jevnlig trukket i tvil. 
Vitenskapen har lagt en god del av grunnlaget for det moderne samfunn 
gjennom medisin, teknologi og mye annet. Det er også mange referanser 
til vitenskap og forskning i det offentlige rom, hvis vi bare ser etter. De 
fleste nyhetssaker som går dypere enn å referere noe som akkurat har 

hendt, inneholder referanser til hvordan verden «er». Henvisninger til fel- 
les kunnskap vi alle har, ofte kjent siden barneskolen. 

Men noen typer kunnskap virker ekstra utsatt for kritikk, alternative 
fakta og systematiske angrep. Områder hvor det for allmenheten kan se 
ut som om forskningsfronten ikke er i bevegelse, selv når forskere flest 
ble enige for lenge siden. Hvis vi kan vi finne fellestrekk for arenaene der 
særinteresser oftest kommer med innvendinger, blir det enklere for oss å 
være forberedt. 

Jeg ser for meg at skjæringspunktet mellom vitenskap og samfunn kan 
deles opp på to måter: Først et skille mellom hvorvidt ny kunnskap påvir- 
ker hver og en av oss, det vi kan kalle lokal nytte, eller om den handler 
om felles, globale goder. Så et skille mellom hvorvidt en nyvinning har 
umiddelbar nytte, eller om effekten er mer langsiktig. Dermed får vi fire 
kategorier: Global, umiddelbar nytte; global, men langsiktig nytte; og til- 
svarende for lokal nytte. En slik inndeling kan hjelpe oss med å forstå 
hvor motstanden mot vitenskap er sterkest, og dermed gjøre oss mer opp- 
merksomme når det trengs. 

Kunnskap med umiddelbar, lokal nytte kan vi kalle «wow»-katego- 
rien. Her finner vi ting vi selv kan bruke, og hvor vi kan se fremskrit- 
tene. Antibiotika er et godt eksempel. Du blir syk, får en pille, og så sant 
diagnosen var riktig, blir du frisk igjen. Wow! Få eller ingen betviler slik 
kunnskap, for selv om den er ny, drar vi raskt nytte av resultatene. Og om 
noen skulle ønske å stille spørsmål, vil de fleste anekdoter og personlige 
vitnemål virke mot skepsisen. 

Forskningsresultater med umiddelbar, men global virkning kan vi 
kalle «kjekt å vite». Her er nyheter som ikke påvirker oss direkte, men 
som vi likevel umiddelbart forstår vil være en god ting. Et eksempel fra 
teknologien er utviklingen av halvledere. De færreste vil selv bruke kvan- 
tefysikk til å beregne et båndgap, eller forstå hva det innebærer. At halv- 
ledere er selve grunnlaget for den teknologiske revolusjonen, er likevel 
allment akseptert. Et annet eksempel vil være en nyvinning som billig 
lar oss fjerne plast fra verdenshavene. Det påvirker oss ikke direkte, men 
nytten for verden er opplagt. Heller ikke her vil du finne så mange skep- 
tikere, siden nytteverdien er rask og opplagt. 

Kunnskap med lokal, men langsiktig effekt, som gagner hver og én av 
oss, men tar tid å se effektene av, kan vi kalle «for mitt eget beste». En 
sunn livsstil er et godt eksempel. Legevitenskapen forteller oss at vi bør 
ha det, og - innenfor en viss usikkerhet - hvordan vi skal gå frem. Vi 
merker ikke fra dag til dag om vi opprettholder den sunne livsstilen, men 
vi har nok eksempler fra familie og nærmiljø til at det er lett å se konse- 
kvensene av å overse forskningen. Forsiktig omgang med kilder til radio- 
aktiv stråling er et annet eksempel, relevant for villigheten til å betale 
for tiltak mot radongass i kjelleren. Det finnes få alternative nyheter og 
aktive kampanjer mot radonbeskyttelse. 

Det er først i den siste kategorien, kunnskap der vitenskapen bare kan 
love langsiktig og global nytte, at vi virkelig møter skepsis. «Altruisme» 
er et dekkende navn på slike temaer. Vaksiner illustrerer problemet godt. 
Vi ser aldri noen lokal nytte av å la barna våre vaksineres, siden den reelle 
effekten er fravær av en sykdom. Vi er avhengige av at forskere kommer 
tilbake til oss, gjerne mange år etterpå, og forteller at antall sykdomstil- 
feller har gått dramatisk ned. Det samme gjelder for global oppvarming. 
Forskere advarer om store problemer for samfunnet hvis vi ikke legger 
om vanene våre, men konsekvensene forblir abstrakte og fjerne i tid. Vi 
anbefales å gjøre dyre, inngripende valg i dag, valg som i beste fall fører 
til at vi ikke merker noen som helst konsekvenser på vær og vind. Vi er 
avhengige av at forskere kommer tilbake til oss, gjerne mange tiår etterpå, 
og forteller oss at klimaet virkelig ble reddet. 

Kunnskap vi kan si «wow» til, aksepterer vi. Gjelder den noe som er 
«kjekt å vite» eller «for mitt eget beste», går det også greit. Men «altru- 
isme»? Å akseptere en konklusjon levert til oss fra eksperter, et forsknings- 
resultat som griper inn i livet vårt uten å gi umiddelbar nytte, faller oss 
tungt for brystet. Her har vi identifisert selve sentrum av slagmarken. 
Men hvorfor er det nettopp er denne kunnskapen vi opponerer mot? 


Hvorfor vi avviser forskning 


At eksperter vet best, ligger innebakt i selve begrepet. Likevel ser vi sta- 
dig større motstand mot forskning og vitenskap, både organisert og hos 
folk flest. Vi skal se på tre mulige grunner til dette, én opplagt og to litt 

dypere, som gror ut av megatrendene vi har identifisert. De kan ogsa for- 
stås ut fra inndelingen i lokal eller global, kortsiktig eller langsiktig nytte. 

Den opplagte, og minst hyggelige, grunnen er at det er i den enkeltes 
egeninteresse å skape motstand. Forskningen har selv gjort dette enkelt. 
Skadevirkninger av røyking er et kjent eksempel. Når vitenskapen kom- 
mer til konklusjoner som vil ødelegge salgstallene for en hel industri, er 
det god business å svekke troverdigheten til resultatene. Enten ved å spre 
budskap som overser det forskerne sier, ved å gå til systematiske angrep 
på forskerne selv, eller ved å aktivt skaffe til veie alternative konklusjo- 
ner fra egen forskning. Det er godt dokumentert at tobakksindustrien i 
en periode tok i bruk alle disse virkemidlene (Oreskes & Conway, 2010). 
Tilbake satt et publikum som var i fullstendig villrede om hvorvidt røy- 
king forårsaket kreft eller ikke — en stund. Etter hvert ble sammenhengen 
såpass tydelig for alle som kjente mange røykere, at forskningen ikke len- 
ger kunne motsis på en troverdig måte. 

De tre megatrendene - sosiale medier, nyhetspress og veksten innen 
forskning - gir fruktbar mark for agenter for slike særinteresser, som 
ønsker å misbruke den tilliten fageksperter over tid har bygget. Slik mis- 
bruk forekommer, både på stor og liten skala, og hver gang undergra- 
ver den folks tiltro til forskning enda litt mer. Kort fortalt: Folk avviser 
forskning fordi de har blitt utsatt for en rekke “debatter” mellom tilsyne- 
latende likeverdige eksperter, stort sett ført over hodene på dem. 

En dypere grunn til motstanden finner vi i forholdet vårt til dogma- 
tiske autoriteter generelt. Det er ikke lenge siden lokalsamfunnets største 
autoritet var presten, og ordene i den tykke boken han prekte ut fra. I dag 
er å «tenke sjæl» regnet som en av våre viktigste dyder. Vi gjør vårt beste 
for å gi barna våre all den kunnskapen de trenger for å ta informerte valg 
i voksenlivet. Religionene dør ikke ut av den grunn, men å være religiøs 
er i dag - i vår del av verden - blir i stadig større grad regnet som et per- 
sonlig valg. 

Men la oss nå se på klimasaken igjen. Den tydeligste avsenderen bak 
det samlede budskapet fra verdens klimaforskere er FNs klimapanel 
(IPCC). Denne grupperingen av hundrevis av forskere, valgt ut på en 
måte som er ugjennomsiktig for folk flest, samler og vurderer de siste 
forskningsresultatene om klimaendringene. Deretter presenteres status i 

bøker som er tykkere og mer ugjennomtrengelige enn noen latinsk bibel, 
og formidles til folket av talsmenn som til forveksling høres ut som tid- 
ligere tiders prester. Og siden IPCC er et ekspertorgan, med støtte fra 
valgte politiske ledere, forventes vi alle å godta det når de råder oss til å 
legge om livsstilen vår. Forskere kunne knapt fremstått mer autoritært og 
dogmatisk om de aktivt hadde forsøkt på det (Lucas, Leith, & Davidson, 
2015). Når vi først har kvittet oss med ett sett med dogmer, er det kanskje 
ikke så rart at vi opponerer mot et nytt sett med uforståelige regler? Du 
skal kjenne den vitenskapelige metode ganske godt før du fullt ut forstår 
forskjellen mellom begrepene «forskning viser» og «Gud har sagt». 

Til forsterkning av dogmeproblemet kommer den enorme — og sta- 
dig økende - mengden av kunnskap vi har samlet. I renessansen kunne 
enkeltpersoner gjøre fremskritt innen flere fagområder på en gang. I dag 
er du blant verdens toppforskere hvis du kan si at du har full oversikt over 
en liten del av en enkelt disiplin. For alle som ikke selv er forskere, må 
det meste av ny kunnskap bare godtas. Grunnleggende trening i kritisk 
tenkning hjelper, men også den er avhengig av en viss oversikt over det en 
skal være kritisk til. 

Det er med andre ord veldig mye av grunnlaget for samfunnet, og for 
vår egen tilværelse, som vi alle bare godtar. Og når vi ikke forstår sam- 
menhengen, ligger det i vår natur å være skeptisk og forsiktig. En gang i 
tiden, før vi bygget trygge byer, var det klokt å bli redd hvis du hørte en 
ukjent lyd i buskene. Den kunne ha sammenheng med noe farlig. I dag 
sitter denne forsiktigheten igjen, i form av en tendens til å la oss skremme 
dersom noen antyder en sammenheng som kan være skadelig. 

Et eksempel fikk vi i 1986, da Tsjernobyl-ulykken resulterte i stor 
spredning av radioaktivitet over deler av Nord-Europa. Radioaktivitet 
er noe å være forsiktig med, også ifølge vitenskapen, men den frykten 
som bredte seg i årene etterpå, og som fortsatt henger i, sto ikke i forhold 
til de reelle konsekvensene av ulykken. Langt, langt flere mennesker dør 
eller skades i kullgruver, uten at det har samme utslag for holdningene 
til kullkraft. En av grunnene til denne oppfatningen er at stråling er 
noe de færreste forstår, og dermed — med rette — vil være forsiktige med, 
mens det å grave opp kull, for så å brenne det, ligger nærmere våre egne 
erfaringer. 

Vaksinemotstand er et annet eksempel. Vi vet ikke hva slags stoffer 
som sprøytes inn i barna våre, og hvilken virkning de har. Dermed blir 
vi lett engstelige når noen antyder at det kan være en sammenheng mel- 
lom vaksiner og sykdom. At motargumentet kommer fra et autoritært og 
dogmatisk korps av forskere med lang utdanning, hjelper ikke, selv om 
det rasjonelt sett burde vært omvendt. 

Vi avviser vitenskap fordi forskere og eksperter gjerne fremstår dog- 
matisk, og fordi vi er redde for konsekvensene dersom de likevel skulle 
ha tatt feil. 

En tredje grunn til å bli kritisk til forskning finner vi i skillet mellom 
umiddelbar og langsiktig nytte. For hva er egentlig nytte? Når kan vi si at 
rådene fra forskningen gjør samfunnet, eller vår egen tilværelse, bedre? 
For «wow»-forskning som ny og bedre antibiotika er svaret opplagt. Nyt- 
ten er umiddelbar. Men kategorien «altruisme», der vi har sett at meste- 
parten av skepsisen dukker opp, kjennetegnes av at den ikke har noen 
slik umiddelbar nytte. Utfordringen med å formidle slik kunnskap ligger 
ikke bare i å få frem at hvis vi gjør en endring i dag, vil det forandre på 
noe i fremtiden, men også i å begrunne at denne forandringen vil være 
til det bedre. 

Igjen er klimaendringene et godt eksempel. En vanlig innvending er 
denne: «Jo da, bruk av fossile brensler endrer kanskje klimaet, men litt 
ekstra temperatur er bare bra for oss - og dessuten er CO2 plantemat.» 
Skepsisen rettes i dette tilfellet ikke mot forståelsen av klimasystemet, 
men mot antakelsen om at vi får problemer hvis klimaet endrer seg. 
Dette er en fundamentalt forskjellig debatt, med annen forskning i bun- 
nen og andre eksperter på banen. En ytterligere innvending er den at 
arbeidet med å redusere CO2-utslipp vil kreve internasjonal regulering 
og statlig — eller overstatlig — styring av folks liv. For folk pa den konser- 
vative siden av politikken, til dels også den liberale, er dette fy-ord, men 
hvis ekspertenes konklusjoner er riktige, er styringen rasjonell. Dermed 
trekkes, instinktivt eller bevisst, selve grunnlaget i tvil, siden det går 
på tvers av en politisk overbevisning. Men spørsmålet om regulering er 
egentlig en tredje, uavhengig debatt, som handler om hvorvidt vi ønsker 
å iverksette tiltak for å løse problemet, eller bare vil takle det når det 
kommer. 

Nå ser vi konturene av det fulle spekteret av utfordringer med å kom- 
munisere «altruistisk» kunnskap på en troverdig måte. Først må eksper- 
tene nå frem med budskapet om at grunnlaget er solid. Så må de få aksept 
for at den nytten de ser, faktisk er en nytte — i kamp mot skepsis på grunn 
av manglende kunnskap, på grunn av politiske ideologier som ikke er 
enige i virkemidlene, og på grunn av økonomiske interesser som kan bli 
skadelidende på kort sikt. I tillegg kommer at det faktum at den «altruis- 
tiske» kunnskapen per definisjon ikke har noen umiddelbar effekt, og at 
det ofte er snakk om å unngå fremtidig skade - en usynlig «nytte» — sna- 
rere enn å oppnå et konkret gode. Så legger vi til megatrendene som gjør 
formidling av kontroversiell vitenskap stadig vanskeligere. I møte med 
et slikt sett med utfordringer er det nesten utrolig at vitenskapen fortsatt 
når gjennom så godt som den gjør. 

Men: Heldigvis er det slik at første steg for å unngå et problem er å 
være klar over at det eksisterer. Nå som vi har identifisert utfordringene, 
kan vi til slutt se på hva vi kan gjøre med dem. 


Formidling i møte med særinteresser 


Forskere kan ikke selv løse alle utfordringene med «alternative fakta» og 
angrep fra særinteresser, men vi kan bidra. Vi må gå i oss selv for å unngå 
å gjøre problemet større, og vi må innta en mer sentral plass på slagmar- 
ken - i grenseflaten mellom vitenskap og samfunn. Kommunikasjon er 
stikkordet, å akseptere en ny rolle for fagformidlere. 

Avvisning av forskning er ikke et problem fordi ekspertrollen 
hever forskere over kravet om å begrunne konklusjonene sine, eller 
fordi en ekspert ikke skal måtte tåle kritikk. Problemet oppstår fordi 
vi risikerer å ta unødvendig gale valg, både som enkeltpersoner og 
som samfunn, dersom vi ikke tar vitenskapens konklusjoner inn 
Over OSS. 

Å fortsette bruken av fossile brensler i stor skala vil, ifølge moderne 
klimaforskning, være et samfunnsmessig galt valg. Konsekvensene av å la 
være å vaksinere barna våre ser vi i dag, i form av en økning i forekomsten 
av meslinger i den vestlige verden. I begge tilfeller må ekspertene være for- 
beredt på å begrunne rådene sine, og alltid være ærlige om hvor grensene 

for dagens kunnskap ligger. Men de ma ikke fa autoriteten sin trukket i 
tvil av szerinteresser. Da undergraves tilliten til nettopp den metodikken 
vi har brukt for å få samfunnet frem dit det er i dag, og som vi sårt trenger 
for å møte kommende utfordringer: fortsatt befolkningsøkning, fattig- 
dom, antibiotikaresistens, konkurranse om begrensede naturressurser, 
og - ikke minst — klimaendringer. Alle disse er globale anliggender som 
krever at vi er i stand til å bruke all eksisterende kunnskap til å vurdere 
kortsiktige behov og ønsker opp mot langsiktig nytte. 

Først og fremst er vi selv nødt til å erkjenne hvordan vi er med på å gjøre 
problemet større. En vanlig klage forskere imellom er hvordan mediene 
forenkler og sensasjonsvinkler forskningsnytt, selv om «alle» er klar over 
at kunnskapsbildet egentlig er mer nyansert. Det vi sjelden innrømmer, 
er at vi selv både drømmer om og er avhengige av å gjøre det samme. Alle 
forskere ønsker å være fremragende, å vinne store bevilgninger og å bli 
antatt i topp-tidsskrifter. Men hver gang vi vinkler et resultat inn mot 
mulig publikasjon i Nature eller Science, eller gjør et stort nummer ut av 
mulig samfunnsnytte i en søknad til Forskningsrådet eller EU, er vi med 
på å øke forventningspresset. 

Det er ikke nødvendigvis galt å spisse en konklusjon for å nå bredest 
mulig ut med den, men jo mer vi gjør det, jo større vil problemet med 
avvisning av forskning bli. Folk blir raskt trette av «sensasjoner», som 
bare uker senere kan bli avløst av motstridende forskning. Og selv to stu- 
dier som i utgangspunktet er konsistente, men som vinkles ulikt, kan 
brukes av særinteresser med egne agendaer til å skape inntrykk av at for- 
skerne er uenige med seg selv. Til en viss grad må vi altså feie for egen dør, 
før vi snur blikket for skarpt mot ytre faktorer. 

Det neste vi kan gjøre, er å bli klar over utfordringene ved å nå frem 
med «altruistisk» kunnskap. Ved å ta hensyn til dem i kommunikasjonen 
vår, kan vi til en viss grad unngå problemene før de oppstår. 

Vi har sett at folk ikke responderer godt på dogmatiske budskap fra 
fjerne autoriteter. Dette er egentlig en konsekvens av noe formidlingsteo- 
retikere lenge har forsøkt å få frem, nemlig at målgruppen for formidling 
ikke må anses som «tomme tønner» (Sturgis & Allum, 2004). En rådende 
tanke blant akademikere har lenge vært at bare vi kan få kunnskapen 
ut til folket, fylle hullene i det de vet fra før, så vil de begynne å handle 

rasjonelt ut fra en ny og storre kunnskapsbase. Et behagelig prinsipp, men 
dessverre ikke riktig. Folk har alltid kunnskap fra for, og bruker den til a 
gjore vurderinger og ta valg. Nar forskere kommer med ny informasjon, 
ma den konkurrere med det folk mente de visste. Ingen liker å bli fortalt 
av en ekspert at alt du tror du vet, er feil. Tilhøreren havner på defensiven, 
og blir lite mottakelig for budskapet. 

For «altruistisk» kunnskap er «tomme tønner»-tenkningen ekstra pro- 
blematisk. Ikke bare må mottakerne overbevises om å erstatte gammel 
kunnskap med ny. I mange tilfeller må et eksisterende handlingsmønster, 
som er nyttig og behagelig for den enkelte i dag, endres for å oppnå en 
fremtidig — og felles — nytte. 

Men hva gjør vi, helt konkret? 

Dagens formidling og kommunikasjon av forskning må både fort- 
sette og styrkes. Vi kan også forsøke å komme skepsisen i forkjøpet (van 
der Linden, Leiserowitz, Rosenthal & Maibach, 2017). Men ut over det 
må vi åpne for en ny generasjon formidlere som velger seg roller nær- 
mere den offentlige debatten enn det som har vært vanlig til nå. (Se 
f.eks. Kierulf, 2017.) 

Et godt motto for denne gruppen kan være «styrke og veiledning». 
«Styrke», fordi vi alltid vil måtte fortsette å kommunisere de grunnleg- 
gende sannhetene. Vaksiner virker, men hvorfor gjør de det? Klimaet 
endres, men hvorfor skyldes det vår bruk av fossile brensler? Som for- 
midler er det lett å bli oppgitt over at man aldri synes å nå helt frem 
med slike budskap, men i dagens mediehverdag er vi nødt til å holde 
trykket oppe. Vi må forbli sterke, og vi må finne nye, kreative, overras- 
kende - men likevel korrekte — måter å si ting pa. Da møter vi forsknin- 
gens motstandere på slagmarken allerede lenge før offentligheten blir 
klar over at de er der. Det blir de som må sloss mot folks eksisterende 
holdninger. Og deres kamp vil bli i motbakke. Forskning kan begrunne 
og forklare hvorfor det vi hevder, er sant. Vi kan også legge frem for- 
behold og usikkerheter på en slik måte at det illustrerer fronten innen 
feltet. Hvor er debattene i dag, og hvilke diskusjoner har vi avgjort og 
gått videre fra? 

«Veiledning» er der det virkelig nye ligger. I en stresset mediehver- 
dag, der autoriteter kaster forskningsresultater på hverandre som skitne 

snøballer, er det få som orker å sette seg ned og virkelig gå gjennom 
påstandene. Mange ønsker nok å tro på ekspertene, og å ta de nødvendige 
konsekvensene av det de sier, men hvordan velger man hvilken ekspert 
som er den riktige? Forskningsbasert kunnskap er den eneste som kan 
komme med velbegrunnet veiledning — fra hvordan verden er, og frem til 
hva vi kan gjøre med det. 

Mange har diskutert hvordan, og hvorvidt, forskning kan ta oss fra 
«er» til «bør», altså fra kunnskap til normative handlingsregler. Forskere 
står fritt til å gå hele veien i sin kommunikasjon, men de løper en risiko 
for å bli gruppert sammen med politikere og aktivister - og dermed miste 
noe av sin slagkraft. 

Det som virkelig trengs, er en mellomting. Formidling som tar 
utgangspunkt i «er», og så skisserer hvilke muligheter vi har. Ofte tar 
kunnskapen oss lenger enn mange er klar over, uten at den trenger å bli 
normativ. 

Et eksempel, igjen fra klimasaken, er konsekvensene av Parisavtalen 
fra 2015, der togradersmålet ble gjort til internasjonal lov. Siden vi vet 
hvordan klimaet virker, kan Parisavtalen oversettes til et budsjett for 
hvor store utslipp av klimagasser vi kan tillate oss i årene som kom- 
mer. Og siden vi også har en viss oversikt over hvor store økonomiske 
og teknologiske omveltninger samfunnet er i stand til å gjennomføre, 
legger avtalen opp et klart løp for de neste hundre årene (Anderson & 
Peters, 2016). 

Å fortelle hva som kreves for å holde Parisavtalen, er ikke normativt, 
men veiledende. Normativt blir det først hvis vi legger føringer for hvilke 
løsninger samfunnet bør velge. Under overskriften «styrke og veiled- 
ning» bør klimaformidlere gå så langt de klarer i å skissere hvilke kutt 
vi må gjøre i utslipp, hvilke muligheter vi har for å gjennomføre dem, og 
hva konsekvensene blir hvis vi velger ikke å benytte disse mulighetene. 
Valg av mulighet bør deretter bli opp til valgte politiske ledere, og velger- 
massene bak dem. 

Utfordringen for en slik formidlerrolle er at den vil oppleves som nor- 
mativ lenge før den faktisk er det — delvis nettopp på grunn av alternative 
fakta. En kan også spekulere i at alternative fakta aktivt kan brukes for å 
hindre forskere i å påta seg en slik rolle. Kunnskapsbaserte resonnement 

er kraftfulle, og de er vanskelige a sla tilbake mot. Men sa lenge vi tror 
pa vitenskapens metode, og pa at fri forskning skal kunne gi noe tilbake 
til samfunnet, er det nettopp her vi ma sette inn stotet. Forskere ma vage 
å være relevante, men samtidig forstå at de ikke alene kan sette normer. 
Samfunnet må tåle å få høre hva vitenskapen kommer frem til, og hvilke 
konsekvenser handlingene våre har, selv når det går mot det vi ønsker 


skal være sant. 


Konklusjon 


Samfunnet vårt har aldri vært mer komplekst enn i dag. Vi høster 
stadig flere goder fra forskning og vitenskap, men møter også større 
globale utfordringer. I en slik situasjon er fremveksten av alternative 
fakta svært uheldig, til og med direkte skadelig, men den er også helt 
forståelig. 

I møte med gryende skepsis, og med misbruk av vitenskapens autoritet 
fra særinteresser, er det spesielt innen kommunikasjon og formidling at 
forskningen selv kan slå tilbake. De gamle sannheter må formidles, på 
ny og på ny, sammen med begrunnelsen for hvordan vi vet det vi vet. 
Slik bygger vi grunnlaget for fortsatt tro på den vitenskapelige metode. 
Videre må vi våge å veilede. Ikke formane eller fremstå som normative, 
men skissere de mulige valgene samfunnet har, ut fra det beste av kunn- 
skapen vår. Her har også formidling av usikkerhet en sentral rolle, for 
å vise forskjellen på hundre år gamle grunnsteiner og ny kunnskap fra 
forskningsfronten. 

Vi kan styrke og veilede. Ikke alle forskere ønsker å stå i offentligheten 
med en slik rolle, og det er greit. Men vi må alle akseptere at noen gjør 
det, og at de går lenger langs aksen fra «er» til «bør» enn vi selv ville 
ha gjort. Kun på den måten kan akademia beholde sin plass som for- 
valtere og utviklere av samfunnets kunnskapsgrunnlag. Og kun på den 
måten kan vi vise at forskning er like relevant i dag som noen gang før, 
og beholde den tilliten vi trenger fra samfunnet for å kunne legge kunn- 
skapsgrunnlaget for fremtiden. 

